
1 
Johdanto 


Ympäristösosiologia ja politiikan medioituminen 


Maaliskuussa 1971 Helsingin Sanomat lähetti toimittajan ja kuvaajan reportaasimat- 
kalle Lievestuoreelle, missä oli käynnistetty sellutehdas ilman lain vaatimaa jäteve- 
silupaa ja viranomaisten vastalauseista piittaamatta. Koko sivun ja kuuden kuvan re- 
portaasissa annettiin viranomaisten selittää neljä vuotta aiemmin suljetun tehtaan 
uudelleenkäynnistämiseen liittyviä muodollisuuksia ja tavattiin kuohuvan jätevesio- 
jan partaalla tehdasyhtiön johtoa. Reportaasin päähuomio oli kuitenkin kylänraitilla 
tavattujen lievestuorelaisten tuntojen luotaamisessa. 


Myös Kerttu ja Olavi Asikkala puoltavat tehtaan uudelleenkäynnistämis- 
tä: ”On hyvä, että ihmisille riittää töitä. Älkää te helsinkiläiset kuvitelko, 
että Lievestuoreen järvi olisi ainoa saastuttaja. Kyllä me pidämme kirk- 
kaasta vedestä — mutta sitä saa hakea vähän kauempaa. Ja mikä ihmeel- 
lisintä: kun tehdas oli aikoinaan käynnissä, kasvoivat ahvenet valtaviksi, 
pikkuporsaitten kokoisiksi”. (Hs 28.3.1971: ”Tehtaan johto ja työläiset 
kerrankin yhtä mieltä: Saastuttamalla Päijänne saadaan työtä sadoille”.) 


Marraskuussa 2012 Helsingin Sanomat lähetti toimittajan ja kuvaajan reportaasi- 
matkalle Sotkamoon, jossa Talvivaran kaivoksen jätealtaan vettä oli valunut lähiym- 
päristöön ja -vesistöihin. ”Talvivaaran jätevuoto” otsikoidulle sivulle sijoitetussa 
kahden kuvan reportaasissa tavattiin kaivoksen lähijärvien kesämökkiläisiä ja alueen 
matkailuyrittäjiä. 


Johdanto 


Iho-oireista raportoi myös iisalmelainen postimies Timo Ryynänen. ”Tyt- 
töystävän rintaan tuli kummallisia näppyjä uinnin jälkeen. Hänen lapsen- 
sa saivat jalkoihin ihottumaa, joka kutisi viikon”. Ryynäsen mökki sijaitsee 
Laakajärven rannassa komeassa niemessä. Hänen mukaansa rannat oli- 
vat kesällä mustassa vaahdossa. ”Harmittaa, kun panen illalla nukkumaan 
ja harmittaa, kun aamulla herään. Vuosien uurastus mökin rakentamisek- 
si, ja nyt nämä saasteet. (Hs 16.11.2012: ”Talvivaara tahrasi Sonkajärven 
luontomatkailun”.) 


Helsingin Sanomien reportaasit vesien pilaamisen herättämistä tunteista julkaistiin 
41 vuoden etäisyydellä toisistaan. Niissä on jotain samaa, mutta myös paljon erilais- 
ta. Journalismin näkökulmasta molemmat reportaasit ilmentävät perustavanlaatuis- 
ta tarvetta mennä paikan päälle tekemään havaintoja sekä etsimään näkijöitä, te- 
kijöitä ja kokijoita haastateltaviksi. Reportaaseissa ilmenevä suhtautuminen vesien 
pilaamisen sen sijaan vaikuttaa hyvin erilaiselta. Valtaosa toimittajan tapaamista 
lievestuorelaisista oli valmis etsimään kirkkaita vesiä vähän kauempaa, jos vuonna 
1927 perustettu sellutehdas saisi jatkaa hyvinvoinnin jauhamista paikkakunnalle. 
Tätä asennetta nuori helsinkiläistoimittaja ironisoi reportaasinsa otsikossa ”Tehtaan 
johto ja työläiset kerrankin yhtä mieltä: Saastuttamalla Päijänne saadaan työtä sa- 
doille”. Sotkamossa lähijärvien kirkkaat vedet tai kaivoksen tuomat työpaikat olivat 
laiha lohtu mökkijärven pilaantumisesta. Ironisen etäisyydenoton sijaan toimittaja 
komppasi paikkakuntalaisten ahdistusta otsikolla ”Talvivaara tahrasi Sonkajärven 
luontomatkailun”. 

Tämän tutkimuksen aiheena on journalistisen julkisuuden rakentuminen ja mer- 
kitys ympäristöpolitiikassa. Tarkastelun kohteena on yhtäältä se, mitä journalismi 
tekee ympäristöaiheista uutisoidessaan, toisaalta se, mitä erilaiset toimijat tekevät 
journalismilla ja julkisuudella. Kysymyksiin vastataan tutkimalla kolmea ympäristö- 
kiistaa. Lievestuoreen sellutehtaan luvattoman käynnistämisen (1971) ja Talvivaaran 
jätealtaan vuodon (2012) lisäksi tutkimuskohteena on Kuusamon metsäkiista (1994). 
Kiistat ovat yksityiskohdiltaan erilaisia mutta kaikissa tapauksissa journalismi, jour- 
nalistisessa julkisuudessa esiintyneet toimijat ja kiistoihin muilla tavoin osallistuneet 
tahot joutuivat tavalla tai toisella ottamaan kantaa ympäristön pilaantumiseen tai 
sen uhkaan. Lievestuoreella uhan alla olivat järvi ja sen alapuoliset vesistöt, Kuusa- 
mossa vanhat metsät ja Talvivaarassa kaivoksen lähivesistöt. 

Tutkimuksen lähtökohtana on, että julkisuuden merkitys politiikassa, ympäristö- 
politiikassa ja tutkituissa ympäristökiistoissa riippuu kolmesta tekijästä. 


VILLE KUMPU 7 


Ympäristö, politiikka ja julkisuus 


Kulttuuriset jäsennykset määrittelevät politiikan asiasisältöä ja sitä kautta jul- 
kisuutta jäsentävän journalismin ja julkisuudessa esiintyvien tai sitä muulla tavalla 
hyödyntävien toimijoiden tekemisiä. Tästä näkökulmasta ympäristöpolitiikkaa on 
perustavanlaatuisesti erilaista kuin vaikkapa tulopolitiikka (ks. Reunanen & Väli- 
verronen 2020). Huoli ympäristön pilaantumisesta on yksi ympäristöpolitiikan toi- 
mintakenttää ja tässä tutkimuksessa tarkasteltavia kiistoja jäsentävä sisällöllinen 
elementti. Sen rinnalla ympäristöjulkisuuden sisältöä ja sen merkitystä poliittiselle 
toiminnalle jäsentää esimerkiksi huoli työstä ja toimeentulosta. 

Institutionaaliset käytännöt määrittelevät journalismin julkisuutta jäsentävää 
toimintaa ja toimijoiden suhtautumista journalistiseen julkisuuteen. Tästä näkökul- 
masta julkisuuden merkitys riippuu siitä, miten politiikan julkisuudessa esiintymistä 
tai sen muunlaista hyödyntämistä koskevat käytännöt kytkeytyvät journalismin jul- 
kisuuden jäsentämistä koskeviin käytäntöihin. Tutkituissa ympäristökiistoissa paikan 
päälle meneminen ja omin silmin todistaminen oli yksi journalismin toimintaa mää- 
ritellyt käytäntö, jonka rinnalla oli esimerkiksi tarve määritellä viranomaistietojen 
perusteella, mitä on (todella) tapahtunut. Ympäristöpolitiikassa tärkeitä toimijoita 
ovat esimerkiksi ympäristöviranomaiset, ympäristöjärjestöt, teollisuus, poliitikot ja 
asiantuntijat. Tämän tutkimuksen lähtökohtana on, että toimijoiden institutionaali- 
nen tausta ja siihen liittyvät käytännöt määrittelevät heidän suhtautumistaan julki- 
suuteen ja sen käyttämiseen omien päämäärien edistämisessä. 

Järkeilyn tyyli määrittelee rationaalisen kritiikin mahdollisuuksia ympäristö- 
julkisuudessa. Oletuksena on, että kaikenlainen kielellinen kommunikaatio on al- 
tistettavissa rationaaliselle kritiikille, jolla on yleismaailmallinen, ajasta ja paikasta 
riippumaton perustansa. Julkisuuden merkitys politiikassa, ympäristöpolitiikassa ja 
ympäristökiistoissa riippuu siitä, missä määrin se tuottaa asiasisältöjen totuuteen, 
toiminnan oikeutukseen tai toimijoiden vilpittömyyteen liittyvää keskustelua. Esimer- 
kiksi Lievestuoreen ja Kuusamon tapauksissa paikkakuntalaisten ympäristönsuoje- 
luun liittyvää järkeilyä välitti monissa kohdin epäilys siitä, että helsinkiläiset yrittävät 
sen varjolla autioittaa maaseudun. Tällainen toimijoiden vilpittömyyteen keskittyvä 
järkeily on journalismin ja politiikan kytkentäpintana erilainen kuin vaikkapa ympä- 
ristön pilaantumisen arvioimisen ja mittaamiseen liittyvä järkeily 

Tämän tutkimuksen kysymyksenasettelu perustuu politiikan medioitumises- 
ta 2000-luvulla käytyyn akateemiseen keskusteluun (ks. esim. Esser & Strömbäck 
2014; Hajer 2009; Hjarvard 2013; Lundby 2014). Tarkoituksena ei ole esitellä ym- 
päristöviestinnän, ympäristövaikuttamisen tai ympäristöjournalismin peruskysy- 
myksiä, vaikka tarvetta tällaiselle Suomen oloihin viritetylle oppikirjalle olisikin. Po- 


Johdanto 


litiikan medioituminen viittaa 1900-luvun jälkipuoliskolla alkaneeseen muutokseen, 
jonka kuluessa julkisuuden merkitys politiikan tekemisessä on kasvanut ja sen ra- 
kentuminen on muuttunut mediavetoisemmaksi (Hjarvard 2013, 41-77). Näin muo- 
toiltuna väite politiikan medioitumisesta tarkastelee median ja politiikan suhdetta 
ja sen muutosta hyvin yleisellä tasolla mutta samalla melko kapeasti, lähinnä medi- 
alogiikan ja politiikan toimintalogiikan vastakkainasettelun kautta. Tämän tutkimuk- 
sen tarkoituksena on laventaa institutionaalisten logiikoiden vastakkainasetteluun 
keskittyneen medioitumistutkimuksen näkökulmaa esittelemällä teoreettinen malli, 
joka huomio niiden rinnalla myös kulttuuriset jäsennykset ja järkeilyn tyylin median 
ja politiikan suhdetta välittävinä tekijöinä. 

Medioitumistutkimuksen teoreettisen laventamispyrkimyksen rinnalla tutki- 
muksen empiirinen kysymyksenasettelu on hyvinkin tarkkarajainen. Tutkimuksen 
kohteena on journalistinen julkisuus, joka on yksi, vahvasti institutionalisoitu ja laa- 
jalle yleisölle suunnattu julkisen toiminnan areena. Sen rinnalla politiikkaa tehdään 
monenlaisilla muillakin, enemmän tai vähemmän näkyvillä ja toimintaperusteiltaan 
erilaisilla areenoilla. Tarkastelun kohteena on journalistisen julkisuuden merkitys 
ympäristökysymyksiin liittyvässä poliittisessa toiminnassa. Tutkimuksen rajausta 
tarkentaa edelleen se, että ympäristökysymyksiin liittyvää poliittista toimintaa tar- 
kastellaan ympäristökiistojen näkökulmasta ja journalistista julkisuutta sanomaleh- 
titekstejä erittelemällä. 

Mediatutkimuksen valtavirtaa 2000-luvulla määritelleen medioitumiskeskuste- 
lun rinnalla tutkimuksessa ammennetaan kahdesta, erityisesti 1990-luvulla suosios- 
sa olleesta tutkimussuuntauksesta. Ympäristösosiologian (tai laajemmin ottaen yh- 
teiskuntatieteellisen ympäristöntutkimuksen) lähtökohtana on, että ympäristö ei ole 
materiaalisen luonnon prosesseista ja ilmiöistä koostuva järjestelmä vaan moniulot- 
teinen kulttuurinen kategoria, jonka määrittelyn liittyy aina yhteiskunnallisia arvioi- 
ta, päämääriä ja näkökulmia (Valkonen & Saaristo 2010a, 9). Ympäristösosiologian 
tutkimusperinne kytkee tutkimuksen kertomukseen siitä, miten ympäristöstä on 
kehkeytynyt sellainen kulttuurinen kategoria kuin se nykypäivänä on. 

Julkisuus tunnistetaan yleensä keskeiseksi elementiksi ympäristösosiologian, 
yhteiskuntatieteellisen ympäristöntutkimuksen ja ympäristöpolitiikan johdanto- 
teoksissa, olipa kyse sitten ympäristön kulttuurisen kategorian muutoksesta, ym- 
päristöhuolen artikuloimisesta, ympäristötietoisuuden vahvistamisesta, ympä- 
ristökamppailujen areenoista tai ympäristöpolitiikan konteksteista. Julkisuuden 
merkitysten tai ympäristöjulkisuuden erityisyyden syvällisempään teoretisointiin ei 
kuitenkaan johdantoteoksissa yleensä ryhdytä. Mediatutkimuksessa ympäristöjulki- 

suus on ollut monenlaisen tutkimuksen ja teoretisoinnin kohteena (ks. esim. Hansen 
& Cox 2015). Keskustelussa politiikan medioitumisesta ei kuitenkaan ole juuri py- 
sähdytty miettimään, minkälainen kytkentäpinta ympäristö on median ja politiikan 
suhteen muodostumiselle ja muutokselle (ks. kuitenkin Kunelius 2014). 

Ympäristösosiologian rinnalla tutkimuksen toinen tärkeä viitepiste on journalis- 
min kerronnan tutkimus, jossa journalististen tekstien kerronnallisia ratkaisuja ja eri- 
tyisesti uutiskertojan toimintaa tulkitaan suhteessa yhteiskunnallisiin, kulttuurisiin ja 
institutionaalisiin muutoksiin (esim. Ekecrantz & Olsson 1994; Kunelius 1996; Kumpu 
2016). Tässä tutkimusperinteessä journalististen tekstien nähdään ilmentävän asia- 
sisältönsä ohella tekstien tuottamiseen liittyviä käytäntöjä, vuorovaikutuskuvioita ja 
yhteiskunnallisia suhteita. Risto Kunelius (1994) on tältä pohjalta tutkinut ympäris- 
töuutisten kerronnan näkyvyyttä suhteessa lukijoihin ja itsenäisyyttä suhteessa ker- 
rottuun asiasisältöön selvittäessään arkijärjen, journalismin ja ympäristödiskurssin 
suhteiden historiallista muutosta. Tässä tutkimuksessa tekstien ajatellaan sisältävän 
jälkiä ympäristöön liittyvistä kulttuurisista jäsennyksistä, järjenkäytön tyylistä, jour- 
nalismin julkisuuden jäsentämisen käytännöistä ja erilaisten toimijoiden suhtautu- 
misesta julkisuuteen. 

Näistä yleisistä lähtökohdista edetään tutkimuksessa siten, että esitellään tut- 
kimuksen lähtökohtana oleva teoreettinen jäsennys ja asemoidaan tutkimusta 
suhteessa politiikan medioitumisesta käytyyn keskusteluun. Samalla tarkastellaan 
aiempaan tutkimukseen nojautuen lyhyesti ympäristöön liittyviä kulttuurisia jäsen- 
nyksiä, järkeilyn tyyliä, medialogiikan ja ympäristöjournalismin suhdetta sekä ym- 
päristöpolitiikan toimintakenttää. Luvussa 3 esitellään tutkimuksen kohteena olevat 
kolme ympäristökiistaa ja niihin liittyvät tutkimusaineistot. 

Luvusta 4 aloitetaan tutkimusaineistojen analyysi erittelemällä ympäristökiisto- 
jen diskursiivista rakentumista. Luvussa 5 tutkitaan uutisoinnissa esiintyneitä toimi- 
joita ja julkisuuskäytäntöjä. Luvussa 6 tarkastellaan journalismin kehyksiä, kerrontaa 
ja mielipiteitä kiistojen uutisoinnissa. Luvussa 7 tutkitaan järjenkäytön tyyliä erit- 
telemällä, minkälaisia rationaalisen kritiikin ulottuvuuksia uutisoinnissa esiintyvät 
toimijat ja journalismi aktivoivat kiistäessään jonkin toisen tahon tekemisiä tai sa- 
nomisia. Luvussa 8 tehdään tutkimuksen havaintoja yhteen vetävä suunnistusyritys 
tutkimuksen lähtökohtana olevan teoreettisen jäsennyksen kuvaamaan maastoon. 

2 
Medioituminen ympäristöpolitiikan 
toimintakentalla 


Tämän tutkimuksen lähtökohtana on väite politiikan medioitumisesta. Sen mukaan 
mediasta on yhtäältä kehkeytynyt julkisuuden rakentumista aiempaa itsenäisemmin 
hallitseva toimija, toisaalta julkisuuden merkitys poliittisessa toiminnassa on kasva- 
nut, mikä on tehnyt politiikan toimijoista entistä riippuvaisempia median toimintalo- 
giikasta (Hjarvard 2013, 41-77; Strömbäck & Esser 2014). Tutkimuksen varsinaisena 
tarkoituksena ei kuitenkaan ole todistaa tai kyseenalaista politiikan medioitumista. 
Sen sijaan pyrkimyksenä on teoretisoida esiin median ja politiikan suhteen raken- 
tumiseen vaikuttavia tekijöitä ja eritellä tältä pohjalta julkisuuden, median ja jour- 
nalismin merkitystä ympäristöpolitiikassa. Sanaa politiikka käytetään tutkimuksessa 
puoluepolitiikkaa tai päätösten toimeenpanoa laajemmassa merkityksessä viittaa- 
maan kaikenlaiseen poliittiseen toimintaan, ympäristön yhteiskunnallista merkitystä 
määrittelevien keskustelujen, kamppailujen, päätöksenteon ja politikoinnin kokonai- 
suuteen. 

Tutkimuksen lähtökohtana on teoreettinen jäsennys, jossa julkisuuden raken- 
tumista ja merkitystä poliittisessa toiminnassa määrittelevät asiasisältöön liittyvät 
kulttuuriset jäsennykset, julkisuuden rakentumista ja hyödyntämistä säätelevät insti- 
tutionaaliset käytännöt sekä argumentaatiota määrittelevä järkeilyn tyyli (kuvio 1)? 


1 Tutkimuksen teoreettisia lähtökohtia on käsitelty myös artikkelissa Kumpu, Kunelius & Reunanen 


2019. 

Kulttuuriset jäsennykset 
Mistä puhutaan? 


Politiikan 
julkisuus 


Käytännöt Järkeily 
Mitä julkisuudella tehdään? Miten järkeillään? 


Kuvio 1. Median ja politiikan suhdetta jäsentävät kytkentäpinnat 


Keskustelu politiikan medioitumisesta on keskittynyt pääasiassa institutionaalisiin 
käytäntöihin. Medialogiikasta puhuttaessa huomio on kiinnitetty siihen, miten 
media toimii jäsentäessään julkisuutta politiikan toimintakentäksi. Havaintona on 
ollut, että 1900-luvun jälkipuoliskolla politiikan julkisuudesta on tullut enenevissä 
määrin median uutiskriteerien, kerrontatapojen ja muiden käytäntöjen jäsentämää. 
Asioiden poliittinen merkittävyys ja niiden uutisarvo ovat ainakin jossain määrin er- 
kaantuneet toisistaan. Toisaalta huomiota on kiinnitetty myös siihen, että politiikan 
toimijat eivät ainoastaan mukaudu politiikan julkisuuden muutokseen, vaan osal- 
listuvat julkisuusareenan rakentamiseen ja hyödyntävät sen kulloistakin struktuuria 
omassa toiminnassaan. Keskusteltaessa politiikan medioitumisesta kysymys, mitä 
politiikan toimijat tekevät julkisuudella, on vähintäänkin yhtä tärkeä kuin kysymys, 
mitä media tekee julkisuudella. 

Tämän tutkimuksen tarkoituksena on kytkeä politiikan medioitumisen institutio- 
naalinen ulottuvuus kahteen, medioitumiskeskustelussa huomattavasti vähemmälle 
huomiolle jääneeseen julkisen toiminnan ulottuvuuteen. Kulttuuristen jäsennysten 
näkökulmasta median ja politiikan toimijoiden julkisuuteen liittyvät institutionaali- 
set käytännöt riippuvat julkisuuden asiasisällöistä. Julkisuus kytkee median ja politii- 
kan toimijat toisiinsa eri tavalla puhuttaessa ympäristön pilaantumisesta tai esimer- 
kiksi tuloeroista. Teoreettisen jäsennyksen kolmantena ulottuvuutena järkeilyn tyyli 
puolestaan kiinnittää huomion keskustelun sävyn merkitykseen median ja politiikan 
suhdetta määrittelevänä tekijänä. Tästä näkökulmasta julkisuus kytkee median ja 
politiikan toimijat toisiinsa eri tavalla argumentaation painottaessa tosiasioita, ar- 
voja tai toimijoiden motiiveja. 

Teoreettisella tasolla kulttuuriset jäsennykset, institutionaaliset käytännöt ja jär- 
keilyn tyyli vetävät tutkimusta erilaisiin, keskenään jännitteisiinkin suuntiin. Juuri täs- 
tä syystä ne tarjoavat moniulotteisen näkymän median ja politiikan välisen suhteen 

muodostumiseen. Teoretisoinnin suuntia yhdistää yhteiskuntatieteiden kielelliseen 
käänteeseen liittyvä oivallus viestinnän ja kielenkäytön todellisuutta muovaavasta 
voimasta. Institutionaalisten käytäntöjen kohdalla kyse on siitä, että sekä media- 
logiikka että politiikkaverkostojen julkisuuskäytännöt säätelevät toimintaa politiikan 
tekemiseen liittyvällä viestinnällisellä areenalla (esim. Hjarvard 2014; Ryfe 2006; Van 
Aelst & Walgrave 2017). Kulttuuristen jäsennysten kohdalla kielenkäytön merkitys 
liittyy historiallisesti muotoutuneiden diskurssien voimaan muovata käsityksiä his- 
toriattomina pidetyistä todellisuudesta, totuudesta ja tosiasioista (esim. Foucault 
1998; 2005a; 2005b; 2010). Järkeilyn kohdalla kielenkäytön todellisuutta muovaava 
voima liittyy sen merkitykseen rationaalisen yhteistyön ja yhteisymmärryksen mah- 
dolliseksi tekevänä rakenteena (Habermas 1984; 1987). 

Tutkimuksen kolme ulottuvuutta ovat kytköksissä toisiinsa. Näiden kytkösten 
teoreettinen ja empiirinen hahmotteleminen on tämän tutkimuksen tarkoitus. Esi- 
merkiksi ympäristön pilaantumiseen ja ympäristönsuojeluun liittyviin asiasisältöihin 
niveltyy määrättyjä median ja politiikan toimijoiden institutionaalisia käytäntöjä sii- 
nä missä toiset käytännöt tulevat kysymykseen äärimmäisen harvoin tai eivät kos- 
kaan. Vastaavalla tavalla ympäristönsuojeluun liittyvät asiasisällöt korostavat tietoa 
ympäristön tilasta pikemminkin kuin epäilyksiä ympäristönsuojelijoiden motiiveista. 
Institutionaalisten käytäntöjen näkökulmasta asiaa tarkasteltaessa voidaan puoles- 
taan havaita, että ne korostavat erilaisia asiasisältöjä ja tuottavat erilaista järkeilyä. 
Esimerkiksi katugallup tuottaa lajityyppinä asiasisällöltään ja järkeilyn tyyliltään eri- 
laista julkisuutta kuin viranomaisten puheeseen nojaava uutinen. 

Kulttuuristen jäsennysten, institutionaalisten käytäntöjen ja järkeilyn tyylin ulot- 
tuvuudet on tarkoitettu yleispäteväksi kuvaukseksi median ja politiikan suhdetta 
määrittelevistä ulottuvuuksista. Teoreettinen jäsennys sopii analyyttiseksi viiteke- 
hykseksi monenlaisille median ja politiikan välistä suhdetta tarkasteleville tutki- 
muksille. Tässä tutkimuksessa politiikan medioitumista tarkastellaan journalismin ja 
journalististen tekstien näkökulmasta. Se kohdentaa tutkimuskysymykset journalis- 
tisiin käytäntöihin ja journalistisen julkisuuden merkityksiin poliittisessa toiminnassa. 
Tutkimuskysymyksiin vastataan tekstintutkimuksen menetelmin. 

Tarkastelen seuraavaksi teoreettisen jäsennyksen ulottuvuuksia tarkemmin yksi 
kerrallaan. Aloitan kulttuurisista jäsennyksistä hahmottelemalla kysymystä siitä, 
minkälaisen kytkennän ympäristökysymys muodostaa medialle ja politiikalle. Sen 
jälkeen tarkastelen järkeilyn tyylin merkitystä ympäristökysymyksen jäsentymises- 
sä median ja politiikan kytkentäpinnaksi. Taustoitettuani näin tämän tutkimuksen 
mediotumiskeskusteluun tuomat uudet ulottuvuudet, siirryn aiemman tutkimuksen 

ydinalueille tarkastelemaan median ja politiikan institutionaalisten käytäntöjen mer- 
kitystä. Käyn ensin läpi medialogiikan merkitystä korostavaa tutkimusta ja tarkas- 
telen ympäristöaiheita käsittelevää journalismia tästä näkökulmasta. Luvun lopuksi 
siirrän katseen politiikkaverkostojen julkisuuskäytäntöjä korostavaan tutkimukseen 
ja hahmottelen ympäristöpolitiikan toimintakenttää medioitumisen kontekstina. 


Ympäristökysymys, media ja politiikka 


Kulttuuristen jäsennysten näkökulmasta median ja politiikan toimijoiden julkisuu- 
teen liittyvät institutionaaliset käytännöt — ja niiden mahdollinen muutos politiikan 
medioituessa — riippuvat julkisuuden asiasisällöistä. Tässä tutkimuksessa politiikan 
medioitumista tarkastellaan ympäristökysymyksen näkökulmasta, mikä kytkee sen 
ympäristön pilaantumiseen, ympäristöhuoleen, ympäristötietoisuuteen ja ympäris- 
tönsuojeluun liittyviin sisällöllisiin kysymyksiin. Aiemmassa tutkimuksessa politiikan 
medioitumista ei ole juuri teoretisoitu tai tarkasteltu aihe-erityisenä prosessina (ks. 
kuitenkin Kunelius 2014). 

Ympäristösosiologian kysymyksenasetteluihin (ks. esim. Valkonen & Saaris- 
to 2010a) nojaten tutkimuksen teoreettisena viitepisteenä on diskurssiteoria, joka 
olettaa todellisuuden merkitysvälitteiseksi ja kysyy, miten todellisuus tulee erilaisissa 
käytännöissä tuotetuksi (ks. esim. Jørgensen & Phillips 2002). Tässä tutkimuksessa 
diskurssin käsitteellä viitataan nimenomaan sisältöihin, vaikka se sopisi moneen 
muuhunkin tarkoitukseen, esimerkiksi medialogiikan rakentumisen tai mediateks- 
tien vastaanottoon liittyvien käytäntöjen erittelyyn. Kulttuuristen jäsennysten nä- 
kökulmasta median ja politiikan välinen suhde riippuu siitä, minkälaisten diskurssien 
puitteissa ne toisiinsa kytkeytyvät. 

Tutkimuksen lähtökohtana on 1960-luvun lopun kansainvälinen ympäristöherä- 
tys, jonka seurauksena ympäristö alkoi saada aivan uudenlaisia merkityksiä laajamit- 
taisen yhteiskunnallisen protestin solmukohtana. Kyse oli diskursiivisesta mullistuk- 
sesta, jonka seurauksena ympäristön käsite alkoi jäsentää monenlaisia, pitkäänkin 
tiedossa olleita ja eri puolilla maailmaa tehtyjä havaintoja ja niiden herättämiä huo- 
lenaiheita saman perusproblematiikan ilmauksiksi. Teollisuuden hajuhaitoista, ve- 
sistöjen pilaantumisesta, kaupunkien ilmanlaadusta ja lajiston harvenemisesta tuli 
ympäristöongelmia, jotka ilmaisivat kukin tavallaan teollisuusyhteiskunnan ja ihmi- 
sen kestämätöntä suhdetta elinympäristöihinsä (ks. esim. Haila 2001a; 2001b; Haila 
& Lähde 2003; Dryzek 1997). 

Ympäristöherätyksessä uutta ei ollut ihmisen elinympäristössään aiheuttamien 
ongelmien tunnistaminen tai pyrkimys suojella luontoa ihmisen vaikutukselta, vaik- 
ka tällaisetkin pyrkimykset saivat siitä uutta pontta. Uutta oli se, että yhteiskunnan 
ja ympäristön välinen suhde problematisoitui ympäristökysymykseksi. Tunnistetuksi 
tuli konkreettisia elinympäristön muutoksia yhdistävä yhteiskunnallinen ongelma, 
jonka ajateltiin asettavan vaakalaudalle koko modernin teollisuusyhteiskunnan. Ym- 
päristöstä tuli yhteiskunnallisen protestin solmukohta, joka kokosi yhteen moninai- 
sia teollisuusyhteiskuntaan ja teknologiseen kehitykseen kohdistuneita epäluuloja. 

Ympäristökysymyksen kulttuurista jäsentymistä leimasikin alusta alkaen vastak- 
kainasettelu teollisuusyhteiskuntaa legitimoineen, oikeistoa ja vasemmistoa kasvu- 
hakuisuudella yhdistäneen industrialistisen (tai produktivistisen) diskurssin kanssa 
(Dryzek 1997, 12-13). Apokalyptisella retoriikalla ja ajatuksella ympäristön kanto- 
kyvyn kertakaikkisesta loppumisesta oli keskeinen merkitys ympäristökysymyksen 
jäsentymisessä. Ympäristöajattelua popularisoineen pamflettikirjallisuuden vahvat 


n” 


vertauskuvat kuten ”äänetön kevät”, ”minne kukat kadonneet 


” » 
, 


riittäkö maapallo”, 
”ennen kuin luonto kuolee”, ”ympyrä sulkeutuu” ja ”tuomiopäivä” ovat tästä hyvä 
osoitus (ks. Haila 2001b, 10). 

Ympäristöherätystä seuranneina vuosikymmeninä ympäristökysymys vakiin- 
tui osaksi poliittista mielikuvitusta ja politiikan tekemisen diskursiivista maisemaa 
kaikkialla maailmassa. Suomessa Euroopan luonnonsuojeluvuosi innoitti esimerkiksi 
presidentti Urho Kekkosen ilmaisemaan huolensa ympäristön pilaantumisesta vuo- 
sien 1970 ja 1971 uudenvuodenpuheissa. Helsingin Sanomissa ympäristöaiheisten 
juttujen määrä kolminkertaistui kolmessa vuodessa 1960- ja 1970-lukujen taittees- 
sa (Suhonen 1994, 85). Ympäristöpolitiikan alkuvaiheita tutkineen Sirje Nienstedtin 
(1997) kuvauksen perusteella ympäristökysymyksestä keskusteltiin kaiken kaikkiaan 


hyvin vilkkaasti. 


Vuonna 1970 ympäristönsuojelusta puhuttiin jatkuvasti kaikenlaisissa yh- 
teyksissä. Monet arvioivat, että vuoden aikana Suomessa tapahtui ym- 
päristönsuojelutiedon lopullinen läpimurto niin, että paluuta ympäristö- 
asioihin välinpitämättömästi suhtautuvaan aikaan ei ollut. Tietoisuutta 
ympäristönsuojelusta kasvattivat erityisesti useat luonnonsuojelujuh- 
lavuoden kunniaksi järjestetyt teemapäivät ja -viikot, joita kaikenlaiset 
oppilaitokset, järjestöt ja ammattiryhmät pitivät eri osissa maata ja joissa 
pohdittiin ympäristönsuojelun merkitystä omassa elinpiirissä. Lisäksi päi- 
vä- ja ammattilehdissä, radiossa ja TV:ssä ympäristönsuojelu oli jatkuvasti 
esillä. (Nienstedt 1997, 80.) 

Ympäristökysymys ei ole 1960-luvun lopun jälkeen missään vaiheessa hävinnyt suo- 
malaisesta politiikasta mutta sen merkitys ja painotukset ovat vaihdelleet. Ympäris- 
töherätys hiipui yhtä nopeasti kuin oli alkanutkin. Vuoden 1973 öljykriisi sekä sitä 
seurannut lama ja korkea työttömyys syrjäyttivät ympäristökysymyksen yhteiskun- 
nallisen keskustelun asialistalta. Helsingin Sanomissa ympäristöaiheisten juttujen 
määrä romahti vuoden 1972 jälkeen ja nousi takaisin 1970-luvun alun tasolle vasta 
1980-luvun puolivälin jälkeen (Suhonen 1994, 85). Dramaattinen ympäristöherätys 
pani joka tapauksessa alulle kehityskulkuja, joiden seurauksena ympäristökysymyk- 
seen liittyvät kulttuuriset jäsennykset alkoivat vakiintua ja ympäristöhuoli institutio- 
nalisoitui esimerkiksi ympäristöhallinnoksi, ympäristölainsäädännöksi, ympäristölii- 
kehdinnäksi, ympäristöjournalismiksi ja ympäristötieteeksi. 

Tässä yhteydessä ei ole mahdollista ryhtyä ympäristökysymykseen liittyvien 
kulttuuristen jäsennysten kartoittamiseen tai niiden historiallisten muutosten jäljit- 
tämiseen (ks. esim. Dryzek 1997; Hajer 1997; Valkonen 2003). Kokonaisvaltaisen kar- 
toituksen tai jäljitystyön sijaan kiinnitän huomioita kahteen murrokseen, jotka ovat 
vaikuttaneet merkittävästi ympäristökysymyksen merkitykseen median ja politiikan 
kytkentäpintana. Ympäristödiskurssin asemaa merkittävästi ympäri maailmaa vah- 
vistanut muutos oli kestävän kehityksen ja ekologisen modernisaation käsitteiden 
esiinnousu 1980-luvulta alkaen (ks. esim. Hajer 1995; Dryzek 1997, 121- 152; Sairi- 
nen 2000, 255-257). Molemmat antoivat vauhtia ympäristödiskurssin leviämiselle 
lupaamalla, että teollisuusyhteiskunnan mukanaan tuomat edut olisi mahdollista 
säilyttää ympäristöä pilamaatta. Maailmanlopun pelkoa herättänyt ajatus ympä- 
ristön kantokyvystä ja sen ylittymisestä olisi ratkaistavissa taloudellista kasvua tai 
teknologista kehitystä rajoittamatta. Ajatus kestävästä kehityksestä antoi ympäris- 
tohuolelle myönteisen tulkinnan ja teki siitä aiempaa houkuttelevamman poliittisen 
pelivälineen. 

Toinen merkittävä diskursiivinen murros on ollut ilmastonmuutoksen nousu ym- 
päristöongelmasta koko ympäristödiskurssin solmukohdaksi viimeistään 2000-lu- 
vulla. Ilmastonmuutosta käsittelevien juttujen määrä Helsingin Sanomissa lähti jyrk- 
kään nousuun vuoden 2003 jälkeen ja kolminkertaistui vuosien 2006 ja 2007 välillä 
(Kumpu 2014, 46). Ympäristön käsitteen kautta yhteiskunnalliseksi ongelmaksi kitey- 
tynyt ympäristön pilaantuminen sai uuden mittakaavaan ilmastonmuutoksessa, jos- 
sa ilmakehän koostumuksen abstrakti yleismaailmallisuus kytkeytyi päästölähteiden 
ja ilmastonmuutoksen seurausten valtavaan moninaisuuteen eri puolilla maapalloa. 
2000-luvun kuluessa ilmastopuhe on osittain jopa korvannut ympäristöpuheen esi- 
merkiksi yritysten halutessa ilmasta vastuullisuuttaan. Samalla ilmastonmuutos on 

myös aktivoinut sellaista ympäristöherätyksen alkuajoista tuttua ajattelua, joka vaa- 
tii ympäristön pilaamista oikeuttavan kestävän kehityksen sijaan radikaaleja yhteis- 
kunnallisia muutoksia maailmanlopun välttämiseksi. 


Ympäristökysymys, medioituminen ja järkeilyn tyyli 


Järkeilyn tyylin näkökulmasta median ja politiikan toimijoiden julkisuuteen liittyvät 
institutionaaliset käytännöt — ja niiden mahdollinen muutos politiikan medioitues- 
sa — riippuvat keskustelun sävystä. Tässä tutkimuksessa järkeilyn tutkimisen viite- 
pisteenä on Jurgen Habermasin (1984 ja 1987) kommunikatiivisen toiminnan teoria. 
Habermasin teorian lähtökohtana on, että kaikenlainen kielellinen kommunikaatio 
on altistettavissa rationaaliselle kritiikille, jolla on yleismaailmallinen, ajasta ja pai- 
kasta riippumaton perusta (Habermas 1984, 273-337). Rationaalisen kritiikin ulot- 
tuvuuksia ovat totuus (esittäjästä riippumaton paikkansapitävyys), oikeudellisuus 
(yhtäpitävyys yleisesti hyväksytyn normikontekstin kanssa) ja autenttisuus (esittäjän 
vilpittömyys). Tästä näkökulmasta median ja politiikan suhde riippuu siitä, minkä- 
laisia rationaalisen kritiikin ulottuvuuksia median toimintatapojen ja politiikkaver- 
kostojen kytkentä määrätyssä asiayhteydessä aktivoi. Politiikan medioitumista ei 
ole aiemmassa tutkimuksessa juuri teoretisoitu tai tutkittu tästä näkökulmasta (ks. 
kuitenkin Reunanen 2017; Kunelius ym. 2010, 69-70). 

Habermasin teoria eroaa lähtökohdiltaan selvästi kulttuuristen jäsennysten koh- 
dalla viitepisteenä olevasta diskurssiteoriasta. Diskurssiteorian näkökulmasta kom- 
munikatiivisen toiminnan teorian ajatus valta-asetelmat ohittavasta rationaalisesta 
yhteisymmärryksestä on mahdoton, sillä viestintään sisältyy aina myös vallankäy- 
töllinen ulottuvuus. Tässä yhteydessä ei ole mahdollista syventyä tämän tarkemmin 
kommunikatiivisen toiminnan teorian ja diskurssiteorian eroihin (ks. esim. Ashenden 
& Owen 1999). Tämän tutkimuksen aiheena ympäristökysymys herättää diskurssi- 
teorian ja kommunikatiivisen toiminnan teorian jännitteitä peilaten kysymyksiä esi- 
merkiksi ekologisen rationaalisuuden mahdollisuudesta, ekologisen rationaalisuu- 
den suhteesta yleismaailmalliseen rationaalisuuteen ja ekologisen rationaalisuuden 
merkityksestä vallankäytön välineenä. 

Habermasin teoria liittyy nimenomaan kommunikatiiviseen toimintaan, jossa 
toimijat ottavat pätevyysvaatimukset todesta ja pyrkivät niihin nojaten rationaali- 
sen yhteisymmärrykseen. Sinänsä samojen pätevyysvaateiden puitteissa tapahtu- 
va strateginen toiminta — eli pyrkimys saada muut toimimaan halutulla tavalla — on 
Habermasin mukaan eri asia, sillä siinä muihin keskustelijoihin suhtaudutaan väli- 

neellisesti. Sekä kommunikatiivista että strategista toimintaa silmällä pitäen poli- 
tiikan medioitumisen voi kuitenkin ajatella prosessiksi, jossa julkisuuden aiempaa 
suurempi merkitys politiikassa avaa uudenalaisia mahdollisuuksia rationaaliselle kri- 
tiikille mutta tekee samalla aiempaa houkuttelevammaksi myös pätevyysvaateiden 
strategisen hyödyntämisen (vrt. Kunelius ym. 2010, 72). 

Tässä tutkimuksessa median ja politiikan suhdetta ei tarkastella kommunikatii- 
visen toiminnan ihanteiden toteutumisen näkökulmasta. Järkeilyn tyyliä eriteltäessä 
ei erotella kommunikatiivista ja strategista toimintaa. Tarkoituksena ei ole myös- 
kään ajatella, että rationaalinen kritiikki tai jotkin sen ulottuvuuksista kuuluisivat 
lähtökohtaisesti joko median tai politiikan toimintalogiikkaan. Sen sijaan ajatusta 
yleismaailmallisista pätevyysvaateista käytetään lähtökohtana arvioitaessa, min- 
kälaisia rationaalisuuden ulottuvuuksia median ja politiikan kytkentä aktivoi. Tätä 
kautta tulee näkyviin kysymys siitä, minkälainen merkitys järkeilyn tyylillä on median 
ja politiikan kytkentäpintana ympäristöpolitiikassa. 

Kommunikatiivisen toiminnan teorian käsitys rationaalisuudesta on erityisen 
mielenkiintoinen juuri ympäristökysymyksen näkökulmasta. Teoriaa voi arvostel- 
la ihmiskeskeiseksi, sillä siinä luonnon merkitys on lähtökohtaisesti välineellinen. 
Luonnolla ole kommunikatiivisen toiminnan teoriassa mitään ihmiselämän ylläpitoa 
erityisempää itseisarvoa ja muusta kuin välineelliseen hallintaan perustuvasta luon- 
tosuhteesta on turha haaveilla. (Habermas 1984, 238; 1982, 242.) Pyrkimys hallita 
luontoa nähdään ongelmattomaksi osaksi modernia järjenkäyttöä, vaikka juuri sitä 
voisi pitää ympäristöongelmien perimmäisenä syynä.? Habermas (1981; 1987, 391- 
369) on kuitenkin korostanut ympäristöliikkeen ja muiden uusien yhteiskunnallisten 
liikkeiden merkitystä siinä, että ne nostavat julkisuuteen yhteiskunnan kannalta kes- 
keisiä ongelmia, jotka jäisivät muussa tapauksessa käsittelemättä. Toisaalta hän on 
pitänyt näitä liikkeitä reaktiivisina siinä mielessä, että ne ovat lähinnä puolustaneet 
systeemirationaalisuuden uhkaamia elämänpiirejä sen sijaan, että pyrkisivät laajen- 
tamaan kommunikatiivisen toiminnan jäsentämän elämismaailman alaa suhteessa 
järjestelmään. Erityisenä vaarana Habermas (mt.) pitää liikkeiden antimodernisti- 
suutta, joka kieltäytyy ymmärtämästä ”rajoitetun systeemirationaalisuuden” tar- 
peellisuutta yhteiskuntajärjestelmän kannalta. (Kangas 1989, 90-93.) Samansuun- 


2 Habermasin kapea luontokäsitys juontaa juurensa jo hänen varhaiselle ajattelulleen leimallises- 


ta pyrkimyksestä irtautua ensimmäisen polven Frankfurtin koulukunnan kriittisen teorian umpiku- 
jaan ajaneesta pessimismistä. Frankfurtin koulukunnalle leimallisessa välineellisen järjen kritiikissä 
pyrkimys hallita luontoa nähtiin kaikenlaisten yhteiskunnallisten ongelmien syyksi. Pessimismin ja 
vaihtoehtoisen luontosuhteen mystifioinnin sijaan Habermas hyväksyi välineellisen luontosuhteen 
modernia yhteiskuntaa käsittelevän kriittisen teoriansa lähtökohdaksi. (Gunderson 2014, 628-630.) 

taista kritiikkiä ympäristöliikkeen suuntaan on oman järjestelmäteoriansa puitteissa 
esittänyt myös Niklas Luhmann (2004). 

Kommunikatiivisen toiminnan teorian vastaanotto yhteiskuntatieteellisen ympä- 
ristöntutkimuksen piirissä on ollut kaksijakoista. Kritiikki on kohdistunut pääasiassa 
edellä mainittuun teorian luontosuhteen ongelmallisuuteen, kun taas suopeampi 
vastaanotto on korostanut teorian diskurssieettistä ulottuvuutta ja sen mahdolli- 
suuksia toimia vaihtoehtona teknokraattiselle päätöksenteolle ympäristöasioissa 
(Gunderson 2014). Habermasin pätevyysvaatimusten merkitystä ei ole aiemmassa 
tutkimuksessa juuri käsitelty ympäristökysymyksen näkökulmasta. Kommunikatii- 
visen toiminnan teoriassa normatiivisuus suuntautuu demokraattisiin menettely- 
tapoihin, joiden puitteissa myös ympäristöön voidaan kytkeä erilaisia arvoja. Mikään 
ei kuitenkaan takaa sitä, että oikeatkaan menettelytavat tuottaisivat ympäristön 
kannalta toivottuja lopputuloksia. Pätevyysvaatimuksia onkin aiemmassa tutkimuk- 
sessa tarkasteltu lähinnä siitä näkökulmasta, minkälaisia vaatimuksia kommunika- 
tiivinen toiminta asettaa ympäristöön liittyvälle päätöksenteolle (esim. Elling 2010). 


Medioituminen ja institutionaaliset käytännöt 


Institutionaalisten käytäntöjen näkökulmasta julkisuuden rakentuminen ja merki- 
tys poliittisessa toiminnassa riippuvat siitä, mitä media ja politiikan toimijat tekevät 
julkisuudella. Keskusteltaessa politiikan medioitumisesta tarkastelun kohteena ovat 
yleensä olleet median julkisuuden jäsentämiseen liittyvät käytännöt eli medialogiik- 
ka, jonka on ajateltu määrittelevän julkisuuden merkityksessä tapahtuneita muu- 
toksia. Tässä tutkimuksessa medialogiikan rinnalle nostetaan politiikkaverkostojen 
julkisuuskäytännöt, jotka määrittelevät politiikan toimijoiden osallistumista julki- 
suusareenan rakentamiseen ja sen kulloisenkin struktuurin hyödyntämistä poliitti- 
sessa toiminnassa. 

Institutionaalisten käytäntöjen kohdalla tutkimuksen viitepisteenä on uusi ins- 
titutionalismi, joka olettaa institutionaalisten käytäntöjen selittävän, miten mak- 
rotason ilmiöt välittyvät mikrotason toiminnaksi (Ryfe 2006, 137). Instituutioilla 
tarkoitetaan toiminnan perusteella tunnistettavissa olevia, useamman kuin yhden 
ihmisen yhdistäviä sosiaalisen järjestyksen ja yhteistyön rakenteita, jotka voivat olla 
päällekkäisiäkin ja kytkeytyä tiukemmin tai löyhemmin yksittäisiin organisaatioihin.? 


3 Instituutio on keskitason käsite (Ryfe 2006, 137). Se on hyvin lähellä kentän käsitettä, jolla viitataan 


osittain itsenäisiin ja erikoistuneisiin alueisiin, joiden sisäinen yhdenmukaisuus perustuu pääasiassa 
epäsuoriin sääntöihin tai toimintatapoihin (Benson 2006, 188; Bourdieu 1998, 138). 

Tästä näkökulmasta politiikan medioituminen — julkisuuden irtaantuminen politii- 
kan vaikutuspiiristä ja julkisuuden merkityksen kasvu poliittisessa toiminnassa — on 
median ja politiikan välistä suhdetta määrittelevä makrotason prosessi, joka välittyy 
toiminnaksi median ja politiikkaverkostojen käytäntöjen kautta. 

Ryhdyn purkamaan institutionaalisten käytäntöjen merkitystä median ja po- 
litiikan suhdetta määrittelevänä tekijänä tarkastelemalla medialogiikkaan liittyvää 
tutkimusta. Tämän jälkeen siirrän katseen politiikkaverkostojen julkisuuskäytäntöjä 
korostavaan tutkimukseen ja hahmottelen ympäristöpolitiikan toimintakenttää me- 
dioitumisen kontekstina 


Medioituminen ja medialogiikka 


Politiikan medioitumisen tutkimuksessa on kiinnitetty runsaasti huomiota media- 
logiikan määrittelemiseen ja median toimintatapojen muutoksen jäljittämiseen (ks. 
esim. Esser & Strömbäck 2009). Karkean tulkinnan mukaan politiikan medioitumi- 
sessa on kyse nollasummapelistä, jossa medialogiikan vahvistuminen tarkoittaa 
väistämättä politiikan logiikan heikentymistä. Medialogiikka kuvataan usein melko 
kielteisin määrein esimerkiksi asioiden yksinkertaistamiseksi, kärjistämiseksi ja hen- 
kilöllistämiseksi (Strömbäck & Kaid 2008, 3). Tätä kautta politiikan medioitumisesta 
tulee herkästi rappiotarina, jossa asiakeskeinen politiikka ja poliitikot joutuvat sen- 
saatiohakuisen medialogiikan jyräämiksi. Joka tapauksessa median toimintalogiik- 
kaa painottavan tulkinnan taustalla on ajatus siitä, että juuri median toimintatavat 
hallitsevat median ja politiikan kytkentää politiikkaverkostojen lähinnä reagoidessa 
muutoksiin. 

Yleisellä tasolla median roolia painottava väite politiikan medioitumisesta vai- 
kuttaa uskottavalta. Sen mukaan median itsenäistyminen ja etääntyminen politii- 
kasta sekä mediavälitteisen julkisuuden merkityksen korostuminen poliittisessa 
toiminnassa ovat tehneet politiikasta riippuvaisemman median toimintalogiikasta 
(Hjarvard 2013, 41-77). Yhteiskunnasta on tullut kaikin puolin mediavälitteisempi, 
kilpailu mediahuomiosta ja sen hallinnasta on kiristynyt ja kaikenlaiset organisaatiot 
ovat lisänneet viestintähenkilöstöään. 

Journalismin näkökulmasta median eriytyminen suhteessa politiikkaan näkyy 
suoraan esimerkiksi puolueisiin sitoutuneiden lehtien harvenemisessa ja sitoutu- 
mattoman lehdistön vahvistumisessa. Puoluelehtien tilalle syntyneet yleissanoma- 
lehdet nojasivat ”objektiivisuuden” ideaaliin, joka perustui aluksi puoluelehdistön 
kanssa samantapaiseen käsitykseen yhteiskunnasta: molemmissa yhteiskunnan 

ajateltiin koostuvan yhteiskuntaluokista tai intressiryhmistä. Kun puoluelehdistössä 
avoimesti edustettiin näitä intressejä, objektiivisuuden omaksunut journalismi pyrki 
tasapuolisuuteen ja neutraaliuteen näiden intressien suhteen. Intressitahojen sano- 
misia julkaistiin sellaisenaan samalla kun journalismi itse vetäytyi taustalle. Kaupalli- 
sen lehdistön rinnalla tällaiseen objektiiviseen journalismiin tähtäsivät myös monien 
maiden julkisen palvelun yleisradioyhtiöt. (Kunelius ym. 2010, 59-61.) 

Sittemmin journalismin neutraali itsenäisyys on antanut tilaa pidemmälle vie- 
dyille kriittisyyden ja etäisyyden ideaaleille. Journalismi on ottanut tehtäväkseen ar- 
vioida itsenäisesti asioiden uutisarvoa ja se myös esittää entistä näkyvämmin niistä 
omia tulkintojaan. Samalla on kuitenkin käynyt niin, että myös journalismi joutuu 
entistä enemmän kilpailemaan muunlaisten viestintämuotojen kanssa yleisöjen 
ajasta ja poliitikoiden huomiosta. Sen on entistä pontevammin lunastettava oikeu- 
tus toiminalleen korostamalla julkisesti omaa rooliaan ja selittämällä sekä lukijoille 
että lähteille, miksi journalismin kanssa kannattaa olla tekemisissä. Tässä mielessä 
myös journalismi joutuu toimimaan medioituneessa ympäristössä. (Kunelius ym. 
2010, 59-61.) 

Vaikka mediotumistarina vaikuttaakin uskottavalta, liittyy sen empiiriseen tut- 
kimiseen monenlaisia ongelmia. Median toimintalogiikkaa painottavan tulkinnan 
taustalla on median valtaan ja vaikutukseen liittyvä pitkä tutkimusperinne, jossa 
on arvioitu esimerkiksi julkisen keskustelun asialistan ja siihen liittyvien kehysten 
ja käsitteiden määräytymistä (Kunelius ym. 2010, 50-51). Medialogiikan merkitystä 
korostavassa tutkimuksessa medioitumisen astetta on yritetty päätellä erottamalla 
journalistisista teksteistä yhtäältä medialogiikkaan ja toisaalta politiikan logiikkaan 
viittaavia piirteitä. Sikäli kuin medialogiikkaan viittaavien piirteiden osuus on vah- 
vistunut, politiikan on voitu sanoa medioituneen. Empiirisissä tutkimuksissa jour- 
nalismin tulkintojen ja taustoittamisen on havaittu lisääntyneen (Benson & Hallin 
2007; Djerf-Pierre & Weibull 2008; Fink & Schudson 2014; Patterson 1994; Salgado 
& Strömbäck 2012) samalla kun poliitikkojen lausunnot uutisissa ovat lyhentyneet 
ja toimittajat itse ovat tulleet näkyvämmin esiin (esim. Hallin 1992; Väliverronen & 
Kunelius 2012). 

Politiikan medioitumisen tutkimuksessa journalismin aktiivisuuden ja tulkitse- 
vuuden lisääntymistä on kutsuttu myös mediainterventionismiksi, joka voidaan mää- 
ritellä ”mediakeskeiseksi politiikan raportoinnin tyyliksi, jossa toimittajista ja media- 
toimijoista tulee pääasiallisia uutistentekijöitä poliitikkojen tai yhteiskunnan muiden 
toimijoiden sijaan” (Strömbäck & Esser 2009, 217). Taustalla on ajatus, että yhteis- 
kunnan eriytymiskehitys johtaa mediainstituutioiden, kuten journalismin, itsenäis- 

tymiseen, mikä puolestaan näkyy siinä, että mediainstituutiot entistä itsenäisem- 
min hallitsevat omaa julkisuustilaansa (Kunelius & Reunanen 2012; Marcinkowski 
& Steiner 2014). Mediainterventionismiin liittyvissä empiirisissä tutkimuksissa on 
tarkasteltu esimerkiksi toimittajien ja politiikkojen puhejaksojen pituutta, toimit- 
tajien tai journalistisen kerronnan näkyvyyttä sekä politiikan peliksi esittävien ver- 
tauskuvien käyttöä (esim. Strömbäck & Dimitrova 2011). On kuitenkin tärkeää tehdä 
ero mediainterventionismin määrän ja laadun välillä (Reunanen & Koljonen 2018). 
Journalismi voi tulkita politiikkaa enemmän tai vähemmän interventionistisesti yhtä 
lailla kehystämällä sitä poliittisen kamppailun kuin asiakysymystenkin näkökulmasta. 
Journalistisen tulkinnan onkin havaittu olevan myös asiakeskeistä, ei pelkästään po- 
liitikkojen valtakamppailuja arvioivaa (Cushion 2015; Esser & Umbricht 2014). 


Medialogiikka ja ympäristöjournalismi 


Medialogiikan ja journalististen käytäntöjen suhde ympäristökysymykseen on ris- 
tiriitainen. Tutkimuskirjallisuudessa mediajulkisuudella ajatellaan tavallisesti olevan 
perustavanlaatuinen merkitys ympäristöhuolen herättämisessä, ympäristönsuoje- 
lun edistämisessä ja ympäristötietoisuuden ylläpitämisessä. Medialla oli keskeinen 
rooli 1960-luvun lopun ympäristöherätyksessä, sillä juuri julkisuuden kautta paikalli- 
set ympäristön saastumiseen ja pilaantumiseen liittyneet ongelmat yhdistyivät yleis- 
luontoiseksi ympäristökysymykseksi ympäristöhuoleksi ja teollisuusyhteiskuntaan 
kohdistuneeksi moraaliseksi protestiksi (Haila & Lahde 2003, 11—12). Vastaavalla 
tavalla mediajulkisuuden on nähty auttaneen kansalaisia kytkemään ilmastonmuu- 
toksen eri puolilla maailmaa aiheuttamat ongelmat yleismaailmalliseksi, ilmasto- 
kysymykseksi. Ympäristökiistoissa toimittajien on arvioitu olleen monesti tärkeitä 
liittolaisia ympäristöä puolustaneille kansalaisille, kansalaisjärjestöille ja viranomai- 
sille (esim. Konttinen 1994, 71). 

Median, journalismin ja julkisuuden myönteisiä vaikutuksia korostavan tulkinnan 
rinnalla ympäristöaiheiden on tutkimuskirjallisuudessa tulkittu myös istuvan erityi- 
sen huonosti medialogiikkaan ja journalismin toimintatapoihin (ks. esim. Anderson 
1997, 45-73; 2014, 37-60; 2015; Hansen 2010, 75—103; Suhonen 1994, 58-65; Lyyti- 
mäki & Palosaari 2004, 21-29). Ympäristöaiheita kuvaillaan tavallisesti esimerkiksi 
hitaasti eteneviksi, monimutkaisiksi, abstrakteiksi, monenlaisia epävarmuuksia si- 
sältäviksi ja nykyhetken sijaan tulevaisuuteen liittyviksi. Äkillisiä ympäristöonnetto- 
muuksia, poliittisia kiistoja tai mielenosoituksia lukuun ottamatta ne sopivat huo- 
nosti konkreettisia tapahtumia, nykyhetkeä, läheisyyttä, uutuutta, visuaalisuutta ja 

konflikteja korostavaan mediajulkisuuteen ja journalismiin. Ympäristöaiheiden on 
myös arvioitu istuvan huonosti toimitusten aiheperustaiseen työnjakoon, koska ne 
liittyvät vähän kaikkien osastojen alaan, mutta eivät kuulu erityisesti kenellekään. 
Myös journalistiselle kulttuurille keskeisiä tasapuolisuuden ja neutraaliuden vaati- 
muksia on pidetty ongelmallisina ympäristöaiheiden käsittelemiselle. 

Ympäristöjournalismi ja ympäristötoimittajat ovat olleet yksi institutionaalinen 
vastaus ympäristöongelmien asemaan merkityksellisenä mutta vaikeasti uutisoita- 
vina aiheina. Toisaalta ympäristöaiheiden uutisoinnissa yleensä herkästi heräävä ky- 
symys siitä, onko kyse asianajosta, valistuksesta vai puolueettomasta journalismis- 
ta, jakaa myös ympäristötoimittajia (Hansen 2010, 82 —83; Anderson 1997, 61-65; 
Sachsman & Myer Valenti 2015, 161-162). Institutionaalisena järjestelynä ympäris- 
töjournalismin kultakausi oli 1990-luvulla, jolloin Suomeenkin perustettiin edelleen 
toimiva ympäristötoimittajien yhdistys (Lappalainen 1991). Ympäristöjournalismin 
korkeasuhdanteesta 1990-luvulla kertoo sekin, että vastuu luonnosta ja asioiden 
ympäristövaikutusten tunnistaminen lisättiin journalistin ohjeiden johdantoon ih- 
misoikeuksien, demokratia ja rauhan kaltaisten perusarvojen rinnalle vuonna 1992 
(Suhonen 1994, 62). 

Vuosituhannen vaihteessa päätoimiset ympäristötoimittajan tehtävät lakkau- 
tettiin esimerkiksi Helsingin Sanomissa, Turun Sanomissa ja Demarissa (Kantola 
2003, 13). Yleisradio lopetti Ympäristöuutiset-ohjelman vuonna 2002. Helsingin Sa- 
nomat puolestaan muutti vuonna 1989 aloitetun Tiede & ympäristö -teemasivunsa 
2000-luvun alussa ensin Tiede-sivuiksi, sitten Tiede & luonto -sivuiksi ja sen jälkeen 
taas Tiede-sivuiksi (Lyytimäki & Palosaari 2004, 26). Vastuu luonnosta ja asioiden 
ympäristövaikutusten tunnistaminen poistettiin journalismin ohjeista vuonna 2005. 
Ympäristöjournalismin pysyvien tehtävien tai instituutioiden lakkauttamisen rinnal- 
la on kuitenkin toteutettu erilaisia ympäristöön liittyviä toimituksellisia projekteja, 
kuten Helsingin Sanomien vuodeksi 2019 nimittämä ilmastokirjeenvaihtaja. Toimi- 
tusten sisäisistä työnjaon rutiineista ja uutisoinnin painotuksista ulospäin näkyvät 
tehtävät, projektit ja ohjeet eivät kuitenkaan välttämättä kerro paljoakaan. 

Yleisellä tasolla vaikuttaisi siltä, että ympäristöaiheiden käsittely journalistisessa 
julkisuudessa on lisääntynyt selvästi myös 2000-luvulla ympäristöjournalismin insti- 
tuutioiden ja ympäristötoimittajien tehtävien lakkauttamisista huolimatta. Suomen 
osalta aiheesta ei kuitenkaan ole tutkimustietoa. Ympäristöjulkisuuden tutkimus on 
niin Suomessa kuin kansainvälisesti keskittynyt pääasiassa yksittäisten ympäristö- 
ongelmien tutkimiseen verrattain lyhyellä aikavälillä (Hansen 2015, 209; Lyytimäki 
& Palosaari 2004). Kansainvälisissä pitkittäistutkimuksissa on havaittu, että 1960-lu- 

vun lopun ympäristöherätyksen jälkeen ympäristö on vakiinnuttanut asemansa 
uutisaiheena ja sen kattama ala on laajentunut merkittävästi. Ympäristöuutisoinnin 
määrä on kuitenkin vaihdellut kausittain. Huippukohdiksi on tunnistettu esimerkik- 
si 1960-luvun lopun ympäristöherätys, 1980-luvun jälkipuolisko ja 2000-luvun alku. 
(Hansen 2015, 211-212.) 

Kattavin pitkittäistutkimus suomalaisesta ympäristöjulkisuudesta on Pertti Suho- 
sen Mediat, me ja ympäristö (1994), jossa tarkasteltiin ympäristökirjoittelun mää- 
rää Helsingin Sanomissa vuosina 1956—1990 (ks. myös Heiskala 1993; suomalaisesta 
ympäristöjulkisuuden tutkimuksesta yleensä ks. Lyytimäki & Palosaari 2004). Otos- 
aineistolle perustuneen tutkimuksen mukaan ympäristökirjoittelun määrä kolmin- 
kertaistui muutamassa vuodessa 1960- ja 1970-lukujen taitteen ympäristöherätyk- 
sen yhteydessä mutta romahti sen jälkeen nopeasti. Takaisin ympäristöherätyksen 
tasolle kirjoittelun määrä nousi vasta 1980-luvun puolivälin jälkeen. Suhosen selvi- 
tystä tuoreemmissa tutkimuksissa on tavanomaisesti keskitytty jonkin tietyn ym- 
päristöön liittyvän aiheen tai ympäristöongelman käsittelyyn mediajulkisuudessa, 
usein selvästi rajatummalla ajanjaksolla (esim. Lyytimäki 2012; Vehkalahti 2017). 
Ympäristöjulkisuutta on tavanomaisesti arvioitu tutkimalla sanomalehtiä. Radion, 
television tai sosiaalisen median osalta tutkimusta on tehty hyvin vähän. 


Medioituminen ja politiikkaverkostojen käytännöt 


Medialogiikan merkitystä korostava näkemys politiikan medioitumisesta on ongel- 
mallinen, koska median ja politiikan logiikoissa on paljon samaa ja erityisesti politii- 
kan logiikka jää tavanomaisesti hyvin epämääräisesti määritellyksi (Kunelius & Reu- 
nanen 2012; Landerer 2013; Van Aelst ym. 2014). Esimerkiksi politiikan kehystämisen 
strategiseksi peliksi on toisinaan ajateltu ilmentävän medialogiikkaa ja vastaavasti 
poliittisten kysymysten sisältöön painottuvan kehystämisen ilmentävän politiikan 
logiikkaa. Tämä erottelu on ollut keskiössä, kun politiikan journalismia on syytetty 
asiakysymysten sivuuttamisesta ja kyynisen asenteen lietsomisesta (esim. Cappella 
& Jamieson 1996; Patterson 1994). Vaikuttaa kuitenkin epäuskottavalta, että kyy- 
ninen valtakamppailu edustaisi juuri journalismin logiikkaa. Politiikka on kuitenkin 
luonteeltaan olennaisesti — ja monien mielestä ennen muuta — kamppailua vallasta. 

Tässä tutkimuksessa median ja politiikan suhdetta osaltaan määrittelevillä ins- 
titutionaalisilla logiikoilla viitataan paitsi median toimintalogiikkaan politiikan jul- 
kisuuden jäsentämisessä myös politiikkaverkostojen toimintatapoihin julkisuuden 
hyödyntämisessä. Politiikkaverkostoilla tarkoitetaan tässä tutkimuksessa kaikkien 

poliittiseen toimintaan tavalla tai toisella osallistuvien toimijoiden suhteita ja vuo- 
rovaikutusta (Vehkalahti 2017, 47). Taustalla on ”toimijakeskeinen” tulkinta politii- 
kan medioitumisesta, jonka mukaan politiikan toimijat eivät ainoastaan mukaudu 
median toimintalogiikkaan, vaan käyttävät sitä strategisesti omiin tarkoituksiinsa 
(esim. Van Aelst ym. 2014; Walgrave & van Aelst 2017; Reunanen 2017). Tästä nä- 
kökulmasta tarkasteltuna media, journalismi ja julkisuus tarjoavat poliittiselle toi- 
minnalle aina sekä mahdollisuuksia että rajoitteita, jotka liittyvät paitsi toimintaan 
julkisuudessa myös julkisuudelle politiikkaverkostoissa annettuihin merkityksiin (Ku- 
nelius ym. 2010, 221-224). 

Medialogiikan ylivaltaan liittyvä politiikan julkisuuden rappiokertomus tulee 
herkästi toistetuksi toimijanäkökulmasta esimerkiksi poliitikkojen valitellessa ”me- 
diapelin” olevan ”nykyään” ratkaisevaa pitkäjännitteisen, asiatuntemukseen perus- 
tuvan politiikan tekemisen sijaan. Toimijanäkökulmasta kritiikin kärki kohdistuu kui- 
tenkin median julkisuutta rakentavan toiminnan sijaan poliitikkojen tapaan käyttää 
hyväkseen julkisuuden avaamia pelitilanteita. Tästä näkökulmasta itsensä asiakes- 
keisiksi mieltävät poliitikot voivat kritisoida julkisuudessa mielellään esiintyviä polii- 
tikoita esimerkiksi helpoimman tien valitsemisesta. Toisaalta politiikan toimijoiden 
suhtautuminen julkisuuteen on ammattimaistunut kautta linjan ja edellä mainitun 
kaltainen moralisointi on vähentynyt. Toimittajien kanssa tehdään yhteistyötä ja 
ainakin eliittitoimittajien ymmärretään kuuluvan samaan politiikkaverkostoon, jos- 
sa päätöksentekoon liittyvää julkisuutta säädellään osittain yhteistyössä. Eliittitoi- 
mittajien merkitys on tärkeä myös siksi, että he toimivat välittäjinä medialogiikan 
ja politiikkaverkostojen toimintatapojen välillä ja kykenevät tarkastelemaan asioita 
molemmilta kannoilta (Kunelius ym. 2010, 452). 

Tässä tutkimuksessa julkiset esiintymiset ymmärretään mediaperformansseiksi, 
joiden tarkoituksena on vaikuttaa tapahtumien kulkuun parantamalla omia neuvot- 
teluasemia, horjuttamalla vastustajia ja hakemalla oikeutusta omalle toiminnalle 
(Hajer 2009; Kreiss ym. 2015; Reunanen 2017). Mediaperformanssit (tai niiden teke- 
mättä jättäminen) tarkoittavat jatkuvaa rajanvetoa journalistisen julkisuuden näyt- 
tämöllä, muilla julkisuusareenoilla ja politiikkaverkostojen suljetummissa piireissä 
käsiteltävien asioiden välillä. Politiikkaverkostojen julkisuuspelissä välineenä ovat 
toimijoiden ja toimijaryhmien käsitykset toistensa mahdollisuudesta ja halukkuu- 
desta siirtää asioita erilaisille julkisuuden näyttämöille. Tästä näkökulmasta myös 
verkostojen sisäpiireihin kuuluvat toimittajat ovat toimijoita, jotka tekevät media- 
performansseja ja säätelevät asemaansa käyttämällä mahdollisuuttaan viedä asioita 
journalistiseen julkisuuteen strategisena pelivälineenä. Toimijoiden näkökulmasta 

mediaperformanssien jatkuva käyttäminen on riskialtista, koska se vaikuttaa toimi- 
jan asemaan politiikkaverkostoissa, jotka perustuvat keskinäiselle luottamukselle 
siitä, että kaikki asiat eivät ole julkisia. Huomiolla saattaa olla myös arvaamattomia, 
alkuperäisen ulostulon tekijän kannalta vahingollisiakin seurauksia, kun uudenlaisia 
toimijoita ilmestyy pelikentälle aiheen tultua heille mediajulkisuuden kautta näky- 
väksi. 

Poliitikkojen mediastrategioita sekä politiikkojen ja toimittajien vuorovaikutusta 
on tutkittu paljon (esim. Cottle 2003; Davis 2007). Medioitumiskeskustelun puitteis- 
sa journalismin vaikutus politiikkaverkostojen toimintaan voidaan jakaa kolmeen 
tasoon: 1) journalismin itsenäisyys julkisuuden asialistan hallinnassa, 2) muiden ins- 
tituutioiden riippuvuus journalismin hallitsemasta julkisuustilasta ja niiden sopeu- 
tuminen journalismin ehtoihin julkisuuteen pääsystä, 3) journalismin vaikutus poli- 
tiikkaverkostojen omaan toimintalogiikkaan eli esimerkiksi siihen, minkälaisia asioita 
otetaan päätöksenteon kohteeksi (Kunelius ym. 2010, 65). Yleisesti ottaen julkisuu- 
den merkitystä politiikkaverkostojen toimintaan tarkasteleva tutkimus on jäänyt 
spekulatiiviseksi erityisesti kolmannen tason vaikutusten suhteen (Davis 2007, 99). 

Suomessa medioitumisen viitekehyksessä tehdyt kysely- ja haastattelututkimuk- 
set todistavat median ajoittain hyvinkin voimakkaasta mutta lopulta melko pinnal- 
lisesta vaikutuksesta poliittiseen toimintaan (esim. Vesa 2016; Kunelius ym. 2010). 
Vuonna 2009 suomalaisille päättäjille tehdyn kyselyn mukaan 79 prosenttia vastan- 
neista oli täysin tai jokseenkin samaa mieltä väitteestä ”olen huomannut, että me- 
diassa esiintyminen on lisännyt omaa tai organisaationi vaikutusvaltaa työryhmissä, 
neuvotteluissa tai muissa vastaavissa tilanteissa” (Kunelius ym. 2010, 383). Media- 
julkisuuden tuki poliittiselle vaikutusvallalle koettiin kuitenkin selvästi pienemmäksi 
kuin ”oma osaaminen”, ”oma aktiivisuus ja ansaittu luottamus” tai ”virallinen asema 
ja valtaoikeudet” (mt., 385). Mediajulkisuuden suoraa vaikutusta poliittisten päätös- 
ten sisältöön tai instituutioihin pidetään verrattain vähäisenä mutta päätöksente- 
koprosesseja julkisuuden symbolisen politiikan sudenkuopilta, yksinkertaistuksilta 
sekä tunneperäisiltä ja moralistisilta näkökohdilta suojaavan julkisuudenhallinnan 
merkitys koetaan suureksi (Vesa 2016, 64-65). Politiikan medioituminen ilmenee 
toimijoiden näkökulmasta konkreettisesti siten, että toimittajien kanssa vietetään 
enemmän aikaa, heitä autetaan hanakammin ja omia näkökantoja pyritään aktiivi- 
semmin ujuttamaan julkisuuteen (Kunelius ym. 2010, 56). 

Ympäristöpolitiikan toimintakenttä medioitumisen kontekstina 


Ympäristöpolitiikan toimintakentällä tarkoitetaan institutionaalisia rakenteita, joi- 
den puitteissa ympäristöpoliittinen toiminta tapahtuu. Tässä tutkimuksessa ympä- 
ristöpolitiikan toimintakentän alkupisteeksi ymmärretään 1960-luvun lopun ympä- 
ristöherätys. Tämän jälkeen toimintakenttä on laajentunut merkittävästi ja sinne on 
tullut vedetyksi yhä kirjavampi joukko vastentahtoisiakin toimijoita. Samalla ympä- 
ristönsuojelu on tullut yhä laajemmin hyväksytyksi monenlaisen toiminnan lähtö- 
kohdaksi tai vähintäänkin tärkeäksi elementiksi toiminnan oikeuttamisessa. Suo- 
messa ympäristöpolitiikan toimintakentän muutoksia on tutkittu selvästi enemmän 
kuin ympäristöjulkisuuden tai ympäristöjournalismin historiaa. 

Tämän tutkimuksen taustaksi tarkastelen ympäristöpolitiikan toimintakentän 
jäsentymistä lyhyesti ympäristöhallinnon, ympäristöliikehdinnän, puoluepolitiikan, 
teollisuuden ympäristöasenteiden sekä ympäristötieteen ja -asiantuntijuuden näkö- 
kulmista. Tarkoituksena on asemoida kysymys politiikan medioitumisesta suomalai- 
sen ympäristöpolitiikan toimintakentän keskeisiin muutoskertomuksiin. 

Ympäristöaiheiden uutisointia koskevissa tutkimuksissa on todettu julkisen val- 
lan edustajien, asiantuntijoiden ja yritysten olevan selvästi tärkeämpiä lähteitä kuin 
ympäristöjärjestöjen (Hansen 2010, 56; Suhonen 1994, 107—116). Ympäristöjärjes- 
töt onnistuvat usein mediahuomion hetkellisessä suuntaamisessa mutta määräävän 
aseman pidempiaikainen ylläpitäminen sekä omien kehysten ja tulkintojen juurrut- 
taminen julkiseen keskusteluun on selvästi hankalampaa. Journalismin ja ympäris- 
töjournalismin resurssien oheneminen vuosituhannen vaihteen jälkeen on osunut 
yhteen ympäristöpolitiikan kentän muiden toimijoiden viestinnän ammattimais- 
tumisen kanssa. (Williams 2015, 198-200.) Viranomaiset, yritykset, puolueet, yli- 
opistot, tutkimuslaitokset ja ympäristöjärjestöt pyrkivät yhä tietoisemmin hyödyn- 
tämään journalismia omien tarkoitusperiensä edistämisessä — ja myös onnistuvat 
siinä. Yritysten osalta ympäristönsuojelullisia toimia vastustavasta ja ympäristön pi- 
laamista peittelevästä toiminnasta on runsaasti tutkimusta (ks. esim. Williams 2015, 
201—202; Beder 2002). 

Ympäristöhallinnon näkökulmasta ympäristöpolitiikan toimintakenttää tarkas- 
teltaessa voidaan todeta, että huoli ympäristöstä institutionalisoitiin Suomessa 
1970-luvulta alkaen ympäristöhallinnoksi ja ympäristölainsäädännöksi. Aluksi tarkoi- 
tuksena oli puuttua olemassa oleviin ympäristöongelmiin mutta ajan kuluessa pai- 
nopiste on siirtynyt enenevissä määrin ongelmien ennaltaehkäisemiseen (ks. esim. 
Haila 2001b, 32—40; Haila ym. 2009, 140—141; Haila & Lähde 2003, 11—12; Sairinen 

2000). Ympäristöhallinnon ja ympäristölainsäädännön kehittyminen tarkoitti, että 
julkinen valta otti enenevissä määrin vastuuta ympäristön tilasta, jota oli aiemmin 
lähestytty lähinnä kansalaisten ja yritysten tapauskohtaisena riidanaiheena. Lain- 
säädännön osalta muutos tapahtui Suomessa periaatteen tasolla jo vuoden 1962 
vesilaisissa, jossa vesien pilaaminen kiellettiin ilman erityistä lupaa ja julkinen valta 
otti tehtäväkseen asian valvomisen. Aiemassa lainsäädännössä toimenpiteisiin ryh- 
tyminen edellytti haitankärsijän, kun nyt riitti vesien pilaaminen ilman lupaa. 

Ympäristöhallinnon perustaminen oli Suomessa poliittisena kiistakapulana koko 
1970-luvun. Ympäristöministeriö perustettiin kansainvälisesti vertaillen varsin myö- 
hään, vasta vuonna 1983. Hallinnon kehittyminen saavutti yhden huippunsa vuonna 
1986, kun ympäristönsuojelulautakunnat tulivat pakollisiksi yli 3000 asukkaan kun- 
nissa. Paikallistason ympäristöhallinnon kehittämisen rinnalla 1980-luvun kuluessa 
saatettiin voimaan myös runsaasti erilaisiin ympäristöongelmiin puuttuvaa sektori- 
lainsäädäntöä, kuten ilmansuojelulaki (1982) ja meluntorjuntalaki (1987). (Haila ym. 
2009, 140; Haila 2001b, 32—40; Leino-Kaukiainen 1994, 85-89.) 

1990-luvulle tultaessa ympäristöhallinto kattoi laajan kirjon julkisen vallan teh- 
täviä jätevesien puhdistamisen ja jätehuollon kaltaisista teknispainotteisista toimi- 
aloista uhanlaisten lajien suojeluun. Ympäristövaikutusten arvioinnin muuttuminen 
pakolliseksi suurten rakennushankkeiden kohdalla vuonna 1994 ja vuoden 1995 
EU-jäsenyys tiukensivat ympäristöön liittyvää lainsäädäntöä (Haila ym. 2009, 141- 
143). 2000-luvulla ympäristöhallintoon on kohdistunut uudenlaisia paineita ja sen 
itsenäinen asema on myös kyseenalaistettu. Alueelliset ympäristökeskukset lakkau- 
tettiin ja niiden tehtävät sulautettiin myös elinkeinoelämän kehittämisestä vastaa- 
viin ELY-keskuksiin vuonna 2010. Myös ajatus ympäristöministeriön yhdistämisestä 
maa- ja metsätalousministeriön kanssa luonnonvaraministeriöksi on nostettu jäl- 
leen esiin. 

Ympäristöhallinnon merkitystä ympäristöpolitiikan toimintakentällä ja ympäris- 
töjulkisuudessa kuvaa se, että Pertti Suhosen (1994, 107—116) tutkimuksessa yli puo- 
let Helsingin Sanomien ympäristöotsikoiden toimijaviittauksista liittyi läpi tutkitun 
ajanjakson (1956—1990) julkisen valtaan, valtioon, paikallishallintoon tai oikeuslai- 
tokseen. 

Ympäristöliikehdinnällä on ollut monessa kohtaa ratkaiseva merkitys ympäris- 
töpolitiikan toimintakentän muutoksessa. Aihetta on tutkittu paljon niin Suomessa 
kuin kansainvälisesti. Suomalaisen ympäristöliikehdinnän tutkimuksessa on tapana 
tunnistaa neljä tai viisi protestiaaltoa tai ympäristöliikehdinnän aktiivijaksoa, jotka 
eroavat toisistaan esimerkiksi asiakysymysten, avaintoimijoiden ja toimintatapojen 

suhteen (ks. esim. Järvikoski 1991; Konttinen 1999; Rannikko 1994; Konttinen & Pel- 
tokoski 2004). Tutkimuksissa tunnistettuja aktiivijaksoja on seurannut hiljaisempia 
kausia, joiden jälkeen liikehdintä on taas aktivoitunut uudessa muodossa. Yleisellä 
tasolla on arvioitu, että ainakin vuosituhannen vaihteeseen asti liikehdinnän kehi- 
tyksessä yleisenä tendenssinä on ollut suoran toiminnan ja siihen liittyvän julkisuus- 
pelin korostuminen (Konttinen & Peltokoski 2004, 178). Vuosituhannen vaihteen 
jälkeen ympäristöjärjestöjen ammattimaistuminen, sosiaalisen median tarjoamat 
vaikutusmahdollisuudet ja ympäristötietoisuuden suuntautuminen enenevissä mää- 
rin kulutukseen ja elämäntapaan liittyviin valintoihin ovat saattaneet vaikuttaa suo- 
ran toiminnan merkitykseen ympäristöliikehdinnässä. 

Ensimmäisen aallon ympäristöliikehdintä kytkeytyi suoraan 1960-luvun lopun 
ympäristöherätykseen ja ilmeni erityisesti perinteisten luonnonsuojelujärjestöjen 
politisoitumisena yhteiskunnalliseksi tavoitteeksi ymmärretyn ympäristönsuojelun 
hengessä, vaikka kokonaan uusiakin järjestöjä perustettiin. Ympäristöliikehdintä kyt- 
keytyi ajankohdan yleiseen vasemmistolaisuuteen, vaikka sitä ei yleensä lasketakaan 
osaksi 1960-luvun lopun kulttuuriradikalismia ja opiskelijaliikettä. Järjestötoiminnan 
puitteissa vastasyntyneen ympäristöliikkeen vaikutuskeinoja olivat esimerkiksi ym- 
päristökysymystä käsittelevien pamflettien julkaiseminen, seminaarien järjestämi- 
nen ja erilaiset vetoomukset. Ensimmäisen aallon liikehdintä tyrehtyi muutamassa 
vuodessa ja ympäristöliike jumiutui ympäristöhallinnon kehityksen tapaan sivurai- 
teille valtaosaksi 1970-lukua. (Järvikoski 1991; Konttinen 1999; Konttinen & Pelto- 
koski 2004, 174-200.) 

Toisen aallon ympäristöliikehdintä sijoittui 1970- ja 1980-lukujen taitteeseen. 
Sen tärkein merkitys oli suomalaisen ympäristöliikkeen keinovalikoiman laajenta- 
minen julkisuushakuisella suoralla toiminnalla ja kansalaistottelemattomuudella. 
Avaintapahtuma oli Koijärven kiista vuonna 1979, jossa helsinkiläisaktivistit yrittivät 
estää tunnetun lintujärven kuivattamisen rakentamalla laskuojaan patoja ja estä- 
mällä niiden purkamisen kahliutumalla kaivinkoneisiin. Aktivistien poikkeuksellisen 
toiminnan vuoksi paljon julkisuutta saaneen kiistan jälkeen käytiin lukuisia ympä- 
ristökamppailuja, joissa ympäristön pilaamista vastustettiin paitsi kahliutumalla 
kaivinkoneisiin myös esimerkiksi leiriytymällä lentokoneella tehtyjen vesakkomyr- 
kytysten vaikutusalueelle. (Järvikoski 1991; Konttinen 1996; Konttinen & Peltokoski 
2004, 174-200.) Ympäristöjulkisuudessa toisen aallon ympäristöliikehdintä ilmeni 
niin, että Suhosen (1994, 84—116) tutkimuksessa vuonna 1981 lähes joka kolmannes- 
sa toimijoita sisältävässä ympäristöuutisen otsikossa viitattiin joko yksinomaan tai 
myös järjestöihin ja kansalaisliikkeisiin. 

Kolmannen aallon ympäristöliikehdinnän näkyvin osa olivat 1980- ja 1990-luvun 
taitteen kiistat metsiensuojelusta. Metsäkiistojen sarjan aloitti liikehdintä Inarin Kes- 
sin metsien puolesta vuonna 1987. Tämän jälkeen merkittäviä metsäkiistoja käytiin 
Murhijärvellä (1988), Talaskankaalla ja Soppeenmäessä (1989-1989), Porkkasalossa 
(1991) sekä Kuusamossa (1994-1995). Merkittäviin suojelupäätöksiin johtaneissa 
kiistoissa oli keskeinen merkitys aktivistien julkisuushakuisella suoralla toiminnalla, 
joka nojasi metsiensuojelun kulttuuriseen puhuttelevuuteen Suomessa ja metsäteol- 
lisuudelle tärkeällä markkina-alueella Keski-Euroopassa. Perinteisiin luonnonsuoje- 
lukysymyksiin liittyneiden metsäkiistojen rinnalla käytiin 1990-luvun alkupuolella 
useita kaupunkiympäristön suojeluun liittyvä kiistoja. (Konttinen & Peltokoski 2004, 
174-200; Pekurinen 1997; Roiko-Jokela 2003.) 

Neljännen aallon ympäristöliikehdintä kytkeytyi vuosituhannen vaihteen globa- 
lisaatiokriittiseen liikehdintään. Sen yhtenä ominaispiirteenä olivat kansainväliset 
suurmielenosoitukset ja protestit, jonne matkustettiin eri puolilta maailmaa. Glo- 
balisaatiokriittisistä ryhmistä osa puolusti kansallisvaltiota ja sen puitteissa toimi- 
vaa parlamentarismia ja hyvinvointivaltiota, toiset taas painottivat ylikansallisen 
kansalaisyhteiskunnan luomista ja suoraa demokratiaa. Myös ympäristökysymyksiä 
tarkasteltiin liikehdintää yleisesti ottaen määritelleessä kapitalismi- ja globalisaa- 
tiokriittisessä viitekehyksessä. Kolmannen ja neljännen aallon väliin sijoittui Suomes- 
sa eläinoikeusliikkeen aktivoituminen, joka huipentui kevään 1995 turkistarhaiskuis- 
sa. (Konttinen & Peltokoski 2004, 167—173.) 

Ympäristöliikehdinnän viidentenä aaltona voidaan pitää ilmastonmuutokseen 
2000-luvulla liittynyttä, neljännen aallon tapaan kansainvälistä kansalaisliikehdin- 
tää. Sen yksi huipentumista osui YK:n Kööpenhaminan ilmastokokouksen tietämil- 
le vuonna 2009. 2010-luvulla ympäristöliikehdintä on kytkeytynyt ihmisoikeuksiin, 
sukupuoleen ja rasismiin liittyvään liikehdintään. Ympäristötietoisuudesta on tullut 
merkittävä kulutusvalintoja ja niihin liittyvää puhetta määrittelevä tekijä. Esimerkik- 
si 1990-luvun eläinoikeusliikkeen radikaalina henkilökohtaisena valintana esiin nos- 
tama veganismi on tehnyt 2010-luvulla näyttävän paluun kulutusvalintojen kautta 
määrittyvänä keskiluokkaisena elämäntapakysymyksenä. 

Puoluepolitiikkaan ympäristökysymykset ilmestyivät Suomessa periaate- ja toi- 
mintaohjelmiin kirjattuina tavoitteina jo ympäristöherätyksen aikaan 1970-luvun 
alussa. Suomessa erityisesti vasemmiston piirissä havaittiin vuoden 1966 vaalivoi- 
ton ja kansanrintamahallituksen muodostamisen jälkeen ympäristökysymysten po- 
liittinen käyttökelpoisuus. Vasemmistolaistumisen ja ympäristöherätyksen saman- 
aikaisuus tuotti erityisesti konservatiivisen väestönosan piirissä herkästi tulkinnan 

ympäristönsuojelusta kommunistisena indoktrinaationa. Vaalijulkisuudessa ympä- 
ristöteemat, erityisesti vesien saastuminen, olivat ensimmäisen kerran merkittävästi 
esillä vuoden 1970 eduskuntavaaleissa. Vaikka ympäristökysymyksen periaatteelli- 
sesta merkityksestä vallitsi puolueiden kesken 1970-luvun alkupuolella jonkinlainen 
yksimielisyys, jumiutuivat ympäristöministeriön kaltaiset konkreettiset hankkeet 
valtapoliittisiin kiistoihin. Ympäristöliikkeen piirissä oman poliittisen puolueen pe- 
rustamisesta käytiin 1970-luvn lopulta alkaen kiivasta keskustelua. Sellainen perus- 
tetiin kuitenkin vasta vuonna 1987. Vihreiden kannatus eduskuntavaaleissa on ollut 
kasvusuuntaista. Vuoden 2019 eduskuntavaaleissa vihreät saivat 11,55 % äänistä. 
(Leino-Kaukiainen 1994; Nienstedt 1997; Uino 1997; Aalto 2018.) 

Teollisuuden ympäristöasenteet ovat vaikuttaneet ympäristöpolitiikan toiminta- 
kentän muotoutumiseen merkittävästi. Ympäristön pilaajan roolissa tavanomaisesti 
esiintyvän teollisuuden näkökulmasta asenteiden muutosta kuvaa ympäristönsuo- 
jelun vastentahtoinen hyväksyminen toiminnan reunaehdoksi. Konkreettinen esi- 
merkki sitkeästä vastarinnasta on se, että suomalaisen metsäteollisuuden konsen- 
sus olla käyttämättä ympäristökysymyksiä markkinointiperusteena alkoi rakoilla 
vasta 1990-luvun alussa (Pekurinen 2005, 201). 

Talouselämän rakenteella on ollut Suomessa selvä yhteys ympäristöpolitiikan 
toimintakentän jäsentymiseen. Metsätalous oli pitkään koko kansantalouden pe- 
rusta ja ylivoimaisesti merkittävin ympäristön kuormittaja. 1980-luvulle saakka 
metsäteollisuuteen liittyvän ympäristökeskustelun painopiste oli vesiensuojelussa 
ja metsäteollisuuden suhtautuminen ympäristökysymyksiin oli erittäin passiivista. 
Vesien pilaantuminen yritettiin ensin kieltää, sitten sen vakavauutta vähäteltiin ja 
sen ratkaisemisen kustannuksia liioiteltiin ja lopulta tiukan puolustustaistelun jäl- 
keen mukauduttiin pakon edessä viranomaisten minimivaatimuksiin. 1990-luvulla 
metsäteollisuuteen liittyvän ympäristökeskustelun painopiste siirtyi puunhankintaa 
koskeviin kysymyksiin. Lukuisat kiistat metsiensuojelusta ja niihin liittynyt kansain- 
välinenkin julkisuus pakottivat metsäteollisuuden muuttamaan suhtautumistaan 
ympäristökysymyksiin. Aktiivisena ympäristötoimijana esiintymisestä tuli osa kau- 
pallista strategiaa ja ympäristönsuojelusta tärkeä imagotekijä kansainvälistyvillä ja 
aiempaa ympäristötietoisemmilla markkinoilla. (Pekurinen 2005; Rannikko 1994; 
Konttinen 1996.) 

Tieteellisellä tiedolla ja asiantuntijuudella on ollut 1960-luvun ympäristöherätyk- 
sestä alkaen tärkeä asema ympäristöongelmien tunnetuksi tekemisessä, ympäris- 
töhuolen oikeuttamisessa ja ympäristökysymyksen artikuloimisessa yhteiskunnalli- 
seksi ongelmaksi (Haila 2001c, 241-247). Ainakin Yhdysvalloissa tieteentekijöiden 

rooli ympäristöherätyksessä oli jossain määrin poikkeuksellinen suhteessa tieteen 
kentän yleisempään varautuneisuuteen julkisuuden suhteen, joka pikemminkin ran- 
kaisi julkisista esiintymisistä kuin kannusti niihin. Toisaalta tieteen medioitumisen 
myötä tilanne on muuttunut sellaiseksi, että yleisjulkisuudessa esiintyminen saattaa 
olla oman työn oikeuttamisen, uralla etenemisen tai tutkimusrahoituksen hankkimi- 
sen kannalta monessa tilanteessa jopa tehokkaampaa kuin akateemisten yleisöjen 
puhutteleminen. (Dunwoody 2015.) Suhteessa ympäristöongelmien julkisiin elinkaa- 
riin tieteentekijöiden merkitys vaikuttaisi olevan suurimmillaan ongelmien tunnista- 
misen ja tunnetuksi tekemisen kohdalla, jolloin niistä uutisoidaan tieteellisessä ke- 
hyksessä, mutta vähäisempi sen jälkeisissä, ratkaisujen etsimiseen, valitsemiseen ja 
poliittiseen kiistelyyn keskittyvissä vaiheissa, jolloin uutisointia ja lähteiden valintaa 
ohjaa politiikan kehys (mt., 68). 

Suomessa ympäristön tilaan liittyvä tieteellinen tutkimus kehittyi pitkälti yhtä 
jalkaa ympäristöhallinnon kehittämisen kanssa esimerkiksi uusia tutkimuslaitoksia 
perustettaessa (ks. esim. Haila ym. 2009). Myös Suomessa osa tieteentekijöistä toi- 
mi aktiivisesti ympäristöherätyksessä. Valtion tieteelliset toimikunnat sekä Suomen 
itsenäisyyden juhlavuoden 1967 rahasto teettivät yhdessä vuonna 1970 julkaistun 
selvityksen ympäristön pilaantumisesta ja sen ehkäisemisestä. Suomalainen ympä- 
ristön tilaan liittyvä tutkimus on sittemmin vakiintunut valtiollisiin tutkimuslaitok- 
siin, joista tärkein on vuonna 1995 perustettu Suomen ympäristökeskus. 

3 
Kolme ympäristökiistaa 


Tässä tutkimuksessa ympäristöpolitiikan medioitumista tarkastellaan erittelemällä 
kolmeen suomalaiseen ympäristökiistaan liittyvää journalistista julkisuutta. Ympä- 
ristökiistat ovat ikkunoita muutokseen ja kulttuurisia tihentymiä, jotka tekevät näky- 
viksi ympäristöön liittyviä kulttuurisia jäsennyksiä, ympäristöjulkisuuden rakentumi- 
seen ja hyödyntämiseen liittyviä käytäntöjä ja ympäristöön liittyvän järkeilyn tyyliä. 
Kiistojen näkymä on kuitenkin monin tavoin erityinen verrattuna ympäristöpolitii- 
kan arkipäivään (Valkonen & Saaristo 2010b). 

Kulttuuristen jäsennysten näkökulmasta on selvää, että kiistoissa puhutaan ym- 
päristön rinnalla monenlaisista muistakin asioista, tyypillisesti esimerkiksi työstä ja 
toimeentulosta. Huoli ympäristön pilaantumisesta ja ympäristönsuojelu ovat jonkin- 
laisen painoarvon saavia elementtejä kiistojen diskursiivisissa asetelmissa. Toisaalta 
kiistoissa ilmenevien elementtien kokonaisuuden voi käsittää myös ilmentävän ym- 
päristöä moniaineksisena kamppailun kohteena ja diskursiivisena muodostumana. 
Kiistanaiheet ilmentävät puolestaan erilaisten asioiden merkityksiä kulttuurisessa 
järjestyksessä, joka sekin muuttuu ajan kuluessa. Suomessa tyypillisiä ovat olleet 
vesistöihin ja metsiin liittyvät kiistat. 

Julkisuuden rakentumiseen ja hyödyntämiseen liittyvien institutionaalisten käy- 
täntöjen näkökulmasta ympäristökiistat ovat usein dramaattisia tapahtumia, jotka 
kokoavat yhteen hyvin monenlaisia toimijoita. Kiistojen dramaattisuus ja intressiris- 
tiriidat tekevät niistä hyvän uutisaiheen, minkä takia ne ovatkin olleet onnettomuuk- 
sien ja katastrofien rinnalla ympäristöjulkisuuden keskeisiä kiintopisteitä (Anderson 
1997, 117—135). Ympäristökiistojen jäsentymiseen medialogiikan on väitetty vaikut- 
tavan esimerkiksi siten, että se kärjistää talouden ja luonnon sekä maaseudun ja kau- 

punkien välistä vastakkainasettelua ja siihen kytkeytyviä toimijarooleja (Valkonen & 
Saaristo 2010b, 103-106). Kiistojen uutisarvoa lisäävien yllättävyyden ja dramaatti- 
suuden on arvioitu vähentävän journalismin mahdollisuuksia kytkeä tapahtumia laa- 
jempiin asiayhteyksiin, minkä on puolestaan nähty korostavan yksilöiden ja yritysten 
vastuuta yhteiskunnallisten selitysten sijaan (Andersson 1997, 121). 

Toimijoiden laaja kirjo tarkoittaa puolestaan sitä, että myös julkisuuden hyödyn- 
tämiseen liittyvät käytännöt ovat moninaisia. Usein kiistoissa on mukana myös toi- 
mijoita, joilla ei ole aiempaa kokemusta julkisesta toiminnasta. Ympäristökiistat ovat 
usein selvästi vähemmän harkittuja ja harjoiteltuja kuin vaikkapa eliittivetoisemmat 
kiistat tulopoliittisista kokonaisratkaisuista (ks. Reunanen & Väliverronen 2020). Ym- 
päristökiistojen dramaattisuus ja arvaamattomuus saattavat parantaa toimijoiden 
mahdollisuuksia kehystää asioita julkisuudessa haluamallaan tavalla ja hyödyntää 
julkisuutta omien tavoitteidensa edistämiseen (Anderson 1997, 121). 

Järjenkäytön tyylin näkökulmasta vaikuttaa siltä, että rationaalisen kritiikin ulot- 
tuvuuksien merkitys ympäristökiistoissa vaihtelee. Ympäristökiistoja on käsitteellis- 
tetty erottamalla toisistaan esimerkiksi arvokiistoja, intressikiistoja ja tietokiistoja 
(Valkonen & Saaristo 2010b, 107). Kiista metsien hiilinielun laskentamallin toden- 
mukaisuudesta on erilainen kytkentäpinta median ja politiikan suhteelle kuin epäi- 
lys siitä, että ELY-keskukset suosivat elinkeinotoimintaa ympäristönsuojelun kustan- 
nuksella. Ympäristökiistat ovat usein myös aihettaan laajemman yhteiskunnallisen 
protestin ilmentymiä. Tavanomaisesti kyse on ympäristön pilaamista vastustavasta 
moraalisesta kannanotosta, jonka ilmentyminä ympäristökiistojen aiheet ja synty- 
herkkyys vaihtelevat. 

Tämän tutkimuksen kohteeksi valittiin kolme suomalaista ympäristökiistaa. Ym- 
päristökiistoja etsittiin karkeasti ottaen samoilta ajankohdilta kuin suomalaiseen tu- 
lopolitiikkaan liittyvää julkista keskustelua tarkastelevassa sisartutkimuksessa (Reu- 
nanen & Väliverronen 2020), jossa tutkimuksen kohteiksi oli valittu ensimmäinen 
tulopoliittinen kokonaisratkaisu (1968), yhteiskuntasopimus (1991) ja kilpailukyky- 
sopimus (2015). 

Kiista Lievestuoreen sellutehtaan käynnistämisestä keväällä 1971 valittiin tutki- 
muksen kohteeksi, koska aihetta käsitellyt pro gradu -työ (Väisänen 2008) oli jättä- 
nyt mielikuvan mielenkiintoisesta, ympäristöherätyksen taitekohtaan sijoittuvasta 
ja paljon julkisuutta saaneesta mutta tutkimuskirjallisuudessa vähälle huomiolle jää- 
neestä tapauksesta. Olen käsitellyt Lievestuoreen kiistaa osin tämän tutkimuksen 
kanssa yhteneväisistä näkökulmista jo aiemmin julkaistussa artikkelissani (Kumpu 
2018). 

Kuusamon metsäkiista talvella 1994—1995 valittiin tutkimuksen kohteeksi, kos- 
ka metsiensuojelu oli suomalaisen ympäristökeskustelun tärkein aihe 1990-luvun 
alkupuolella. Kuusamon kiista poikkesi mielenkiintoisella tavalla aiemmista metsä- 
kiistoista, koska siinä suojeluvaatimukset kohdistuivat yksityisomistuksessa olevaan 
metsään. Kolmanneksi tapaukseksi valittiin Talvivaaran jätealtaan vuodosta syksyllä 
2012 syntynyt kiista, koska kyse oli lähimenneisyyden selvästi eniten julkisuutta saa- 
neesta ympäristökiistasta. 

Tutkimuksen aineistoksi kerättiin yhteensä 723 sanomalehtijuttua. Ensimmäi- 
seksi tutkimuskohteeksi valittiin kaikissa tapauksissa Helsingin Sanomat. Toisena 
tutkimuskohteena oli tapauskohtaisesti valittu maakuntalehti — Keskisuomalainen, 
Kaleva ja Kainuun Sanomat. Tutkimusaineistoksi kerättiin kaikki tapauksia käsitte- 
levät jutut lajityypistä riippumatta. Tutkittavat ajanjaksot valittiin tapauskohtaisesti 
kiistojen keskeisiä tapahtumia ja aineiston määrää silmällä pitäen. Aineisto kerättiin 
käymällä tutkitun ajanjakson lehdet läpi mikrofilmiltä tai irtonumeroittain. Osassa 
tapauksista aineistonkeruun apuvälineenä käytettiin sähköisiä arkistohakuja. 


Lievestuore 1971: Kiista sellutehtaan käynnistämisestä 


Rafael Haarlan vuonna 1927 perustaman Lievestuoreen sellutehtaan toimintaa lei- 
masivat alusta alkaen tehtaan kokoluokka suuremmat ympäristöongelmat. Ongel- 
mista tunnetuin oli lipeälampi (tai livelampi). Se muodostui hiljalleen 1930-luvulta 
alkaen, koska sellun tuotannossa syntynyttä jätelipeää johdettiin tehtaan läheiselle 
suolle. Aluksi onnistuneena pidetystä ratkaisusta tuli sitkeä ympäristöongelma pa- 
dotun suoalueen muututtua pahanhajuiseksi lammikoksi, josta jätevedet tihkuivat 
myös alapuolisiin vesistöihin. (Väisänen 2008, 39-42.) Lipeälammen käyttäminen 
tehtaan jätealtaana lopetettiin jo 1960-luvulla mutta sen monivaiheiset ja oikeuden- 
käynteihin johtaneet tyhjennys- ja kunnostusyritykset jatkuivat 2000-luvulle sakka 
(Perälä 2011). 

Tehdas laski jätevesiään myös Lievestuoreenjärveen, jonka rannalle se oli ra- 
kennettu. Järveen lasketut jätteet johtivat oikeuteen asti edenneisiin kiistoihin 
rannanomistajien kanssa jo 1930-luvulla. Järven vedenlaatu heikkeni 1950-luvulla 
siinä määrin, että tehdasyhtiön oli rakennettava kymmenen kilometrin mittainen 
kalliotunneli läheiseen Kynsiveteen selluloosan tuotantoon kelpaavan veden hank- 
kimiseksi. 1970-luvun alussa järven pohja-alueilla vallitsi täydellinen happikato ja 
vesi vastasi laadultaan ”laimeaa jätevesiallasta” (Haila, Ryynänen & Saraste 1971, 
41). Vuonna 1983 paljastui, että tehtaan johto oli jo vuosien ajan väärentänyt vesi- 

näytteitä pysyäkseen 1970-luvulla määrätyn jätevesiluvan rajoissa (ks. Eilavaara ym. 
1986). Lievestuoreen sellutehdas suljettiin vuonna 1985. Tehdasrakennukset räjäy- 
tettiin syyskuussa 1995. (Väisänen 2008; Hallanaro, Santala & Vienonen 2017, 167.) 

Tässä tutkimuksessa tarkasteltava kevään 1971 kiista liittyi Lievestuoreen teh- 
taan uudelleen käynnistämiseen. Tehdasta pyörittänyt Haarlan selluloosayhtiö lak- 
kautti tehtaan vuonna 1967 talousongelmien vuoksi. Toiminnan loppuminen oli suuri 
järkytys pitkälti tehtaan ympärille kehittyneellä paikkakunnalla. Tehtaan jatkomah- 
dollisuuksia käsiteltiin ministeritasolla asti mutta paikkakuntalaisten tukianomukset, 
lähetystöt ja muut mielenilmaukset eivät lopulta tuottaneet tulosta. Tehdas suljet- 
tiin juuri kun 1960-luvun puolivälin aallonpohja kansainvälisillä sellumarkkinoilla oli 
ohitettu. Lisäksi muutama kuukausi tehtaan sulkemisen jälkeen markka devalvoitiin. 
Lievestuoreella tuotetun valkaistun sulfiittiselluloosan vientihinta nousi sulkemista 
seuranneiden kolmen vuoden kuluessa 63 prosenttia. Markkinatilanne kiritti talous- 
vaikeuksista kärsinyttä Haarlan perheyhtymää keksimään ratkaisuja vanhanaikaisen 
mutta toimivan tehtaansa käyntiin saamiseksi. Rahoitusongelmat ratkesivat syksyllä 
1970, kun Keski-Suomen piensahanomistajien perustama Sivutuote Oy:n tuli toisek- 
si osakkaaksi tehtaan pyörittämistä varten perustettuun Keski-Suomen Selluloosa 
Oy:öön. Tarkoituksena oli käyttää selluloosan raaka-aineena paikallisten sahojen 
sivutuotteena syntyvää purua, josta suuret selluloosatehtaat maksoivat sahano- 
mistajien mielestä liian alhaista hintaa. (Haila, Ryynänen & Saraste 1971, 104-106; 
Väisänen 2008.) 

Kevään 1971 kiistassa oli kyse siitä, oliko sellutehtaan käynnistäminen ja sen jäte- 
vesien laskeminen vesistöön pelkkä ilmoitusasia — jos sitäkään — vai olisiko hankkeelle 
hankittava viranomaisten hyväksyntä ennen toiminnan aloittamista. Lainsäädännön 
näkökulmasta tilanne oli muodollisesti ottaen selvä, sillä vuoden 1962 vesilaki kielsi 
vesistöjen pilaamisen ilman erityistä lupaa. Käytännössä tilanne oli kuitenkin se, että 
lähes kaikki toiminnassa olevat sellutehtaat laskivat jätevetensä puhdistamattomi- 
na lähivesistöihin ilman viranomaisvalvontaa. Vesihallituksen perustaminen vuonna 
1970 oli selventänyt vesilain toimeenpanoa ja aktivoinut teollisuutta lupa-asioiden 
hoitamisessa, mutta jätevesiluvan saaminen oli yhä monimutkaisen, pahimmillaan 
vuosia kestävän vesioikeuskäsittelyn takana. (Hallanaro, Santala & Vienonen 2017, 
101—124; Jensen-Eriksen 2007, 300-310; Konttinen 1998; Leino-Kaukiainen 1994.) 
Hankkeen kannattavuuden tai tarkoituksenmukaisuuden perusteella Lievestuoreen 
tehtaan käynnistämistä vastustivat julkisuudessa esimerkiksi Puunjalostusteollisuu- 
den keskusliitto ja Suomen pankki. Suurten metsäteollisuusyhtiöiden näkökulmasta 
Haarlan perheyhtymän ja paikallisten sahanomistajien yhteisyritys oli potentiaali- 

nen hintahäirikkö, joka saattaisi vaikeuttaa sellutehtaiden raaka-aineenaan käyttä- 
män sahapurun hankintaa ja hinnoittelua (Jensen-Eriksen 2007, 306). 

Tehdas käynnistettiin yhtiön edustajien jo syksyllä 1970 julkisuudessa esittele- 
mien suunnitelmien mukaisesti maaliskuussa 1971. Uuden tehdasyhtiön jättämän 
jätelupahakemuksen vesioikeuskäsittely ei ollut tässä vaiheessa päässyt vielä al- 
kuunkaan. Yhtiö perusteli luvatonta käynnistämistä sillä, että kyse oli keskeytyksissä 
olleen toiminnan jatkamisesta, eikä uudesta yrityksestä, jonka pitäisi hankkia lain 
vaatima jätevesilupa ennen toiminnan aloittamista. Viranomaiset eivät puolestaan 
voineet toimia ennaltaehkäisevästi, vaan heidän piti odottaa jätevesien laskun al- 
kamista. Luvattoman käynnistämisen jälkeen vastaperustettu ja tiukempaa vesilain 
valvontalinjaa iskostamaan pyrkinyt Vesihallitus ilmoittikin pyytävänsä virka-apua 
tehtaan pysäyttämiseksi lääninhallitukselta ja vesioikeudelta. Käynnistämisestä teh- 
tiin myös rikosilmoituksia. 

Lääninhallitus päätti olla puuttumatta tehtaan toimintaan, koska se ei aiheutta- 
nut välitöntä vaaraa. Itä-Suomen vesioikeus sen sijaan määräsi huhtikuun lopulla 
tehtaan toiminnan lopetettavaksi sakon uhalla. Keski-Suomen Selluloosa pysäytti 
tehtaan määräpäivänä, mutta työntekijät valtasivat tehtaan ja ilmoittivat jatkavansa 
tuotantoa omaehtoisesti. Teatraalinen, vasemmistolaisella vallankumousretoriikal- 
la työläisneuvostoineen pelannut valtaus oli tarkkaan käsikirjoitettu, julkisuusha- 
kuinen performanssi (ks. Väisänen 2008, 32-33). Valtaus päättyi vain vuorokauden 
kuluttua, kun valtaajille luvattiin ministeritason neuvottelut tehtaan jatkosta. Teh- 
dasyhtiö puolestaan lupasi lomautusten sijaan järjestää neuvottelujen ajaksi kun- 
nossapitotöitä tehtaan työntekijöille. 

Neuvottelujen kuluessa Paperiliitto valmisteli työtaistelun laajentamista koko 
maahan, ja itse neuvotteluissa harkittiin jopa poikkeuslain säätämistä kiistan rat- 
kaisemiseksi. Lopulta ratkaisu löytyi kuitenkin olemassa olevaa lainsäädäntöä tul- 
kitsemalla. Tehdasyhtiötä neuvottiin jättämään uusi anomus väliaikaisesta jätevesi- 
luvasta, jonka ehdoksi asetettaisiin puhdistuslaitosten rakentaminen vuoden 1972 
loppuun mennessä. Uudella kokoonpanolla kokoontunut vesioikeus myönsi luvan 
pikavauhtia Vesihallituksen vastusteluista huolimatta ja korkein hallinto-oikeus pur- 
ki aiemman uhkasakkopäätöksen. Tehdas käynnistettiin uudelleen kesäkuussa. (Ves- 
terinen 1986, 110-113.) 

Lievestuoreen kiistasta uutisoitiin keväällä 1971 laajasti sanomalehdissä, radios- 
sa ja televisiossa. Tämän tutkimuksen aineistoksi kerättiin kaikki tapausta käsittele- 
vät jutut Helsingin Sanomista ja Keskisuomalaisesta ajalta 1.3.-15.6.1971. Tapahtu- 
mien aikaan Keskisuomalainen oli Keskustapuolueen äänenkannattaja ja Helsingin 

Sanomat poliittisesti sitoutumaton. Tutkitun ajanjakson tärkeimpiä tapahtumia oli- 
vat tehtaan käynnistäminen (15.3.), Vesihallituksen virka-apupyynnöt Itä-Suomen 
vesioikeudelle ja Keski-Suomen lääninhallitukselle (17.3.), lääninhallituksen päätös 
olla puuttumatta asiaan (7.4.), vesioikeuden uhkasakkopäätös (29.4.), tehtaan val- 
taus (11.5.), vesioikeuden uusi päätös (1.6.) ja tehtaan käynnistyminen (2.6.). Tutki- 
musaineistoksi kertyi kaikkiaan 185 juttua (taulukko 1). 

Molemmat lehdet seurasivat Lievestuoreen tapahtumia tarkasti ja kommentoi- 
vat niitä myös useissa pääkirjoituksissa. Helsingin Sanomissa aihetta käsiteltiin sekä 
keskustoimituksen että Jyväskylän aluetoimittajan kirjoittamissa uutisissa. Lehti lä- 
hetti lisäksi erikseen toimittajan ja kuvaajan Helsingistä Lievestuoreelle tekemään 
reportaasia tilanteesta. Keskisuomalaisessa mielipidekirjoituksilla ja muiden lehtien 
pääkirjoituksia siteeranneella Muut lehdet -palstalla oli tärkeä merkitys valtakun- 
nalliseksi puheenaiheeksi nousseen paikallisen uutisaiheen käsittelyssä. Eniten jut- 
tuja julkaistiin molemmissa lehdissä tehtaan käynnistämisten ja tehtaan valtauksen 


aikaan. 
Taulukko 1. Lievestuore-kiistan tutkimusaineisto 
Helsingin Sanomat Keskisuomalainen Yhteensä 
Uutismaiset 51 92 143 
Uutinen 47 86 133 
Reportaasi 4 5 9 
Muu uutismainen o 1 1 
Mielipiteelliset 7 35 42 
Pääkirjoitus 4 6 10 
Mielipide 2 15 17 
Muut lehdet -palsta 1 12 13 
Toimittajan kolumni tai vastaava o 1 1 
Muu mielipiteellinen o 1 1 
Yhteensä 58 127 185 


Kuusamo 1994: Kiista vanhoista metsistä 


Metsiensuojelu nousi uudella tavalla suomalaisen ympäristöpolitiikan keskiöön 
1980-luvun loppupuolelta alkaen. Metsäkiistojen sarjan aloitti liikehdintä Inarin 
Kessin metsien puolesta vuonna 1987, minkä jälkeen merkittäviä kiistoja käytiin esi- 
merkiksi Murhijärvellä (1988), Talaskankaalla ja Soppeenmäessä (1989-1989) sekä 
Porkkasalossa (1991) (ks. esim. Pekurinen 1997; Roiko-Jokela 2003). Kiistojen myö- 

tä perinteiset suojelukysymykset palasivat ympäristö- ja metsäkeskustelun ydin- 
aiheeksi: kyse ei ollut nyt saasteista, päästöistä tai edes metsänhoitomenetelmistä, 
vaan luonnontilaisten tai muuten suojelullisesti arvokkaiksi katsottujen metsien suo- 
jelemisesta hakkuilta (Pekurinen 1997, 54). 

Metsäkiistat olivat ympäristöjärjestöjen aktivistien aiheuttamia ja ne kiteytyivät 
pitkälti julkisuudessa tapahtuvaan määrittelykamppailuun siitä, oliko kiista-alueis- 
sa kyse suojelemisen arvoisista vanhoista metsistä vai tavallisista talousmetsistä. 
Kiistat saivat alkunsa siten, että aktivistit — yleensä Suomen luonnonsuojeluliiton 
nuorisojärjestön Luonto-Liiton jäsenet — kyseenalaistivat aluillaan olevat, sinänsä 
hyväksytyt ja suunnitelmien mukaiset hakkuut valtion metsissä vetoamalla alueiden 
luonnonarvoihin. Vaatimuksia suojelusta tai vähintäänkin luonnonarvojen kartoitta- 
misesta tehostettiin suoralla toiminnalla hakkuualueilla. Hakkuita hidastettiin kah- 
liutumalla metsäkoneisiin ja kiipeilemällä hakkualueen puihin. Suoralla toiminnalla 
hankittua julkista huomiota käytettiin viranomaisten ja metsäteollisuuden painos- 
tamiseen sekä yleisen mielipiteen kääntämiseen suojeluvaatimusten taakse. (Peku- 
rinen 1997.) 

Suhteessa aiempiin suomalaisiin ympäristökamppailuihin uudenlainen piirre 
metsäkiistoissa oli niiden kansainvälisyys. Aktivistit käyttivät suomalaisen paperite- 
ollisuuden mainetta vaatimustensa edistämiseen välittämällä tietoa hakkuista Kes- 
ki-Eurooppaan, joka oli metsäteollisuudelle tärkeä markkina-alue. He myös isännöi- 
vät toimittajia ja kierrättivät heitä kiista-alueilla. Metsäteollisuuden piirissä ainakin 
osittainen suojeluvaatimuksiin myöntyminen nähtiin monesti viisaampana kuin kan- 
sainvälistä mainetta tahraava riiteleminen. (Pekurinen 1997.) Asiaa pääasiassa met- 
sätalouden näkökulmasta tarkastelevat metsäammattilaiset eivät sen sijaan olleet 
tottuneet asiantuntemuksensa julkiseen kyseenalaistamiseen tai ylipäänsä hakkui- 
den perustelemiseen muusta kuin taloudellisesta näkökulmasta (Jokinen 2001, 173). 

Aktivistien oli helppo vedota kiistakohteiden ainutlaatuisuuteen, koska suo- 
malaisten metsien luonnonarvoista oli vain vähän tietoa. Myös metsiensuojelun 
tavoitteet ja kriteerit olivat epäselviä. Tyypillisesti kiistoissa kävi niin, että metsä- 
ammattialaiset eivät kokeneet saavansa omaa ”faktapohjaista” näkökulmaansa esiin 
”aktivistimarttyyrien” hallitsemassa julkisuudessa (Pekurinen 1997, 76). Valtaosa 
metsäkiistoista päättyi aktivistien eduksi. Useita kiistakohteita suojeltiin, valtion 
metsien luonnonarvoja ryhdyttiin kartoittamaan ja metsälainsäädäntöä uudistettiin. 

Tässä tutkimuksessa tarkasteltava Kuusamon metsäkiista syksyllä 1994 ja talvel- 
la 1995 sijoittui kiivaimman metsäkeskustelun loppuvaiheisiin. Se poikkesi aiemmis- 
ta kiistoista siten, että kyse oli yksityisomistuksessa olleeseen metsään liittyvästä 

suojelukiistasta. Kiistan taustalla oli huoli Pohjois-Suomen yksityismaiden jäämises- 
tä kokonaan huomiotta 1990-luvun alun kiistojen seurauksena alkaneissa valtion 
metsien luonnonarvojen kartoituksissa. Huoli oli erityisen kohdallinen juuri Kuusa- 
mossa, jossa metsät olivat muista Pohjois-Suomen kunnista poiketen suurelta osin 
yksityisomistuksessa. Kuusamon yhteismetsä oli tällä alueella suuri toimija, sillä se 
omisti tapahtuma-aikaan noin kolmanneksen Kuusamon metsdalasta.* Kuusamon 
kiista oli suoraa seurausta aiemmista kamppailuista siinä mielessä, että niiden seu- 
rauksena aloitettuja valtion metsien luonnonarvojen kartoituksia tekemään palkatut 
Luonto-Liiton asiantuntija-aktivistit ”löysivät” Kuusamon yhteismetsän omistukses- 
sa olleet kiista-alueet kartoitustyönsä yhteydessä. (Pekurinen 1997, 87—97.)* 

Kuusamon kiista alkoi syksyllä 1994 yhteismetsän ryhtyessä valmistelemaan 
hakkuita aktivistien arvokkaiksi katsomilla Romevaaran ja Närängänvaaran alueilla. 
Metsät sijaitsivat aivan Suomen itärajalla, noin sadan kilometrin päässä Kuusamos- 
ta. Suoraan toimintaan hakkuiden estämiseksi ryhtyneet aktivistit, joiden määrä 
vaihteli muutaman ihmisen ydinryhmästä useisiin kymmeniin, asuivat vuokraamas- 
saan koulurakennuksessa ja tekivät sieltä käsin retkiä kiista-alueille. Aktivistit vaati- 
vat hakkuiden lopettamista ja luonnonarvojen kartoittamista kaikkiaan noin 23 000 
hehtaarin alueella. Edistääkseen tavoitteidensa toteutumista aktivistit painostivat 
yhteismetsää lopettamaan hakkuut ja puunostajia lopettamaan ostamisen, hidas- 
tivat hakkuita suoralla toiminnalla, tekivät yhteismetsän toimista ilmoituksia viran- 
omaisille ja tiedottivat tapahtumista julkisuuteen. 

Viranomaiset — lähinnä ympäristöministeriö ja Oulun lääninhallitus — perustivat 
työryhmiä, tekivät sovintoesityksiä ja määräsivät alueita luonnonsuojelulain mukai- 
seen toimenpidekieltoon. Yhteismetsä suhtautui neuvotteluihin vastentahtoisesti, 
kieltäytyi lykkäämästä hakkuita tai siirtämästä niitä vähemmän kiistanalaisille alueil- 
le sekä aloitti ja lopetti hakkuita eri puolilla kiista-alueita. Kiihkeimmillään kiista oli 


4 Yhteismetsällä tarkoitetaan osakaskiinteistöjen yhteisomistuksessa olevia metsiä, joista sääde- 
tään yhteismetsälaissa. Suomessa oli Kuusamon metsäkiistan aikaan noin 140 yhteismetsää. Sotien 
jälkeen suoritetun isojaon yhteydessä perustettu Kuusamon yhteismetsä oli reilulla 5800 osakkaal- 
la ja yli 90 000 hehtaarin maaomistuksilla yhteismetsistä selvästi suurin. Keskimääräisen osakkaan 
yhteismetsätulot olivat 6000-7000 markkaa vuodessa. Suurimman yksittäisen omistajan, Kuusamon 
kunnan, yhteismetsätulot olivat 176 500 markkaa vuonna 1994. Valtio sai toisena suurosakkaana sa- 
man verran tuloja. Kolmanneksi suurimmalla osakkaalla Kuusamon seurakunnalla tulot olivat noin 100 
000 markkaa. Pienosakkaiden metsätulot jäivät muutaman tuhanteen markkaan vuodessa. Aikaisem- 
min hyvinkin merkittävää roolia yhteismetsän osakaskunnassa näytelleet metsäyhtiöt olivat jo kiistan 
aikoihin pääosin luopuneet omistuksistaan. (Heikkinen 2007; Kaleva 23.2.1995: ”Suojelusotaa käyvä 
yhteismetsä on suurvaikuttaja Kuusamon kulisseissa”.) 


5 Metsäaktivistien toimintaa Kuusamossa on kuvailtu esimerkiksi Ylioppilaslehden (5/1995) repor- 


taasissa ”Aarniometsän puolustajat”. Kiistan luonnonsuojelullista taustaa on puolestaan valotettu 
esimerkiksi Suomen Luonto -lehden (11/1994) artikkelissa ”Tarvitaan laki metsäluonnon suojaksi”. 


40 


Kolme ympäristökiistaa 


tammikuun loppupuolella, kun parikymmentä metsäaktivistia, hakkuita suojaamaan 
saapuneet noin 70 yhteismetsän osakasta, kaksi poliisipartiota ja metsätyökoneiden 
kuljettajat kävivät metsässä neuvotteluja tilanteen ratkaisemisesta. Kiistan aktiivi- 
vaihe päättyi helmikuun lopulla, kun yhteismetsä hyväksyi sovintoesityksen, jossa 
hakkuulupa annettiin 850 hehtaarille. Muilla kiistanalaisilla alueilla sovittiin tehtä- 
väksi luonnonarvojen kartoitus. 

Kuusamon metsäkiistalle oli leimallista osapuolten syvä ja julkisesti ilmaistu 
epäluottamus toisiaan kohtaan. Yhteismetsän edustajat suhtautuivat epäilevästi ja 
ajoittain suoranaisen vihamielisesti ympäristöviranomaisiin, metsäaktivisteihin ja 
luonnonarvojen kartoittajiin. Kiistan kuluessa julkisuudessa arvoitiin, että yhteis- 
metsän tempausten taustalla olikin pitkään kytenyt halu laittaa ”jauhot suuhun” 
ympäristöviranomaisille ja metsäaktivisteille. Esimerkiksi paikallislehti Koillismaan 
uutisten pääkirjoituksessa arvioitiin yhteismetsän aiheuttaneen paljon vahinkoa 
”öykkäröinnillään ja vanhakantaiselle ”me teemme mitä tahdomme” -linjallaan”. 
(Pekurinen 1997, 90.) Yhteismetsän edustajat olivat puolestaan sitä mieltä, että ym- 
päristöministeriön viranomaiset antoivat julkisuuteen toistuvasti virheellisiä tietoja 
tapahtumien kulusta ja sopimusten sisällöstä. 

Yhteismetsä kanteli oikeusasiamiehelle ympäristöministeri Sirpa Pietikäisen ja 
kahden muun ympäristöviranomaisen toiminnasta (Pekurinen 1997, 94). Kantelussa 
ympäristöviranomaisia epäiltiin ”vilpillisyydestä, laiminlyönneistä, mustamaalauk- 
sesta” ja ”läheisestä yhteistyöstä Luonto-Liitto-nimisen yhdistyksen kanssa”, minkä 
seurauksena ”viranomaiset ovat lähtökohtaisesti olleet aiheuttamassa Kuusamon 
yhteismetsälle huomattavan suuria taloudellisia vahinkoja”.* Oikeusasiamies antoi 
asiasta päätöksen helmikuussa 1997 ja moitti virkamiehiä ”sanonnaltaan jyrkästä ja 
sisällöltään epätarkasta” tiedotteesta. Menettelyn moitittavuutta lisäsi oikeusasia- 
miehen mukaan se, että tiedotetta on jaettu myös metsäteollisuudelle ja sillä oli sitä 
kautta saattanut olla kielteisiä vaikutuksia yhteismetsän harjoittamaan puukaup- 
paan.’ 

Yhteismetsän suhtautuminen julkisuuteen oli niin ikään hyvin epäileväistä. Sen 
edustajat kieltäytyivät ajoittain kokonaan kommentoimasta kiistaa, jättivät toistu- 
vasti vastaamatta toimittajien soittopyyntöihin ja pysyttelivät kokonaan julkisuuden 
tavoittamattomissa ”hirvimetsällä”. Yhteismetsän edustajat valittivat tiedotusväli- 


$ Suomen Kuvalehti (11/1996): ”Vain muutaman hehtaarin tähden”. 


7 Helsingin Sanomat 4.2.1997: ”Oikeusasiamies moittii lisätietoa tarjonneita virkamiehiä. Ympä- 


ristöministeriön tiedotuspäällikkö pelkää: Tiedotus voi vaikeutua”. Helsingin Sanomat 7.2.1997: ”En 
antanut tiedotuksesta kenellekään huomautusta” (oikeusasiamiehen vastine ja toimittaja Unto Hä- 
mäläisen vastaus). 

neiden olevan vain ”suojelijoiden” asialla. He tekivät kantelun Julkisen sanan neu- 
vostolle Ylen Kotimaan katsaus -ohjelmasta.® Kantelun mukaan ohjelmassa esite- 
tyssä jutussa oli kuvattu tarkoitushakuisesti poliisin vaikeuksia toimenpidekiellon 
toimittamisessa yhteismetsän edustajille ja se piti sisällään oleellisia virheitä. Yh- 
teismetsän edustaja oli kieltäytynyt kommentoimasta asiaa ohjelmassa. Neuvoston 
päätös oli vapauttava. Metsäaktivistit puolestaan suhtautuivat julkisuuteen hyvin 
myönteisesti ja kierrättivät kiista-alueilla sekä kotimaisia että ulkomaisia toimittajia. 
He korostivat tiedotteissaan yhteismetsän hakkuiden koko Suomen metsäteollisuu- 
delle aiheuttamia mainehaittoja (Heikkinen 2007, 46—47). 

Kuusamon metsäkiistan selvittely jatkui 2000-luvulle saakka. Yhteismetsä hyl- 
käsi useita ehdotuksia suojeltavien alueiden korvaamisesta vaihtomailla tai rahal- 
la. Kiistan edettyä maiden pakkolunastukseen yhteismetsä valitti korkeimpaan 
hallinto-oikeuteen lunastuksen edellytyksistä. Maaoikeus päätti korvaussummaksi 
lopulta 24,7 miljoonaa euroa. Yhteismetsä haki korkeimmalta oikeudelta muutok- 
senhakulupaa maaoikeuden päätökseen. Kesäkuussa 2003 annetussa päätöksessä 
valituslupaa ei myönnetty.? 

Tämän tutkimuksen aineistoksi kerättiin kaikki Kuusamon metsäkiistaa käsit- 
televät jutut Helsingin Sanomista ja Kalevasta neljän kuukauden ajalta (1.11.1994— 
28.2.1995). Molemmat lehdet olivat tapahtumien aikaan poliittisesti sitoutumat- 
tomia. Kiista oli Kalevassa merkittävä uutisaihe, jota käsiteltiin toistuvasti lehden 
uutisetusivulla, pääkirjoituksissa ja mielipidekirjoituksissa (taulukko 2). Lehden 
Kuusamon aluetoimitus vastasi valtaosasta uutisointia. Helsingin Sanomissa kiistas- 
ta uutisointiin selvästi niukemmin. Lehti lähetti kuitenkin Kuusamoon toimittajan ja 
kuvaajan tekemään reportaasia tilanteesta. 


8 Vapauttava päätös 2187/YLE/95 (11.10.1995). 


9 Helsingin Sanomat 25.6.2003: ”Kuusamon vanhojen metsien suojelukiista päättyi”. 


10 Helsingin Sanomien osalta aineisto kerättiin lehden sähköisestä arkistosta käyttäen yhdistelmiä 
hakusanoista ”yhteismetsä”, ”metsäkiista”, ”metsä” ja ”Kuusamo”. Helmikuun 1995 osalta aineistoa 
täydennettiin käymällä koko kuukauden lehdet läpi käsin, koska tutkimuksen kuluessa kävi ilmi, että 
helmikuun viimeisen viikon jutut eivät syystä tai toisesta olleet hakujen tekemisen aikaan arkiston 
kautta löydettävissä. Kalevan osalta aineisto kerättiin käymällä tutkitun ajanjakson lehdet läpi mi- 
krofilmiltä. Aineistoon valittiin kaikki kiistaan liittyvät jutut. Kuusamon tapahtumiin viittaamatonta, 


tapahtuma-aikaan varsin vilkasta muuta metsäkeskustelua ei otettu mukaa aineistoon. 

Taulukko 2. Kuusamon metsäkiistan tutkimusaineisto 


Helsingin Sanomat Kaleva Yhteensä 
Uutismaiset 47 129 176 
Uutinen 41 126 134 
Reportaasi 3 1 3 
Henkilökuva 2 a! 3 
Muu uutismainen 1 1 2 
Mielipiteelliset 13 32 45 
Pääkirjoitus 1 4 5 
Mielipide 11 23 34 
Muut lehdet -palsta 1 3 4 
Kolumni o 1 1 
Pakina o 1 1 
Yhteensä 60 161 221 


Talvivaara 2012: Kiista kaivoksen jätealtaan vuodosta 


Sotkamossa sijaitsevan Talvivaaran monimetallikaivoksen kipsisakka-altaassa ha- 
vaittiin 4.11.2012 vuoto, jonka seurauksena altaasta valui metallipitoista vettä reilun 
viikon ajan. Vuotoa ei saatu tukittua, mutta vesiä padottiin kaivosalueelle erilaisin 
hätäratkaisuin. Kaivosalueen ulkopuolelle pääsi kaivosyhtiön oman arvion mukaan 
noin 240 000 kuutiota vettä. Suomen ympäristökeskuksen arvion mukaan vuodon 
yhteydessä kaivosalueelta pääsi lähivesistöihin nikkeliä yli 2 000 kg, sinkkiä noin 
1 000 kg, uraania yli 70 kg, kobolttia noin 60 kg ja kadmiumia yli 2 kg. Mangaania 
ja rautaa valui vesistöihin noin 150 tonnia kumpaakin. (Onnettomuustutkintakeskus 
2014, 23.) Eliöihin vaikuttavat tasot ylittyivät selvimmin alumiinilla, nikkelillä ja sinkil- 
lä, mutta myös uraanilla ja kadmiumilla. Myös suurilla mangaani- ja rautapitoisuuk- 
silla oli samanlaisia välittömiä vaikutuksia kuin alumiinilla. 

Vuodon syyksi todettiin kipsisakka-altaan pohjalla olleen suojakalvon repeytymi- 
nen. Sama allas oli vuotanut myös vuonna 2010. Tapausta tutkineen onnettomuus- 
tutkintakeskuksen (2014) mukaan yhtiö ei ollut onnistunut selvittämään aiempien 
vuotojen syitä ja seurauksia. Lupaustensa vastaisesti se oli jatkanut veden varastoin- 
tia sakka-altaaseen vuoden 2010 vuodon jälkeen. Kaivoksen varoallaskapasiteetti oli 
riittämätön. Vuodon ympäristövaikutuksia pahensi se, että altaaseen oli pumpattu 
kahden kuukauden ajan sinne kuulumatonta hapanta metallisulfiittiliuosta. (Onnet- 
tomuustutkintakeskus 2014; Mattila 2017, 19.) 

Syksyn 2012 vuoto huipensi Talvivaaran kaivoshankeen kriisiytymisen, joka oli 
alkanut jo kaksi vuotta aiemmin (Tiainen, Sairinen & Mononen 2014). Talvivaara kai- 
vososakeyhtiö perustettiin vuonna 2003.!' Tarkoituksena oli tuottaa nikkeliä, sinkkiä 
ja muita maaperästä löytyviä metalleja bioliuotustekniikalla, jota kokeiltiin ensim- 
mäistä kertaa näin pohjoisessa ja ensimmäistä kertaa nikkeliin. Uuden menetelmän 
uskottiin tekevän nikkelin louhimisesta kannattavaa myös Talvivaaran kaltaisissa, 
liian köyhinä kaivostoiminnalle pidetyissä esiintymissä. (Mattila 2017, 16.) Kyse oli 
Suomen oloissa ainutlaatuisen laajasta ja monimutkaisesta kaivoshankkeesta. Tal- 
vivaaran kaivosta perustettaessa lupaukset sadoista — ja epäsuorat vaikutukset 
huomioiden tuhansista — työpaikoista otettiin ilolla vastaan pitkään jatkuneesta kor- 
keasta työttömyydestä kärsineessä Kainuussa (mt., 16). Kaivoksen alkuvuosia leima- 
sikin vahva tulevaisuudenusko, ”hehkutus” ja puhe ”Sotkamon ihmeestä” (Tiainen, 
Sairinen & Mononen 2014, 21-26). Vuoden 2013 alussa kaivoksella työskenteli noin 
550 henkilöä, joista valtaosa asui Sotkamossa ja Kajaanissa (mt., 21). 

Kaivoksella ilmeni alusta alkaen monenlaisia ympäristöongelmia. Vuosina 2010 
ja 2011 yhtiölle raportoitiin yhteensä 287 ympäristövaikutuksiin liittynyttä havain- 
toa, joista valtaosa liittyi kaivokselta levinneeseen pahaan hajuun. Vuonna 2011 
viranomaiset suosittivat, että kahden kaivoksen läheisyydessä sijaitsevan järven 
veden käyttämistä löylyvetenä tulisi välttää. Myöhemmin suositukset laajennettiin 
koskemaan myös kalastusta. Vuoden 2011 loppuun mennessä Talvivaara oli saanut 
viranomaisilta kaikkiaan 54 kaivoksen ympäristölupaan liittyvää huomautusta tai ke- 
hotusta. (Mattila 2017; Tiainen, Sairinen & Mononen 2014.) 

Europarlamentaarikot Satu Hassi ja Sirpa Pietikäinen tekivät EU:n komissiolle ky- 
symyksen Suomen viranomaisten puutteellisesta toiminnasta Talvivaaran suhteen 
huhtikuussa 2012. Kysymyksessään he totesivat yhtiön ylittäneen ympäristölupaha- 
kemuksensa arvioidut päästömäärät monikymmenkertaisesti Suomen ympäristö- 
viranomaisten puuttumatta tehokkaasti asiaan. Ympäristöministeriön vastauksessa 
komissiolle todettiin, että kaivoksen ympäristölupaa valvonut Kainuun ELY-keskus oli 
puuttunut havaitsemiinsa ongelmiin antamalla yhtiölle huomautuksia ja kehotuksia. 
Vastauksessa kerrottiin myös, että ongelmia oli pyritty ratkaisemaan ensisijaisesti 


1 Noin 6 100 hehtaarin laajuinen kaivosalue sijaitsee Sotkamon kunnassa noin 35 kilometriä Ka- 


jaanista. Kaivosta lähimpänä, noin kuuden kilometrin päässä sijaitsee 250 asukkaan Tuhkakylä. Lä- 
hettyvillä ovat lisäksi Kajaanin Halla-ahon ja Lahnasjärven alueet, joilla asui tapahtumien aikaan noin 
60 henkilöä. Kunnan keskustaajama Sotkamo sijaitsee 20 kilometrin päässä kaivoksesta. Hieman lä- 
hempänä on matkailu- ja urheilukeskus Vuokatti. Talvivaaran läheisyydessä toimi tapahtumien aikaan 
myös vuonna 1968 aloittanut talkkikaivos, joka oli aiheuttanut 1990-luvun loppupuolella vakavia ym- 
päristöongelmia päästettyään syanidia, nikkeliä ja arseenia läheiseen järveen. (Tiainen, Sairinen & 
Mononen 2014, 19-21.) 

neuvottelemalla. Huomautusten ja kehotusten aiheet olivat vaihdelleet, mikä todisti 
vastauksen mukaan yhtiön huomioineen aiemman palautteen. ELY-keskus oli tehnyt 
lisäksi tutkintapyynnön poliisille ympäristönsuojelulain tai sen nojalla annetun mää- 
räyksen rikkomisesta. (Mattila 2017, 17—19.) 

Talvivaaran kaivoshanketta on käsitelty tutkimuksessa ja aikalaiskirjallisuudessa 
monenlaisista näkökulmista edellä mainittujen tutkimusten lisäksi. Toimittajat Juha 
Kauppinen ja Sampsa Oinaala (2016) ovat kirjoittaneet kaivoksen vaiheista ja omasta 
toiminnastaan niiden uutisoinnissa. Toimittaja ja tietokirjailija Marko Erola (2014) 
on puolestaan kirjoittanut mediakriittisen version Talvivaaran tarinasta. Mediatut- 
kijat Aki Harju ja Erkki Karvonen (2016) ovat tarkastelleet onnettomuusnarratiivia ja 
onnettomuuden kehystä kaivoskirjoittelussa. Journalismin tutkija Veera Kangaspun- 
ta (2016) on tarkastellut Talvivaaraa käsittelevien verkkouutisten kommentointia. 
Ympäristöministeriön kansliapäällikkö Hannele Pokka (2019) on muistellut tapahtu- 
mia omasta näkökulmastaan. Myös ympäristöministerinä tapahtumien aikaan toi- 
mineen Ville Niinistön muistelmissa sivutaan aihetta (Niinistö & Luoma-Aho 2019, 
108—117). Yleisemmällä tasolla kaivosalaa on käsitelty esimerkiksi Tuija Monosen ja 
Leena Suopajärven (2016) toimittamassa artikkelikokoelmassa. Talvivaaran tapaus- 
ta ja sen uutisointia on käsitelty myös lukuisissa opinnäytteissä (ks. Benighaus ym. 
2018, 19-23). 

Tämän tutkimuksen aineistoksi kerättiin kaikki Talvivaaraa käsittelevät jutut 
Helsingin Sanomista (Hs) ja Kainuun Sanomista (Ks) marraskuulta 2012. Molemmat 
lehdet olivat tapahtumien aikaan poliittisesti sitoutumattomia. Alustava aineisto ke- 
rättiin lehtien sähköisistä arkistoista. Arkistohakua täydennettiin selaamalla tutkitun 
ajanjakson lehdet läpi. Juttuja kertyi yhteensä 317. Molemmat lehdet kommentoivat 
Talvivaaran tapahtumia pääkirjoituksissa ja aiheesta keskusteltiin vilkkaasti myös 
yleisönosastoilla (taulukko 3). Kainuun Sanomat käsitteli Talvivaaran tilannetta ta- 
valla tai toisella kuukauden jokaisessa numerossa vuodon havaitsemisen jälkeen. 
Helsingin Sanomissa aihetta käsiteltiin yhdeksänätoista peräkkäisenä päivänä. Uuti- 
sointi oli kiivaimmillaan vuotoa seuranneen viikon loppupuolella ja seuraavan viikon 
keskivaiheilla, jolloin julkisuuteen tuli jatkuvasti uusia tietoja vuodon mahdollisista 
ympäristövaikutuksista, viranomaisten toiminnasta ja vuodon tukkimispyrkimyksis- 
tä. 

Taulukko 3. Talvivaara-kiistan tutkimusaineisto 


Helsingin Kainuun Yhteensä 
Sanomat Sanomat 
Uutismaiset 81 173 254 
Uutinen 65 119 184 
Etusivun uutisvinkki 10 24 34 
Faktalaatikko tai vastaava 5 27 32 
Uutisanalyysi o 2 2 
Muu uutismainen 1 $ 2 
Mielipiteelliset 29 34 63 
Pääkirjoitus 2 4 6 
Toimittajan kolumni tai kommentti 4 2 6 
Mielipidekirjoitus 20 15 35 
Vieraskyna 2 5 
Muut lehdet 4: 4 5 
Kooste verkkokeskustelusta o 4 


Yhteensä 110 207 317 


4 
Ympäristökiistojen diskursiivinen 
rakentuminen 


Kulttuuristen jäsennysten merkitystä median ja politiikan kytkentäpintana tarkastel- 
laan tässä tutkimuksessa erittelemällä ympäristökiistojen sisällöllisiä elementtejä ja 
diskursseja. Diskurssianalyysi on ollut keskeinen menetelmä ympäristökysymyksen 
sisällöllisen jäsentymisen tutkimuksessa (ks. esim. Peeples 2015; Valkonen 2003; 
Hajer 1997; Dryzek 1997). Samaan tarkoitukseen on usein sovellettu myös kehysana- 
lyysiä (esim. Nisbet & Newman 205; Väliverronen 1996). Läheisesti tähän tutkimus- 
perinteeseen kytkeytyvät myös menetelmiltään kirjavammat ympäristön ja luonnon 
merkityksiä kartoittavat tutkimukset (esim. Macnaghten & Urry 1998; Dobson 1990). 
Tässä tutkimuksessa ympäristökiistojen sisällöllisten elementtien ja diskurssien 
eritteleminen on ensimmäinen osatutkimus, jonka tuloksia hyödynnetään seuraa- 
vissa luvuissa tarkasteltaessa institutionaalisia käytäntöjä ja järkeilyn tyyliä median 
ja politiikan kytkentäpintoina (kuvio 2). Diskurssintutkimuksen näkökulmasta ympä- 
ristökiistoja käsittelevät sanomalehtitekstit dokumentoivat kulttuurisia jäsennyksiä, 
joiden puitteissa ympäristölle annettiin tapahtumien aikaan merkityksiä. Sanoma- 
lehtiteksti ovat syntyneet määrättyjen käytäntöjen (esimerkiksi uutiskriteerit) seu- 
rauksena ja niillä saatetaan avoimesti tai peitellymmin pyrkiä johonkin tarkoitukseen 
(esimerkiksi pääkirjoitusten mielipiteenilmaisu ja argumentaatio). Hyvin laajalle jou- 
kolle tarkoitettuina esityksinä ne kertovat kuitenkin väistämättä samalla yleisimmis- 
tä tavoista ymmärtää, mistä ympäristökiistoissa on kyse. (Valkonen 2003, 40-45.) 
Diskurssin käsitettä käytetään tutkimuksessa kolmella abstraktiotasolla. Konk- 
reettisimmassa merkityksessä eritellään kiistojen diskursiivista asetelmaa. Tällä 
tasolla analyysin tarkoituksena on kuvailla tiiviisti sitä diskursiivista maastoa, jos- 

Kulttuuriset jäsennykset 
Sisällölliset elementit, puhetavat 


ja diskurssit 


Ympäristö- 
kiistojen 
uutisointi 


Käytännöt Järkeily 


Kuvio 2. Kulttuuriset jäsennykset ympäristökiistojen uutisoinnin ulottuvuutena 


sa sekä journalismi että julkisuudessa esiintyneet toimijat operoivat. Diskursiivisen 
asetelman erittelyssä tunnistettiin kiistojen keskeiset sisällölliset elementit ja niitä 
määrittelevät puhetavat. Sisällölliset elementit olivat merkitykseltään vaihtelevia ja 
niihin liittyvä puhe saattoi olla yksituumaista (yksi puhetapa) tai moniäänistä (useita 
puhetapoja). Astetta abstraktimmalla tasolla diskurssin käsitettä käytettiin eritel- 
täessä kiistojen diskursiivista jäsentymistä eli sitä, miten elementit ja puhetavat kyt- 
keytyivät toisiinsa diskursseiksi eli puheavaruuksiksi. 

Elementtien, puhetapojen ja diskurssien näkökulmasta ympäristölle annetut 
merkitykset ovat yksi, jonkinlaisen painoarvon saava sisällöllinen osa kiistojen koko- 
naisuudessa. Tutkimuksen abstrakteimmalla tasolla kiistoja tarkasteltiin ympäristö- 
diskurssin yhteiskunnallisen merkityksen ilmentyminä. Tästä näkökulmasta kiistojen 
kokonaisuus ilmensi ympäristöä moniaineksisena määrittelykamppailun kohteena ja 
diskursiivisena muodostumana. Ympäristödiskurssin ja sen yhteiskunnallisen merki- 
tyksen muutos kytketään tässä tutkimuksessa kysymykseen politiikan medioitumi- 
sesta. Ympäristödiskurssin kehitystä voi tulkita edelleen myös esimerkiksi suhtees- 
sa koko suomalaista yhteiskuntaa määritteleviin kulttuurisiin järjestyksiin ja niiden 
muutokseen (esim. Alasuutari 1996). 

Etenen tässä luvussa siten, että tarkastelen ensin vuorollaan kunkin ympäris- 
tökiistan diskursiivista asetelmaa ja jäsentymistä. Erittelen kiistojen sisältöä hyvin 
tiiviisti, koska tutkimuksen kokonaisuudessa kiistojen diskursiivinen rakentuminen 
on vasta ensimmäinen kaikkiaan kolmesta julkisuutta jäsentävästä ulottuvuudesta. 
Keskityn analyysissä kiistojen kulun kannalta tärkeimpien elementtien ja puhetapo- 
jen sekä niitä jäsentävien diskurssien tunnistamiseen. Tämän luvun lopuksi erittelen 
kiistojen yhtäläisyyksiä ja eroja ympäristödiskurssin yhteiskunnallisen merkityksen 
näkökulmasta. 

Lievestuore 1971: Särki vai järki? 


Lievestuoreen sellutehtaan luvaton käynnistäminen synnytti kaksi erilaista puheava- 
ruutta: maalaisjärkisen diskurssin ja lainopillisen diskurssin. Maalaisjärkinen diskurs- 
si kiteytyi Helsingin Sanomien pilapiirroksessa, jossa rannalla vyötään kiristävä työ- 
mies toteaa järvestä kurkistavalle särjelle: ”Saas nähdä kumpi meistä jää henkiin...” 
(HS 9.5.1971). Maalaisjärjen näkökulmasta vasta käyntiin saadun tehtaan sulkeminen 
vesilain rikkomisen vuoksi oli järjetöntä särjensuojelua, joka uhkasi viedä lievestuo- 
relaisilta leivän. Kutsuessaan ihmisiä kansalaiskokoukseen tehtaan työntekijät veto- 
sivat maalaisjärkeen todetessaan jättävänsä ”jokaisen harkittavaksi sen, miltä tun- 
tuu, kun ihmiseltä otetaan jokapäiväinen leipä ja annetaan särki tilalle” (Hs 7.5.1971: 
”Kansankokous Lievestuoreella”). Maalaisjärkisen diskurssin elementtejä olivat ky- 
symys lievestuorelaisten toimeentulosta ilman tehdasta, epäilys vesiviranomaisten 
epäoikeudenmukaisuudesta, tehdashankkeen laillisuuden puolustaminen ja järven 
pilaantumisen suhteellistaminen. 

Kysymys lievestuorelaisten toimeentulosta kytkeytyi tehtaan aiemman sulkemi- 
sen aiheuttamiin ongelmiin ja uuden alun herättämiin toiveisiin, maaseutua tyhjen- 
tävään muuttoliikkeeseen sekä työnteon merkitystä korostavaan retoriikkaan. Tu- 
loksena oli puhetapa, jossa leipä oli asetettava etusijalle, ihmisillä oli oikeus työhön 
ja Lievestuoreen luisuminen osaksi ”loma-Suomea” tuli estää. Hyvä esimerkki tästä 
puhetavasta olivat Laukaan kunnanjohtajan lausunnot. 


Saasteesta voivat puhua vain ne, joilla ei ole kyse työstä ja leivästä. Ne ei- 
vät siitä puhu, jotka elävät Lievestuoreen kuviossa. Muistammehan kaik- 
ki, millainen äläkkä syntyi tehtaan lopettaessa toimintansa vajaat neljä 
vuotta sitten [...] Lievestuoreen kohdalla ei voi tulla kuin yhteen johto- 
päätökseen. Leipä on tärkein. Muussa tapauksessa voidaan tämäkin kul- 
maus muuttaa loma-Suomeksi ja antaa asukkaiden siirtyä Ruotsiin. (KSML 
16.3.1971: ”Koekäyttö alkoi Lievestuoreella. Jätelipeää vesistöön?”.) 


Työn ja toimeentulon laaja-alaista puhuttelevuutta ilmentää hyvin myös se, että Suo- 
men luonnonsuojeluliiton puheenjohtaja Olli Ojala asettui tehtaan jatkamisen kan- 
nalle vetoamalla ihmisen oikeuteen tehdä työtä omalla paikkakunnallaan. 


Prosessin yhteiskunnallista taustaa ei ole havaittu. Työntekijöiden etu 
on otettava huomioon luonnonsuojeluväen keskuudessa. Muuten on 
olemassa vaara, että taistelu luonnon ja ympäristön puolesta menettää 
työväestön tuen, sanoo [Luonnonsuojeluliiton puheenjohtaja Olli] Ojala. 

Hyvään ympäristöön kuuluu Ojalan mielestä se, että ihmisellä on työtä 
omalla asuinpaikkakunnallaan — Ellei järjestelmä pysty takaamaan tätä 
se voi jättää konkurssianomuksensa. (KSML 11.5.1971: ”Luonnonsuojelu- 
liiton puheenjohtaja ei hyväksy Lievestuoreen ’kaatamista’”.) 


Epäilys vesiviranomaisten epäoikeudenmukaisuudesta liittyi siihen, että useat muut 
sellutehtaat toimivat ilman jätevesilupaa tai Lievestuoreen tehtaalta vaadittuja 
puhdistuslaitteita. Epäoikeudenmukaisuuden kokemuksen ohella tilanne herätti 
kysymyksen siitä, toimivatko viranomaiset tarkoituksella suurempien selluyritysten 
— suurpääoman — asialla pienempää, muiden vieroksumaa Lievestuoreen tehdasta 
ja sen omistanutta Haarlan perheyritystä kampittaessaan. Maalaisjärkisessä diskurs- 
sissa epäilykset viranomaisten epäoikeudenmukaisuudesta tai tarkoituksellisesta 
suuryhtiöiden etujen ajamisesta kytkeytyivät läheisesti toimeentulopuheen epäilyk- 
siin siitä, että tapaus oli osa helsinkiläislähtöistä maaseudun ”autioittamissuunnitel- 
maa”, kuten tehdasyhtiön hallituksen jäsen asian ilmaisi (Hs 30.4.1971: ”Vesioikeus 
kielsi jätevesien laskun”). 


Tämä vesioikeuden päätös on hävyttömyyden huippu. Ei tämä tehdas 
ole ainoa, emmekä me ole ainoita, jotka likaavat. Laki pitäisi olla kaikille 
samanlainen. Ei tässä työttömien leivälläkään vettä puhdisteta, ja jos hel- 
sinkiläisten vettä liataan, lähettäkööt tänne rahaa puhdistuslaitokseen. 
Sitä paitsi mehän täällä ensin likaan kuolemme, sanoivat Virtaset. — Pa- 
rasta olisi, että valtio maksaisi puhdistuksen, joutuuhan se maksamaan 
korvauksia kuitenkin isännille ja mökkiläisille. (KSML 1.5.1971: ”/Ei työt- 
tömien leivällä vettä puhdisteta”. Katkeruutta ja epätietoisuutta Lieves- 
tuoreella”.) 


Kysymys lievestuorelaisten toimeentulosta ja epäilykset vesiviranomaisten epä- 
oikeudenmukaisuudesta olivat lievestuorelaisten ja tehdasyhtiön edustajien pu- 
heessa ilmenneelle maalaisjärkiselle diskurssille ominaisia elementtejä, joista ei 
varsinaisesti käyty kiistaa. Vesiviranomaiset eivät ottaneet niihin julkisesti kantaa 
ja asiaa kommentoineet poliitikotkin katsoivat viisaammaksi korostaa toimeentulon 
ja työllisyyden merkitystä kiistan ratkaisemisessa. Tehdashankkeen laillisuus ja jär- 
ven pilaantuminen olivat sen sijaan kiistanalaisia elementtejä, jotka saivat erilaisen 
tulkinnan paikkakuntalaisten maalaisjärkisessä ja vesiviranomaisten lainopillisessa 
diskurssissa. 

Vesihallituksen lainopillisessa argumentaatiossa tehtaan käynnistäminen ilman 
jätevesilupaa oli laitonta, koska kyse oli uudesta yrityksestä, jonka oli noudatettava 

vuoden 1962 vesilain vaatimusta jätevesiluvan hankkimisesta ennen toiminnan aloit- 
tamista. Vesihallituksen edustajien lainopillinen puhe korosti asioiden hoitamisen 
oikeata järjestystä ja muodollisia suhteita. 


”Olemme jo monta kertaa ilmoittaneet, että pyydämme asiassa vir- 
ka-apua.” [Vesihallituksen hallintoneuvos Hannu] Ettala kertoi, että in- 
sinööri Rantala käy tiistaiaamuna tehtaalla ja antaa sitten raporttinsa 
vesihallitukselle. ”Saahan selluloosatehdas käydä, jos jätevettä ei tule 
vesistöön. Pitkän päälle tehtaan käyminen näin ei sentään liene mahdol- 
lista”, naurahti Ettala. Ettala ei vielä maanantaina halunnut sanoa, missä 
muodossa ja minne vesihallituksen raportti lähetetään. ”Joka tapaukses- 
sa virka-apua pyydetään välittömästi. Mitä toimenpiteisiin tulee, niin se 
on niitten murhe, jotka virka-apua antavat”. (Hs 16.3.1971: ”Vesihallitus 
odottelee ensimmäisiä jätevesiä”.) 


Tehdasyhtiön mielestä kyse oli tehdasta pyörittämään perustetusta uudesta yhtiös- 
tä huolimatta vanhasta tehtaasta ja keskeytyksissä olleen toiminnan jatkamisesta, 
joka oli sallittua jäteluvan vesioikeuskäsittelyn ollessa kesken. Tehdasyhtiön edus- 
tajien puheessa lainopilliset yksityiskohdat kytkeytyivät maalaisjärkisen diskurssin 
epäoikeudenmukaisuuspuhetta muistuttavaan vaatimukseen tasavertaisuudesta 
lain edessä. Verrattuna epäoikeudenmukaisuuspuheen moraaliseen närkästykseen 
tehdasyhtiön tasavertaisuuteen liittyvää puhe oli kuitenkin sävyltään hillitympää. 
Kaiken kaikkiaan lain asema oli Lievestuoreen kiistassa siinä mielessä vahva, että 
vesilain noudattamista ei suoraan kyseenalaistettu. Maalaisjärkisessä diskurssissa 
keskeistä oli lakien kyseenalaistamisen sijaan eronteko vesiviranomaisten saivarte- 
lun ja tavanomaisen lakien kunnioittamisen välillä. 


”Sellainen mahdollisuus on tietysti olemassa, että vesihallituksen vir- 
ka-avun pyyntö johtaa tehtaan sulkemiseen ja ovien sinetöimiseen”, ar- 
veli Haarla. ”Me luotamme kuitenkin siihen, että meitä kohdellaan vesi- 
lain edessä samalla tavalla kuin muitakin vastaavia laitoksia Suomessa. 
Vesien saastumiskysymyksestä on tehty turhan suuri juttu. Olemme juri- 
disesti ottaen samassa tilanteessa kuin monet muut tämän alan tehtaat 
Suomessa. Ei kaikilla ole lupa-asia kunnossa enempää kuin puhdistuslai- 
toskaan”. ”Jos tehtaamme suljetaan, emme pysty rakentamaan seison- 
nan aikana puhdistuslaitosta sen kummemmin kuin muutkaan tehtaat 
ovat siihen pystyneet ollessaan tuottamattomina.” (Hs 16.3.1971: Vesi- 
hallitus odottelee ensimmäisiä jätevesiä”.) 

Lievestuoreenjärven ja sen alapuolisten vesistöjen mahdollisella pilaantumisella teh- 
taan käynnistämisen seurauksena oli kiistassa kahtalainen merkitys. Lainopillisessa 
diskurssissa jätevesistä puhuttiin ympäristövaikutusten sijaan tehdashankkeen lailli- 
suuden näkökulmasta. Vesihallituksen edustajat perustelivat puuttumistaan tehtaan 
käynnistämiseen pääasiassa sen laittomuudella ja viittasivat vain harvoin huoleen 
ympäristön pilaantumisesta. Mielenkiintoinen poikkeus viranomaisten laillisuuslin- 
jasta oli kenttätason valvontatyöstä vastannut paikallinen vesiensuojeluinsinööri, 
joka vetosi julkisuudessa esiintyessään nimenomaan järven ja alapuolisten vesistö- 
jen nopeaan saastumiseen tehtaan jätevesien vuoksi. Tehdasyhtiön edustajat esit- 
tivät kiistan kuluessa omia laskelmiaan, joiden mukaan haitat ennen puhdistuslai- 
toksen rakentamista lasketuista jätevesistä olisivat vähäisiä. Lievestuoreen kiistassa 
”veden saastumisesta” oli tehtaan edustajien mukaan tehty ”turhan suuri kysymys” 
(KSML 16.3.1971: ”Koekäyttö alkoi Lievestuoreella”). 


Lievestuoreenjärven tilavuus on 422 milj. kuutiometriä. Haarlan ilmoi- 
tuksen mukaan siihen laskettava jäteliemimäärä on 1000 kuutiometriä 
vuorokaudessa eli 365 000 kuutiometriä vuodessa, mikä merkitsee 0,08 
prosenttia järven koko vesimäärästä. ”Koska väliaikainen tila tulee kestä- 
mään vain vajaat kolme vuotta, pystyy järvi ottamaan vastaan lian niin, 
ettei siitä ole mainittavaa haittaa”, sanoi Haarla. (HS 9.3.1971: ”Lievestuo- 
reen jätevesille yksimielinen tuomio”.) 


Vesihuoltoinsinööri Martti Ranta Keski-Suomen vesipiiristä kertoo, että 
jätelipeää tulee tehtaan viemäreistä vielä sysäyksittäin johtuen koekäy- 
töstä. ”Jos tehdas lähtee täyteen käyntiin, niin järvi saastuu muutamassa 
kuukaudessa. Järven tila on nyt lähellä luonnontilaa. Koska järvi aiemmin 
oli täysin saastunut, ei se ole puskuroitunut vastaanottamaan jätevettä 
niin hyvin kuin täysin luonnontilassa oleva järvi. Eliöstö ei pysty hajoitta- 
maan jätettä nopeasti”. (Hs 28.4.1971: ”Saastuttamalla Päijänne saadaan 
työtä sadoille”.) 


Maalaisjärkisessä diskurssissa jätevesien vaikutuksia suhteellistettiin vetoamalla sii- 
hen, että tehtaan käydessä paikkakuntalaiset tulivat hyvin toimeen saastuneenkin 
järven kanssa. Julkisuudessa puhuneiden paikkakuntalaisten mielestä kirkasta vettä 
saattoi ”hakea vähän kauempaakin” ja tehtaan käydessä ahvenet kasvoivat ”pikku- 
porsaitten kokoisiksi”, vaikkei siikaa, kuhaa ja muikkua enää saatukaan (Hs 28.3.1971: 
”Saastuttamalla Päijänne saadaan työtä sadoille”). Samassa jutussa tehtaan teknilli- 
nen johtaja lupasi juoda litran järven vettä päivässä, vaikkei järvestä saatua kesäka- 

laa sen (toimittajan määritelmän mukaan) ”liian pikantin” maun takia söisikään. Jär- 
ven virkistyskäytöstä puhuttiin uutisoinnissa harvakseltaan ja lähinnä kalastuksen 
näkökulmasta. Esimerkiksi uintimahdollisuuksiin viitattiin aineistossa vain kerran. 

Maalaisjärkisessä diskurssissa suhtautumista jätevesiin leimasi myös epäluulo 
helsinkiläisten projektiksi miellettyyn ympäristönsuojeluun — kuten esimerkiksi edel- 
lä mainituissa Laukaan kunnanjohtajan kommenteissa. Ympäristöherätys ilmenikin 
Lievestuoreen kiistajulkisuudessa vahvimmin juuri epäilyksenä, että tehdashanketta 
vastustetaan ympäristönsuojelun nimissä ideologisista syistä, ilman järkiperusteita. 
Sellaista ympäristöherätykseen suoraan viittaavaa retoriikka, jota esimerkiksi pre- 
sidentti Kekkonen oli hyödyntänyt vuosien 1970 ja 1971 uudenvuodenpuheissaan, 
käyttivät Lievestuoreen kiistan kuluessa lähinnä paikallisen luonnonsuojeluyhdistyk- 
sen edustajat kannanotoissaan. Näissäkin tapauksissa ympäristökysymyksen yhteis- 
kunnallisuus sai pikemminkin hallinnollisen kuin poliittisen tulkinnan. 


Eräät kansanedustajat ovat esittäneet, ettei yhden tehtaan lopettami- 
sella maan jätevesikysymystä ratkaista, mutta kuitenkin voitaisiin tämän 
tehtaan lopettamisella ja muiden työnantajana huomattavasti merkittä- 
vämpien tehtaiden jätevesihuollon tehostamisella suurelta osin ratkaista 
Keski-Suomen tärkeimmän vesistöalueen jätevesikysymys. On varmaa, 
ettei yhteiskunnalla ole varaa Päijänteen vesistöalueen kuntoonsaatta- 
miseen sen pilaannuttua, mutta yhteiskunnalla on varmasti varaa 170 
ammattimiehen työhönsijoittamiseen. (KSML 13.5.1971: ”Kysymys ei ole 
särjestä vaan järjestä”, Keski-Suomen luonnonsuojeluyhdistyksen mieli- 
pidekirjoitus.) 


Vaikka tehdasyhtiön tarkoitusperiä ja tehdashankkeen kannattavuutta epäiltiin ylei- 
sesti julkisuudessa, sellaista ympäristöpuhetta, jossa olisi esimerkiksi vaadittu teh- 
taan johtoa tilille vuosikymmeniä jatkuneesta järven pilaamisesta, ei kiistan kulues- 
sa esiintynyt. 


Kuusamo 1994: Tavallista talousmetsää 
vai korvaamatonta ikimetsää? 


Kuusamon metsäkiista synnytti kaksi puheavaruutta, joissa kiistan kohteena olevat 
metsät ja metsien suojelua vaatineiden aktivistien toiminta saivat päinvastaiset mer- 
kitykset. Luonnonsuojeludiskurssissa kiistametsiä pidettiin ainutlaatuisina ikimetsi- 
nä, jotka oli suojeltava riippumatta niiden omistajasta. Suojelemista perusteltaessa 

kiistametsiin viitatiin esimerkiksi vanhana metsänä, aarniometsänä, koskemattoma- 
na metsänä, erämaana ja pienoiserämaana. Tästä näkökulmasta metsien säilyttämi- 
nen oli joko arvo itsessään tai kytkeytyi metsien tarjoamiin kokemuksiin ja esteetti- 
seen nautintoon. 

Luonnonsuojeludiskurssin metsäpuhe perustui pitkälti mielikuville ja metsien 
romantisoinnille: ikimetsät määrittyivät suhteessa puhujien ja kuulijoiden omiin 
luontokokemuksiin, metsämuistoihin ja käsityksiin koskemattomasta luonnosta. 
Yksityiskohtaisempia perusteluja kiistametsien luonnonsuojelullisista arvoista esi- 
tettiin kiistan kuluessa vain harvoin, mikä johtui ainakin osittain tiedon puutteesta. 
Luonnonsuojeludiskurssin puitteissa käytiin tosin Helsingin Sanomien yleisönosas- 
tolla jonkin verran yleisempää keskustelua siitä, minkälaista metsää voidaan pitää 
arvokkaana. Kuusamon kiistassa metsäkokemukset tukivat aktivistien vaatimusta 
hakkuiden keskeyttämisestä alueen luonnonarvojen kartoittamisen ajaksi. 


”Sieltä ei voi rajata mitään suuria hakkuualueita. Joutenlehto ja sen 
itäpuolinen koskematon erämaa on Näränkävaara-Virmajoen seudun 
upeimpia alueita. Joutenlehdon itäpuolelle ei ole rakennettu metriäkään 
metsäautotietä”, ympäristönsuojelupäällikkö Eero Kaakinen Oulun lää- 
ninhallituksesta sanoo. (Hs 7.2.1995: ”Kuusamon metsäkiistaa ei ratkaista 
pikainventoinnilla”.) 


”Kaukana, kaukana Kuusamon korvessa mahtavan Näränkävaaran ku- 
peessa on tumma erämaalampi. Sen rannoilla asuu kelohaltioiden suku.” 
Näin aloitan monet iltasadut lapsenlapsilleni. Ja mikä hienointa, tähän 
saakka tuo kehystarina on ollut totta. Olen voinut luvata viedä lapset 
kavereineen tuonne oikeaan erämaahan, jossa on valtavia naavapuita, 
keloja, karhunraapimia petäjiä, uskomattoman salamyhkäisiä luonnon ja 
ajan muovaamia loukkoja, piiloja ja seikkailupaikkoja. (HS 3.2.1995: ”Sääs- 
tetään erämaita lapsenlapsille”, yksityishenkilön mielipidekirjoitus.) 


Metsätalousdiskurssissa kiistametsiä määriteltiin hyvinkin yksityiskohtaisesti niiden 
taloudellisen arvon ja muiden mitattavien ominaisuuksien näkökulmasta. Tästä nä- 
kökulmasta kyse oli Kuusamon yhteismetsän omistamasta talousmetsästä, jota se 
hakkasi laillisten hakkuusuunnitelmiensa mukaisesti. Metsätalousdiskurssi nojasi 
vahvasti metsäammattilaisten sanastoon sekä markkojen, kuutioiden ja hehtaarien 
kaltaisiin täsmällisiin mittayksiköihin, mikä teki siitä täysin yhteismitatonta luonnon- 
suojeludiskurssin ikimetsäpuheen kanssa. Käytettyjä käsitteitä olivat esimerkiksi 
hakkuukypsä metsä, hakkuutulo, vajaatuottoinen metsä, puunkierto ja uudistus- 

suunnitelma. Luonnonsuojeludiskurssin korostamiin kiistametsien esteettisiin ja ko- 
kemuksellisiin arvoihin ei metsätalousdiskurssissa otettu kantaa. 


Kuusamon yhteismetsän toiminnanjohtaja Martti Rautiaisen mukaan 
kunnan eteläosan metsissä olisi riittänyt normaalilla tavalla hakattavaa 
30 vuodeksi. Muualta vapautuneet metsätalousalueet yhdistettynä puu- 
ta olisi voitu korjata kiistakohteissa ilman suojeluvaateita noin 50 vuotta. 
Vanhoista metsistä nousseen äläkän paikallisia vaikutuksia kuvaa hyvin 
muun muassa se, että koko rauhoitetulta alueelta löytyy sahapuuta lä- 
hes miljoona kuutiota, jonka osuus koko metsästä on 40 prosenttia. 
Suurehkolle sahalle siitä riittäisi raaka-ainetta 6-8 vuodeksi. Hakattavak- 
si kelpaavaa ainespuuta on lopulta 2,3 miljoonaa kuutiota. ”Me ei olla 
yhteismetsässä hakattu 30 vuotena tällaista puumäärää”, Rautiainen 
muistuttaa. (Kaleva 11.11.1994: ”Kuusamon yhteismetsä pelkää suojelun 
syövän leivän kokonaan”.) 


Hän [Koillis-Suomen metsälautakunnan johtaja Tommi Lohi] ei yhdy väit- 
teisiin ylihakkuista. Suunnitelman mukaan yhteismetsä korjaa puuta kes- 
kimäärin 100 000 kiintokuutiota vuodessa. Kymmenen vuoden yhteinen 
hakkuumäärä oli varsin tarkasti suunnitelman mukainen. ”Metsänviljely 
on onnistunut hyvin, yhteismetsällä on runsaasti elinvoimaisia taimikoi- 
ta. Vanhojen, uudistuskypsien metsien osuus on edelleen korkea, 51 pro- 
senttia. Niitä joudutaan hakkaamaan myös tulevina vuosina, sillä nuoret 
metsät ehtivät laajemmin korjuukokoon vasta 10-15 vuoden kuluttua.” 
(Kaleva 19.12.1994: ”Valvontaviranomaisen käsitys: Kuusamon yhteis- 
metsässä toteutuu kestävä kehitys”.) 


Erimielisyys kiistametsistä kytkeytyi eriäviin käsityksiin metsien suojelua vaatinei- 
den aktivistien toiminnasta. Kalevan kiistauutisoinnissa osa haastatelluista metsä- 
talouden toimijoista ja yleisönosastolle kirjoittaneista yksityishenkilöistä suhtautui 
aktivistien toimintaan hyvinkin vihamielisesti. Aktivisteja nimiteltiin aineistossa esi- 
merkiksi ”porkkananpurijoiksi”, ”luontoterroristeiksi” ja ”vastuuttomiksi nuoriksi”. 
Suojeluvaatimuksia suhteellistettiin esimerkiksi vetoamalla itärajan toiselta puo- 
lelta löytyviin koskemattomiin metsiin tai siellä ratkaisuaan odottaviin ”todellisiin” 
ympäristöongelmiin ja -uhkiin, joista kännykät taskuissa isiensä autoilla saapuneet, 
päivääkään toimeentulonsa eteen töitä tehneet kaupunkilaisnuoret eivät ymmär- 
rä mitään (Kaleva 15.11.1994: ”Ikivihreät 'voittivat taistelun’, nimimerkillä julkaistu 
mielipidekirjoitus). Samaan sävyyn ”suojelun ja pätemisen tarve” kehotettiin suun- 

tamaan esimerkiksi sademetsiin, jotka ovat ”maapallon todelliset keuhkot” (Kaleva 
19.11.1994: ”Onko omistaja isäntä metsässään”, yksityishenkilön mielipidekirjoitus). 

Vihamielisyys aktivisteja kohtaan yhdistyi usein myös kiistaa selvitelleisiin ym- 
päristöviranomaisiin, joiden nähtiin olevan samalla asialla suojelijoiden kanssa. Se- 
kaannusta aiheutti osaltaan se, että osa aktivisteista oli työskennellyt ministeriöiden 
palveluksessa valtion metsien luonnonarvojen kartoittajina. 


[Kuusamon metsänhoitoyhdistyksen puheenjohtaja Unto] Kotipalo syyt- 
ti kovin sanoin suojelijoita, jotka metsänomistajien suussa on ristitty jo 
”luontoterroristeiksi”. ”Luontoterroristit ajattelevat asioita yksisilmäises- 
ti. Ei halutakaan miettiä, mihin kaikki johtaisi, jos heidän oppejaan nou- 
datettaisiin” Kotipalo moitti. [...] Viime viikkoina luontoaktivistien häirit- 
semäksi joutuneet kuusamolaiset ihmettelevät myös uuden ajan tuomia 
otteita.” Ihmettelen, ettei yhteiskuntarauhaa järkyttävää toimintaa saada 
loppumaan. Onko metsänomistajienkin lähdettävä suoraan toimintaan”, 
Kotipalo sanoi. (Kaleva 26.11.1994: ”Ylimitoitetut suojeluvaateet kauhis- 
tuttavat metsänomistajia”) 


Ikimetsäpuheen rinnalla luonnonsuojeludiskurssin toinen elementti olikin aktivis- 
tien toiminnan puolustaminen. Metsätalousdiskurssissa heidät nähtiin pahimmil- 
laan ammattilaisaktivistien johtamina terroristeina. Aktivistien ja heitä tukeneiden 
tahojen puheessa sen sijaan korostettiin usein, että kyse oli aivan tavallisista nuo- 
rista. Aktivistit puhuivat julkisuudessa varsin avoimesti tavoitteistaan. Heidän nä- 
kökulmastaan metsien suojelun varmistaminen oli hoidettava julkisuuden vipuvoi- 
malla ja hakkuita häiritsemällä, koska viranomaiset eivät olleet tehtäviensä tasalla 
ja uhan alla oli korvaamattoman arvokkaita metsiä. Joissakin tapauksissa puhe oli 
melko itseriittoistakin. Aktivistit saattoivat todeta haastattelussa soittelevansa ensin 
viranomaiset läpi ja pysäyttävänsä hakkuut sitten itse, jos viranomaiset kieltäytyvät 
ryhtymästä suojelutoimiin (Kaleva 2.11.1994: ”Kuusamon suojelukiista vaarassa kär- 
jistyä”). 


Tapio Mainion kirjoituksessa (Hs 1.2.) kerrottiin Kuusamon metsäaktivis- 
teista. Kuten jutusta kävi ilmi, joukko koostuu aivan tavallisista nuoris- 
ta, joita yhdistää lähinnä rakkaus luontoon. Tätä joukkoa vastaan ovat 
kuitenkin kuusamolaiset kuumakallet varustautuneet karahkoin ja muine 
suhteettoman raskain välinein. Metsäkoneiden käyttäjät eivät ole piitan- 
neet varoetäisyyksistä nuoren metsäaktivistin asettuessa tien tukkeeksi. 
Saamieni tietojen mukaan aktivisteja on myös tarkoitus karkottaa heit- 
tämällä heidän päälleen vettä — pakkasta on Kuusamossa ollut jopa 30 


56 


Ympäristökiistojen diskursiivinen rakentuminen 


astetta. Tähän ei ole onneksi vielä ajauduttu. (HS 4.2.1994: ”Nyt malttia 
Kuusamoon”, Luonnonsuojeluliiton luonnonsuojelusihteeri Ilpo Kurosen 
mielipidekirjoitus.) 


”En yllytä Luonto-Liittolaisia rikolliseen toimintaan. Ymmärrän asian niin, 
että tässä on kyseessä toiminta, jonka voi sijoittaa hätä ei lue lakia -ot- 
sakkeen alle.” [Suomen Luonnonsuojeluliiton puheenjohtaja Timo] Helle 
ei koe nuorisjärjestön otteita liian räväkköinä. Hänen mukaansa nuorten 
on joka sukupolvessa oltava aktiivisia tällaisissa asioissa. ”Olin itsekin 
60-luvulla Luonto-Liiton jäsen enkä huomaa eroa silloisissa tai nykyisis- 
sä jäsenissä. Minusta nämä aktivistit ovat asioita tiedostavia, keskimää- 
räistä fiksumpia nuoria.” (Kaleva 6.1.1995: ”Helle Luonnonsuojeluliitosta: 
Kuusamon metsäkiistassa löydettävä sopuratkaisu”.) 


Metsätalousdiskurssiin kuului kiistametsien luonnetta ja aktivistien toimintaa ar- 
vioineen puheen lisäksi kaksi merkitykseltään vähäisempää elementtiä. Aktivis- 
tien toiminnan kritisoiminen yhdistyi herkästi metsänomistajien laillisia oikeuksia 
ja omaisuudensuojaa korostavaan puheeseen, jolla ei kuitenkaan ollut kovin suur- 
ta suoraa merkitystä kiistaan liittyvässä argumentaatiossa. Aktivistien toiminnan 
nähtiin murentavan yhteiskuntajärjestystä, koska se kohdistui yhteismetsän lailli- 
seen toimintaan ja aktivistit asettuivat tätä kautta lakien yläpuolelle. Maanomista- 
jien oikeusturvaa uhkasivat myös ympäristöhallinnon tekemät suojeluvaraukset ja 
-päätökset, joista maksettavien korvausten odotusaikaa pidettiin kohtuuttomana. 
Lievestuoreen tapauksen kaltaista, koko kiistaa jäsentänyttä lainopillista puheava- 
ruutta ei kuitenkaan päässyt syntymään. Metsänomistajien oikeuksista puhuttaessa 
ei vedottu lainsäädännön yksityiskohtiin, vaan kyse oli pikemminkin yleisemmästä, 
moralisoivasta puhetavasta, jollainen Lievestuoreen tapauksessa liittyi vesiviran- 
omaisten oikeudenmukaisuuteen. 


”Järjestäytyneen yhteiskunnan on laitettava suojeluhankkeet järkevään 
järjestykseen. Suojelun nimissä ei voida alati terrorisoida tavallisia kansa- 
laisia heidän tavanomaisissa askareissaan. Kohtuuttomat toimintamallit 
täytyy voida karsia suojelustakin. Olisikohan työ aloitettava ympäristö- 
ministeriöstä ja lääninhallituksista?”. (Hs 3.2.1995: ”Luonnonsuojeluun 
järkevyyttä”, Muut lehdet -palstalla lainattu Maaseudun Tulevaisuuden 
pääkirjoitus.) 


Kuusamon kunnanvaltuuston puheenjohtaja Pauli Saapunki (kesk.) on 
huomattavasti suorapuheisempi. Hänen mielestään kuusamolaiseen 

yksityisomaisuuteen ollaan kajoamassa suorastaan rikollisella tavalla. 
Saapunki ei koe yhteismetsän toiminnassa mitään väärää. Se puolustaa 
ainoastaan oikeuksiaan. Saapunki hakee tulevissa eduskuntavaaleissa 
jatkoaikaa edustajan työlleen. Yhteismetsän hoitokunnassa on useita 
tunnettuja Saapungin tukimiehiä. (Kaleva 23.2.1995: ”Suojelusotaa käyvä 
yhteismetsä on suurvaikuttaja Kuusamon kulisseissa”.) 


Toinen metsätalousdiskurssin vähempiarvoisista elementeistä oli laajempi kysymys 
metsiensuojelun vaikutuksesta Kainuun kaltaisten syrjäseutujen toimeentulomah- 
dollisuuksiin. Toimeentulopuhe kytkeytyi tässä yleisempään kysymykseen metsien 
merkityksestä erityisesti pohjoissuomalaisten toimeentulon takaajana. Tästä näkö- 
kulmasta Kuusamon tapaus oli esimerkki paikallisten asukkaiden kustannuksella liian 
pitkälle edenneestä metsiensuojelusta. Puhetapa oli hyvin lähellä Lievestuoreen 
kiistassa esitettyjä näkemyksiä maaseudun autioittamisesta ympäristönsuojelun ni- 
missä, vaikka työn puolustamisella ei Kuusamon kiistan kokonaisuudessa vastaavan- 
laista asemaa ollutkaan. Merkittävä esimerkki toimeentulopuheesta oli presidentti 
Martti Ahtisaaren Kuusamon vierailusta kertovan uutisen otsikoksi ja kärjeksi nos- 
tettu lausunto ”Etelä-Suomen suojeluintoilijoiden” halusta muuttaa Pohjois-Suomi 
”etelän ihmisten reservaatiksi” (Hs 2.12.1994). 


Talvivaara 2012: Onnettomuus vai ympäristökatastrofi? 


Julkista keskustelua Talvivaaran kaivoksen sakka-altaan vuodosta jäsensi kaksi puhe- 
avaruutta, joissa tapahtuneen luonne ymmärrettiin eri tavoilla. Onnettomuusdiskurs- 
sissa vuotoa käsiteltiin yllättävänä onnettomuutena ja päähuomio oli tilanteen hal- 
tuun saamisessa ja lisävahinkojen ehkäisemisessä. Katastrofidiskurssissa päähuomio 
oli vuodon ympäristövaikutuksissa. Tästä näkökulmasta kyse oli onnettomuuden 
sijaan kaivosyhtiön pitkään jatkuneen piittaamattomuuden ja viranomaisten toistu- 
vien laiminlyöntien aiheuttamasta ympäristökatastrofista. Onnettomuusdiskurssi ja 
katastrofidiskurssi olivat keskenään periaatteessa yhteensopivia, painotukseltaan 
erilaisia tulkintoja tapahtumista. Kummankin taustalla oli lukuisten viranomaisten, 
esimerkiksi Kainuun ELY-keskuksen, Suomen ympäristökeskuksen, Säteilyturvakes- 
kuksen sekä Terveyden ja hyvinvoinnin laitoksen, mittauksia ja arvioita vuodosta ja 
sen mahdollisista ympäristövaikutuksista. Valtaosa arvioista oli maltillisia ja keskittyi 
sakka-altaasta vuotavan veden ominaisuuksiin. 

Kainuun ely-keskuksen mukaan vuoto näkyy etelässä Vuoksen vesistön 
suunnassa, sillä Lumijoen nikkelipitoisuus on noussut ja happamuus li- 
sääntynyt. Lumijoessa nikkelipitoisuus oli lauantaina vastaisena yönä 0,2 
mg/l ja pH 4,8. Vuoksen valuma-alueelle johdettavan veden nikkelipitoi- 
suus on ely-keskuksen mukaan 10-12 milligrammaa litrassa ja pH 4,3. (Ks 
11.11.2012: ”Allas uhkaa tyhjentyä ennen vuodon tukkimista”.) 


Katastrofidiskurssissa vuotoa tarkasteltiin ympäristövaikutusten laajuuden ja syyl- 
lisyyden näkökulmista. Katastrofidiskurssi jäsensi erityisesti Helsingin Sanomien 
uutisointia vuotoa välittömästi seuranneiden viikkojen aikana. Tulkinta vuodon ym- 
päristövaikutusten katastrofaalisuudesta ilmeni suoraan tapahtumien nimeämisenä 
ympäristökatastrofiksi tai ympäristökriisiksi. Kolme päivää vuodon paljastumisen 
jälkeen Helsingin Sanomat (7.11.2012) kokosi aihetta käsittelevät juttunsa ”Talvivaa- 
ran jatevuoto” otsikon alle ja viittasi myös pääkirjoituksessakin ”ympäristövuotoon”. 
Toisaalta päivän pääuutisessa puhuttiin jo sakka-altaiden ”päästöpommista” ja vih- 
reiden kansanedustaja Satu Haapanen viittasi tilanteeseen ”kansallisena ympäristö- 
katastrofina”. 

Alkuvaiheen jälkeen katastrofitulkinta vakiintui Helsingin Sanomissa vallitsevak- 
si tulkinnaksi. Myös ympäristöministeri Ville Niinistö viittasi tapahtumiin toistuvasti 
ympäristökriisinä. Ajatus ympäristökatastrofista toimi perusteluna kritisoitaessa Tal- 
vivaaraa valvoneen Kainuun ELY-keskuksen toimintaa ja vaadittaessa kaivoshankkei- 
den tiukempaa valvontaa. 


Miten vakava ympäristökatastrofi Kainuun korvessa pitää sattua, ennen 
kuin valtio havahtuu tositoimien tarpeeseen? Kaivoksen jätevesialtaan 
vuotokohta löytyi keskiviikkona. Alueen lähivesiin on ehtinyt valua sul- 
faatteja ja raskasmetalleja päiväkausien ajan. Yksin nikkeliä kulkeutui 
altaista sadan kilon tuntivauhtia. Vuotovedestä tutkittiin keskiviikkona 
myös suuria uraanipitoisuuksia. Talvivaara ei ole menestystarina. Se on 
suuren luokan epäonnistuminen, joka langettaa varjon koko suomalaisen 
yhteiskunnan toimintakyvyn ylle. Jopa yleinen oikeustaju on koetuksel- 
la, kun viranomaiset kovistelevat mökkiläisiä päästöistä ja nöyristelevät 
suursaastuttajan edessä. (Hs 8.11.2012: ”Väistelijöiden valtakunta”, toi- 
mituspäällikön kolumni.) 


Talvivaaran kaivoksen lähialueiden maanomistajien, mökkeilijöiden, virkistyskäyt- 


täjien ja matkailuyrittäjien kokemukset olivat keskeinen osa katastrofidiskurssia. 
Sakka-altaan vuoto ja sen mahdolliset ympäristövaikutukset kytkeytyivät katastro- 

fitulkinnassa kokemuksiin kaivoksen aiemmin aiheuttamista ympäristöongelmista. 
Vastaavalla tavalla kuin myös asiantuntijoiden pääasiassa varsin maltilliset arviot 
vuodon ympäristövaikutuksista tulivat kehystetyiksi todisteiksi ympäristökatastro- 
fista. Esimerkiksi Helsingin Sanomien jutussa eläkeläispariskunnan kokemukset kyt- 
kivät menneisyyden, nykyhetken ja tulevaisuuden yhtenäiseksi katastrofikertomuk- 
seksi. 


Eläkeläinen Pertti Virkkunen kävelee ahdistuneena honkien katveessa 
seisovan kesämökkinsä takaiselle laavulle. Siellä loimuavat makkaratulet. 
”Tämän piti olla luonnontilainen erämaajärvi, kun ostin tontin 12 vuotta 
sitten”, Virkkunen sanoo. Ritva Virkkunen kertoo, että uiminen piti lo- 
pettaa, kun jalkoihin tuli matonpesun jälkeen ihottumaa. ”Rannat ovat 
olleet kummallisessa haisevassa vaahdossa. Sanovat, että se olisi peräi- 
sin turvesuolta, mutta siihen en usko. Pelottaa, mitä ensi kesänä järvel- 
lä tapahtuu”, Ritva Virkkunen sanoo. (Hs 16.11.2012, ”Talvivaara tahrasi 
Sonkajärven matkailun”.) 


Katastrofidiskurssin toinen tärkeä elementti oli syyllisten jäljittäminen. Ilmeinen 
syypää oli kaivosyhtiö. Tällainen tulkinta oli helposti tehtävissä, koska kaivoksen 
toistuviin ympäristöongelmiin oli kiinnitetty huomiota jo kauan ennen sakka-altaan 
vuotoa. Esimerkiksi Helsingin Sanomien kaksi päivää vuodon paljastumisen jälkeen 
julkaistu taustajuttu oli otsikoitu ”Talvivaaran kaivoksessa on ollut ympäristöongel- 
mia alusta asti” (Hs 6.11.2012). Tässäkin tapauksessa kaivoksen aiemmat ongelmat 
todistivat sen puolesta, että kyse ei ollut vahingosta tai onnettomuudesta vaan pit- 
kään jatkuneesta piittaamattomuudesta ympäristönsuojelua kohtaan. 

Talvivaaraa kriittisemmin suhtauduttiin kuitenkin kaivosta valvoneiden viran- 
omaisten toimintaan. Kainuun ELY-keskuksen nähtiin antaneen ympäristökatastro- 
fin tapahtua, koska se ei ollut käyttänyt huomautuksia järeämpiä keinoja kaivosta 
valvoessaan. Kaivoksen ympäristöongelmien tapaan myös viranomaisten sallivaan 
linjaan oli kiinnitetty huomiota jo aiemmin, mikä teki katastrofikertomuksesta myös 
tältä osin helposti kerrottavan. Tapahtumia ympäristökriisiksi nimittänyt Itä-Suomen 
yliopiston ympäristöoikeuden professori Tapio Määttä totesi vesistöjen pilaantumis- 
vaikutusten olevan sellaisia, että niihin olisi ympäristönsuojelulain perusteella pitä- 
nyt puuttua tehokkaammin ”neuvottelujen ja maanittelujen” sijaan. (Hs 8.11.2012: 
”Ympäristöön valuu uraania”.) Helsingin yliopiston ympäristöoikeuden professori 
Vesa Majamaa puolestaan jäljitti syyllisen ympäristöministeriöön ja totesi, että 
”muualla Euroopassa ympäristöministeri olisi jo eronnut” (Hs 9.112012: ”Ympäris- 

töoikeuden professori: Sylttytehdas on ministeriössä”). Syyllisen jäljittämiseen liittyi 
myös ympäristöministeri Ville Niinistön edellisen hallituksen keskustaministereihin 
kohdistunut kritiikki aluehallintouudistuksen vaikutuksista ympäristönsuojelulle (HS 
10.11.2012: ”Talvivaara sytytti sanasodan”). 

Onnettomuusdiskurssissa sakka-altaan vuoto kehystettiin onnettomuuden 
kaltaiseksi poikkeustilanteeksi, jossa tärkeintä on tilanteen hallintaan saaminen 
ja lisävahinkojen ehkäiseminen. Katastrofidiskurssin laajojen asiayhteyksien ja 
menneisyydestä tulevaisuuteen ulottuvien kerronnallisten kaarien sijaan onnetto- 
muusdiskurssi keskittyi pääasiassa nykyhetkeen. Kainuun Sanomissa runsaasti tilaa 
saaneen onnettomuusdiskurssin hallintapuhetta tuotti julkisuuteen erityisesti Talvi- 
vaaran pääasiallisena puhemiehenä alkuvaiheessa toiminut viestintäpäällikkö, joka 
korosti kerta toisensa jälkeen, miten valtavalla uurastuksella vuotoa kaivoksella tu- 
kittiin. Hallintapuheessa vuodon tukkimisen intensiteettiä korostettiin esimerkiksi 
kertomalla sen jatkuvan ”vuorokauden ympäri” ja ”150 prosentin teholla”, työssä 


won 


olevan ”22 isoa dumpperia”, ”100 ihmistä” ja ”yli 40 kaivinkonetta” sekä käytössä 
olevan ”bentoniittimattoja”, ”viistokaikuluotaus”, ”sukellusrobotti”, ”virtausmitta- 
ri” ja ”vedenalainen kamera”. Vuodon syytä tarkasteltiin onnettomuusdiskurssissa 
syyllisten jäljittämisen sijaan sakka-altaan rakenteen, teknisten ominaisuuksien ja 


poikkeuksellisten sääolosuhteiden näkökulmasta. 


Talvivaaran metallituotannon johtaja Mikko Korteniemi kertoi maanan- 
taina Talvivaarassa järjestetyssä tiedotustilaisuudessa, että vuoto saat- 
taa tulla suojamuovissa olevasta saumasta. Hänen mukaansa altaiden 
läpi ei pitäisi päästä vuotoja, mikäli pohjatyöt on tehty hyvin. Talvivaaran 
viestintäpäällikön Olli-Pekka Nissisen mukaan pohjatöiden laatua ei voi- 
da arvioida, ennen kuin vuotokohta on löydetty. Ely-keskuksen ympäris- 
töpäällikön Unto Ritvasen mukaan ratkeama muovikalvon saumassa voi 
johtua siitä, että poikkeukselliset sateet ovat kasvattaneet vedenpainetta 
altaassa. (Ks 6.11.2012: ”Heikoin lenkki petti taas”.) 


Vuodon ympäristövaikutuksia kuvattaessa onnettomuusdiskurssissa nojattiin vi- 
ranomaisten mittauksiin ja arvioihin. Tarkasti ilmaistuille määrille ja pitoisuuksille 
annettiin katastrofidiskurssia suurempi merkitys. Vuodon mahdollisia ympäristövai- 
kutuksia tai katastrofidiskurssissa niistä esitettyä tulkintaa ei kuitenkaan suoraan 
kyseenalaistettu onnettomuusdiskurssissa. 

Vuotoa vähättelevää tai sen vaikutuksia suhteellistavaa puhetta esiintyi julkisuu- 
dessa niukasti, eikä se jäsentynyt itsenäiseksi tulkinnaksi tapahtumista. Selkeimpiä 

esimerkkejä vähättelevästä puheesta olivat muutamat Kainuun Sanomien verkko- 
sivujen keskustelua referoineen uutisen kommentit, joissa puhuttiin esimerkiksi 


wn 


”turhien kauhukuvien maalaamisesta” ja moitittiin ”luontoliiton ihmisten” ”rähinää” 
sillä perusteella, että ”mainitut aineet ovat muutenkin luonnossa” (Ks 8.11.2012: 
”Ely-keskus on liian pieni valvomaan”). Kainuun Sanomien Muut lehdet -palstalla 
lainattiin myös tähtitieteen professori Esko Valtaojan Turun Sanomissa julkaistua kir- 
joitusta, jonka mukaan väitetty katastrofi oli ”tämän hetken tietojen mukaan olema- 
ton” (Ks 21.11.2012: ”Suurimmat saasteet mediasta — vai kepusta”). Sävyltään vähät- 
televänä tai vähintäänkin suhteellistavana voidaan pitää myös muutamia viittauksia 
"lirahdukseen” tai ”livahdukseen” kuten esimerkiksi Suomen ympäristökeskuksen 
edustajan kommentissa, jonka mukaan ”vuodosta ympäristöön pääsi pieni liru, se 


on maksimissaan noin 20 000 kuutioita” (Ks 9.11.2012: ”Mitä kaikkea altaassa on?”). 


Yhteenveto: Raha haisee? 


Ympäristön näkökulmasta Lievestuoreen, Kuusamon ja Talvivaaran kiistojen diskur- 
siivinen jäsentyminen mukaili pitkälti tutkimuskirjallisuudessa esitettyä kertomusta 
1960-luvun lopun ympäristöherätyksestä ja sitä seuranneesta ympäristödiskurssin 
vakiintumisesta. Lievestuoreen tapauksessa huoli ympäristön pilaantumisesta ai- 
heutti kiistan mutta sisällöllisesti ympäristökysymys ei jäsentänyt kiistelyä lainkaan. 
Tehtaan jätevesien vaikutuksista kiisteltiin mutta ympäristövaikutusten sijaan teh- 
dashankkeen yhteiskunnallisen merkityksen nähtiin liittyvän sen laillisuuteen ja toi- 
meentulon antamiseen lievestuorelaisille. Kiistely jätevesistä oli asiapitoisempaa ja 
yksityiskohtaisempaa kuin tunnepitoinen keskustelu tehdashankkeen kariutumisen 
vaikutuksista lievestuorelaisten toimeentuloon. 

Lievestuorelaisten toimeentulon ja tehdashankkeen laittomuuden ristiriita tuli 
ymmärretyksi yhteiskunnalliseksi ongelmaksi, johon esimerkiksi poliitikot olivat 
halukaita etsimään ratkaisuja. Sellaista 1970-luvun alun yhteiskunnallisessa kes- 
kustelussa yleistä puhetapaa, jossa ympäristön pilaamisen nähtiin asettavan vaaka- 
laudalle koko teollistuneen yhteiskunnan, ei Lievestuoreen tapauksessa esiintynyt 
käytännössä lainkaan. Lievestuoreen kiistassa lakien noudattaminen ja oikeus työ- 
hön olivat vahvoja diskursiivisia elementtejä, joihin kiistan kaikki osapuolet pyrkivät 
tavalla tai toisella vetoamaan. Ympäristön puolustaminen oli epämääräinen tavoite, 
jota puolustettiin epäsuorasti lakiin vetoamalla ja jonka mielekkyys kyseenalaistet- 
tiin vetoamalla maalaisjärkeen. 

Myös Kuusamon metsäkiistassa huoli ympäristön pilaantumisesta aiheutti kiis- 
tan. Toisin kuin Lievestuoreen tapauksessa, huolta perustelevalla ympäristöpu- 
heella oli julkisessa keskustelussa keskeinen merkitys. Luonnonsuojeludiskurssissa 
Kuusamon kiistametsiä pidettiin ainutlaatuisina ikimetsinä, joiden suojeleminen oli 
yhteiskunnan velvollisuus niiden omistajasta riippumatta. Metsien säilyttäminen oli 
joko arvo itsessään tai kytkeytyi metsien tarjoamiin kokemuksiin tai esteettiseen 
nautintoon. Luonnonsuojeludiskurssin metsäpuhe oli metsiä romantisoivaa ja antoi 
kuulijoille mahdollisuuden kuvitella kiistametsät suhteessa omiin luontokokemuk- 
siinsa, metsämuistoihinsa ja käsityksiinsä koskemattomasta luonnosta. Tällaista pu- 
hetta ympäristön arvosta ja merkityksestä ei Lievestuoreen tapauksessa esiintynyt 
lainkaan. 

Vaikka luonnonsuojeludiskurssi antoi vahvan perustelun ympäristöhuolelle, se 
tuli kiistassa myös jyrkästi kyseenalaistetuksi. Metsätalousdiskurssissa kiistametsiä 
määriteltiin niiden taloudellisen arvon ja mitattavien ominaisuuksien näkökulmasta, 
eikä luonnonsuojelun suuntaan tehty edes retorisia nyökkäyksiä. Metsien suojelua 
vaatineiden aktivistien toiminta leimattiin pahimmillaan koko yhteiskuntajärjestystä 
horjuttavaksi terrorismiksi. 

Talvivaaran tapauksessa huoli ympäristön pilaantumisesta ei aiheuttanut kiis- 
taa mutta määritteli kokonaisvaltaisesti sakka-altaan vuodosta käytyä julkista kes- 
kustelua. Kaivoksen pitkään jatkuneet ympäristöongelmat ja epäilykset kaivoksen 
ympäristöluvan viranomaisvalvonnan heikkoudesta kiteytyivät puhetavaksi, jossa 
kaivosyhtiö ja viranomaiset olivat aiheuttaneet ympäristökatastrofin. Katastrofi- 
diskurssissa niin asiantuntijoiden verrattain maltilliset arviot vuodon ympäristö- 
vaikutuksista kuin lähialueiden asukkaiden kokemukset kaivoksen aiemmista ym- 
päristöongelmista kääntyivät todisteiksi käsillä olevasta ympäristökatastrofista. 
Katastrofipuhe kyseenalaistettiin suoraan vain verkkokeskustelua referoivien jut- 
tujen kaltaisissa journalistisen julkisuuden marginaaleissa. Vuodon hallintaan kes- 
kittyneessä onnettomuusdiskurssissa ei puolestaan otettu juuri kantaa ympäristö- 
vaikutusten laajuuteen. Talvivaaran kiistan perusteella ympäristön suojelemisesta 
vaikuttaisikin kehittyneen esimerkiksi ihmisoikeuksia ja demokratiaa muistuttava 
arvo, jonka suora kyseenalaistaminen on julkisessa keskustelussa hankalaa. 

Tämän tutkimuksen perusteella ajatus teollisuusyhteiskuntaa legitimoineen 
industrialistisen diskurssin keskeisestä merkityksestä ympäristödiskurssin kehityk- 
sessä vaikuttaa uskottavalta (esim. Dryzek 1997, 12—13). Tutkituissa kiistoissa vas- 
takkainasettelu kytkeytyi kaupunkien ja maaseudun väliseen jännitteeseen. Kaikissa 
tapauksissa kiistan aiheuttanut ympäristön pilaantuminen tapahtui maaseudulla ja 

ympäristönsuojelu miellettiin ennen kaikkea kaupunkilaiseksi ilmiöksi. Lievestuo- 
reen tapauksessa lievestuorelaisten työ ja toimeentulo olivat ympäristön pilaamista 
verrattain ongelmattomasti oikeuttavia seikkoja. Tästä suomalaisilla teollisuuspaik- 
kakunnilla yleiseen ”raha haisee” -ajatteluun kytkeytyvästä näkökulmasta yhden jär- 
ven saastuminen oli pieni hinta tehtaan paikkakunnalle tuomasta hyvinvoinnista.!? 
Maalaisjärkisessä diskurssissa työpuhe yhdistyi epäilyksiin hyvin toimeentuleviksi 
helsinkiläiseksi miellettyjen luonnonsuojelijoiden ja vesiviranomaisten tarkoituspe- 
ristä. 

Kuusamon metsäkiistassa syrjäseutujen toimeentulomahdollisuuksien merkitys 
oli vähäisempi kuin Lievestuoreen tapauksessa. Kuitenkin esimerkiksi presidentti 
Martti Ahtisaari puhui julkisuudessa ”Etelä-Suomen suojeluintoilijoiden” pyrkimyk- 
sestä muuttaa Pohjois-Suomi ”reservaatiksi” (HS 2.12.1994). Lievestuoreen tapaan 
suojelua vaatineet metsäaktivistit ja ympäristöviranomaiset miellettiin syrjäseutu- 
jen elämästä vieraantuneen kaupunkilaiselitiin edustajiksi. Talvivaaran tapauksessa 
ympäristönsuojelun vastakkainasettelu syrjäseutujen toimeentulomahdollisuuksiin 
oli tutkituista tapauksista vähäisintä, vaikka kaivoksen ratkaisevaan merkitykseen 
koko Kainuun elinvoimaisuudelle vedottiinkin ajoittain. Vuodon käsitteleminen on- 
nettomuutena ja katastrofidiskurssin voimakkuus tekivät toimeentulosta hankalan 
puheenaiheen vuodon akuuttivaiheessa. Ajatus onnettomuudesta korosti vuodon 
hallintaa muiden puheenaiheiden kustannuksella ja katastrofidiskurssissa toimeen- 
tulo oli toissijainen seikka vuodon ympäristövaikutusten rinnalla. 

Ympäristödiskurssin vakiintumisessa ratkaisevassa asemassa 1980-luvulta al- 
kaen ollut ajatus kestävästä kehityksestä ei ilmennyt merkittävänä tekijänä Kuusa- 
mon ja Talvivaaran tapauksissa, vaikka sen suuntaisia ajatuksia kiistojen kuluessa 
esitettiinkin. Toisaalta tutkitut kiistat eivät herättäneet myöskään erityisen radikaa- 
lia yhteiskunnallista mielikuvitusta, vaan ratkaisuja etsittiin pitkälti olemassa olevan 
yhteiskuntajärjestyksen puitteissa. Kokonaisvaltaisemmat vaatimukset metsäteolli- 
suuden kuriin laittamisesta tai ympäristövallankumouksesta olivat harvassa. Hallin- 


2 Tällaista ajattelutapaa ilmensi myös Irwinin Lievestuoreen tehtaan valtauksen jälkeen levyttämä 


Lievestuoreen Liisa, jossa tehtaan likaojan tuoksut vain vahvistivat nuorenparin rakkautta ja tulevai- 
suudenuskoa. Lievestuoreen kansakunnan kulttuurisen muistiin tallentaneessa kappaleessa lauletaan 
muun muassa ”Kai kahden onni kukoistaa myös tunkiolla voi/kun viemärikin meille pelkkää onnen 
kieltä soi/sen kuohut loivat varmuutta ja tuoksu turvaa toi/kun tehtaan takaa kimmelteli uusi aa- 
munkoi”. Pikavauhtia valtauksen jälkeen levytetyn ja julkaistun kappaleen sanoittaneen Vexi Salmen 
mukaan tarkoituksena oli kokeilla, voisiko ajankohtaista uutisaihetta kommentoida iskelmällä. Vaikka 
tekstissä on aineksia työn ja talouskasvun asemaa ironisoivalle tulkinnalle, Salmi halusi omien sano- 
jensa mukaan nimenomaan puolustaa kiertueilta tuttua paikkakuntaa ja tehdasta. (Väisänen 2008, 
19.) 

nollisella rationalismilla olikin keskeinen merkitys kaikissa tapauksissa sekä ympäris- 
tön puolustamisessa että ympäristön pilaamisen oikeuttamisessa (vrt. Dryzek 1997, 
64-83). 

Laajemmin ajatellen rationaalisuuden sisällöllinen merkitys vaihteli kiistoissa 
mielenkiintoisella tavalla. Lievestuoreen tapauksessa rationaalisuus liittyi ennen 
kaikkea vesilain tulkintaan ja kytkeytyi suomalaisessa yhteiskunnassa laajemmin 
vaikuttaneeseen, oikeusoppineiden merkitystä korostaneeseen legalistiseen kult- 
tuuriin (ks. Sairinen 2000, 92-93). Muissa kiistoissa lakiin nojaava rationaalisuus ei 
saanut vastaavanlaista merkitystä, mikä tukee ajatusta yleisemmästä kulttuurisesta 
muutoksesta lainopillisen järkeilyn suhteen (ks. esim. Alasuutari 1996). 

Kuusamon tapauksessa aktivistien metsäromantiikan voi nähdä vastalauseena 
suomalaisen metsätalouden hallinnolliselle rationalismille, joka ilmeni metsätalo- 
usdiskurssin puheessa uudistussuunnitelmista, puunkierrosta ja hakkuukypsästä 
metsästä. Kuusamon metsäromantiikka tulikin tutkittujen kiistojen elementeistä 
lähimmäksi ympäristöherätyksen retoriikan ehdottomuutta. Talvivaaran kiistasta 
rationaalisuus liittyi ennen kaikkea tilanteen hallintaan ja lisävahinkojen ehkäisemi- 
seen. Suhteessa muihin kiistoihin Talvivaarasta tekee mielenkiintoisen se, että ro- 
mantisoinnilla oli siinä hyvin vähäinen merkitys. Lievestuoreen kiistajulkisuudessa 
romantisoitiin työtä ja työläisiä ja Kuusamossa koskemattomia ikimetsiä. Talvivaaran 
tapauksessa kaivoksella tehtävä työ ja kaivoksen ympäristö eivät tuottaneen vastaa- 
vanlaista tulkintaa. 

Institutionaalisten käytäntöjen merkitystä median ja politikan kytkentäpintana tar- 
kastellaan tässä tutkimuksessa politiikkaverkostojen ja journalismin näkökulmista. 
Käytäntöjen erittely aloitetaan tässä luvussa tarkastelemalla ympäristökiistojen 
uutisoinnissa esiintyneitä toimijoita ja arvioimalla julkisuuden merkitystä kiistoihin 
liittyneissä politiikkaverkostoissa. Edellisessä luvussa käsitellyn kiistojen diskur- 
siivisen asetelman valossa voidaan arvioida, miten julkisuuskäytännöt kytkeytyivät 
sisällöllisiin kysymyksiin (kuvio 3). Käytäntöjen erittelyä jatketaan seuraavassa lu- 
vussa tarkastelemalla journalismin julkisuuden jäsentämiseen liittyviä käytäntöjä. 
Molemmissa tapauksissa tutkimus perustuu sanomalehtitekstien erittelylle. Poli- 
tiikkaverkostojen toimintaa ei ole tässä tutkimuksessa havainnoitu eikä toimijoita 
haastateltu. Toimijoiden julkisuuskäytäntöjen tarkasteleminen pelkästään sanoma- 
lehtitekstien perusteella on ongelmallista, vaikka analyysissä tukeuduttaisiin myös 
esimerkiksi aikalaiskirjallisuuteen (ks. esim. Schlesinger 1990). Tutkimuksen näkökul- 
man rajallisuus onkin syytä pitää mielessä siirryttäessä julkisuudessa esiintyvien pu- 
huvien toimijoiden erittelystä politiikkaverkostojen julkisuuskäytäntöjen analyysiin. 

Ympäristökiistoihin osallistumista määrittelevät monenlaiset institutionaaliset 
käytännöt. Tässä tutkimuksessa tarkastelun kohteena ovat journalistisessa julkisuu- 
dessa esiintymiseen ja sen muuhun hyödyntämiseen liittyvät käytännöt. 1960-luvun 
lopun ympäristöherätyksen esiin nostama kysymys modernin teollisuusyhteiskun- 
nan sivuvaikutuksista alkoi 1970-luvun kuluessa jäsentyä ympäristöpolitiikan toimin- 
takentäksi, jonka keskiössä olivat ympäristön suojelemiseksi perustetut instituutiot 
(ks. esim. Haila 2001a, 9—14; Haila ym. 2009, 133-135). Ympäristöhallinnon, ym- 

Kulttuuriset jäsennykset 
Ympäristökiistojen sisällölliset 
elementit, puhetavat ja diskurssit 


Ympäristö- 
kiistojen 
uutisointi 

Käytännöt 1 
Puhuvat toimijat ja julkisuuskäytännöt 


Järkeily 


Kuvio 3. Puhuvat toimijat ja politiikkaverkostojen 
julkisuuskäytännöt ympäristökiistojen ulottuvuutena 


päristölainsäädännön ja esimerkiksi ympäristövaikutusten arvioinnin kaltaiset ins- 
titutionaaliset järjestelyt alkoivat jäsentää ympäristön pilaantumisen ja sen uhkan 
käsittelyä. Samalla koko ympäristöpolitiikan toimintakentän merkitys vahvistui ja se 
kosketti yhä laajempaa kirjoa toimijoita. Esimerkiksi suomalainen metsäteollisuus 
joutui sitkeän vastarinnan jälkeen lopulta hyväksymään ympäristöpolitiikan toi- 
mintakentän ja ympäristönsuojelun osaksi omaa toimintaansa (ks. esim. Pekurinen 
2005). 

Mediajulkisuus on yksi osa ympäristöpolitiikan toimintakenttää. Tiedotusväli- 
neiden julkisuuteen välittämillä kuvauksilla teollisuusmaiden ympäristön pilaan- 
tumisesta oli tärkeä merkitys ympäristöherätyksessä ja ympäristönsuojelullisten 
instituutioiden perustamisessa (Haila & Lähde 2003, 11-12). Ympäristöpolitiikan toi- 
mintakentällä julkisuutta on käytetty usein painostuskeinona ympäristöviranomaisia 
tai ympäristöä pilaavia toimijoita kohtaan, koska kansalaismielipiteen on nähty aset- 
tuvan herkemmin ympäristön suojelemisen kuin ympäristön pilaamisen kannalle. 
Julkisuuden merkitys painostuskeinona riippuu kansalaisten ympäristöhuolesta ja 
ympäristöasioiden puhuttelevuudesta, jotka vaihtelevat muun muassa taloudellises- 
ta tilanteesta riippuen. Julkisuuden merkitystä ympäristöpolitiikan toimintakentällä 
on toisaalta määritellyt myös pyrkimys valistaa kansalaisia ympäristömyönteisistä 
toimintatavoista esimerkiksi opastamalla kierrättämään tai tekemään ilmastotekoja. 

Tässä tutkimuksessa selvitettiin, minkälaisia toimijoita esiintyi kolmeen ympäris- 
tökiistaan liittyvässä journalistisessa julkisuudessa. Kiistojen keskeisten osapuolten 
kartoittamisen ohella toimijaerittelyn tarkoituksena oli arvioida politiikkaverkosto- 
jen julkisuuskäytäntöjä. Yleisemmällä tasolla kiinnostuksen kohteena oli journalisti- 

sen julkisuuden merkitys ympäristöpolitiikan toimintakentällä. Kiistoihin osallistu- 
neiden toimijoiden julkisia esiintymisiä eriteltiin suhteessa kiistojen diskursiiviseen 
asetelmaan kysymällä, minkälaisia sisällöllisiä argumentteja kiistojen osapuolet hyö- 
dynsivät julkisessa toiminnassaan. 

Julkisuudessa esiintyneiden toimijoiden määrällisessä erittelyssä puhuvaksi toi- 
mijaksi ymmärrettiin kaikki aineiston teksteissä suoraan, lainausmerkeillä tai rep- 
liikkiviivalla merkiten, lainatut toimijat sekä mielipidekirjoitusten kirjoittajat. Sama 
taho saattoi esiintyä puhuvana toimijana yhdessä jutussa ainoastaan kerran riippu- 
matta lainausten määrästä tai pituudesta. Sama organisaatio tosin saattoi esiintyä 
puhuvana toimijana useampaankin kertaan, jos samassa jutussa esiintyi useampia 
sitä edustavia henkilöitä. Tiedotteiden kaltaisten, tutkittuihin kiistoihin liittyvien do- 
kumenttilähteiden kohdalla puhuvaksi toimijaksi ymmärrettiin tiedotteen julkaissut 
taho. Erittelyn ensivaiheessa puhuvista toimijoista kirjattiin nimi ja taho, jonka edus- 
tajana toimija tekstissä esiintyi. Jatko-analyysissä puhuvista toimijoista muodostet- 
tiin toimijaryhmiä, jotka kuvasivat kiistoihin liittyvää julkista toimintaa. 


Lievestuore 1971: Virkaintoinen Vesihallitus, vahva 
työtaisteluperinne ja näkymätön ympäristöliike 


Lievestuoreen kiistan tärkein toimija oli vastaperustettu Vesihallitus, jonka omaksu- 
ma tiukempi vesilain tulkintalinja kyseenalaisti teollisuuslaitosten oikeuden ryhtyä 
vesistöä pilaavaan toimintaan ilman viranomaisten myöntämää jätevesilupaa. Vuo- 
den 1962 vesilaki kielsi yksiselitteisesti vesien pilaamisen ilman lupaa, mutta käy- 
tännössä teollisuuden oli annettu laskea jätevetensä vesistöihin puhdistamattomina 
ja ilman viranomaisvalvontaa. Myös Itä-Suomen vesioikeudella oli kiistassa tärkeä 
rooli, sillä se käsitteli vesilupahakemukset ja teki niihin liittyvät päätökset. Lähes nel- 


133 Lievestuoreen tapauksessa puhuvia toimijoita on aiemmin julkaistuissa artikkeleissa eritelty myös 


siten, että puhuviksi toimijoiksi ymmärrettiin kaikenlaiset suorat esitykset, riippumatta siitä lupasi- 
vatko ne sanatarkkaa lainausta lainausmerkeillä tai repliikkiviivalla (Kumpu 2018; Kumpu, Kunelius 
& Reunanen 2018). Sanatarkkaa lainausta korostavien merkkien käyttö uutisteksteissä vaikutti koh- 
distuvan erityisesti tilanteisiin, joissa toimittaja oli tavannut lainaamansa puheen esittäjän. Suoraa 
lainausta vaativa puhuvan toimijan määritelmä korosti näin ollen jossain määrin tehtaan työntekijöi- 
den, paikkakuntalaisten ja tehdasyhtiön edustajien merkitystä Lievestuoreen kiistan uutisoinnissa. 
Viranomaisten kanssa käytyjä, rutiininomaisia puhelinkeskusteluja lainattiin herkemmin sanatark- 
kuutta erikseen korostamatta. Tilannetta voi tulkita esimerkiksi siten, että tehtaan työntekijöiden ja 
paikkakuntalaisten puhe tulkittiin lähtökohtaisesti erityiseksi näkökulmaksi suhteessa viranomaisten 
ilmaisemiin ”tosiasioihin” ja lainaukset merkittiin tästä syystä tarkasti. Muiden kuin viranomaisten 
määritelmät tapahtumista saattoivat myös olla niin erikoislaatuisia, että niiden epäsuora esittäminen 
tai sulauttaminen toimittajan diskurssiin olisi herättänyt lukijassa liikaa kysymyksiä. 

jäsosa Lievestuoreen kiistan puhuvista toimijoista edusti Vesihallitusta, Itä-Suomen 
vesioikeutta tai jotakin muuta viranomaistahoa (taulukko 4). 


Taulukko 4. Lievestuoreen kiistan puhuvat toimijat 


Helsingin Sanomat Keskisuomalainen Yhteensä 
Tehtaan työntekijä 21 24 % 21 15% 42 19% 
Tehdasyhtiö 17 20% 18 13% 35 16% 
Paikkakuntalainen 8 9% 23 17% 31 14% 
Vesiviranomainen 16 19% 10 7% 26 12% 
Muu viranomainen 6 7% 18 13% 24 11% 
Muut viestin 2 2% 17 12% 19 8% 
Poliitikko 2 2% 8 6% 10 4% 
Työmarkkinajärjestö 3 3% 7 5% 10 4% 
Ympäristöjärjestö 2 2% 4 3% 6 3% 
Muu tai taustaltaan epäselvä 9 10% 12 9% 21 9% 
Yhteensä 86 100% 138 100% 224 100% 


Vaikka Vesihallitus muodollisesti ottaen puolusti ympäristöä pyrkiessään pysäyttä- 
mään tehtaan, sen edustajat eivät juuri tuoneet julkisuudessa esiin vesilain ja oman 
toimintansa taustalla vaikuttavaa ympäristöjärkeilyä. Selkeä poikkeus viranomaisten 
pidättyväisyydestä oli paikallisen vesipiirin vesiensuojeluinsinööri, joka puhui teh- 
taan jätevesien haitallisista vaikutuksista aktiivisesti niin sanomalehtijulkisuudessa 
kuin Lievestuoreella järjestetyissä tilaisuuksissa. Muut viranomaiset esiintyivät julki- 
suudessa lainopillisessa diskurssissa, eivätkä oikeuttaneet toimintaansa tai perustel- 
leet ratkaisujaan muista näkökulmista. Tällainen viranomaisten julkinen rooli lienee 
ollut myös toimittajien lähtökohtana, sillä aineistosta ei löydy merkkejä siitä, että vi- 
ranomaisia olisi yritetty haastaa osallistumaan kiistaan kommentoimalla esimerkiksi 
lievestuorelaisten epäilyksiä toimintansa motiiveista tai oikeudenmukaisuudesta. 
Ympäristön pilaajan roolissa kiistassa esiintyi vuonna 1967 suljetun Lievestuo- 
reen tehtaan uudelleenkäynnistämistä varten perustettu Keski-Suomen Selluloo- 
sa Oy. Uusi tehdasyhtiö oli jättänyt lupahakemuksen vesioikeudelle, mutta tehdas 
käynnistettiin lupaprosessin ollessa vielä kesken. Alkuperäisen lupahakemuksen 
vesioikeuskäsittelyn ja Vesihallituksen virka-apupyynnön kautta monenlaiset toi- 
mijat Helsingin kaupungista paikallisiin kalastuskuntiin kytkeytyivät muodollisesti 

tapauksen selvittelyyn ilmaistessaan kantansa tarkoitusta varten järjestetyissä kuu- 
lemistilaisuuksissa. 

Tehdasyhtiön pääasiallisina edustajina toimineiden toimitusjohtajan ja teknilli- 
sen johtajan suhde julkisuuteen oli kahtalainen. Yhtäältä he kertoivat tehdasyhtiön 
kulloisistakin aikeista varsin avoimesti, eivätkä erityisemmin vältelleet esimerkiksi 
järven likaantumisesta puhumista. He myös järjestivät auliisti toimittajille tilaisuuk- 
sia haastatteluihin ja vierailuihin tehtaalla. Tehtaan toimitusjohtaja Ara Haarla seu- 
rusteli mielellään toimittajien kanssa (Väisänen 2008, 31). 

Toisaalta tehdasyhtiön avoimuus oli selvästi valikoivaa, sillä toimitusjohtaja 
suhtautui jyrkän kielteisesti uuden tehdasyhtiön taloudellisen tilanteen ja tehtaan 
aiempaan sulkemiseen liittyvien taloudellisten epäselvyyksien käsittelemiseen jul- 
kisuudessa. Toimittajat myös kirjasivat toimitusjohtajan näitä aiheita koskevista 
kysymyksistä antamat moitteet juttuihinsa. Tämä poikkesi selvästi viranomaisten 
saamasta kohtelusta, sillä heitä ei joko haastettu lainopillista diskurssia laveampaan 
julkiseen toimintaan tai haastamisyritykset jätettiin kirjaamatta juttuihin. Uutisoin- 
nin kokonaisuudessa tehdasyhtiön haastaminen jäi kuitenkin marginaaliseksi, yk- 
sittäisiin juttuihin liittyväksi ilmiöksi. Vaikuttaisi kuitenkin siltä, että toimitusjohtaja 
koki julkisen keskustelun yhtiön taloudellisesta tilanteesta selvästi riskialttiimmaksi 
kuin keskustelun tehtaan jätevesistä. 

Kolmas tärkeä toimijaryhmä Lievestuoreen tapauksessa olivat tehtaan työnte- 
kijät, jotka valtasivat tehtaan vesioikeuden päätettyä sen olevan laittomasti käyn- 
nistetty. Suomen oloissa poikkeuksellinen valtaus ei ollut työntekijöiden spontaani 
mielenilmaus, vaan taustalla oli Paperiliiton edustajien ja paikallisen ammattiosas- 
ton johdon käsikirjoitus (ks. Väisänen 2008). Valtaus oli poikkeuksellinen ja kiistan 
lopputuloksen kannalta käänteentekevä tempaus, joka kytkeytyi pitkään lakkojen 
ja muiden työtaistelujen perinteeseen. Tehdasyhtiön edustajien osallisuudesta val- 
taukseen ei ole varmaa tietoa. Vähintäänkin yhtiö antoi valtauksen tapahtua ryhty- 
mättä erityisen järeisiin toimiin sen estämiseksi. Valtauksen saama julkisuus palveli 
yhtiön ja työntekijöiden yhteistä tavoitetta pitää tehdas toiminnassa, vaikka retori- 
sesti työntekijät esittivätkin valtauksen ajoittain juuri työnantajaansa kohdistuvana 
protestina. 

Tehtaan työntekijät olivat julkisuudessa määrällisesti lähes viranomaisten veroi- 
nen toimijaryhmä. Työn puolustaminen oli kulttuurisesti puhuttelevaa yli puoluera- 
jojen. Valtaukseen käsikirjoitettu työtaisteluromantiikka ja vallankumousretoriikka 
menivät sellaisenaan läpi molempien lehtien — mutta erityisesti Helsingin Sanomien 
— uutisoinnissa. Valtauksen selvästi näytelmällisetkin osat — kuten lavastettu säh- 

keen lähettäminen Ranskassa vallatulle tehtaalle — uutisoitiin lehdissä täytenä to- 
tena. 

Valtaus saavutti tavoitteensa, kun poliitikot puuttuivat tapahtumiin ja pakottivat 
Vesihallituksen perääntymään. Tutkimusaineistossa nimetön lähde kuitenkin arvioi 
valtauksen jälkeen, että tapauksen ainutlaatuisuus ja julkinen kohu eivät yksin riit- 
täneet viemään asiaa hallitustasolle. Neuvottelukutsun taustalla oli tämän lähteen 
mukaan Paperiliiton, tehtaan työntekijöiden ja ”paikkakunnan vaikuttajayksilöiden” 
yksittäisiin ministereihin ”takaoven” ja ”keittiön portaiden kautta” kohdistama ”an- 
kara paine” (KSML 14.5.1971: ”Pääministerin sovintoneuvottelu saatiin aikaan keit- 
tiön portaiden kautta”). Toisaalta yhtenä tehtaan valtauksen käsikirjoittajista toi- 
minut Paperiliiton tiedotussihteeri on myöhemmin arvioinut, että kiista ratkaistiin 
nimenomaan julkisuuden avulla (Väisänen 2008, 26). 

Poliitikoiden merkitys journalistisessa julkisuudessa oli selvästi vähäisempi kuin 
heidän roolinsa tapauksen ratkaisemisessa. Poliitikot vastasivat tehtaan työnteki- 
jöiden toimintaan pääasiassa kulissien takaisissa neuvotteluissa. Jos tapauksen rat- 
kaisemisesta oli poliittisia erimielisyyksiä, niitä ei käsitelty lainkaan julkisuudessa.!* 
Merkille pantavaa on myös se, että kiistan ratkeaminen poliittisissa neuvotteluissa, 
joihin tiukempaa vesilain tulkintalinjaa ajanut Vesihallitus osallistui edustajiensa 
sanojen mukaan ”kuunteluoppilaana”, ei herättänyt suurempaa kummastusta jul- 
kisuudessa. Viranomaisten ja poliitikoiden verkostoissa Vesihallituksen tiukkaan 
linjaan suhtauduttiin nähtävästi kuitenkin selvästi kriittisemmin kuin julkisuudessa 
annettiin ymmärtää. 

Lievestuorelaisilla, yksityishenkilöinä julkisuudessa esiintyneillä ihmisillä oli tär- 
keä merkitys erityisestä Keskisuomalaisessa. Valtaosa paikkakuntalaisista asettui 
kysyttäessä puolustamaan tehdasta mutta lehden mielipideosastolla esiintyi aktii- 
visesti myös muutamia tehtaan käynnistämistä vastustaneita henkilöitä. Tehtaan 
työntekijät puhuivat julkisuudessa usein kaikkien lievestuorelaisten äänellä vaaties- 
saan paikkakuntalaisten toimeentulon turvaamista. 

Ympäristöjärjestöjen tai muiden ympäristönsuojelullisia näkökohtia korostanei- 
den toimijoiden merkitys Lievestuoreen kiistajulkisuudessa oli erittäin vähäinen. 
Jyväskylästä käsin toiminut Keski-Suomen Luonnonsuojeluyhdistys korosti tehtaan 
jätevesien ympäristöä pilaavia vaikutuksia, mutta teki niin joko omasta tahdostaan 


4 Edellä mainitussa Keskisuomalaisen jutussa (14.5.1971) tilannetta arviotiin hieman tästä ”poliitti- 
sen pelin” näkökulmasta. ”Painostusta yritettiin torjua selvittämällä, että kysymyksessä on työmark- 
kinajärjestöjen välinen asia, johon hallitus ei voi puuttua. Sosiaalidemokraattisille ministereille tilanne 
oli kiusallinen, koska he pelkäsivät joutuvansa työntekijöiden etuja puolustaessaan toimimaan samal- 
la työnantajan päämäärien hyväksi”. 

tai toimittajien valinnasta hyvin vähäeleisesti. Pidättyväisyyteen saattoi vaikuttaa 
se, että yhdistyksen jäsenet olivat pääasiassa Jyväskylän yliopiston biologian laitok- 
sen tutkijoita eli valtion virkamiehiä. Yhdistyksen toiminta kohdistui nimenomaan 
vesiensuojeluun ja yhdistyksessä oli mukana esimerkiksi sellutehtaiden jätevesien 
vaikutuksista vesikasveihin väitellyt tutkija (Virmasalo 1996, 132). Tällainen tut- 
kimustieto jätevesien ympäristövaikutuksista ei kuitenkaan päässyt lainkaan esiin 
Lievestuoreen kiistaan liittyvässä journalistisessa julkisuudessa.!* Jätevesiasioissa 
asiantuntijoina esiintyivät pääasiassa tehtaan laillisuudesta kiistelleet vesiviran- 
omaiset ja tehdasyhtiö. Ympäristöä puolustaneiden toimijoiden asemasta kertoo 
paljon sekin, että eniten huomiota julkisuudessa sai tehtaan jatkoa puolustanut Suo- 
men luonnonsuojeluliiton puheenjohtaja. 


Kuusamo 1994: Yhteismetsän isännät ja aktioiden ammattilaiset 


Kuusamon metsäkiistalla ei ollut Lievestuoreen kiistan kaltaista muodollisen insti- 
tutionaalista näyttämöä, vaikka ympäristöhallinto oli tapaukset erottavien reilun 


15 Keski-Suomen luonnonsuojeluyhdistys oli perustettu kesällä 1970. Perustamisen pääasiallisena 


moottorina toimi Jyväskylän yliopiston vastaperustetun biologian laitoksen henkilökunta. Biologit 
miehittivät myös yhdistyksen johtopaikat ja vesikysymykset olivat yhdistyksen keskeinen toiminnan 
kohde. (Virmasalo 1996, 132.) Yhdistys esiintyi puhuvana toimijana molemmissa lehdissä. Keskisuo- 
malaisessa (13.5.1971) uutisoitiin erikseen yhdistyksen kannanotosta Lievestuoreen tapaukseen. 
Helsingin Sanomissa (13.5.1971) puolestaan samaa kannanottoa lainattiin tehtaan valtauksesta kerto- 
van uutisen loppupuolella. Kannanotto, kiistan kuluessa usein toistetulla ”särki vai järki” -sanaleikillä 
pelannut ”Kysymys ei ole särjestä vaan järjestä”, julkaistiin seuraavana päivänä kokonaisuudessaan 
Keskisuomalaisen (14.5.1971) mielipideosastolla. Lisäksi yhdistyksen toiminnassa mukana olleen, 
sellutehtaan jätevesien vaikutuksista vesikasveihin väitelleen Pertti Elorannan omissa nimissään (yk- 
sityishenkilönä tämän tutkimuksen toimijaerittelyssä) kirjoittama mielipidekirjoitus tehtaan jäteve- 
sien vaikutuksista julkaistiin Keskisuomalaisessa 18.3.1971. Luonnonsuojeluyhdistyksen kannanottoa 
referoivan uutisen ja mielipidepalstalla julkaistun kannanoton ohella Keskisuomalaisen Lievestuo- 
re-uutisoinnin kaksi muuta ympäristöjärjestöjen edustajaksi luettua toimijaa olivat Keski-Suomen 
luonnonsuojelutoimikunnan sihteeri, joka esiintyi vesioikeuskäsittelyn alkukokouksesta kertovassa 
jutussa (KSML 10.3.1971), ja Suomen Luonnonsuojeluliiton puheenjohtaja, joka esiintyi hänen tehtaan 
jatkamista puolustaneesta kannanotostaan kertovassa uutisessa (KSML 11.5.1971). Helsingin Sano- 
mien Lievestuore-uutisoinnissa toinen kerta, kun ympäristöjärjestö esiintyi puhuvana toimijana, oli 
uutinen, jossa referoitiin savolaisten luonnonsuojelujärjestöjen kirjelmää Luonnonsuojeluliiton pu- 
heenjohtajan Lievestuore-kommenteista. 


16 Lievestuoreen ympäristökiistojen uutisointia 1970-luvulta 1990-luvulle pro gradu -työssään tar- 


kastelleen Pekka Väisäsen (2008, 27-28) mukaan Lievestuoreenjärven tila alkoi kiinnostaa toimittajia 
vasta 1980-luvun lopulla. 1970-luvulta Väisäsen tiedossa ei ole ”yhtään maakunta- tai valtakunnan- 
tason lehden tai television reportaasia tai muuta järven äärellä tehtyä juttua, jossa ranta-asukkaita, 
kalastajia tai tutkijoita olisi haastateltu paikan päällä ja tutustuttu sitä kautta järven tilaan”. Tutkijoita 
aihe sen sijaan kiinnosti. Järven elpymistä tutkittiin tehtaan ollessa suljettuna. Aiheesta julkaistiin ar- 
tikkeli Vesitalous-lehdessä loppuvuodesta 1970. 

kahdenkymmenen vuoden aikana institutionalisoitu paikallistasolle saakka. Yksi- 
tyisomistuksessa oleviin metsiin kohdistuneiden suojeluvaatimusten selvittelyyn ei 
ollut olemassa mitään yksiselitteistä toimintatapaa. Kuusamon kiistaa ratkottiinkin 
virkateiden sijaan epämuodollisissa neuvotteluissa ja sovittelua varten peruste- 
tuissa, vaihtelevalla kokoonpanolla kokoontuneissa työryhmissä. Institutionaalisen 
näyttämön puuttuminen tarkoitti, että kiistan ratkeaminen ei ollut minkään yksit- 
täisen hallinnollisen elimen päätettävissä, vaan kyse oli viime kädessä poliittisesta 
päätöksestä sijoittaa rahaa metsiensuojeluun. 

Metsäaktivistit olivat kiistan tärkein toimijaryhmä, vaikka heillä oli vähiten muo- 
dollista valtaa päättää metsiensuojelusta. Suomen luonnonsuojeluliiton nuorisojär- 
jestön Luonto-Liiton aktivistit aiheuttivat kiistan pelastaakseen Kuusamon yhteis- 
metsän omistamat, korvaamattoman arvokkaina pitämänsä metsät. Muodollisen 
aseman ja sen mukanaan tuomien valtaresurssien sijaan aktivisteilla oli runsaasti ko- 
kemusta aiemmista metsäkiistoista, minkä takia heitä kutsuttiin julkisuudessa myös 
”aktioiden ammattilaisiksi”. Aktivisteilla oli myös asiantuntemusta suojelukysymyk- 
sissä ja jossain määrin myös muissa metsäasioissa. Osa heistä oli työskennellyt luon- 
nonarvojen kartoittajina valtion omistamien vanhojen metsien suojeluun liittyvissä 
selvityksissä. Tätä asiantuntemusta tärkeämpi merkitys Kuusamon kiistassa oli kui- 
tenkin aktivistien kansainvälisillä yhteyksillä ja kyvyllä käyttää keskieurooppalaisten 
kuluttajien ympäristötietoisuutta vipuvartena suomalaisen metsäteollisuuden kirit- 
tämisessä. 

Metsäaktivistit olivat tärkein toimijaryhmä molempien tutkittujen lehtien uuti- 
soinnissa: Helsingin Sanomissa reilu kolmasosa ja Kalevassa neljäsosa suoraan laina- 
tuista toimijoista oli paikan päällä toimineita aktivisteja tai muita ympäristöjärjestö- 
jen edustajia (taulukko 5). Nykynäkökulmasta on mielenkiintoista, että eri puolilta 
Suomea saapuneiden, koulusta omaa lomaa ottaneiden yläaste- ja lukioikäisten 
nuorten osallistumiseen aktivistien toimintaan osoitettiin molemmissa tutkituissa 
lehdissä lähinnä uteliasta mielenkiintoa esimerkiksi tilanteen vaarallisuuden kauhis- 
telun sijaan. 

Taulukko 5. Kuusamon metsäkiistan puhuvat toimijat 


Helsingin Sanomat Kaleva Yhteensä 
Metsäaktivisti 25 39% 44 26% 69 29% 
Yhteismetsän edustaja tai osakas 7 11% 30 18% 37 16% 
Viranomainen 9 14% 25 15% 34 14% 
Poliitikko 4 6% 17 10% 21 9% 
Etujärjestö 2 3% 9 5% 12 5% 
Asiantuntija 5 8% 5 3% 10 4% 
Yritys 4 6% 6 4% 10 4% 
Yksityishenkilö 8 13% 24 14% 32 14% 
Muu tai taustaltaan epäselvä o 0% 11 6% 11 5% 
Yhteensä 64 100 % 171 100% 235 100% 


Kuusamon yhteismetsä joutui aktivistien vastapuolena alusta alkaen puolustuskanal- 
le vahvoista lähtökohdistaan huolimatta. Yhteismetsä oli paikallistasolla merkittävä 
vallankäyttäjä, jolla oli runsaasti metsiin liittyvää asiantuntemusta. Lisäksi kiistassa 
oli kyse laillisista ja hyväksyttyjen suunnitelmien mukaisista hakkuista yhteismetsän 
omistamissa metsissä. Yhteismetsällä oli myös aiempaa kokemusta suojelukiistoista, 
sillä se oli käynyt 1980-luvulla pitkän kiistan Kitkanniemen alueen hakkuista valtiota 
ja paikallisia asukkaita vastaan (Heikkinen 2007, 41-44). Yhteismetsä jäi Kuusamon 
metsäkiistassa pitkälti yksin, eikä se saanut merkittävää tukea esimerkiksi kansalli- 
sen tason metsätoimijoilta. Suomalaiset metsäammattilaiset olivat ylipäänsä tottu- 
neet toimimaan pikemminkin kulissien takana kuin julkisuudessa sekä luottamaan 
asemansa tuomaan asiantuntemukseen ja lähinnä taloudellisiin argumentteihin hak- 
kuiden oikeuttamisessa (Jokinen 2001, 173). Valtakunnan tason poliitikotkaan eivät 
olleet erityisen innokkaita puolustamaan yhteismetsää. 

Jälkikäteen yhteismetsän edustajat ovat todenneet, että kiistan kärjistyminen 
olisi voitu välttää, jos aktivistit olisivat ryhtyneet painostamaan ympäristöministe- 
riötä suojelukorvausten järjestämiseksi. Aktivisteilla oli kuitenkin ”vallalla totaalinen 
systeemi, että maat oli vain otettava” ja toiminta oli ”anarkistista”, mikä aiheutti yh- 
teismetsän omistajissa ”vastareaktion” (Heikkinen 2007, 72). Kiistan aikana taktiik- 
kana käytettyä, sinänsä tarpeettomien metsäautoteiden rakentamista mahdollisesti 
suojelunarvoisiin kohteisiin on myöhemmin pidetty tehokkaana toimintatapana suo- 
jelun välttämisessä (mt., 64). Ainakin osa yhteismetsän osakkaista on kuitenkin jälki- 
käteen ollut sitä mieltä, että suojelusta saatu korvaus olisi ollut suurempi, jos kiistaa 

olisi osattu käydä riittävän maltillisesti ja taitavasti (mt., 69 ja 73). Yhteismetsää oli 
aiempien suojelukiistojen yhteydessä arvosteltu siitä, että se teki rahaa suojelulla 
(mt., 71). 

Yhteismetsän edustajat olivat tutkituissa lehdissä kiistan toiseksi tärkein toimi- 
jaryhmä, jolla oli keskeinen merkitys erityisesti Kalevan uutisoinnissa. Aktivistien 
julkinen toiminta onnistui osittain siksi, että yhteismetsän edustajat valitsivat päin- 
vastaisen julkisuusstrategian. Yhteismetsä vetäytyi siilipuolustukseen toimittajia, 
aktivisteja ja ympäristöviranomaisia vastaan, eikä oikeastaan pyrkinytkään edistä- 
mään asiaansa julkisuudessa. Tieto kiistametsien tapahtumista kulki sekä viranomai- 
sille että julkisuuteen pääasiassa aktivistien kautta, mikä antoi heille vahva aseman 
määritellä, mistä kiistassa oli kyse. Yhteismetsän puolesta puhui molemmissa leh- 
dissä pääasiassa sen toimitusjohtaja, joka oli Kalevassa ja koko aineistossa useimmin 
puhuvana toimijana esiintynyt henkilö. 

Viranomaiset olivat Kuusamon kiistassa pahassa välikädessä, sillä heillä ei ollut 
tarjottavana juuri mitään konkreettista yhteismetsälle vastineeksi hakkuiden lykkää- 
misestä aktivistien vaatimien luontokartoitusten ajaksi. Kiistametsien suojelemiseen 
tarvittiin poliittinen päätös ja suojeltavat metsät oli korvattava maanomistajalle. 
Väliaikaisena ratkaisuna ympäristöviranomaisilla oli mahdollisuus määrätä alueita 
luonnonsuojelulain mukaiseen toimenpidekieltoon mutta siitäkin olisi maksettava 
korvaus. Neuvotteluja hankaloitti myös se, että yhteismetsällä oli ympäristöviran- 
omaisten kanssa muitakin keskeneräisiä, rantojen ja soidensuojeluohjelmaan liitty- 
viä kiistoja. Keskeisenä ympäristöviranomaisena kiistan selvittelyssä toiminut Oulun 
lääninhallituksen ympäristönsuojelupäällikkö on myöhemmin kuvaillut neuvottelu- 
jen ilmapiiriä epäluuloiseksi. Hänen mukaansa aktivistien paljon huomiota saanut 
toiminta provosoi yhteismetsää ja kiristi ilmapiiriä (Heikkinen 2007, 53). 

Viranomaisten, poliitikoiden ja asiantuntijoiden julkinen rooli jäi kiistassa hyvin 
vähäiseksi. Kiistaa sovitellut ympäristönsuojelupäällikkö oli tärkeä toimija Kalevan 
kiistauutisoinnissa, mutta esiintyi Helsingin Sanomissa harvakseltaan. Ympäristömi- 
nisteriön edustajia esiintyi uutisoinnissa harvoin. Poliitikoista tärkein puhuvana toi- 
mija oli ympäristöministeri Sirpa Pietikäinen (kok.), joka esiintyi kuitenkin vain kaksi 
kertaa Helsingin Sanomissa ja neljä kertaa Kalevassa. Vertailun vuoksi yli kymmenen 
kertaa puhuvana toimijana esiintyi kiistajulkisuudessa esimerkiksi kaksi metsäakti- 
vistia. 

Kuvaavaa tilanteelle oli, että valtaosin maakunnallisella tasolla tapahtuneissa 
neuvotteluissa yhtenä sovittelijoista toiminut maaherra Eino Siuruainen peräsi jul- 
kisuudessa ”korkean poliittisen tason” kannanottoa kiistan ratkaisemiseksi (Kaleva 

19.1.1995: ”Maaherra Siuruainen: Kuusamon metsäkiistassa löydettävä sopu pian”). 
Siuruaisen mukaan kiistaa ei voinut ratkaista Lääninhallituksen päätäntävallalla, 
koska ympäristöministeriö oli ottanut asiaan voimakkaasti kantaa. Asiantuntijoita 
kiistajulkisuudessa esiintyi lähinnä Helsingin Sanomien mielipideosastolla.!? Kalevan 
yleisönosastossa keskustelua kävivät asiantuntijoiden sijaan yksityishenkilöt, yhteis- 
metsän osakkaat ja nimimerkit. 


Talvivaara 2012: Viestintäpäällikön onnettomuus, 
ympäristöministerin katastrofi 


Talvivaaran sakka-altaan vuoto erosi Lievestuoreen ja Kuusamon tapauksista siinä, 
että kyse oli äkillisestä, onnettomuuden kaltaisesta tilanteesta. Kaivoksella oli kui- 
tenkin jo aiemmin ilmennyt monenlaisia ympäristöongelmia, joista viranomaiset 
olivat vaatineet Talvivaaralta selvityksiä. Kaivoksen toimintaa valvoneiden Kainuun 
ELY-keskuksen ja Pohjois-Suomen aluehallintoviraston näkökulmasta hankaluuksia 
aiheutti kaivoksen suuruuden ohella myös vauhti, jolla hanketta oli viety eteen- 
päin. Kaivosta perustettaessa ja toiminnan alkaessa Talvivaaralla oli ollut jatku- 
vasti meneillään useita, huolimattomasti valmisteltuja ympäristölupaprosesseja. 
Viranomaiset olivat toivoneet enemmän aikaa muun muassa kansalaisten osallis- 
tumiselle ja asiakirjoihin perehtymiselle. Sakka-altaan vuodosta syksyllä 2012 käy- 
dyssä keskustelussa yhdistyivät ja kumuloituivat aiemmat kiistat kaivoksen ympä- 
ristövaikutuksista, ELY-keskuksen käyttämien valvontakeinojen asianmukaisuudesta, 
asiantuntemuksen ja resurssien riittävyydestä sekä erilaisista jääviysongelmista ja 
elinkeinotoiminnan edistämisen ja ympäristönsuojelun periaatteellisesta ristiriitai- 
suudesta. (Tiainen, Sairinen & Mononen 2014, 48-58.) 

Talvivaaran sakka-altaan vuotoon liittynyt journalistinen julkisuus oli viran- 
omaisvetoista (taulukko 6). Helsingin Sanomissa viranomaiset, useimmin Kainuun 
ELY-keskuksen edustajat, olivat selvästi tärkein toimijaryhmä. ELY-keskuksen edus- 
tajat esiintyivät julkisuudessa pääasiassa tilanteen hallintaa korostaneessa onnet- 
tomuusdiskurssissa. Muita julkisuudessa esiintyneitä viranomaistoimijoita olivat 
esimeriksi Pohjois-Suomen aluehallintovirasto, ympäristöministeriö, turvallisuus- ja 
kemikaalivirasto ja säteilyturvakeskus. Kainuun Sanomissa poliitikkoja esiintyi viran- 


Y Asiantuntijoiksi ei tässä tapauksessa laskettu esimerkiksi luontokartoituksia tehneitä ja muuten- 
kin monesti tiedollisen auktoriteetin asemassa esiintyneitä aktivisteja, vaan lähinnä yliopistojen ja 
tutkimuslaitosten edustajat. Nimenomaan luonnonarvojen kartoittajina esiintyneet toimijat sen si- 
jaan luokiteltiin asiantuntijoiksi. 

omaisia useammin ja Talvivaaran edustajia lähes yhtä usein. Tarkasteltaessa vain uu- 
tismaisia juttutyyppejä viranomaisten, poliitikkojen ja Talvivaaran edustajien osuus 
puhuvissa toimijoissa korostuu. Helsingin Sanomissa neljäsosa uutisjuttujen puhu- 
vista toimijoista edusti Kainuun ELY-keskusta tai muuta viranomaistahoa.'8 Muita 
kuin viranomaistahoja edustavien asiantuntijoiden rooli oli huomattavasti suurempi 
Helsingin Sanomissa kuin Kainuun Sanomissa, mikä johtui osittain HS:n mielipidesi- 
vujen asiantuntijapitoisuudesta. 


Taulukko 6. Talvivaaran kiistan puhuvat toimijat 


Helsingin Sanomat Kainuun Sanomat Yhteensä 
Viranomainen 38 23% 34 19% 72 21% 
Poliitikko 26 16% 39 22% 65 19% 
Talvivaaran edustaja 21 13% 33 18% 54 16% 
Yksityishenkilö 27 16% 24 13% 51 15% 
Asiantuntija 25 15% 13 7% 38 11% 
Kansalaisjärjestö 12 7% 14 7% 26 7% 
Yritys 13 8% 11 6% 24 7% 
Muu tai taustaltaan epäselvä 5 3% 12 7% 17 5% 
Yhteensä 167 100 % 180 100 % 347 100 % 


Ympäristön pilaajan roolissa kiistassa esiintynyt Talvivaraa oli edennyt kaivoksen pe- 
rustamisessa nopeasti ja toiminnan päästyä käyntiin tuotannon kasvua tavoiteltiin 
jatkuvasti uudenlaisesta tuotantomenetelmästä, valtavasta mittakaavasta ja kaivok- 
sen toiminnassa ilmenneistä ongelmista huolimatta. Vuoden 2011 loppuun men- 
nessä Talvivaara oli saanut viranomaisilta kaikkiaan 54 kaivoksen ympäristölupaan 
liittyvää huomautusta tai kehotusta (Mattila 2017, 17—18). Kaivoksen aiheuttamien 
haittojen ja ympäristöongelmien selvittelyssä yhtiö oli toiminut ajoittain hyvinkin yli- 
mielisesti. Toimitusjohtajasta hallituksen puheenjohtajaksi siirtynyt Pekka Perä oli 
todennut esimerkiksi kaivoksen sulfaattipäästöjen aiheuttavan haittaa vain koural- 
liselle ihmisiä. Perä oli syyttänyt myös poliitikkoja kaivosvastaisen ilmapiirin levittä- 
misestä. Kun aktivistit löysivät Talvivaaran prosessiliuotusaltaasta kuolleita lintuja 


18 Kainuun Sanomien uutisisaineistossa puhuvia toimijoita oli kaiken kaikkiaan huomattavasti vä- 
hemmän kuin Helsingin Sanomissa, mikä juontui epäsuoraa lainaamista suosivasta kirjoitustyylistä. 
Lehden uutisoinnissa myös faktalaatikoiden, vinkkien ja pikku-uutisten kaltaisia lyhyitä, harvemmin 
suoria lainauksia sisältäviä juttuja oli selvästi enemmän kuin Helsingin Sanomissa. 

huhtikuussa 2012, yhtiö syytti heitä salakatselusta. Perän ja muiden julkisuudessa 
esiintyneiden Talvivaaran edustajien mielestä kaivoksen ympäristöongelmia oli jo 
ennen syksyn 2012 vuotoa käsitelty julkisuudessa epätäsmällisesti ja kohtuuttomas- 
ti. (Tiainen, Sairinen & Mononen 2014, 38 ja 56.) 

Talvivaaran edustajien esiintymiset sakka-altaan vuotoon liittyneessä journalisti- 
sessa julkisuudessa vaikuttivat kaivoksen aiempien ympäristöongelmien käsittelyyn 
verrattuna hyvin harkituilta. Tämän tutkimuksen aineistossa useimmin puhuvana 
toimijana esiintynyt henkilö oli Talvivaaran viestintäpäällikkö Olli-Pekka Nissinen, 
joka esiintyi Helsingin Sanomissa 9:ssä ja Kainuun Sanomissa 15 jutussa. Vuodon 
akuuttivaiheessa käytännössä kaikki yhtiön puhe julkisuuteen kulki Nissisen kautta. 
Esimerkiksi Talvivaaran ympäristöpäällikkö Veli-Matti Hilla esiintyi aineistossa pu- 
huvana toimijana vain kaksi kertaa ja kestävän kehityksen johtaja Eeva Ruokonen 
kerran. Katuvana ja vastuuntuntoisena esiintyneen Pekka Perän paluu julkisuuteen 
ja Talvivaaran toimitusjohtajaksi kahden viikon kuluttua vuodon havaitsemisesta vai- 
kutti niin ikään tarkkaan rakennetulta kriisiviestinnälliseltä performanssilta, jonka 
tarkoituksena oli pikemminkin peittää kuin paljastaa, mitä kaivosyhtiössä tapahtui. 

Tiukasti onnettomuusdiskurssissa pysytellyt, vuodon hallintaa korostanut Tal- 
vivaaran viestintäpäällikkö ei ryhtynyt julkisuudessa määrittelemään vuodon vaka- 
vuutta, keskustelemaan valvontakysymyksistä tai vastaamaan vaatimuksiin kaivok- 
sen sulkemisesta. Sen sijaan hän korosti kerta toisensa jälkeen sitä, minkälaisella 
tarmolla vuotoa tukittiin.!? Huomion kiinnittäminen vuodon tukkimiseen peitti te- 
hokkaasti alleen kysymykset siitä, missä määrin kaivosyhtiön omat laiminlyönnit oli- 
vat aiheuttaneet vuodon, oliko valmistusprosessi hallinnassa ja miksi erilaisia vuoto- 
ja ja päästöjä sattui yhtiölle toistuvasti. Koko aineistossa esiintyi puhuvana toimijana 
ainoastaan yksi Talvivaaran työntekijä.?? Kaivoksen työntekijät olivat aiemmin esiin- 


19 Nissinen esiintyi puhuvana toimijana 24:ssä aineiston jutussa ja näistä puheenvuoroista 18 liittyi 


suoraan vuotoon, vuodon tukkimiseen, turvapatojen rakentamiseen tai metallitehtaan käynnistä- 
miseen uudelleen. Muissakaan puheenvuoroissaan Nissinen ei eksynyt kovin kauas konkreettisista 
kysymyksistä. Hän puhui aineistossa lisäksi 1) kipsisakka-altaaseen liittyvistä määräyksistä (”Ei tar- 
vinnut vielä käyttää bentoniittimattoa”, HS 7.11.2012), 2) varoaltaiden turvallisuudesta (”Ei koko kai- 
vosaluetta voi kelmuttaa”, Hs 9.11.2012), 3) Talvivaaran kaivoksen koosta (Hs 18.11.2012), 4) vaalira- 
hoituksesta (Ks 14.11.2012), 5) vesitaseen merkityksestä Talvivaaran toiminnalle (Ks 17.11.2012) ja 6) 
yleisötilaisuudessa esitetystä teoriasta, jonka mukaan kaivosalueella oli koko ajan ollut ylimääräinen 
tyhjä allas ("En ymmärrä”, KS 29.11.2012.). Puheenvuoroista kolmea (1, 2 ja 6) voi pitää jonkinlaisena 
kannanottona vastuukysymyksiin. Ainoastaan ”kelmuttamiseen” liittyvä kommentti vaikuttaa harkit- 
semattomalta virittäessään katastrofidiskurssiin kuuluneen epäilyksen Talvivaaran ympäristöasen- 
teista ja ympäristömääräysten väheksymisestä 


2 Ainoa puhuvana toimijana esiintynyt Talvivaaran työntekijä nostettiin Kainuun Sanomien jutus- 


sa nimenomaan hallintadiskurssin symboliksi. Työntekijä, ”operaattori Erno Paavola”, oli päähenkilö 
Kainuun Sanomien sunnuntaisivujen jutussa ”Katastrofin keskellä” (ks 18.11.2012), jossa kuljetettiin 

tyneet julkisuudessa keväällä 2012 toivoessaan työrauhaa avoimella kirjeellä, jossa 
Talvivaarasta julkisuudessa esitetyn kuvan sanottiin olevan yksipuolinen ja loukkaa- 
va (Tiainen, Sairinen & Mononen 2014, 38). 

Poliitikoilla oli tärkeä merkitys sakka-altaan vuodon selvittelyssä, koska keskus- 
telu Talvivaarasta oli jo kaivoksen aiempien vaiheiden aikana politisoitunut voimak- 
kaasti. Monet poliitikot olivat tavalla tai toisella sitoutuneet kaivoksen lupaukseen 
tuhansista työpaikoista. Esimerkiksi edellisen hallituksen ympäristöministeri Paula 
Lehtomäki oli kuvaillut hanketta uuden valon sytyttämiseksi kainuulaisille (Mattila 
2017, 17). Lehtomäki oli aiemmin joutunut kritiikin kohteeksi lähipiirinsä Talvivaa- 
ra-omistusten vuoksi. Syksyn 2012 vuoto vaikutti tekevän todeksi kaikki edellisen 
hallituksen toteuttamaan aluehallintouudistukseen liitetyt uhkakuvat ympäristö- 
asioiden joutumisesta sivuraiteille elinkeinotoiminnan edistämiseen keskittyvissä 
ELY-keskuksissa. Toisaalta osa poliitikoista joutui kiusalliseen asemaan, koska he ei- 
vät olleet puuttuneet kaivoksen ympäristö- ja valvontaongelmin. (Tiainen, Sairinen 
& Mononen 2014, 29-47.) 

Poliitikot olivat toiseksi yleisimmin julkisuudessa esiintynyt toimijaryhmä. Vuo- 
dosta tuli nopeasti kysymys, johon ministerien ja kansanedustajien oletettiin — ja 
vaadittiin — ottavan kantaa. Katastrofidiskurssin puitteissa julkisuudessa esiintynyt 
ympäristöministeri Ville Niinistö oli aineistossa toiseksi useimmin esiintynyt puhuva 
toimija. Hänen suhtautumisensa julkisuuteen vaikutti Talvivaaran viestintäpäällikön 
tapaan hyvin harkitulta, tapahtumien, lausuntojen ja päätösten herättämiä reak- 
tioita ennakoivalta.? Niinistö pyrki kiistan kuluessa varmistamaan oman selustan- 
sa vyöryttämällä poliittista vastuuta edellisen hallituksen keskustaministereille ja 
osoittamalla toimivaltansa rajat mutta samalla esiintymään ympäristöihmisenä, jota 
tilanne ja omien toimintamahdollisuuksien rajallisuus harmittivat. 

Niinistö moitti edellishallituksen keskustaministereitä Mauri Pekkarista ja Paula 
Lehtomäkeä valvonnan puutteista ja huonoista ratkaisuista kaivoslakiin, aluehallin- 
touudistukseen ja ympäristölakiin liittyneessä päätöksenteossa. Sekä Talvivaaran 
kaivosalueen porteille että eduskuntatalon edustalle kokoontuneille mielenosoitta- 


rinnakkain kertauksia kuluneiden kahden viikon tapahtumista ja Paavolan ajatuksia hänen ponnistel- 
lessaan vuodon tukkimiseksi. 


2 Omissa muistelmissaan Niinistö korostaa ryhtyneensä hoitamaan asiaa aktiivisesti, koska esimer- 


kiksi patoturvallisuusasioista vastannut maa- ja metsätalousministeriö ja kaivosten yleisvalvonnasta 
vastannut työ- ja elinkeinoministeriö olivat haluttomia ottamaan vastuuta tilanteesta (Niinistö & Luo- 
ma-aho 2019, 108—117). Ympäristöministeriön kansliapäällikkönä toimineen Hannele Pokan (2019, 
94-139) muistelmat marraskuun tapahtumista kertovat mielenkiintoisella tavalla Niinistön julkisen 
toimeliaisuuden vaikutuksista virkamiesten työntekoon. 

jille ympäristöministeri totesi: ”Ellen olisi ministeri, olisin joukossanne” (Pokka 2019, 
115; HS 15.11.2012: ”Talvivaara kiinni ja heti”). Vahinkoja kärsineitä hän kannusti 
käyttämään ”kaikkia mahdollisia oikeudellisia keinoja” korvausten hakemiseen (Hs 
9.11.2012: ”Niinistö: Hakekaa korvauksia”) ja lupasi myös oikeusapua. Myös muut 
ministerit korostivat julkisuudessa ympäristönäkökohtia, mutta mitään kilpailua ym- 
päristöpisteistä ei kuitenkaan nähty. 

Ympäristöministeriön kansliapäällikkönä toimineen Hannele Pokan (2019, 111) 
muistelmien mukaan Niinistö halusi varmistaa, että Talvivaaraan saataisiin ”puolu- 
eeton näytteiden ottaja” vuodon ympäristövaikutusten arvioimiseksi. Ympäristö- 
ministeri epäili, että kaivoyhtiön teettämät tutkimukset tai Kainuun ELY-keskuksen 
mittaukset eivät herättäisi riittävästi luottamusta. Tätä tarkoitusta varten pyydettiin 
apua Suomen ympäristökeskukselta ja järjestettiin tiedotustilaisuus, jossa ympäris- 
tökeskuksen lisäksi esimerkiksi Säteilyturvakeskus ja Terveyden ja hyvinvoinnin lai- 
tos kertovat havainnoistaan. Tiedotustilaisuudessa ei tullut ilmi mitään varsinaisesti 
uutta mutta ympäristökeskuksen erikoistutkijan ennakoimista kalakuolemista tuli 
tärkeä elementti kertomuksessa Talvivaaran ympäristökatastrofista. Pokan (2019, 
128—130) muistelmien mukaan muiden asiantuntijoiden tiedoista ja tulkinnoista 
poikennut lausunto oli ikävä yllätys ympäristöministeriön virkamiehille.?? 

Ympäristöjärjestöjen toiminta oli Talvivaaran kaivokseen liittyen melko vähäistä 
ennen syksyn 2012 vuotoa. Paikallisella tasolla ilmennyt vastarinta oli vasta kehit- 
tymässä valtakunnallisten järjestöjen organisoimaksi protestiksi. Stop Talvivaara — 
liike perustettiin keväällä 2012 adressilla, jossa vaadittiin toiminnan keskeyttämistä 
ja yhtiön kaivosluvan perumista. Vuodon jälkeen adressi sai lyhyessä ajassa tuhansia 
uusia allekirjoittajia ja mielenosoituksia järjestettiin sekä Kajaanissa että Helsingis- 
sä. Useat ympäristöjärjestöt vaativat kaivoksen toiminnan pysäyttämistä. (Tiainen, 
Sairinen & Mononen 2014, 43; Mattila 2017, 20-21.) Ympäristöjärjestöjen merkitys 
sakka-altaan vuodon julkisessa selvittelyssä oli vähäinen. Julkisuudessa esiintyi sel- 
västi useammin tilanteesta huolestuneita yksityishenkilöitä, kaivoksen lähialueiden 
asukkaita ja mielenosoittajia, joita ei yhdistänyt mikään liike tai järjestö. 


2 ”SYKEn kolme Talvivaara-tutkijaa saapuu hengästyneenä paikalle klo 8.20. SYKEn pääkonttorille 


Mechelininkadulle on tilattu taksi ja lähdetty tulemaan vauhdilla. Tähä aamuna ei puhuta small talkia 
vaan käydään heti asiaan. Saara on levittänyt Talvivaaran aluetta kuvaavan kartan työpöydälleen. — 
Näyttäkää nyt meille, mistä olette ottaneet näytteitä, Saara määrää. — Juuriko tuosta olette ottaneet? 
Sehän on niin lähellä kipsisakka-allasta, että siinä on sitä itseään, altaan vettä. Otitteko näytteitä jos- 
tain muualta? Vai niin, sitten tarvitaan kyllä jatkotutkimuksia. Ennen kuin metallipitoiset vedet ovat 
noissa järvissä, siihen menee aikaa, sanotte. Ja pitoisuudet laimenevat. Kuinka kauan menee? Ette 
osaa sanoa.” (Pokka 2019, 129.) 

Yhteenveto: Kiistojen toimintakentät ja 
ympäristöpolitiikan kehityskertomukset 


Tässä tutkimuksessa tarkasteltujen ympäristökiistojen kattamalla ajanjaksolla ym- 
päristöpolitiikan toimintakenttä on muuttunut valtavasti. Havaintoja Lievestuoreen, 
Kuusamon ja Talvivaaran puhuvista toimijoista voi peilata ympäristöpolitiikan kehi- 
tyskertomuksiin, jotka liittyvät ympäristöhallintoon, ympäristöliikehdintään, teolli- 
suuden ympäristöasenteisiin, puoluepolitiikkaan sekä ympäristötieteeseen ja -asian- 
tuntijuuteen (ks. tarkemmin luku 2). 

Ympäristöhallinnon näkökulmasta tämän tutkimuksen kolme ympäristökiistaa 
asettuvat jatkumoon, jossa huoli ympäristöstä institutionalisoitiin 1970-luvulta al- 
kaen ympäristöhallinnoksi ja ympäristölainsäädännöksi (ks. esim. Haila 2001b, 32- 
40; Haila ym. 2009, 140-141; Haila & Lähde 2003, 11—12; Sairinen 2000). Lievestuo- 
reen kiistan aikaan varsinaista ympäristöhallintoa ei vielä ollut, vaikka vesioikeudet, 
Vesihallitus ja paikalliset vesipiirit olivatkin äskettäin ryhtyneet hoitamaan vuoden 
1962 vesilaissa julkisen vallan vastuulleen ottamaa vesiensuojelua. Kuusamon met- 
säkiistaa käytiin jo selvästi tilanteessa, jossa ympäristöpolitiikan toimintakentän 
painopiste oli siirtynyt olemassa olevien ympäristöongelmien ratkaisemiseen tarvit- 
tavien instituutioiden perustamisesta ongelmien ennakoimiseen ja ennaltaehkäise- 
miseen. 

Suhteessa taustakertomukseen ympäristöhallinnon kehityksestä sen merkitys 
oli tutkituissa ympäristökiistoissa paradoksisesti suurin Lievestuoreen tapaukses- 
sa, jossa vesioikeuden, Vesihallituksen ja vesipiirien muodostama institutionaali- 
nen näyttämö jäsensi kiistan kulkua ja siihen liittyvää julkisuutta. Vesiviranomaisilla 
oli kiistassa merkittävä mutta kapea, lainopilliseen diskurssiin rajoittunut julkinen 
rooli. Toisaalta vastaperustetun Vesihallituksen aseman haurautta ilmensi kiistan 
ratkeaminen poliittisissa neuvotteluissa, joissa keksittiin tapa kiertää sen hankkima 
vesioikeuden päätös tehdashankkeen laittomuudesta. Tällainen ympäristöhallinnon 
esimuodon joutuminen vesiä pilaavan teollisuuden etujen jyräämäksi ei aiheuttanut 
minkäänlaista julkista kiistaa tai kohua. 

Kuusamon tapahtumien aikaan ympäristöhallinto ulottui jo paikallistasolle saak- 
ka mutta sen julkinen rooli kiistan selvittelyssä jäi vähäiseksi. Tärkein syy oli se, että 
yksityisomistuksessa oleviin metsiin kohdistuvien suojeluvaatimusten käsittelemi- 
seksi ei ollut olemassa mitään vakiintuneita toimintatapoja. Kiistan ratkaisemiseksi 
suojelupäätöksillä tarvittiin rahaa mutta mitään takeita rahan saamisesta tähän tar- 
koitukseen ei ollut. Toisaalta myöskään metsäaktivistien vaatimusten ohittaminen 

tai yhteismetsän hakkuiden suojaaminen ei vaikuttanut mahdolliselta. Epäselvin 
valtuuksin kiistaa sovittelemaan joutunut maaherra ilmaisi tuskastumisensa tilan- 
teeseen myös julkisuudessa. 

Talvivaaran tapahtumat kytkeytyivät suoraan ympäristöhallintoon 2000-luvulla 
kohdistuneisiin muutospaineisiin. Sakka-altaan vuotoa pidettiin julkisuudessa seu- 
rauksena kaivoksen valvonnan pettämisestä. Talvivaaran tapahtumat vaikuttivat 
tekevän todeksi pelot siitä, että vastaperustetuissa ELY-keskuksissa ympäristönsuo- 
jelu jäisi elinkeinotoiminnan edistämisen jalkoihin. Kainuun keskuksen edustajilla oli 
Talvivaaran kiistajulkisuudessa keskeinen mutta kapea rooli onnettomuusdiskurssin 
teknisinä asiantuntijoina, jotka kommentoivat vuotoon ja kaivoksen rakenteeseen 
liittyvä yksityiskohtia mutta ohittivat kysymykset ympäristövaikutusten laajuudesta 
tai kaivoksen valvonnan puutteista. 

Ympäristöliikehdinnän näkökulmasta tutkitut tapaukset kytkeytyvät protestiaal- 
toihin tai aktiivijaksoihin, joita tunnistetaan tutkimuskirjallisuudessa yleensä neljä 
tai viisi (ks. esim. Järvikoski 1991; Konttinen 1999; Rannikko 1991; Konttinen & Pel- 
tokoski 2004). Lievestuoreen kiista osui yhteen ympäristöliikehdinnän ensimmäisen, 
1960-luvun lopun ympäristöherätyksestä alkaneen aktiivijakson kanssa. Ensimmäi- 
sen aallon liikehdintä ilmeni perinteisten luonnonsuojelujärjestöjen politisoitumi- 
sena yhteiskunnalliseksi ongelmaksi ymmärretyn ympäristönsuojelun hengessä. 
Luonnonsuojelujärjestöjen valtaamisen rinnalla vastasyntyneen ympäristöliikkeen 
vaikutuskeinoja olivat uusien ympäristöjärjestöjen perustaminen, ympäristökysy- 
mystä käsittelevien pamflettien julkaiseminen, seminaarien järjestäminen ja erilai- 
set vetoomukset. Diskursiivisesta näkökulmasta ympäristöherätyksen retoriikan 
puuttuminen Lievestuoreen kiistajulkisuudesta oli yllätys. Ympäristötoimijoiden 
vähäinen merkitys ei ole aivan niin yllättävää, kun otetaan huomioon nuoren ympä- 
ristöliikkeen vaikutuskeinot ja Jyväskylästä käsin toimineen paikallisen ympäristön- 
suojeluyhdistyksen toimijoiden virkamiestausta. Minkäänlaista mallia ympäristön- 
suojelun edistämiseksi esimerkiksi mielenosoituksin tai suoralla toiminnalla ei vielä 
ollut olemassa. 

Kuusamon metsäkiista oli osa kolmannen aallon ympäristöliikehdintää ja vii- 
meinen lenkki 1980-luvun lopulla alkaneiden metsäkiistojen sarjassa. Merkittäviin 
suojelupäätöksiin johtaneissa metsäkiistoissa keskeinen merkitys oli aktivistien jul- 
kisuushakuisella suoralla toiminnalla. Kuusamon aktivistien ”aarniometsien” ja ”iki- 
metsien” symbolista arvoa hyödyntänyt ja julkisuuteen vahvasti nojannut toiminta 
oli pitkälti aiempien metsäkiistojen oppien mukaista. Yllättävää oli ehkä se, miten 

hyvin valtion metsien kohdalla toimivaksi osoittautunut taktiikka toimi myös yksi- 
tyisomistuksessa olevasta metsästä kamppailtaessa. 

Talvivaaran kiista ei Lievestuoreen tai Kuusamon tapauksista poiketen osunut 
yhteen minkään ympäristöliikehdinnän aktiivijakson kanssa. Suomen ”kaivosbuu- 
min” mukanaan tuomat ongelmat tunnistettiin mutta aiheen ympärille ei ollut ke- 
hittynyt laajempaa kansalaisliikehdintää. Vaikka mielenosoituksia järjestettiin sekä 
Kajaanissa että Helsingissä, jäi ympäristöliikkeen merkitys Talvivaaran kiistajulkisuu- 
dessa vähäiseksi. Sakka-altaan vuoto sattui yllättäen, eikä mikään ympäristöjärjestö 
ollut valmiina ottamaan liikehdinnän organisoimisesta vastuuta. Myös ympäristöjär- 
jestöjen mahdollisuudet välittää julkisuuteen tietoa suljetun kaivosalueen tapahtu- 
mista olivat vähäiset. 

Ympäristön pilaajan roolissa tavanomaisesti esiintyvän teollisuuden näkökulmas- 
ta tutkitut kiistat sijoittuivat ajanjaksolle, jota on luonnehtinut ympäristönsuojelun 
vastentahtoinen hyväksyminen toiminnan reunaehdoksi (ks. esim. Pekurinen 2005; 
Rannikko 1991; Konttinen 1996). Tämän tutkimuksen tapauksista Lievestuoreen ja 
Kuusamon kiistat liittyivät metsäteollisuuden asemaan ympäristöpolitiikan toimin- 
takentällä. Lievestuoreen tapauksessa tehtaan antaman toimeentulon ajateltiin 
yleisesti korvaavan sen aiheuttaman ympäristön pilaantumisen. Tehdasyhtiötä ei 
julkisuudessa kritisoitu niinkään ympäristön pilaamisesta kuin lain rikkomisesta ja 
turhien toimeentulotoiveiden herättämisestä hataralle pohjalle perustetulla teh- 
dashankkeella. Tehdasyhtiön edustajat puolestaan eivät myöskään pyrkineet erityi- 
semmin välttelemään keskustelua tehtaan jätevesistä ja vaikuttivat pitävän julkista 
keskustelua yhtiön taloudellisesta tilanteesta selvästi riskialttiimpana. 

Kuusamon kiistassa yhteismetsän jyrkkä suojeluvastaisuus ja kaikenlaista julki- 
suuspeliä vieroksuva asenne jäivät jo pitkälti ilman metsäteollisuuden julkista tu- 
kea. Kiistan ratkaiseminen suojelupäätöksellä vaikutti olevan pieni hinta metsäte- 
ollisuuden toiminnan oikeuttamisesta laajemmassa kuvassa. Talvivaaran kiistassa 
kaivosyhtiön edustajien julkinen esiintyminen oli hyvin harkittua. Julkinen paine ym- 
päristön pilaamisesta oli huomattava mutta kaivosyhtiön edustajat eivät lähteneet 
vuodon akuuttivaiheessa kamppailemaan ympäristöystävällisyydestään tai kiistele- 
mään vuodon ympäristövaikutuksista julkisuudessa. 

Puoluepolitiikan vihertymisen näkökulmasta tutkitut tapaukset sijoittuvat ajan- 
jaksolle, jonka kuluessa ympäristökysymyksistä on tullut osa kaikkien puolueiden 
toimintaa ja ohjelmia (ks. esim. Leino-Kaukiainen 1994; Nienstedt 1997; Uino 1997; 
Aalto 2018). Tämän tutkimuksen ympäristökiistoista poliitikkojen julkisella toimin- 
nalla oli selvästi tärkein merkitys Talvivaaran tapauksessa. Vihreiden puheenjohtaja 

ja ympäristöministeri Ville Niinistö oli kiistan aikana toiseksi useimmin tutkituissa 
lehdissä esiintynyt puhuva toimija. Myös useat muut ministerit ja kansanedustajat 
kokivat tärkeäksi vähintäänkin pahoitella tapahtunutta julkisuudessa. Talvivaaran 
politisoituneessa julkisuudessa oli suuri ero Kuusamon tapaukseen, jossa poliitikot 
vaikuttivat suorastaan välttelevän kiistaan puuttumista. Silloinen ympäristöministeri 
Sirpa Pietikäinen esiintyi tutkitun neljän kuukauden aikana Helsingin Sanomissa kak- 
si ja Kalevassa neljä kertaa. Minkäänlaista tunkua julkisuuteen ei muidenkaan polii- 
tikkojen osalta tutkittuna ajanjaksona ollut. Poliitikkojen julkisen toiminnan merkitys 
oli vähäisin Lievestuoreen tapauksessa, vaikka he ratkaisivatkin kiistan väliintulol- 
laan. Jos tapauksen ratkaisemisesta oli poliittisia erimielisyyksiä, niitä ei käsitelty 
lainkaan julkisuudessa. 

Tieteellisellä tiedolla ja asiantuntijuudella on alusta alkaen ollut keskeinen asema 
uudenlaisten ympäristöongelmien oikeuttamisessa ja niiden muuntamisessa vaka- 
vasti otettaviksi ympäristöpoliittisiksi kysymyksiksi ja edelleen vakavasti otettaviksi 
yhteiskunnallisiksi ongelmiksi (Haila 2001c, 241-247). Tässä tutkimuksessa tarkas- 
telluista kiistoista tieteellisen tiedon ja asiantuntijuuden merkitys oli selvästi suurin 
Talvivaaran tapauksessa, jossa vuodon ja sen ympäristövaikutusten määrittelyyn 
osallistui kaivosyhtiön ja viranomaisten lisäksi suuri määrä erilaisia asiantuntijoita. 
Asiantuntijoiden julkisessa roolissa oli mielenkiintoisia painotuseroja, sillä esimer- 
kiksi Terveyden ja hyvinvoinnin laitoksen ja Säteilyturvakeskuksen edustajat esitti- 
vät varsin maltillisia arvioita vuodon ympäristövaikutuksista mutta osa Suomen ym- 
päristökeskuksen asiantuntijoista tuli selvästi lähemmäksi katastrofidiskurssia. 

Kuusamon tapauksessa tieteellisellä tiedolla ja asiantuntemuksella oli julkisuu- 
dessa vain vähäinen rooli, sillä kiistametsien luonnonarvoista ei ollut tutkittua tie- 
toa. Metsien taloudellisen merkityksen määrittelijänä esiintyi julkisuudessa lähinnä 
yhteismetsä. Lievestuoreen tapauksessa jätevesien asiantuntijoina julkisuudessa 
esiintyivät tehtaan laillisuudesta väitelleet, omiin tutkimuksiinsa ja arvioihinsa ve- 
donneet vesiviranomaiset ja tehdasyhtiö. Paikallisen ympäristönsuojeluyhdistyksen 
jäsenten tieteellinen tieto ja asiantuntemus sellutehtaiden ympäristövaikutuksista 
tuli ilmi ainoastaan Keskisuomalaisen mielipidepalstalla. Uutisaiheeksi tästä tiedosta 
ei ollut, eikä ympäristönsuojeluyhdistyksen jäseniä ymmärretty myöskään lähteiksi, 
jotka olisivat asiantuntemuksellaan voineet tuoda lisäarvoa journalistiseen julkisuu- 
teen. 

Tutkittujen ympäristökiistojen julkiset toimintakentät ja toimijoiden julkisuudes- 
sa omaksumat roolit herättävät paljon kysymyksiä, joihin vastaaminen ei ole tässä 
tutkimuksessa mahdollista. Journalistinen julkisuus, tapauksia sivuava aiempi tut- 

kimuskirjallisuus ja ympäristöpolitiikan toimintakentän kehityskertomukset antavat 
vihjeitä julkisuuden merkityksestä eri toimijoille, mutta asian perusteellisempi sel- 
vittäminen vaatisi kiistoihin osallistuneiden toimijoiden haastattelemista. Ympäris- 
töhallinnon näkökulmasta kaikki tapaukset tuovat esiin viranomaisten julkisen roo- 
lin rajallisuuden. Ympäristöhuolella toimintaansa perustelleita viranomaisia esiintyi 
julkisuudessa vain muutamia. Lievestuoreen kiistassa paikallisen vesipiirin insinööri 
oli jätevesien järven pilaavista vaikutuksista aktiivisimmin puhunut toimija. Kuusa- 
mon kiistassa Oulun läänin ympäristönsuojelupäällikkö viittasi yhdessä puheenvuo- 
rossaan kiistametsien upeisiin maisemiin. Kysymys on mielenkiintoinen siksi, että 
politiikan medioituminen lisää myös viranomaisten painetta esiintyä julkisuudessa 
mutta ympäristöviranomaisen ympäristöä puolustavat kommentit tulevat herkästi 
tulkituksi puolueellisuudeksi. Näin tapahtui esimerkiksi Kuusamon kiistassa, jossa 
metsäaktivistien ja ympäristöviranomaisten epäiltiin olevan samalla puolella. 

Talvivaraan kiistan kohdalla ympäristöministeriön ja Kainuun ELY-keskuksen 
edustajien sekä julkisuudessa operoivien poliitikkojen maailmat vaikuttivat aikalais- 
kuvausten perusteella olleen melkoisen kaukana toisistaan (Niinistö & Luoma-aho 
2019, 108—117; Pokka 2019, 94—139). ELY-keskuksen virkamiehet olivat haluttomia 
tekemään julkisuudessa sellaisia eleitä, jotka olisivat avanneet poliittista pelivaraa 
ympäristöministeri Niinistölle. Heidän näkökulmastaan tiedotusvälineiden palvele- 
minen ja julkisuuden ajatteleminen veivät aikaa tärkeämmiltä tehtäviltä. Ympäristö- 
ministeriön virkamiehille ympäristöministerin julkinen toiminta puolestaan aiheut- 
ti harmaita hiuksia esimerkiksi Talvivaaran ympäristöhaitoista kärsineille luvatun 
oikeusavun käytännön järjestelyjen suhteen. Ympäristöministeriön kansliapäällikkö 
Hannele Pokka (2019, 121) on puolestaan pitänyt virheenä sitä, että ympäristöminis- 
teriä evästettiin puhumaan julkisuudessa toimivaltasuhteista, jotka estivät ELY-kes- 
kuksen toimintaan puuttumisen. Hyödyllisempi narratiivi olisi Pokan mukaan jälki- 
käteen ajatellen ollut, että Kainuun ELY-keskusta tuetaan kaikin mahdollisin tavoin 
asian selvittämisessä. 

Tässä luvussa jatketaan institutionaalisten käytäntöjen tutkimista median ja poli- 
tiikan kytkentäpintana. Edellisessä luvussa tarkasteltujen puhuvien toimijoiden ja 
politiikkaverkostojen julkisuuskäytäntöjen jälkeen tarkastelun kohteeksi otetaan 
nyt journalismin julkisuuden jäsentämiseen liittyvät käytännöt. Journalismin uutis- 
kehyksiä, kerrontaa ja mielipiteenilmaisua tarkastellaan journalistista julkisuutta 
jäsentävänä toimintana, joka voi kytkeytyä monenlaisiin asiasisältöihin. Edellisen lu- 
vun tapaan tutkimuksen kohteena ovat sanomalehtitekstit. Kulttuurisia jäsennyksiä 
tarkasteltaessa tekstien ajateltiin syntyprosessistaan tai tarkoituksestaan riippumat- 
ta dokumentoivan yleisimpiä tapoja käsittää, mistä ympäristökiistoissa oli kysymys. 
Journalismin toimintaa tutkittaessa tekstejä tulkitaan asiasisällön sijaan muodolli- 
sesta näkökulmasta, jälkinä journalismin julkisuutta jäsentävistä käytännöistä. 

Luvussa 4 eritellyn kiistojen diskursiivisen asetelman valossa arvioidaan, minkä- 
laisiin sisällöllisiin kysymyksiin journalismin kehykset, kerronta ja mielipiteet kytkey- 
tyivät tutkituissa ympäristökiistoissa (kuvio 4). 

Tämän tutkimuksen lähtökohtana on, että journalismi on yksi ympäristökiistoi- 
hin omine käytäntöineen osallistuva toimija. Journalistinen julkisuus on puolestaan 
yksi näkyvimmistä näyttämöistä, joilla ympäristökiistoja käydään.” Journalismilla 
on ympäristökiistoissa erityisasema, koska sen toimintalogiikka määrittelee pitkälti, 
minkälaisissa puitteissa kiistoja journalistisessa julkisuudessa käydään, minkälaiset 


33 Journalistisen julkisuuden rinnalla ympäristökiistoja käydään monenlaisilla muillakin, julkisuudel- 


taan ja näkyvyydeltään vaihtelevilla areenoilla. Toimijoiden pääsy erilaisille areenoille ja tarve toimia 
niillä vaihtelevat esimerkiksi toimijan aseman mukaan. 


86 


Journalismi ympäristökiistojen jäsentäjänä 


Kulttuuriset jäsennykset 
Sisällölliset elementit, puhetavat ja 


diskurssit 


Ympäristö- 
kiistojen 
uutisointi 


Käytännöt 2 
Journalismin uutiskehykset, kerronta Järkeily 


ja mielipiteet 


Kuvio 4. Journalismin uutiskehykset, kerronta ja 
mielipiteenilmaisu ympäristökiistojen ulottuvuutena 


toimijat siellä esiintyvät ja minkälaisia rooleja toimijoille tarjotaan. Julkisuutta kos- 
kevan määrittelyvaltansa kautta journalismi vaikuttaa välillisesti koko ympäristö- 
kiistojen toimintakenttään. Tavoitteidensa saavuttamiseksi toimijoiden on erilaisilla 
kiistanäyttämöillä esiintyessään otettava huomioon myös se, miten ja missä määriin 
kiistaa käydään journalistisessa julkisuudessa ja ennakoitava, minkälaiselta erilaiset 
ratkaisut muiden toimijoiden ja suuren yleisön silmissä näyttävät ja minkälaisia re- 
aktiota ne aiheuttavat. 

Uutiskehyksiä tutkittaessa kiinnostuksen kohteena oli, miten ympäristökiistoja 
taustoitettiin journalistisessa julkisuudessa. Taustoittamista selvitettiin erittelemällä 
uutiskärkien kehyksiä eli sitä, oliko uutistekstin pääasiallisen tarkoituksena kuvailla 
tapahtumia, esittää näkökulmia tapahtumiin, kytkeä tapahtumat menneisyyteen tai 
tulevaisuuteen, rinnastaa tapahtumat johonkin samanlaiseen tai erilaiseen tai selit- 
tää tapahtumia. Journalismin osallisuutta tapahtumien taustoittamisessa tutkittiin 
puolestaan tarkastelemalla uutiskärkien kerronnan tyyliä eli sitä, perustuuko kärki 
kertojan omiin havaintoihin tai päätelmiin vai toimijoiden puheiden lainaamiseen tai 
tiivistämiseen. Tämän lisäksi tutkittiin journalismin halukkuutta ilmaista oma mielipi- 
teensä tapahtumista tarkastelemalla journalistiseen mielipiteenilmaisuun tarkoitet- 
tujen juttujen — esimerkiksi pääkirjoitusten, kolumnien, kommenttien ja pakinoiden 
— määrää ja sisältöä. 

Tässä tutkimuksessa uutiskärkien kehykset ja kerronnan tyyli eivät liity sisällöl- 
lisiin kysymyksiin. Sen sijaan niitä tarkastellaan muodollisesta näkökulmasta julki- 
suutta jäsentävinä eleinä, jotka voivat saada monenlaisia sisältöjä. Menetelmällisenä 

viitepisteenä on pääasiassa sisällöllisiin kysymyksiin keskittyneiden diskurssianalyy- 
sin ja kehysanalyysin tutkimusperinteiden sijaan journalismin kerronnan tutkimus 
(esim. Pietilä 1995; Kunelius 1996; Reunanen 2003; Kumpu 2016). Ympäristöaiheisiin 
liittyen tällaista tutkimusotetta on hyödyntänyt esimerkiksi Risto Kunelius (1994), 
joka tarkasteli ympäristöuutisten kerronnan näkyvyyttä suhteessa lukijoihin ja itse- 
näisyyttä suhteessa kerrottuun asiasisältöön selvittäessään arkijärjen, journalismin 
ja ympäristödiskurssin niveltymistä ympäristöuutisoinnissa. 

Yleisemmällä tasolla — ja osin keskusteluun politiikan medioitumisesta kytkey- 
tyen (ks. luku 2) — uutistekstien on todettu muuttuneen 1950-luvulta lähtien siten, 
että tulkinnoista (Salgado & Strömbäck 2011) ja taustoituksesta (Fink & Schudson 
2013; Barhurst & Mutz 1997; Väliverronen & Kunelius 2009) on tullut entistä tär- 
keämpää. Samalla uutisteksteistä on tullut myös kerronnallisesti itsenäisempiä: tu- 
keutumisesta ulkopuolisiin lähteisisiin on tullut väljempää niin tosiasioita, tulkinto- 
ja kuin taustatietoja esitettäessä (esim. Kunelius 1996; Kumpu 2016). Siirtymää on 
selitetty esimerkiksi teknologisella kehityksellä ja uutiskilpailulla (radion, television 
ja internetin nopeus pakotti sanomalehdet etsimään elintilaa omaehtoisemmasta 
taustoituksesta ja tulkinnoista) ja journalistisen kulttuurin muutoksilla (analyyttisyy- 
destä on tullut ammatillinen hyve) (Barnhurst & Mutz 1997, 45-50). 

Journalismin julkisuuden jäsentämiseen liittyvät käytännöt ovat yksi median ja 
politiikan suhdetta määrittelevä kytkentäpinta, jonka vastinparina ovat toimijoiden 
tavat hyödyntää journalistista julkisuutta. Tapahtumille itsenäisesti selityksiä etsi- 
vä, taustoittava ja tulkitseva journalistinen julkisuus on erilainen toimintaympäristö 
politiikan toimijoille kuin lähteisiin nojaavalle kuvailevalle raportoinnille perustuva 
julkisuus. Journalistisen julkisuuden rakennepiirteet tarjoavat politiikan toimijoille 
erilaisia mahdollisuuksia hyödyntää julkisuutta omien tavoitteidensa ajamiseen. 
Selityksiä painottava journalistinen julkisuus suosii toisenlaisia julkisuuskäytäntöjä 
kuin tapahtumia kuvaileva tai toimittajan tekemiä havaintoja painottava. Esimerkiksi 
viranomaisten julkisuuskäytännöt nivoutuvat verrattain vaivattomasti tapahtumia 
kuvailevaan journalismiin mutta ajallisten yhteyksien, rinnastusten tai selitysten 
rakentaminen julkisuudessa on viranomaisille lähtökohtaisesti huomattavasti han- 
kalampaa. 

Tutkittujen ympäristökiistojen kehystämistä tarkasteltiin erittelemällä uutis- 
kärkiä (otsikointi, ingressi ja kaksi ensimmäistä kappaletta) viiteen luokaan niiden 
pääasiallisen ja taustoittamispyrkimykseltään voimakkaimman tarkoituksen perus- 

teella.” Tätä viisiluokkaista erittelyä ei ole käytetty aiemmissa tutkimuksissa. Se on 
kuitenkin läheistä sukua Rodney Bensonin ja Daniel C. Hallinin (2007) sekä Jari Väli- 
verrosen ja Risto Kuneliuksen (2009) tutkimuksille, joissa uutisteksteistä tunnistet- 
tiin tarkoitukseltaan raportoivia ja kuvailevia, taustoittavia, tulkitsevia ja mielipiteel- 
lisiä tekstikappaleita. Toinen lähisukulainen on Kevin G. Barnhurstin ja Diana Mutzin 
(1997) tutkimus, jossa tarkasteltiin muutoksia sanomalehtitekstien uutisoimissa ta- 
pahtumissa sekä tapahtumien taustoittamisen määrässä ja laadussa. 

Tämän tutkimuksen luokittelussa tarkoitukseltaan raportoivat uutiskärjet ku- 
vailivat ympäristökiistojen tapahtumia (Mitä on tapahtunut? Mita on juuri nyt ta- 
pahtumassa?). Näkökulmia esittävät uutiskärjet tunnistivat esittämänsä asiasisällön 
erityiseksi näkökulmaksi tapahtumiin ja korostivat sen esittäjää (Kuka puhuu? Ke- 
nen mukaan asia on näin?). Rinnastavien uutiskärkien tarkoituksena oli taustoittaa 
ympäristökiistojen tapahtumia rinnastamalla ne johonkin samanlaiseen tai erilai- 
seen (Missä suhteessa kyse on samanlaisesta tai erilaisesta tapahtumasta kuin jokin 
muu”). Ajallisia yhteyksiä rakentavat uutiskärjet taustoittivat tapahtumia kytkemällä 
ympäristökiistojen nykyhetken sitä edeltäneisiin tapahtumiin tai ennakoimalla tu- 
levia tapahtumia (Mitä on tapahtunut aiemmin? Mitä tapahtuu tulevaisuudessa?). 
Selittävien uutiskärkien tarkoituksena oli taustoittaa ympäristökiistojen tapahtumia 
esittämällä niille syyhyn tai mekanismiin perustuvia selityksiä (Miksi kävi näin? Mi- 
ten tämä oli mahdollista?). 

Journalismin julkisuutta jäsentävän toiminnan toisena ulottuvuutena tutkittiin 
journalismin roolia uutiskärkien rakentamisessa. Uutiskerronnan tyyliä tutkittaes- 
sa uutiskärkiä eriteltiin kolmeen luokaan niiden pääasiallisen kerronnallisen eleen 
perustella. Toimijavetoiset uutiskärjet toistivat jutussa esiintyvien toimijoiden pu- 
hetta sellaisenaan kertojan osuuden rajoittuessa lähinnä johtolauseisiin. Tiivistävät 
uutiskärjet nojasivat asiasisällöltään jutun toimijoiden puheisiin, joita journalistinen 
kertoja kuitenkin tiivisti omaksi puheekseen. Kertojavetoiset uutiskärjet perustui- 
vat jutussa esiintyvien toimijoiden puheiden sijaan kertojan omille havainnoille tai 
päätelmille. Kertojavetoista uutiskärkeä ei todennettu toimijoiden puheella muualla 
uutisessa: jutun sisällöstä ei käynyt ilmi, että uutiskärki perustuisi johonkin muuhun 
lähteeseen kuin kertojan omiin havaintoihin tai päätelmiin. 

Uutiskehysten tapaan kerronnan tyyli vaikuttaa toimijoiden mahdollisuuksiin 
hyödyntää journalistista julkisuutta omassa toiminnassaan. Kerronnan tyyliltään 


4 Esimerkiksi kärki, jossa näkökulman esittäminen ja selittäminen olivat tasavahvoja tarkoituksia, 


luokiteltiin selittäväksi. Jos selittäminen oli selvästi alisteinen elementti kärjen kokonaisuudessa, luo- 
kiteltiin se näkökulman esittäväksi. 

toimijavetoinen uutisointi antaa toimijoiden pitkälti määritellä julkisen keskustelun 
sisällön ja tyylin journalismin valikoidessa uutisaiheet ja puhuvat toimijat. Kertoja- 
vetoisille kärjille perustuvassa uutisoinnissa journalistisella kertojalla on suurempi 
rooli, sillä uutisaiheiden ja toimijoiden valinnan lisäksi kertoja osallistuu itse keskus- 
teluun omilla havainnoillaan tai päätelmillään. Kyse voi olla konkreettisesta paikan 
päälle menemisestä ja reportaasin kirjoittamisesta tai journalistista mielipiteen- 
ilmaisua lähentyvästä päätelmien esittämisestä ja analyysistä. 

On tärkeää pitää mielessä, että tutkimuksen kohteena on kerronta, joka on eri 
asia kuin uutisen syntyprosessi. Toimittaja voi olla hyvinkin aktiivinen uutista ra- 
kentaessaan mutta päätyä silti kertomaan sen toimijoiden puheisiin nojaten. Uutis- 
tekstin syntyprosessin sijaan kerronnalliset ratkaisut avaavat näkymän journalismin 
yhteiskunnalliseen asemaan. Se, missä määrin ja miten journalismi kertoo itsensä 
mukaan ympäristökiistoja käsitteleviin esityksiinsä, ilmentää journalismin suhdetta 
ympäristökysymykseen, ympäristöpolitiikan toimintakenttään ja lukijoihin. Eräs po- 
litiikan medioitumisesta käydyn keskustelun juonne onkin ajatus siitä, että journalis- 
mi korostaa enenevissä määrin ja monin erilaisin tavoin omaa rooliaan politiikassa 
ja yhteiskunnassa. Tämä voidaan tulkita merkiksi journalismin medioitumisesta, sen 
altistumisesta huomioyhteiskunnan logiikalle. Kamppailtaessa ihmisten rajallisesta 
huomiosta moninaistuvien vaihtoehtojen maailmassa journalismin on jatkuvasti pe- 
rusteltava ääneen, miksi se ansaitsee lähteidensä tiedot, lukijoidensa huomion ja 
yhteiskunnallisen asemansa. 

Tarkastelen seuraavaksi journalismin uutiskehyksiä, kerronnan tyyliä ja mie- 
lipiteenilmaisua kussakin tutkituista ympäristökiistoista vuorollaan. Luvun 4 dis- 
kurssianalyysin perustella erittelen, minkälaisiin asiasisältöihin tapahtumien taus- 
toittaminen ja journalismin aktiivisuus kytkeytyivät. Yhteenvedossa tunnistan 
näkyvimmän uutiskertojan roolin kussakin tapauksessa ja pohdin näiden roolien 
merkitystä suhteessa journalistisen julkisuuden ympäristöpolitiikan toimintakentäl- 
lä saamiin merkityksiin. 


Lievestuore 1971: Toimijavetoisesti konkretisoiva julkisuus 


Lievestuoreen kiistalle ominaista oli se, että tapahtumien taustoittaminen journalis- 
tisessa julkisuudessa oli hyvin niukkaa. Kerronta oli pääasiassa toimijavetoista mut- 
ta ajoittain journalistinen kertoja saattoi ottaa hyvinkin vahvan roolin tapahtumien 
silminnäkijänä. Tutkituissa lehdissä tyypillisin tapa rakentaa uutiskärkiä oli tiivistää 

toimijoiden puheesta vastaus kysymykseen, mitä on tapahtunut. Raportoivan ke- 
hyksen (55 %) rinnalla myös näkökulmia esittävillä (32 %) kärjillä oli tärkeä merkitys 
mutta näkökulmien tunnistamista pidemmälle menevä tapahtumien taustoittami- 
nen oli hyvin harvinaista. Tavallisin taustoittamisen muoto oli tapahtumien nyky- 
hetken kytkeminen tuleviin (ja yhdessä tapauksessa menneisiin) tapahtumiin (11 %). 
Tarkoitukseltaan rinnastavia tai selittäviä uutiskärkiä oli aineistossa vain muutamia. 

Kerronnan tyylin näkökulmasta uutisointia hallinnut raportoiva kehys perustui 
toimijoiden puheiden tiivistämiselle (60 %) ja näkökulmia esittävä kehys toimijoiden 
puheiden toistamiselle (61 %). Viidesosa koko aineiston raportoivista uutiskärjistä oli 
kertojavetoisia eli perustui journalistisen kertojan omille havainnoille tai päätelmille. 
Keskisuomalaisessa kaikki kertojan havainnolle ja päätelmille rakentuvat uutiskärjet 
liittyivät raportoivaan kehykseen. Helsingin Sanomissa kertojavetoisia uutiskärkiä oli 
muutamia myös tarkoitukseltaan tapahtumia taustoittavissa ja selittävissä uutisissa. 

Lievestuoreen kiistajulkisuuden jäsentymistä hallinnut raportoivan kehyksen 
ja tiivistävän kerronnan yhdistävä journalistinen ele liittyi uutistekstien rakentee- 
seen. Juttujen asiasisällön kertojan omin sanoin tiivistävät ingressit olivat 1970-lu- 
vun sanomalehtiteksteissä tavanomainen ratkaisu vähänkään pidempien juttujen 
yhteydessä. Lievestuoreen kiistassa journalistinen kertoja tiivisti ja sulautti kiistaan 
liittyviä tapahtumia kuvaileviksi ingresseiksi niin viranomaisten, paikkakuntalais- 
ten, tehtaan työntekijöiden kuin tehdasyhtiön edustajienkin näkemyksiä. Juttujen 
leipäteksti sen sijaan koostui usein peräkkäin asetelluista pitkistä suorista tai epä- 
suorista lainauksista kertojan roolin rajoittuessa lähinnä johtolauseisiin. Toisaalta 
kertoja saattoi ryhtyä muuten toimijavetoisen jutun loppupuolella analysoimaan 
toimijoiden kuvailemaa tilannetta hyvinkin omaehtoisesti ja yllättäen tavalla, joko 
viittaa siihen, että jutulle oli tilaa käytettävissä enemmän kuin toimittajalla oli julkai- 
sukelpoisia sitaatteja. Ingresseissä kertoja saattoi esittää omia arvioitaan ja käyttää 
värikästäkin kieltä toimijoiden puheita tiivistäessään, mutta sisältö tuli kuitenkin to- 
dennetuksi leipätekstissä. Toisaalta joukkoon mahtui myös neutraalimman sävyisiä 
referaatteja jutun sisällöstä. 


Työ ja taistelu loppuivat yhtaikaa 
Neuvottelu pääministerin johdolla pohjusti välirauhan Lievestuoreella 


Lievestuoreen ainutlaatuinen työtaistelu päättyi yllättävän nopeasti so- 
vintoon tai ainakin välirauhaan keskiviikkoiltana — suunnilleen samaan 
aikaan kuin työtä aseenaan käyttäneiltä tehtaan valloittajilta loppui ko- 
neistaan selluloosamassa. Valtiovallan väliintulo takaa työrauhan Lie- 
vestuoreella ainakin seuraavien kolmen viikon ajaksi, jolloin varsinainen 

Vaikka kerronta oli pääasiassa toimijavetoista, journalistinen kertoja otti ajoittain 
hyvinkin suuren roolin raportoivassa kehyksessä silminnäkijänä, joka kuvaili luki- 
joille todistamiaan tapahtumia. Valtaosa tällaisista uutiskärjistä liittyi Lievestuoreen 
tehtaan käynnistämiseen tai tehtaan valtaukseen. Kertoja kuvaili lukijoille innos- 
tuneeseen sävyyn tehtaan käynnistämisen eri vaiheita ja työläisten joukkovoimaa 
uutiskärkien lisäksi myös juttujen leipäteksteissä. Journalistisen kertojan kuvaukset 
kertovat osaltaan työn ja toimeentulon kulttuurisesta merkityksestä ja konkreet- 
tisten yksityiskohtien keskeisyydestä journalistisessa kerronnassa. Uhan alla olevia 
vesistöjä ei juuri kuvailtu kertojan puheessa tai muutenkaan — puhumattakaan siitä, 
että niiden luonnonarvoja olisi romantisoitu kuten tehtaan toimintaa tai työläisten 

selluloosan tuotanto on pysähdyksissä. Kaikki työntekijät sijoitetaan 
kuitenkin seisokin ajaksi korjaus-, kunnostus-, puhdistus- yms. tehtäviin. 
(KSML 13.5.1971.) 


Tapaus Lievestuore esille tänään vesihallituksessa 


Keski-Suomen Selluloosa Oy:n Lievestuoreen tehtaan koekäyttö jatkui 
eilen toista päivää. Tiistainakin selluloosan valmistuksesta kertova jäte- 
liemi varastoitiin erityisiin säiliöihin. Vesihallituksen kollegio kokoontuu 
tänään käsittelemään tapaus Lievestuoretta ja mahdollisia jatkotoimen- 
piteitä. (KSML 17.3.1971.) 


joukkovoimaa. 

Koekäyttö alkoi Lievestuoreella. Jätelipeää vesistöön? 


Lievestuoreen tehtaan piipuista nousee jälleen savu työn tekemisen 
merkkinä. Lauantaina sytytettiin Keski-Suomen Selluloosa Oy:n rikkiuunit 
ja maanantaina täyttyi ensimmäinen tehtaan kolmesta 180 m? selluloo- 
sakattilasta. Tehtaan pihalla oleva hakevuori kevenee tällä hetkellä ta- 
saista tahtia syöttölaitteen kuljettaessa haketta tehtaan uumeniin, missä 
jokainen kolmesta 180 m? kattilasta ja neljäs, tilavuudeltaan 230 m?, ovat 
käytössä selluloosan tuotannossa. 157 henkeä ahertaa tällä hetkellä teh- 
taan töissä. Mieliala on hyvä kuin entisinä aikoina nelisen vuotta sitten. 
Tehdashan lopetti toimintansa 31.5.1967. (KSML 16.3.1971.) 

Pilli soi pitkään Lievestuoreella sadan miehen nälkälakon päätteeksi. 
Itä-Suomen vesioikeus löysi sovitteluratkaisun 

Ainakin kymmenen kilometrin päähän kantautui Lievestuoreen sellu- 
loosatehtaan pillin vihellys tiistaina klo 14 merkiksi siitä, että tuotan- 
non käynnistystoimet oli aloitettu. Vielä puoli tuntia aikaisemmin oli 
noin sata tehtaan työntekijää nälkä- ja istumalakossa, mutta tunnelma 
oli korkealla. Sitä nosti Itä-Suomen vesioikeuden aamupäivällä antama 
päätös, jonka mukaan tehdas sai väliaikaisen luvan laskea jätevetensä 
Lievestuoreenjärveen. Nälkälakkolaiset ottivat iloisina aurinkoa ja joivat 
paikkakunnan liikkeiden lahjoittamia virvoitusjuomia, kun pääluottamus- 
mies Eino Laitinen soitti Helsingistä oikeusministeri Mikko Laaksosen ja 
Paperiliiton edustajien kanssa käymistään neuvotteluista ja ilmoitti lakon 
jatkamisen tarpeettomaksi. Päätös lakon lopettamisesta tehtiin työnteki- 
jöiden yleisessä kokouksessa. (KSML 2.6.1971.) 


Ingresseissä kiteytyneen raportoivan kehyksen ja tiivistävän kerronnan yhdistelmän 
rinnalla toinen tärkeä journalistinen ele oli Lievestuoreen tapauksessa erilaisten nä- 
kökulmien tunnistaminen referoimalla tai tiivistämällä toimijoiden puheita. Kyse oli 
tavanomaisesti muiden kuin viranomaisten — esimerkiksi puolueiden, työmarkkina- 
järjestöjen ja paikkakuntalaisten — näkemyksistä ja kannanotoista. Referoinnin tai 
tiivistämisen kohteen merkitystä erityisenä näkökulmana tapahtumiin korostettiin 
otsikoissa ja ingresseissä lainausmerkeillä tai kertojan tiivistyksellä kiistan osapuo- 
len kannasta tai suhteesta tapahtumiin. Viranomaisten päätökset tai puheet uuti- 
soitiin sen sijaan yleensä raportoivassa kehyksessä korostamatta, että kyse olisi 
erityisestä näkökulmasta. Näkökulmien esittäminen oli selvästi tavallisempaa Kes- 
kisuomalaisessa kuin enemmän viranomaisprosessin raportoimiseen nojanneessa 
Helsingin Sanomissa. Uutiskärjeksi tunnistettiin tavanomaisesti yhden osapuolen 
näkemys kerrallaan. 


”Lievestuoreen työntekijät osarikollisia” 


Keski-Suomen lääninhallitus on laiminlyönyt Lievestuoreen tehtaan toi- 
minnan estämisen, todettiin rannanomistajien kokouksessa Laukaan 
Tarvaalassa. Tuomari Arvo Nikkilä sanoi, että jos lainkirjainta noudate- 
taan, myös Keski-Suomen Selluloosa Oy:n työntekijät ovat osarikollisia 
auttaessaan tehtaan laitonta käynnistymistä. (Hs 3.5.1971.) 

Tyrmäys kolmannessa erässä 

Lievestuoreen tehdas ”ottaa lukua” 

Itä-Suomen vesioikeuden päätös, jonka mukaan Keski-Suomen Selluloo- 
sa Oy:n ja Haarlan Selluloosa Oy:n on lopetettava jätevesien laskeminen 
Lievestuoreen järveen seitsemän päivän kuluessa, otettiin Lievestuoreel- 
la ja Laukaassa vastaan tyrmistyneinä. Keski-Suomen Selluloosa Oy:n hal- 
lintoneuvoston puheenjohtaja Paavo Korppoo ei vielä halunnut sanoa, 
lopettaako tehdas toimintansa viikon kuluessa. Vesihallituksen pääjohta- 
ja Simo Jaatinen luonnehti vesioikeuden päätöstä sanomalla: ”Oikeus on 
voittanut”. Laukaan kunnanjohtaja Erkki Vihavaisen lyhyt kommentti oli: 
”Kovat sanktiot, tyrmistyttävän ankara isku”. Keski-Suomen Selluloosa 
Oy:n pääluottamusmies Eino Laitinen taas totesi: ”Vesioikeuden päätös 
on järjetön.” (KSML 30.4.1971.) 


Muutamissa tapauksissa, kuten edellä lainatussa vesioikeuden päätöksestä kerto- 
vassa katkelmassa, näkökulmia esittävää kehystä käytettiin myös siten, että uutis- 
aiheena oli osapuolten välinen erimielisyys. Näissä tapauksissa erimielisyys esitettiin 
journalistisena tulkintana tilanteesta. Esimerkkijutun kärjessä erimielisyyttä koros- 
tettiin kuvituksella, jossa vastakkain asetettiin otsikon viittaaman nyrkkeilyottelun 
tapaan ”VESIHALLITUS: Jaatinen” ja "TEOLLISUUS: Korppoo”. Tällaista tulkintaa — että 
Lievestuoreen tapauksessa olisi ollut kyse Vesihallituksen ja teollisuuden välisestä 
ottelusta, jossa vesioikeus toimii tuomarina — ei kuitenkaan käytetty tapahtumien 
selittämiseen. Se jäi vihjaukseksi, jota ei ryhdytty sen tarkemmin selittämään tai 
hyödyntämään uutisaiheena. Vastaavalla tavalla pääkirjoituksissa saatettiin vihjata, 
että tehdasyhtiö keinotteli työntekijöiden kustannuksella ja taktikoi reagoidessaan 
viranomaisten päätöksiin. Uutisaiheina tai toimijoille lukijan puolesta esitettyinä 
suorina kysymyksinä tällaisia tulkintoja ei kuitenkaan hyödynnetty. 

Myös näkökulmia tunnistava kehys antoi erityisaseman lievestuorelaisten toi- 
meentulolle suhteessa järven pilaantumiseen tai muihin ympäristönäkökohtiin. Ta- 
paukseen liittyviä mielipidekirjoituksia ja julkilausumia kirjoittaneita, teollisuuden 
jätevesien vaikutuksia työssään Jyväskylän yliopiston biologian laitoksella tutkineita 
Keski-Suomen ympäristönsuojeluyhdistyksen jäseniä ei tunnistettu haastattelun ar- 
voiseksi näkökulmaksi tapahtumiin. Tehtaan toimintaa osin ympäristönäkökohdista 
kritisoineet rannanomistajat pääsivät esiin muutamissa jutuissa mutta pääasiassa 
kuitenkin Keskisuomalaisen mielipideosastolla. Tehtaan työntekijät sen sijaan tunnis- 
tettiin tapauksen osapuoleksi ja heidän näkemyksiään molemmat lehdet kuvasivat 
hyvin myötämielisesti. Työntekijöiden ahdinko oli kiinnostava uutisaihe ja tehtaan 

toiminnan romantisoinnin tapaan journalistinen kertoja saattoi heidän näkökulman- 
sa tunnistaessaan eläytyä siihen voimakkaastikin. 


”Ei työttömien leivällä vettä puhdisteta” 

Katkeruutta ja epätietoisuutta Lievestuoreella 

Lievestuoreen tehtaan käynnistämisen jälkeen herännyt toivo parem- 
masta ja väljemmästä toimeentulosta on jälleen vaihtunut paikkakunnal- 
la katkeruudeksi ja epätietoisuudeksi. Vesioikeuden uhkavaatimus toi- 
minnan lopettamisesta on yllättänyt kaikki ja raskaimmin kokevat uhan 
ne 170, jotka ansaitsevat toimeentulonsa tehtaasta. Näistä vanhimmat 
ja suuriperheiset näkevät asiassa silkkaa epäoikeudenmukaisuutta, nuo- 
remmat vastaavat varovasti, ettei elämä sentään lopettamiseen kaadu, 
muut paikkakuntalaiset varovat sanojaan, mutta yleisesti pidetään leipää 
tärkeämpänä kuin luonnonsuojelullisia näkökohtia. (KSML 1.5.1971.) 


Näkökulmien esittämistä pidemmälle tapahtumien taustoittamisessa edettiin Lie- 
vestuoreen kiistan uutisoinnissa hyvin harvoin. Rinnastuksia ja ajallisia yhteyksiä 
rakentavia sekä tapahtumia selittäviä uutiskärkiä oli Helsingin Sanomissa 9 ja Kes- 
kisuomalaisessa 10. Taustoittavat uutiskärjet olivat toimijavetoisia. Kertojavetoisia 
taustoittavia kärkiä oli aineistossa ainoastaan kolme. Tavanomainen taustoittami- 
sen tapa oli molemmissa lehdissä ajallisten yhteyksien rakentaminen tulevia tapah- 
tumia ennakoimalla. Tyypillisiä ennakoinnin aiheita luonteeltaan rutiininomaisissa 
uutisjutuissa olivat viranomaisten päätöksenteko ja tehtaan tapahtumat. Kaikkiaan 
kuudestatoista ajallisia yhteyksiä rakentavasta uutiskärjestä vain yhdessä tapahtu- 
mien nykyhetki yhdistetiin sitä edeltäneisiin tapahtumiin. Uutisaiheita oli periaat- 
teessa tarjolla, sillä aiempi, niin ikään Haarlan perheyhtiön hallitsema tehdasyhtiö 
oli esimerkiksi jättänyt hoitamatta sen maksettavaksi määrättyjä korvauksia rannan- 
omistajille tehtaan aiemman toiminnan kuluessa aiheutuneista haitoista. Tästäkin 
vihjattiin uutisoinnissa mutta sitä ei tunnistettu itsenäiseksi tai ajankohtaiseksi uutis- 
aiheeksi. 

Valtausuutisoinnin yhteydessä Helsingin Sanomissa julkaistu, tehtaan aikaisem- 
pia vaiheita valottanut juttu oli taustoittavana, journalistisen kertojan omaehtoisesti 
rakentamana ”uutisanalyysinä” hyvin poikkeuksellinen muuhun uutisointiin nähden. 
Tässäkin tapauksessa kertojan aktiivisuus liittyi työhön ja työntekijöiden näkökul- 


maan. 

Lievestuoreen tapahtumia käsiteltiin uutisoinnissa pääasiassa yksittäistapauksena, 
jota ei pyritty rinnastamaan muihin teollisuuden jätevesiin liittyviin tapauksiin tai 
vesiensuojelun merkitykseen yleensä. Aineiston ainoa kehykseltään rinnastava juttu 
kertoi Raumalla sijaitsevan Rauma-Repolan paperitehtaan tilanteesta. Jätevetensä 
puhdistamattomina mereen laskeva tehdas oli hakenut jätevesilupaa vesioikeudelta 
seitsemän vuotta aiemmin mutta asia oli yhä kesken ja tehdas toimi ilman lupaa. Vas- 
taavanlaisia, vuoden 1962 vesilain toimeenpanon ongelmia ja vesioikeuskäsittelyn 
hitautta kuvaavia tapauksia olisi löytynyt uutisoitavaksi kymmenittäin. Rauman teh- 
taan tilanteesta kertovan uutiskärjen asiayhteys ei kuitenkaan syntynyt journalismin 
aloitteesta, sillä sen pontimena oli raumalaisen kansanedustajan oikeuskanslerille 

Lievestuoreesta taisteltu lähes viiden vuoden ajan 


Lähes viisi vuotta on kestänyt Lievestuoreen Selluloosatehtaan työnte- 
kijöiden taistelu. Kamppailu alkoi syksyllä 1966 irtisanomisuhalla, ja työ- 
viikon lyhennyksillä, ja huipentui nyt tehtaan valtaamiseen. Tapahtumat 
alkoivat vyöryä lokakuun 1. päivänä 1966, jolloin Haarlan Selluloosa Oy:n 
johto teki päätöksen 28 työntekijän irtisanomisesta. Päätöstä perustel- 
tiin sillä, että alan kannattavuus oli jyrkästi heikentynyt. Tehtaan johdon 
ja työntekijäpuolen välisten neuvottelujen tuloksena irtisanomiset peru- 
tettiin ja tehtaan apuosastolla siirryttiin nelipäiväiseen työviikkoon. (HS 
12.5.1971.) 


tekemä kantelu. 


Tapahtumia selittämään pyrkiviä uutiskärkiä oli aineistossa ainoastaan yksi molem- 
missa lehdissä. Keskisuomalaisessa kyse oli tehtaan valtauksen jälkeen julkaistusta 
jutusta, jossa nimettömän lähteen tietoihin vedoten selitettiin, miten kiista saatiin 

Lievestuore ei ole yksin 
Rauma-Repolan jätevesistä kantelu oikeuskanslerille 


Myös Rauma-Repolaa uhkaa syyte vesistön pilaamisesta ilman vesioikeu- 
den lupaa. Tapaus näyttää raumalaisen kansanedustajan Aulis Juvelan 
(Skdl) tekemän kantelun mukaan eräiltä olennaisilta piirteiltään saman- 
laiselta kuin Lievestuoreella. Rauma Repola Oy laskee Rauman tehtaitten 
jätevedet mereen puhdistamattomina. Hakemuksensa se on jättänyt to- 
sin jo seitsemän vuotta sitten, mutta lupa puuttuu edelleen. Kantelussa 
todetaan, että lain vastaiseen menettelyyn ovat ilmeisesti syyllistyneet 
myös viranomaiset. (KSML 14.5.1971.) 


Journalismi ympäristökiistojen jäsentäjänä 


ratkaistuksi (KSML 14.5.1971: ”Pääministerin sovintoneuvottelu saatiin aikaan keitti- 
ön portaiden kautta”). Helsingin Sanomissa selittävä kehys liittyi reportaasiin, jossa 
tapahtumia ironisoitiin toteamalla Päijänteen saastumisen olevan harvinainen esi- 
merkki tehtaan johdon ja työläisten yksimielisyydestä. Tätä reportaasia ei kirjoit- 
tanut muusta Lievestuore-uutisoinnista pääasiassa vastannut Jyväskylän aluetoi- 
mittaja, vaan Lievestuoreelle Helsingistä erikseen lähetetty toimittaja. Molempien 
lehtien pääkirjoitusten vihjaukset tehtaan käynnistämisen taustalla vaikuttaneista 
motiiveista tai tehtaan aiemman lopettamispäätöksen syyt ja niiden kytkeytyminen 
nykyiseen tilanteeseen eivät riittäneet tuottamaan tapahtumia taustoittavia tai se- 
littäviä uutiskärkiä. 


Suomen kuuluisin jäteoja vaahtoaa nyt Lievestuoreella 


Tehtaan johto ja työläiset kerrankin yhtä mieltä: Saastuttamalla Päijän- 
ne saadaan työtä sadoille 

Lievestuoreen järvessä ei viihdy muikku, ei siika, ei kuha. Vaikka tehdas 
seisoikin kolme vuotta käyttämättömänä, ei näitä kaloja ole järvestä saa- 
tu. Ahvenia ja haukia kalamiehille kuitenkin nousee. Kesäkalaa ei järvestä 
syö tehtaan teknillinen johtajakaan. Siinä on liian pikantti maku. Sen si- 
jaan hän lupaa juoda vaikka litran järven vettä päivässä. Johtaja Lauta- 
mo myöntää: ”Olemme rikollisia, mutta olemme hyvässä seurassa”. (HS 
28.3.1971.) 


Mielipiteenilmaisun näkökulmasta journalismin merkitys Lievestuoreen kiistan jä- 
sentäjänä rajoittui pääkirjoituksiin, joita kuitenkin käytettiin kiistan kommentointiin 
verrattain aktiivisesti. Muunlaisia journalistisia mielipiteenilmaisuja edusti ainoas- 
taan yksi Keskisuomalaisen pakina, joka sekin lähinnä referoi muiden lehtien pää- 
kirjotuksia.?* Helsingin Sanomat kommentoi Lievestuoreen kiistaa neljässä ja Kes- 
kisuomalainen kuudessa pääkirjoituksessa. Pääkirjoitusten merkitystä erityisesti 
Keskisuomalaisen uutisoinnissa korosti myös se, että muiden lehtien kiistaa käsitte- 
leviä pääkirjoituksia lainattiin säännöllisesti ja tilaa säästämättä Muut lehdet -pals- 
talle. 

Pääkirjoituksissaan lehdet käsittelivät kiistaa eri näkökulmista. Jyrkkien kannan- 
ottojen sijaan ne korostivat kiistan ratkaisemista kaikkien etuja mahdollisimman 
hyvin palvelevalla tavalla. Helsingin Sanomien ja Keskisuomalaisen pääkirjoitusten 


2 Kyseoli”Toimituspöydän takaa” otsikoidulla juttupaikalla julkaistusta nimimerkin ”Emanuel” teks- 


tistä (KSML 4.6.1971: ”Lievestuoreen pintavaahdot kuohuvat vieläkin, vaikka ovatkin jo madaltuneet”). 

analyyttisyys erosi selvästi esimerkiksi Muut lehdet -palstalla usein lainatuista va- 
semmistolehdistä. Lievestuoreen kiistaa tarkasteltiin hieman painokkaammin ympä- 
ristön näkökulmasta Keskisuomalaisessa. Esimerkiksi kiistan ratkaisseen vesioikeu- 
den uuden päätöksen jälkeen Helsingin Sanomat ihmetteli pääkirjoituksessaan, miksi 
Lievestuoreella löytyi työllisyys- ja ympäristönäkökohdat yhdistänyt kompromissi, 
mutta Valmetin telakan sijoittaminen Vuosaareen estettiin eduskunnassa ympäris- 
töperustein (Hs 3.6.1971: ”Lievestuore ja Vuosaari”). Vastaava ero oli havaittavissa 
myös tehtaan valtauksen uutisoinnissa: valtaajien viljelemä työtaisteluretoriikka ko- 
rostui Helsingin Sanomissa selvästi enemmän kuin Keskisuomalaisessa. Vaikka kyse 
oli lehden levikkialueen työpaikoista, Keskisuomalainen korosti pääkirjoituksessa 
tapahtumien ristiriitaisuutta ja toivoi ympäristönsuojelun edistyvän. 


Itä-Suomen vesioikeuden tiistainen päätös ei vielä ole saanut lainvoi- 
maa, mutta tehtaalla on jo nyt tavallaan ”laillinen lupa jatkaa laittomasti 
tuotantoa”. Värikkäässä näytelmässä, joka ajoittain on saanut vahvoja 
tragikomiikan piirteitä, lähestytään viimeistä näytöstä. Nyt on menossa 
välinäytös, joka lupaa laihaa sovintoa lihavan riidan päätteeksi. Laihaa ni- 
menomaan vesiensuojelun kannalta. Otsikoksi sopisi vaikkapa ”Kompro- 
missi teollisuuden ehdoilla”. [...] Vesistön suojeleminen ei kuitenkaan ole 
yhden ainoan tehtaan velvollisuus. Kun Keski-Suomen selluloosa joutuu 
nyt toteuttamaan puhdistamosuunnitelmansa poikkeuksellisen kireän 
aikataulun puitteissa, on myös muilta vesistön likaajilta edellytettävä 
aivan yhtä vaativaa ohjelmaa. Olkoot kaikki likaajat yhdenvertaisia täs- 
säkin suhteessa! Olivatpa syyt vesioikeuden asennemuutokseen mitkä 
tahansa, päätös on suuntaa antava siinä mielessä, että se ainakin pyrkii 
sovittelemaan toisaalta teollisuuden ja sen työntekijäin sekä toisaalta 
ympäristönsuojelun välisiä ristiriitoja. (KSML 3.6.1971: ”Välinäytös ennen 
finaalia”.) 


Kuusamo 1994: Näkökulmia esittävä julkisuus 


Journalismin julkisuutta jäsentävää toimintaa Kuusamon metsäkiistan tapauksessa 
hallitsivat samat eleet kuin Lievestuoreen tapauksessa. Kiistaan liittyvät uutiskärjet 
olivat yleisimmin tarkoitukseltaan raportoivia (49 %) ja perustuivat kerronnallisesti 
toimijoiden puheiden tiivistämiselle.? Toinen tärkeä uutiskärkien ele oli näkökul- 
mien tunnistaminen (42 %) toimijoiden puheita referoimalla. Näkökulmia tunnista- 
vat uutiskärjet olivat Kuusamon tapauksessa selvästi Lievestuoreen kiistajulkisuutta 
yleisempiä. Myös tunnistamisen tapa oli selvästi erilainen. 

Näkökulmien tunnistamista pidemmälle menevä tapahtumien taustoittaminen 
tai selittäminen oli vastaavasti vielä Lievestuoreenkin kiistaa harvinaisempaa. Taval- 
lisin taustoittamisen tapa Kuusamon kiistassa oli tapahtumien nykyhetken kytke- 
minen menneisiin tai tuleviin tapahtumiin (4 %). Lievestuoreen kiistan tapaan noin 
viidesosa uutisointia hallinneista raportoivista uutiskärjistä oli kertojavetoisia. Koko 
aineistossa kertojavetoiset uutiskärjet olivat Kuusamon kiistassa (19 %) hieman ylei- 
sempiä kuin Lievestuoreen tapauksessa (13 %). 

Aineiston tarkoitukseltaan raportoivissa jutuissa kerrottiin yhtäältä mitä kiista- 
metsissä oli kulloinkin tapahtunut, toisaalta selostettiin yleisemmällä tasolla kiistan 
tilannetta, sovittelupyrkimyksiä ja viranomaisten toimia. Kiistaa konkreettisten ta- 
pahtumien näkökulmasta lähestyvissä metsäjutuissa kysymys oli joko yhteismetsän 
aloittamista hakkuista tai aktivistien toimista hakkuiden pysäyttämiseksi. Kalevas- 
sa tarkoitukseltaan raportoivat jutut perustuivat yleensä toimijoiden puheiden 
referoimiselle tai tiivistämiselle. Helsingin Sanomissa selvästi tavallisempaa oli ta- 
pahtumien raportoiminen kertojavetoisesti. Tämä johtui Kuusamon kiistametsien 
tapahtumien pelkistymisestä rutiininomaisiksi sähkeuutisiksi, joissa ei välttämättä 
mainittu lainkaan lähteitä esitetyille tiedoille. Aktivistien toimituksille tiedottamis- 
ta, yhteismetsän toimintaan liittyvistä havainnoista uutisoitiin molemmissa lehdissä 
sekä raportoivassa kehyksessä että havaintojen näkökulmaisuutta korostaen. Kale- 
van Kuusamon aluetoimituksen toimittaja vieraili kiistametsissä, haastatteli osapuo- 
lia ja raportoi lähteiden puheiden pohjalta tilanteesta lukijoille. 


Suojelijat seurasivat sivusta 

Kuusamon kiistahakkuilla maanantaina rauhallista 

Tilanne Kuusamon yhteismetsän Syrjävaaran työmaalla pysyi maanantai- 
na rauhallisena. Urakoitsijat jatkoivat hakkuita tielinjalla sekä tientekoa 
eivätkä paikalla olleet luontoliittolaiset yrittäneet estää töitä. Työmaalla 
oli järjestystä valvomassa sekä poliiseja että rajavartijoita. Yhteismetsän 
osakkaita ei maanantaina ainakaan puoleen päivään mennessä näkynyt. 
(Kaleva 31.1.1995.) 


Kiistan asetelmaa yleisemmällä tasolla tarkastelevat, tarkoitukseltaan raportoivat 
uutiskärjet selostivat kiistan tilannetta tyypillisesti yhteismetsän toiminnan näkökul- 
masta ja arvioivat sen vaikutuksia kiistan kulkuun. Tällaisia asetelmajuttuja oli aineis- 
tossa konkreettisia metsäjuttuja vähemmän. Sisällöltään niissä lähestyttiin ajoittain 
uutisanalyysimäistä, syitä ja seurauksia erittelevää ja niillä spekuloivaa taustoitusta, 
vaikka kärjet olivatkin tarkoitukseltaan raportoivia. 

Lehtien välillä oli asetelmajuttujen uutiskärjissä ja leipäteksteissä ilmennyt sel- 
keä ero siinä, kenen tilannemääritelmille uutisointi perustui. Aktivistien tilannemää- 
ritelmät sulautuivat erityisesti Helsingin Sanomien asetelmajuttujen toimijoiden 
puheita tiivistäviin tilannekuvauksiin — kuten alla lainatun katkelman maininnassa 
”viimeisistä laajoista vanhoista metsistä”. Vastaavalla tavalla kertoja saattoi tiivistää 
tilanteen siten, että hakkuut etenevät kohti alueen ”maisemallisesti komeimpia koh- 
tia” tai todeta, että yhteismetsä ”puskee tietä luonnonarvojen inventointialueelle”. 
Kalevan asetelmajuttujen tilannemääritelmät olivat puolestaan avoimempia yhteis- 
metsän edustajien näkemyksille. Tämä käy ilmi esimerkiksi alla lainatun katkelman 
viittauksissa ”kohtuuttomiin mittoihin” paisuneesta suojelukiistasta, joka on ajanut 
yhteismetsän ”hankalaan asemaan”. 


Kiista suojelumetsistä kärjistyy taas Kuusamossa 

Luontoaktivistit jätettiin mottiin tukkipinon taakse 

Kuusamon metsäkiista on kärjistymässä Talaskankaan kaltaiseksi yhteen- 
otoksi. Kuusamon yhteismetsä ei suostu Kuusamon eteläpuolella sijait- 
sevien viimeisten laajojen vanhojen metsiensä luontokartoituksiin. (HS 
1.11.1994.) 


Kuusamon yhteismetsälle etsitään hakattavaksi korvaavia leimikoita 
Kohtuuttomiin mittoihin paisuneen suojelukiistan vuoksi hankalaan ase- 
maan joutuneelle Kuusamon yhteismetsälle yritetään löytää korvaavia 
leimikoita. Oulun lääninhallituksen joulukuun puolivälissä palkkaamien 
kahden biologin työ on kuitenkin alkanut kangerrellen. Luontoaktivis- 
teihin korviaan myöten kyllästynyt yhteismetsä ei ole arvioijien mukaan 
lämmennyt yhteistyöhön, minkä vuoksi puuston perusteella tehtävä in- 
ventointi sujuu hitaasti. (Kaleva 5.1.1995.) 


Kuusamon metsäkiistan uutisoinnissa näkökulmia tunnistavat uutiskärjet olivat lä- 
hes tasaveroisessa asemassa raportoivien uutiskärkien kanssa. Helsingin Sanomissa 
näkökulmien tunnistaminen toimijoiden puheita referoimalla oli uutisoinnin yleisin 
julkisuutta jäsentävä ele. Näkökulmakehyksen yleisyyden lisäksi myös tapa esittää 
näkökulmia oli selvästi erilainen verrattuna Lievestuoreen kiistaan, vaikka kerronnal- 
lisesti kyse olikin edelleen toimijoiden puheiden tiivistämisestä, ei kertojan omista 
havainnoista tai päätelmistä. Näkökulman erityisyys osoitettiin toimijoiden puhetta 
suoraan tai epäsuoraan lainaavien otsikoiden sijaan kuvailemalla toimijoiden kan- 
nanottojen luonnetta. Näissä kiistaa dramatisoivissa kuvauksissa Greenpeace moitti 

ja paheksui, Luonto-Liitto arvosteli, vihreät peräsivät, Luonnonsuojeluliitto paheksui, 
yhteismetsä kaipasi ja pelkäsi, maanomistajia hirvitti, MTK toivoi sekä metsänomis- 
tajia kauhistutti ja ihmetytti. 

Metsäaktivistien näkemykset pääsivät hyvin esiin molemmissa lehdissä ja heistä 
tehtiin myös myötäsukaisia henkilöjuttuja. Raportoivan kehyksen tapaan metsäak- 
tivistien näkemyksiin otettiin Kalevassa kuitenkin etäisyyttä kerronnallisin keinoin 
ja sanastovalinnoin. Selkeä ero lehtien välillä oli siinä, että Kaleva nosti esiin huo- 
mattavasti enemmän paitsi yhteismetsän myös sitä tukevien tahojen — esimerkiksi 
erilaisten paikallisten metsäjärjestöjen ja MTK:n — näkemyksiä, jotka jäivät käytän- 
nössä näkymättömiin Helsingin Sanomissa. Toimijoiden väliselle erimielisyydelle 
eksplisiittisesti perustuvat näkökulmakehykset olivat harvinaisia. Tavanomaisempaa 
oli erimielisyyden ilmeneminen epäsuorasti joko kiistan asetelmaa kuvaavassa ra- 
portoinnissa tai näkökulmina esiin nostettujen puheiden ristiriitaisuutena. 


Kuusamon yhteismetsä pelkää suojelun syövän leivän kokonaan 
Metsäkiista sotki puolen vuosisadan hakkuut 


Kuusamossa kovan kädenväännön jälkeen ensi vuoden elokuun lop- 
puun saakka rauhoitettujen vanhojen metsien suojelun laajuus on Kuu- 
samon yhteismetsälle ja ehkä koko kunnalle kohtalonkysymys. (Kaleva 
11.11.1994.) 


Metsäala kerrankin yksimielinen: 


Suojeluvaatimukset uhkaavat Pohjois-Suomen puuhuoltoa (Kaleva 
8.2.1995). 


Koillis-Suomen yhteismetsien puheenjohtajat: 


Leimikkoterrorilla tehty hallaa metsien suojelulle (Kaleva 14.2.1995). 


Valvontaviranomaisen käsitys: 


Kuusamon yhteismetsässä toteutuu kestävä kehitys (Kaleva 19.12.1994). 


Tarkoitukseltaan näkökulmien tunnistamista pidemmälle tapahtumien taustoituk- 
sessa menevät uutiskärjet olivat hyvin harvinaisia. Helsingin Sanomissa julkaistiin 
kolme tarkoitukseltaan taustoittavaa juttua ja Kalevassa kuusi. Tavallisin taustoitta- 
va ele oli tapahtumien nykyhetken kytkeminen tuleviin tapahtumiin. Menneisyyteen 
suuntautuneita taustoittavia uutiskärkiä ei aineistossa ollut lainkaan. Kuusamon 
kiistaa ei uutiskärjissä juuri kytketty 1990-luvun aiempiin metsäkiistoihin tai yhteis- 

metsän aiempiin suojelukiistoihin. Kalevan tulevaisuutta ennakoivissa uutiskärjissä 
kiistaa ja aktivistien vaatimuksia käsiteltiin erityisesti kuusamolaisten tulevaisuuden 
toimeentuloa uhkaavana tekijänä.?8 

Kuusamon kiistaa rinnastamaan pyrkiviä uutiskärkiä oli aineistossa neljä. Rinnas- 
tuksen kohteina olivat Ruotsin metsäkiistat, lääninhallitusten luonnonsuojelutarkoi- 
tuksissa määräämät toimenpidekiellot, Pohjois-Suomen luonnontilaisten metsien 
määrä ja pohjoisen metsien kasvunopeus. Ruotsin metsäkiistoissa kertovassa jutus- 
sa esiintyi metsäkiistoihin perehtynyt tutkija, mitä voi pitää merkkinä ainakin tieteen 
ja tutkimuksen kentän laajenemisesta ja ehkä myös journalistisen taustoituksen sy- 
venemisestä Lievestuoreen aikaan nähden. 


Toimenpidekieltoja tarvittu harvoin 
Poliisi valvoo päätöksiä, kiellon rikkomisesta jopa vankeutta 


Kuusamon yhteismetsän alueelle julistettiin maanantaina jo kolmas toi- 
menpidekielto. Se kertoo tilanteen kiperyydestä, sillä toimenpidekieltoja 
on tarvittu harvoin. Oulun lääninhallitus on aiemmin antanut vain muuta- 
man kiellon vuodessa. Toimenpidekielto perustuu luonnonsuojelulain 18. 
pykälään. Sen perusteella valtiolla on oikeus lunastaa maata suojelutar- 
koituksessa. (Kaleva 21.2.1995.) 


Ruotsin metsäkiistat viileämpiä 
Pohjoisten suojelualueiden vertailu vaikeaa 


Ruotsissa metsäkiistat eivät ole sytyttäneet samanlaisia intohimoja kuin 
Suomessa. Vakavia yhteenottoja on ollut vähemmän, ja keskustelu käy- 
dään mieluummin lehtien sivuilla kuin paikan päällä. (Kaleva 24.1.1995.) 


Tarkoitukseltaan tapahtumia selittäviä uutiskärkiä oli aineistossa kuusi. Helsingin 
Sanomien ainoa tarkoitukseltaan selittävä uutiskärki oli luontopalstan juttu, jossa 
kiistaa selitettiin kuvailemalla Närängänvaaran kansallispuistomaisia luonnonarvoja. 
Kalevan selittävissä jutuissa metsäkiistojen syntymistä selitettiin korvauskysymyk- 
sillä, lääninhallituksen toimenpidekieltoa Närängänvaaran luonnonarvoilla, Green- 


28 Tama kävi selkeimmin ilmi 19.12.1994 julkaistusta juttukokonaisuudesta. Etusivun ajallisia yhte- 


yksiä rakentavassa otsikossa ”Metsien suojelu uhkaa puuhuoltoa”. Sisäsivulla paikallisten asukkaiden 
näkökulma tiivistyi otsikoksi ”Metsiensuojelu on kirosana Koillismaan syrjäseuduilla”. Metsälautakun- 
nan johtajan näkemykset todettiin otsikolla ”Kuusamon yhteismetsässä toteutuu kestävä kehitys”. 
Kiistan seurauksia tarkasteltiin sisäsivulla otsikolla ”Ylimitoitettu vanhojen metsien suojelu vaarantaa 
puuhuoltoa”. 

peacen toimintaa sen tarpeella hankkia lisää maksavia jäseniä sekä yhteismetsän 
toimintaa sen merkityksellä poliittisen ja taloudellisen vallan käyttäjänä Kuusamos- 
sa. Viimeksi mainittu juttu oli myös sikäli poikkeuksellinen, että siinä yhteismetsää 
tarkasteltiin Kalevan muuta uutisointia selkeämmin ulkopäin, analyysin kohteena. 
Jutussa kerrottiin yhteismetsän suurosakkaista ja koitettiin tuoda esiin heidän näke- 
myksiään kiistasta.?? 


Suojelusotaa käyvä yhteismetsä on suurvaikuttaja Kuusamon kulisseis- 
sa 

Omaisuuttaan puolustavat isäntämiehet hankalia vastustajia myös koti- 
kehän ulkopuolella. 

Räväkällä metsäpolitiikallaan kansainväliseen julkisuuteen itsensä ja joi- 
denkin mielestä koko suomalaisen metsäteollisuuden parturoinut Kuusa- 
mon yhteismetsä on muutakin kuin pelkkä metsänomistajien yhteenliit- 
tymä. Kuusamolaisittain tämä liki 6000 osakkaan organisaatio on myös 
ylivertainen poliittisen ja taloudellisen vallan käyttäjä. (Kaleva 23.2.1995.) 


Journalististen mielipiteenilmaisujen näkökulmasta pääkirjoitusten merkitys oli Kuu- 
samon kiistassa selvästi vähäisempi kuin Lievestuoreen tapauksessa. Myös Muut 
lehdet -palstan pääkirjoituslainausten merkitys oli huomattavasti pienempi. Helsin- 
gin Sanomat käsitteli Kuusamon tapahtumia vain yhdessä ja Kaleva neljässä pää- 
kirjoituksessa. Kalevassa julkaistiin lisäksi yksi kiistaa käsitellyt toimittajan kolumni. 

Lievestuoreen kiistan tapaan lehdet eivät ottaneet tapahtumiin jyrkkää kantaa, 
vaan pyrkivät pikemminkin erittelemään sitä ulkopuolisen näkökulmasta. Helsin- 
gin Sanomat asemoitui pääkirjoituksessaan lähemmäksi luonnonsuojeludiskurssia 
korostaessaan suojelupäätösten tärkeyttä markkinanäkökulmasta. Kalevassa kiis- 
taan otettiin kantaa myös konkreettisemmalla tasolla. Sekä metsäaktivisteilla että 
yhteismetsällä nähtiin olevan perusteet toiminnallensa, joka ylilyönteineen aiheutti 
kuitenkin suomalaisen metsäteollisuuden näkökulmasta hyvin haitallisen kiistan. 
Molemmissa lehdissä suojelukorvauksista päättävillä politiikoilla uskottiin olevan 
avaimet Kuusamon kaltaisten kiistojen ratkaisemiseen. Pääkirjoitusten näkemys po- 
liitikoiden tärkeästä asemasta ei kuitenkaan näkynyt lainkaan lehtien uutisosastoilla, 
jossa poliitikkoja esiintyi harvakseltaan, eikä heitä erityisen voimakkaasti haastettu 
ratkaisemaan tapausta. 


9 Jutun kirjoittaja oli Kuusamon aluetoimituksen sijaan ilmeisesti Oulun toimituksesta, eikä hän kir- 


joittanut muita kiistaan liittyviä juttuja. 

Metsäkiistat vaativat nopeita ja selkeitä ratkaisuja. Suomelle elintär- 
keää metsäteollisuutta ei ole viisasta vaarantaa ajautumalla toistuvasti 
skandaaleihin ja boikottiuhkiin. Jos ostajat haluavat paperia, jonka raa- 
ka-aineeksi ei ole kaadettu vanhoja metsiä tai tuhottu uhanalaisia lajeja, 
vaatimus on parasta ottaa todesta. [...] Kun tehokäsittelyltä säästyneitä 
vanhoja ja arvokkaita metsiä on vain vähän jäljellä, ne pitää määritellä ja 
suojella nopeasti. Ratkaisuun tarvitaan korkean tason poliittinen päätös, 
koska metsä- ja ympäristöviranomaisilla ei selvästi ole keinoja sopia jär- 
jestelyistä. (Hs 25.2.1995: ”Käytön ja suojelun riita ratkaistava”.) 


Kuusamon yhteismetsän osakkaat halusivat osoittaa, että omistaja on 
isäntä metsässään. He eivät jostain syystä olleet vielä huomanneet, että 
kaikkialla maailmassa on herätty ympäristön suojeluun. Siltä ei enää voi 
eikä kannatakaan sulkea silmiä. Tosiasiat on viisasta ottaa huomioon. [...] 
Luonnonsuojelijat eivät puolestaan ole halunneet vähimmässäkään mää- 
rin ymmärtää elinmahdollisuuksiaan puolustavia pohjoisen ihmisiä. Maa- 
ilmalle on levitetty liioittelevaa ja vääristelevääkin tietoa siitä, millainen 
on tilanne Pohjois-Suomessa. (Kaleva 24.2.1995: ”Kallista kiivailua”.) 


Talvivaara 2012: Kertojavetoinen julkisuus 


Talvivaaran kiistassa journalistinen julkisuus rakentui Lievestuoreen ja Kuusamon 
tapausten tapaan pääasiassa raportoivassa (51 %) ja näkökulmia esittävässä kehyk- 
sessä (24 %). Tavallisin journalistinen ele oli molemmissa lehdissä edelleen toimi- 
joiden puheita tiivistävä uutiskärki, joka vastasi kysymykseen, mitä on tapahtunut. 
Journalismin julkisuutta jäsentävä toiminta oli Talvivaaran kiistassa kuitenkin mo- 
nella muulla tavalla erilaista kuin 18 vuotta aiemmin Kuusamon kiistassa ja 41 vuot- 
ta aiemmin Lievestuoreella. Tarkoitukseltaan taustoittavia oli Talvivaaran kiistassa 
lähes viidesosa uutiskärjistä, mikä on selvästi enemmän kuin Kuusamon ja Lieves- 
tuoreen tapauksissa. Erityisesti ajallisia yhteyksiä rakentavilla uutiskärjillä oli selväs- 
ti suurempi merkitys. Näkökulmia esittäviä uutiskärkiä oli Talvivaaran tapauksessa 
puolestaan selvästi vähemmän kuin kahdessa aiemmassa kiistassa. Kainuun Sano- 
missa raportoiva kehys oli tarkoitukseltaan taustoittavien kehysten kustannuksella 
keskeisemmällä sijalla kuin Helsingin Sanomissa. 


30 Tutkimuksen kohteena olivat aineiston uutisjutut, joita oli yhteensä 254 (Helsingin Sanomat 81 ja 


Kainuun Sanomat 173). 

Kerronnallisesti merkittävä muutos oli se, että journalistisen kertojan omat ha- 
vainnot tai päätelmät olivat käytännössä yhtä yleinen tapa (28 %) rakentaa uutis- 
kärki kuin toimijoiden puheiden referoiminen tai tiivistäminen. Kärkien kertoja- 
vetoisuutta selittää osittain faktalaatikoiden ja sisäsivun juttujen sisältöä kertojan 
toimesta yhteen vetävien etusivun vinkkien yleistyminen.3* Kertojan aktiivisuus 
Talvivaaran kiistajulkisuuden jäsentäjänä oli aiempia tapauksia laaja-alaisempaa, 
sillä kertojavetoisilla kärjillä oli merkittävä osuus paitsi raportoivissa myös tarkoituk- 
siltaan näkökulmia esittävissä ja taustoittavissa uutiskärjissä. Toimijoiden puheiden 
referoiminen ja tiivistäminen olivat Kainuun Sanomissa yleisempiä kuin kertojavetoi- 
sammassa Helsingin Sanomissa. 

Kuusamon metsäkiistan tapaan tutkittujen lehtien välillä oli selvä ero siinä, mi- 
ten journalistinen kertoja tiivisti toimijoiden puheita uutiskärjiksi ja minkälaisia omia 
päätelmiään tai havaintojaan kertoja esitti uutiskärkinä. Helsingin Sanomissa kerron- 
ta nojasi sisällöllisesti jätealtaan vuodon ympäristövaikutuksia ja vastuukysymyksiä 
korostavaan katastrofidiskurssiin. Kainuun Sanomat puolestaan nojasi vuodon tuk- 
kimista korostavaan onnettomuusdiskurssiin ja piti esillä kysymystä kaivoksen tule- 
vaisuudesta. 

Helsingin Sanomissa katastrofidiskurssiin vaikutus kävi raportoivassa kehyksessä 
selvästi ilmi esimerkiksi vuotavan veden metallipitoisuuksista tai muista ympäris- 
tövaikutuksista kertovissa jutuissa. Esimerkiksi keskiviikon 7.11.2012 pääjutun kär- 
jessä kertoja kuvaili sakka-altaiden vesiä niiden nikkelipitoisuuden perusteella kai- 
vosalueella muhivaksi ”päästöpommiksi”.?? Jutussa puhuvat toimijat eivät tällaista 
tulkintaa esittäneet tai edes kommentoineet toimittajan väitteen taustalla olevaa 
ajatuskoetta, jossa ”kaikki kaivokselta karkaavat vedet päätyisivät näin väkevinä 
ympäristöön”. Toimittajan ajatuskoe on hyvä esimerkki myös siitä, miten kertojan 
tekemien havaintojen sijaan uutiskärjet rakentuivat Talvivaaran tapauksessa tavan- 


31 Vinkkejä arvioitiin tutkimuksessa itsenäisinä juttuina, eikä viittauksen kohteena olevan sisäsivun 


jutun osina. Näin tehtiin muun muassa siksi, että vinkit vetivät tavanomaisesti yhteen useamman kuin 
yhden sisäsivun jutun antia. Vinkit olivat itsenäisiä juttuja, joissa tiivistettiin, mitä aiheesta sisäsivuilla 
kerrottiin. Kertojavetoisia uutiskärkiä oli kuitenkin Lievestuoretta ja Kuusamoa enemmän myös pelk- 
kiä sisäsivun uutisia tarkasteltaessa. 


32 Vastaavalla tavalla journalistinen kertoja saattoi omatoimisesti esimerkiksi kuvailla nikkeliarvojen 


ylittyneen ”rajusti”, puhua ”tuhojoesta” tai päätellä luontomatkailun ”tahriutuneen”, vaikka mikään 
tekstissä lainattu lähde ei näin väittänytkään. Myös Kainuun Sanomissa kertoja puhui tällä tavalla 
”karmeasta myrkkycocktailista”, ”arvosteluryöpystä” tai ”mustasta maanantaista”. Katastrofidiskurs- 
sin suuntaan viettävä journalistinen tulkinta ja johtopäätösten vetäminen oli Kainuun Sanomissa kui- 


tenkin huomattavasti harvinaisempaa. 

omaisesti nimenoman toimittajan asiaan perehtymisensä perusteella tekemille pää- 
telmille.33 


Nikkeliä 50 kertaa yli sallitun 

Talvivaaran kaivosalueelta on päässyt vesiin nikkeliä jo 50 kertaa enem- 
män kuin saisi. Varsinainen pommi muhii kaivosalueella. Toistaiseksi val- 
taosa metallipitoisista jätevesistä on pysynyt varoaltaissa. 
SOTKAMO/HELSINKI. Talvivaaran kaivosalueelta on vuotanut lähivesiin 
merkittäviä määriä vesieliöille haitallista nikkeliä. Kaivoksen pohjoispuo- 
lella, Salmisen ja Kalliojärven välisessä ojassa nikkelipitoisuudet ylittyvät 
50-kertaisesti. Eteläpuolelle nikkeliä ei ole toistaiseksi päässyt. Varsi- 
nainen päästöpommi muhii kuitenkin itse teollisuusalueella. Vuotavien 
kipsisakka-altaiden nikkelipitoisuudet ovat huimia, 20-30 milligrammaa 
litrassa. (HS 7.11.2012.) 


Konkreettinen esimerkki lehtien välisestä erosta raportoivan kehyksen suuntautumi- 
sessa oli uutisointi Helsingissä järjestetyistä tiedotustilaisuuksista, joissa käsiteltiin 
vuodon ympäristövaikutuksia. Tiistaina 13.11. Helsingin Sanomien leipätekstiltään 
lähinnä vuodon hallintatoimiin keskittyneen pääjutun ympäristökärjessä kerrottiin 
Suomen ympäristökeskuksen tutkijoiden mallilaskelmien perusteella: ”Talvivaarasta 
lähijärviin yli tuhat kiloa nikkeliä”. Keskiviikkona 14.11. pääjutussa puolestaan pää- 
teltiin tuoreiden vesinäytteiden perusteella: ”Alumiini tappaa järven kalat”. Koko- 
naisvaltaisesta tuhosta kertovan kärjen taustalla oli jutun perusteella ympäristökes- 
kuksen erikoistutkijan lausunto, jonka mukaan ”kalakuolemia on odotettavissa”. 
Kainuun Sanomissa tiedotustilaisuuksia ei pidetty yhtä uutisarvoisina ja niiden 
viesti myös tulkittiin toisella tavalla. Ensimmäisestä tilaisuudesta ja ympäristökes- 
kuksen mallilaskelmista kertovassa uutisessa otsikon johtopäätös oli ”Vaikutukset 
vielä täysi arvoitus” (Ks 13.11.2012). Päivän pääuutisena oli kuitenkin Talvivaaran 
taloustilanne (”Maastoon valuu viisi miljoonaa euroa viikossa”). Toisesta tiedostusti- 


33 Lievestuoreen tapauksessa kertoja teki havaintoja tehtaan toiminnasta (”piipusta nouse taas 


savu”) ja yksittäisissä tapauksissa myös jätevedestä (”viskin väristä”). Talvivaaran tapauksessa kerto- 
jan tekemille havainnoille perustuvat kärjet olivat harvinaisia ja liittyivät lähinnä vuodon tukkimisyri- 
tyksiin. Havaintojen sijaan erityisesti Helsingin Sanomien uutisoinnissa oli juttuja, joiden lähtökohtana 
olivat toimittajan tekemät päätelmät, joita jutussa esiintyvät toimijat sitten vahvistivat, kiistivät tai 
puhuivat itse asiassa muista asioista. Paikan päältä tehtyjen havaintojen korvautumiseen päätelmillä 
saattaa kerronnan tyylin ohella vaikuttaa Talvivaara-uutisoinnin intensiivisyys ja toimittajien rajattu 
pääsy kaivosalueelle. Toisaalta myös toimitustyön keinovalikoima ja uutistyön luonne ovat Lieves- 
tuoreen ja Talvivaaran välisellä ajanjaksolla saattaneet muuttua päätelmien esittämistä havaintojen 
sijaan suosivaksi. 

laisuudesta Kainuun Sanomat kertoi Helsingin Sanomien sävyyn — mutta vasta sivulla 
A7 ("Talvivaaran päästö on karmea myrkkycocktail”). Sitä uutisarvoisempina rapor- 
toinnin kohteina pidettiin vuotovesien kalkitusta, vuodon tyrehtymistä ja kaivoksen 
metallitehtaan mahdollista käynnistämistä (myrkkyuutiseen viitattiin kuitenkin leh- 
den etusivun pääotsikossa ”Vesi on jo myrkyllistä”). 

Sama kuvio toistui jätealtaiden sisällön uraanipitoisuuksista uutisoitaessa. Hel- 
singin Sanomien torstain 8.11. pääuutisessa ”Ympäristöön valuu uraania” huomio 
kiinnitettiin kipsisakka-altaiden veden uraanipitoisuuteen ja sen mahdollisiin vaiku- 
tuksiin. Jutussa Säteilyturvakeskuksen johtaja totesi ”sellaista vettä ei missään ta- 
pauksessa voi suositella juotavaksi”. Hän kuitenkin huomautti, että pitoisuudet oli 
mitattu aivan vuotokohdan juurelta ja ne laimenisivat sekoittuessaan muihin vesiin. 
Kainuun Sanomat käsitteli samaa asiaa otsikolla ”Vuotoveden uraanista ei vaaraa 
terveydelle” ja jutussa Säteilyturvakeskuksen johtaja totesi, että sairastumisriski oli- 
si olemassa, jos vuotavaa vettä juotaisiin pitkiä aikoja. Päivän pääuutiseksi Kainuun 
Sanomat nosti uraanipitoisuuden sijaan vuodon tukkimispyrkimykset: ”Reikä löytyi, 
tehtaan ylösajo viivästyi”. 

Näkökulmia tunnistavat uutiskärjet olivat Talvivaara-uutisoinnissa harvinaisem- 
pia kuin Lievestuoreen tai Kuusamon tapauksissa. Kerronnallisesti ne perustuivat 
pääasiassa toimijoiden puheiden referoimiselle. Tyypillisesti näkökulmia tunnista- 
vien sähkeuutisten otsikko oli suora lainaus tai esittäjän nimen ja kaksoispisteen jäl- 
keen esitetty toimittajan tiivistys kyseisen toimijan näkemyksestä. Kuusamon kiistan 
kaltaista lausuntojen dramatisoivaa kuvailua ei Talvivaaran tapauksessa ilmennyt. 
Kuten aiemmissa tapauksissa, myös Talvivaaran kohdalla aineistossa oli ainoastaan 
muutamia juttua, joissa näkökulmien esittämisen kärkenä oli toimijoiden välinen eri- 
mielisyys. 

Myös näkökulmien tunnistamisessa lehtien välillä oli selkeitä eroja. Raportoivan 
kehyksen tapaan myös näkökulmia esittävää kehystä hallitsi Kainuun Sanomissa Tal- 
vivaaran näkökulma. Kun Pekka Perä palasi julkisuuteen, lehti julkaisi hänestä sa- 
massa numerossa peräti kaksi myötäsukaista henkilökuvaa. Kaivoksen työntekijöi- 
tä ei sen sijaan julkisuudessa yhtä poikkeusta lukuun ottamatta esiintynyt, mikä oli 
merkittävä ero Lievestuoreen tapaukseen verrattuna. 

Pekka Perän Talvivaara-painajainen 
Haastattelu: ”Hyvä tarkoitus paljastui karmeaksi virheeksi” 


Talvivaaran toimitusjohtaja Pekka Perä, 48, on väsynyt. Mies ei yritäkään 
teeskennellä energistä johtajaa, vaikka hänet on juuri valittu takaisin yh- 
tiönsä toimitusjohtajaksi. (Ks/sTT 16.11.2102.) 


Projektimies palasi peräsimeen 

Projekti: Pekka Perä yrittää pelastaa perustamastaan Talvivaaran kaivok- 
sesta sen, mitä vielä pelastettavissa on. 

Paluu: Omapäinen kaivospomo sanoo palaavansa omasta halustaan sel- 
vittämään itse keittämäänsä soppaa. 


Pelastaja: Öykkärin mainetta kantava kaivosinsinööri joutuu sivistä- 
mään käytöstään, jos aikoo selvitä ympäristökatastrofista voittajana. (Ks 
16.11.2012.) 


Helsingin Sanomissa näkökulmia tunnistavien uutiskärkien tarkoituksena oli Talvi- 
vaaran näkemysten esittämisen sijaan viranomaiskritiikki, jossa näkyvin rooli oli kah- 
della ympäristöoikeuden professorilla. Kyse oli Helsingin Sanomien uutisvalinnoista 
ja uutistyöstä, sillä kumpikaan professoreista ei esiintynyt Kainuun Sanomissa puhu- 
vana toimijana. Itä-Suomen yliopiston ympäristöoikeuden professori Tapio Määtän 
näkemykset tiivistettiin HS:n etusivun otsikossa ”Professori: Talvivaaran kaivoksen 
sulkemiselle oli perusteet jo keväällä” (Hs 8.11.2012). Sisäsivun uutisen kuvituksena 
oli revinnäisiä lainkohdista, jotka olisivat antaneet viranomaisille mahdollisuuden 
keskeyttää kaivoksen toiminta jo ennen vuotoa. Seuraavana päivänä puheenvuoron 
sai Helsingin yliopiston ympäristöoikeuden professori Vesa Majamaa, joka — tarkoi- 
tukseltaan selittävässä jutussa — osoitti Helsingin Sanomien laatiman kaavion tuke- 
mana ”sylttytehtaan” sijaitsevan ympäristöministeriössä.3* 

Helsingin Sanomat oli selvästi aktiivisempi myös ympäristövaikutuksista kärsi- 
vien tahojen tunnistamisessa ja heidän näkökulmansa artikuloimisessa. Molemmat 
lehdet nostivat esiin kajaanilaiset seurakuntanuoret, jotka olivat joutuneet luopu- 
maan Kivijärven rannalla sijaitsevan leirikeskuksen käytöstä järviveden aiheuttamien 
iho-oireiden vuoksi jo keväällä 2010. Helsingin Sanomien jutussa ”Talvivaara tahrasi 
Sonkajärven luontomatkailun” (Hs 16.11.2012) kerrottiin kolmen mökkeilijän ja yh- 


34 Kainuun Sanomissa tällaisen viranomaiskritiikin nosti otsikkotasolle kainuulainen liikenneministe- 


ri Merja Kyllönen, jonka mukaan ”kaikkia valvontakeinoja ei ole käytetty Talvivaaran ympäristöhaitto- 
jen estämiseksi” (Ks 8.11.2012). 


108 


Journalismi ympäristökiistojen jäsentäjänä 


den matkailuyrittäjän ympäristövaikutuksia koskevista havainnoista ja tapahtumien 
herättämistä tunteista.” Jutussa ”Luontoretkellä Talvivaarassa” (HS 29.11.2012) 
puolestaan kerrottiin savolaisten, kaivokseen nähden alajuoksulla asuvien ihmisten 
vuotopaikalle tekemästä bussiretkestä. 

Kainuun Sanomissa ympäristövaikutuksista kärsiviä tahoja nostettiin esiin ai- 
noastaan meneillään olleeseen Talvivaaran laajennushankkeen ympäristövaikutus- 
ten arviointiin kuuluneesta tilaisuudesta raportoineessa jutussa ”Huoli lähijärvien 
rannoilla on kova” (KS 10.11.2012). Kainuun Sanomat artikuloi kaivoksen ympäris- 
töongelmista kärsivien näkökulmaa raportoimalla viranomaisten järjestämästä ti- 
laisuudesta siinä missä Helsingin Sanomat etsi omatoimisesti käsiinsä mahdollisia 
haitankärsijöitä. 

Tarkoitukseltaan tapahtumia taustoittavia uutiskärkiä oli Talvivaara-uutisoin- 
nissa selvästi Lievestuoreen ja Kuusamon kiistoja enemmän. Taustoittavien juttujen 
merkitys oli keskeinen erityisesti Helsingin Sanomissa, jossa niitä oli peräti kolmasosa 
kaikista jutuista. Tavanomaisin taustoittamisen tapa oli ajallisten yhteyksien rakenta- 
minen kytkemällä jätealtaan vuoto sen hallintapyrkimyksiin, viranomaisten toimin- 
taan ja poliitikkojen aikeisin. Kainuun Sanomien uutisoinnissa Talvivaaran kaivoksen 
käynnistämistä, kaivosyhtiön taloustilannetta ja kaivoksen sulkemisen mahdollisia 
seurauksia käsiteltiin selvästi useammin kuin Helsingin Sanomissa. Molemmat leh- 
det käsittelivät myös vuodon ympäristövaikutuksia tulevaisuusnäkökulmasta. Hel- 
singin Sanomat julkaisi suhteessa enemmän menneisyysjuttuja kuin Kainuun Sano- 
mat. Menneisyysjutuissa taustoitus liittyi Talvivaaran aiempiin ympäristöongelmiin 
ja viranomaisten tekemiin valvontapäätöksiin. Esimerkiksi 20.11. julkaistu ”Hs-selvi- 
tys” ”Myrkkypäästöjä joka vuosi” alkoi kertojan tiivistyksellä: ”Talvivaaran jätevedet 
ovat ottaneet vastaan joka vuosi ikäviä yllätyksiä kaivoksen suunnalta”. 


35 Otsikon suhteen mielenkiintoista on, että jutussa haastateltu sonkajärveläinen matkailuyrittäjä 


kommentoi tilannetta hyvin maltillisesti, vaikka (kertojan kuvauksen mukaan) ”perui saastekohun 
vuoksi suunnitelmansa rakentaa lisää mökkejä”. Yrittäjän oma, suoraan lainattu arvio oli: ”Edetään 
maltilla. Rakennan ehkä vain minigolfkentän ja sulkapallokentän”. Sonkajärven kunnanjohtaja sen si- 
jaan arvioi jutussa, että ”Talvivaaran päästöt vaikuttavat kielteisesti koko Vuoksen vesistöalueiden 
matkailunäkymiin”. Ajatus ”tahriutumisesta” vaikuttaisi olevan toimittajan arkijärkinen ja yleistävä 
päätelmä. Tässäkin tapauksessa — kuten vuodon ympäristövaikutusten kuvailemisessa — Helsingin 
Sanomien uutiskertoja otti varsin suuria vapauksia jutun kärjen rakentamisessa oman päätelmänsä 
varaan. Mielenkiintoinen piirre tässä suhteessa oli myös haittojen tuominen nykyhetkeen puhumal- 
la niistä preesensissä tai imperfektissä melko pian vuodon jälkeen korostamatta erikseen, että kyse 
on mahdollisista vaikutuksista (vuoto tahrasi luontomatkailun ja vuoto tappaa järven kalat). Samaan 
tapaan menivät ajoittain sekaisin kaivoksen aiemmin aiheuttamat haitat ja kipsisakka-altaan vuodon 
mahdollisesti tulevaisuudessa aiheuttamat haitat. 

Tuhojoet vaativat vuosien hoitoa 

Päävuoto jatkui lauantaina ruskeana virtana kohti Vuoksen vesistöä 
SOTKAMO. Talvivaaran nikkelikaivoksen kipsisakka-altaasta jo viikon jat- 
kunut jätevesivuoto vaatii pitkää ajan jälkihoitoa alueen alapuolisissa 


vesistöissä. Näin arvioi erikoistutkija Jaakko Mannio Suomen ympäristö- 
keskuksesta (Syke). (Hs 11.11.2012.) 


Ympäristölupa viivästynee vuodon takia 


Valitukset: Pohjois-Suomen aluehallintovirastoon sataa asukkaiden 
muistutuksia 

Talvivaaran vesienhallinta uhkaa riistäytyä täysin käsistä, jos yhtiö ei saa 
käynnistää metallitehdastaan. Avolouhos, kipsisakka-allas ja jälkikäsit- 
telyalueet ovat niin täynnä vettä, ettei kaivosalueella ole enää tilaa ensi 
kevään sulamisvesille. Myös prosessiliuosten varoaltaat ovat täynnä. (Ks 
14.11.2012.) 


Talvivaaran tapausta rinnastamaan pyrkiviä uutiskärkiä oli aineistossa viisi.’ Selittä- 
minen oli tarkoituksena yhdessätoista Talvivaaran tapahtumiin liittyvässä uutiskär- 
jessä. Kainuun Sanomissa kaikki syitä tai selityksiä etsivät jutut liittyvät Talvivaaran 
toimintaan. Lehdessä julkaistiin kaksi Talvivaaran taloustilannetta käsitellyttä uu- 
tisanalyysiä. Muissa jutuissa tapahtumia selitettiin sakka-altaan teknisillä yksityis- 
kohdilla ja yhtiön riskinotolla. Pekka Perän palattua yhtiön toimitusjohtajaksi lehti 
nosti sisäsivun uutisjutun kärjeksi Perän selityksen, jonka mukaan ”vuodon aiheutti 
varmaan vesimassa” (Ks 29.11.2012). 

Helsingin Sanomissa tarkoitukseltaan selittäviä uutisjuttuja julkaistiin viisi. Kol- 
messa jutussa selitys liittyi suoraan Talvivaaran toimintaan. Näistä Tiede-sivujen jut- 
tu ”Talvivaara pelaa riskialttiilla prosessilla” (Hs 13.11.2012) selitti tapahtumia run- 
saiden sateiden vaikutuksella bioliuotus-prosessiin. Mielenkiintoinen yksityiskohta 
oli tiedejutun etäisyydenotto lehden uutisointia hallinneeseen katastrofidiskurssiin. 
Jutun otsikossa Talvivaaran tapahtumiin viitattiin ”ympäristöonnettomuutena”. 
Koko aineiston ainoa uutiskärki, jossa syytä tai selitystä etsittiin suoraan muualta 


36 Kainuun Sanomien kaksi rinnastavaa uutiskärkeä olivat faktalaatikoita, joissa vertailtiin EU:n ym- 


päristödirektiivin soveltamista eri maissa sekä Talvivaaran vesien ja erilaisten nesteiden ph-pitoi- 
suuksia (molemmat 30.11.2012). Helsingin Sanomat rinnasti kaivosalalle kaavailluista stressitesteistä 
uutisoidessaan Talvivaran tilannetta kahteen muuhun suomalaiseen kaivoshankkeeseen pienissä kai- 
nalojutuissa (HS 17.11.2012). Lehden kolmas rinnastavalle kehykselle rakentunut juttu kertoi Ruotsin 
kaivoskiistoista (Hs 19.11.2012). 

kuin Talvivaaran toiminnasta oli edellä mainittu, viranomaisten välisiä suhteita sel- 
vittänyt kaavio ”Ympäristöoikeuden professori: Sylttytehdas on ministeriössä” (HS 
9.11.2012). Jutussa ”Miljardien hyödyt vai miljardien haitat?” (HS 18.11.2012) toi- 
mittaja etsi selityksiä tapahtumille keräämällä yhteen kaivokseen liittyviä kysymyk- 
siä ja vastauksia. 

Journalistisella mielipiteenilmaisulla oli suurempi merkitys Talvivaaran kiistajul- 
kisuudessa kuin Lievestuoreen ja Kuusamon tapauksissa, vaikka tutkittu ajanjakso oli 
selvästi lyhyempi. Helsingin Sanomat otti asiaan kantaa kahdessa pääkirjoituksessa 
ja neljässä toimittajan mielipidekirjoituksessa. Kainuun Sanomissa aihetta käsiteltiin 
neljässä pääkirjoituksessa ja kahdessa toimittajan mielipidekirjoituksessa. 

Helsingin Sanomien journalistiset mielipiteenilmaisut käsittelivät Talvivaaran 
tapausta katastrofidiskurssin puitteissa Talvivaaran ja viranomaisten laiminlyön- 
tien näkökulmasta. Erityisesti politikoilta vaadittiin kovasanaisesti nopeampaa rea- 
gointia ja tiukempia otteita. Lehden toimituspäällikkö vertasi omassa kolumnissaan 
Talvivaaran tilannetta Hurrikaani Sandyn jälkihoitoon Yhdysvalloissa (Hs 8.11.2012: 
”Väistelijöiden valtakunta”). Kainuun Sanomien journalistisissa mielipiteenilmaisuis- 
sa liikuttiin lähempänä onnettomuusdiskurssia siinä mielessä, että niissä käsiteltiin 
akuutin tilanteen hallintaa ja esimerkiksi sakka-altaiden teknisiä yksityiskohtia. Kri- 
tiikki kohdistui viranomaisia ja politikkoja terävämmin kaivosyhtiöön esimerkiksi 
”Saatanan tunarit” otsikoidussa pääkirjoituksessa (Ks 12.11.2012). 


On todennäköistä, että kipsisakka-altaaseen kerätyn veden massiivinen 
paino on ratkaissut suojakalvon sauman, minkä seurauksena ohut kivi- 
tuhkakerros on valunut veden mukana maaperässä tai kalliossa olevia 
purkausuomia pitkin pois. Kalvo on todennäköisesti vaurioitunut laajalti, 
koska vuodon paikkaaminen ei uutterista yrityksistä huolimatta ole vie- 
lä onnistunut [...] Ei ole syytä epäillä kaivosyhtiön nyt tekevän kaikken- 
sa ongelman ratkaisemiseksi. On nimittäin kysymys Talvivaaran itsensä 
elinehdoista. Kehnossa talouskunnossa olevasta yhtiöstä on tullut koko 
kaivosalan tulevaisuutta varjostava karmea esimerkki. Merkittävästi Tal- 
vivaaraa omistavan valtion edustajat ovat myös menettämässä kärsivälli- 
syytensä. (Ks 9.11.2012: ”Allas remonttiin”) 


Talvivaaran tapaus on osoittanut, että maan hallitus ei osaa reagoida 
yllättäviin kriisitilanteisiin. Vastuu sysätään yksittäiselle virkamiehelle, 
joka asiasta on vastuussa. Poliittista vastuuta hän ei voi kantaa. Sitä ei 
tahdo ottaa kukaan muukaan: esimerkiksi ympäristöministeri Ville Nii- 
nistö (vihr.) on syyttänyt tapahtuneesta edellisen hallituksen ministe- 
reitä. Vasta keskiviikkoiltana hän jyrähti blogissaan, että nyt riittää. [...] 

Asiantuntijoiden tehtävänä oli epäilemättä rauhoittaa pelkoja, olivat ne 
aiheellisia tai aiheettomia. Vielä puuttuu hallitustason toimija, joka olisi 
tullut julkisuuteen sanomaan, että kaikki mahdollinen tehdään, jotta vas- 
taava ei toistuisi. Hallituksen tiedotustilaisuus on luvassa perjantaina. (HS 
15.11.2012: ”Hallitus heräsi jälkijunassa Talvivaaran katastrofiin”) 


Yhteenveto: Silminnäkijä, näkökulmaistaja ja dramaturgi 


Journalismin tärkein julkisuutta jäsentävä ele oli kaikissa tutkituissa kiistoissa uutis- 
kärki, joka vastasi toimijoiden puheita referoimalla kysymykseen, mitä on tapahtu- 
nut. Tämän journalistista julkisuutta jäsentävän mannerlaatan suhteen kiistojen uu- 
tisoinnissa ei tapahtunut mitään vallankumouksellista muutosta, vaikka sisällöllisesti 
kiistat saivatkin senkin puitteissa tietenkin toisistaan poikkeavia merkityksiä. 

Journalismin raportoivan ja referoivan eleen pysyvyyden rinnalla kiistojen välil- 
lä oli kuitenkin myös mielenkiintoisia eroja. Lievestuoreen ja Kuusamon tapaukses- 
sa julkisuus oli tapahtumakeskeistä ja kiistojen taustoittaminen lähes olematonta. 
Talvivaaran kiistassa tapahtumien taustoittamisella ja selittämisellä oli puolestaan 
olennainen merkitys riippumatta siitä, puhuttiinko onnettomuudesta vai ympäris- 
tökatastrofista. Kuusamon ja Talvivaaran kiistoja yhdistävä tekijä oli puolestaan se, 
että paikallinen sanomalehti jäsensi kiistajulkisuutta selvästi enemmän ympäristöä 
pilaavan toimijan puheen perusteella kuin molemmissa kiistoissa enemmän ympä- 
ristöä puolustaneisiin tahoihin nojannut Helsingin Sanomat. Lievestuoreen tapauk- 
sessa vastaavaa eroa ei ollut havaittavissa. Pääkirjoituksissa Keskisuomalainen piti 
ympäristönäkökohtia esillä Helsingin Sanomia pontevammin. 

Tämän luvun havaintoja tulkiten voi kullekin kiistalle tunnistaa ja nimetä näky- 
vimmän roolin, jolla uutiskertoja vaikutti kiistojen jäsentymiseen julkisuudeksi. Lie- 
vestuoreen kiistassa uutiskertojan näkyvin rooli oli myötäelävä silminnäkijä. Tässä 
roolissa uutiskertoja kuvaili laittomasti käynnistetyn ja ympäristöä pilaavan tehtaan 
toimintaa ja tehtaan valtausta innostuneesti, työn tekemistä ja työläisten joukkovoi- 
maa romantisoiden. Samassa myötäelävän silminnäkijän roolissa uutiskertoja rapor- 
toi Lievestuoreella tapaamiensa työläisten vaikeuksista. Kertojan toiminta ilmentää 
omalta osaltaan työn ja toimeentulon merkitystä kulttuurisina kategorioina, sillä jä- 
tevesien uhkaamaa Lievestuoreenjärveä tai järven pilaantumisesta kärsiviä rannan- 
omistajia ei uutisoinnissa juuri käsitelty. Kertojan toiminta varmisti omalta osaltaan, 
että Lievestuoreella syntyi nimenomaan työtaistelu. 

Kuusamon kiistassa kertojan näkyvin rooli oli näkökulmaistaja. Näkökulmia tun- 
nistavat uutiskärjet olivat Kuusamon tapauksessa selvästi Lievestuoreen kiistajul- 
kisuutta yleisempiä. Helsingin Sanomissa näkökulmien tunnistaminen toimijoiden 
puheita referoimalla oli tavanomaisin julkisuutta jäsentävä ele. Näkökulmien tun- 
nistamisen ohella uutiskertoja myös dramatisoi niitä kuvailemalla, mistä journalis- 
min julkisuuteen referoimassa lausunnossa oli kysymys. Kiistan kuluessa osapuolet 
esimerkiksi paheksuivat, arvostelivat, kaipasivat ja pelkäsivät sen sijaan, että olisivat 
vain todenneet asiansa. 

Näkökulmien korostuminen ilmeni Kuusamon kiistauutisoinnissa myös siten, 
että tutkittujen lehtien uutiskertojat nojasivat tapahtumista raportoidessaan päin- 
vastaisiin suuntiin. Kalevassa kertoja nojasi omassa puheessaan voimakkaasti met- 
sätalousdiskurssiin ja antoi runsaasti tilaa metsäteollisuutta edustaville toimijoille. 
Helsingin Sanomat nojasi puolestaan luonnonsuojeludiskurssiin ja antoi enemmän 
tilaa aktivisteille. Uutiskertojan näkökulmia tunnistanut ja dramatisoinut rooli oli 
mielenkiintoinen myös siksi, että pääkirjoituksissa molemmat lehdet toivoivat sovit- 
televia kantoja ja poliitikkojen puuttumista tilanteeseen. 

Talvivaaran tapauksessa uutiskertojan näkyvin rooli oli dramaturgi. Kiistajulki- 
suutta jäsensi kaksi erilaista mutta periaatteessa yhteen sopivaa kertomusta, joiden 
puitteissa uutiskertoja pelkisti tapahtumien vyöryn aihetta käsitteleviksi lukupa- 
keteiksi. Helsingin Sanomissa uutiskertoja tiivisti toimijoiden puheita ja esitti omia 
päätelmiään uutiskärkinä siten, että sakka-altaan vuoto näyttäytyi viranomaisten 
laiminlyöntien ja kaivosyhtiön piittaamattomuuden aiheuttamana ympäristöka- 
tastrofina. Katastrofitarinan vahvuus näkyi siinä, että asiantuntijoiden maltillisetkin 
arviot vuodon ympäristövaikutuksesta ja lähialueiden asukkaiden kokemukset kai- 
voksen aiemmista ympäristöongelmista mahdutettiin sen sisään. Kainuun Sanomien 
kerronta oli vuodon hallinnan nykyhetkeen keskittyessään Helsingin Sanomia tapah- 
tumakeskeisempää. Onnettomuuskertomus pelkisti tilanteen vuodon tukkimiseen 
liittyväksi kamppailuksi. Uutiskertojan dramaturgin rooli liittyi myös tapahtumien 
taustoittamiseen, joka oli erityisesti ajallisten yhteyksien rakentamisen osalta sel- 
västi aktiivisempaa kuin Lievestuoreen tai Kuusamon tapauksissa. 

Tämän tutkimuksen havainnot journalismin julkisuutta jäsentävästä toiminnasta 
olivat samansuuntaisia kuin suomalaisen sanomalehtijournalismin kerronnan muu- 
toksista tehdyissä tutkimuksissa (esim. Kunelius 1996; Väliverronen & Kunelius 2012; 
Kumpu 2016). Uutisteksteissä kertojan merkitys on kasvanut puhuvien toimijoiden 
kustannuksella. Edellä esittelemäni uutiskertojan kolme roolia ovat tämän tutkimuk- 
sen uutiskehyksiin ja kerrontaan liittyvien havaintojen pohjalta tehtyjä pelkistyksiä 

ja tulkintoja. Ne kuvaavat uutiskertojan toiminnan näkyvintä osaa, jonka rinnalla kul- 
ki vähäeleisemmän kerronnan valtavirta. Uutiskertoja teki kuhunkin roolin liittyviä 
eleitä myös muissa kiistoissa. 

Kerronnan sisällön suhteen uutiskertojan roolit työtä romantisoivana silminnä- 
kijänä, metsiensuojelun ja metsäteollisuuden edut törmäyttävänä näkökulmaistaja- 
na ja ympäristötuhon dramaturgina mukailevat ympäristönsuojelun muutosta nä- 
kymättömästä ensin kiistellyksi ja lopulta yleisesti hyväksytyksi yhteiskunnalliseksi 
tavoitteeksi. Talvivaaran tapauksessa erityisesti Helsingin Sanomien uutiskertoja otti 
ympäristönsuojelun nimissä jo huomattavia vapauksia tilannetta kuvatessaan ja tul- 
kitessaan. Suhteessa ympäristöpolitikan toimintakenttään uutiskertojan muodon- 
muutos on sikäli mielenkiintoinen, että esimerkiksi ympäristöviranomaisten julki- 
sessa roolissa ei tässä tutkituissa kiistoissa tapahtunut mitään vastaavaa muutosta. 

Järkeilyn tyylillä tarkoitetaan tutkimuksessa kysymystä siitä, minkälaisia järjenkäy- 
tön ulottuvuuksia ympäristökiistoissa aktivoitiin. Taustalla on Jurgen Habermasin 
(1984; 1987) kommunikatiivisen toiminnan teoria. Sen mukaan rationaalisuudella on 
kolme yleismaailmallista, olosuhteista ja esittäjästä riippumatonta ulottuvuutta: to- 
tuus (esittäjästä riippumaton paikkansapitävyys, ulkoinen maailma), oikeudellisuus 
(yhtäpitävyys yleisesti hyväksytyn normikontekstin kanssa, sosiaalinen maailma) ja 
autenttisuus (esittäjän vilpittömyys, sisäinen maailma) (ks. tarkemmin luku 2).38 Edel- 
listen lukujen valossa arvioidaan, miten järjenkäytön tyyli kytkeytyi kiistojen sisäl- 
lölliseen jäsentymiseen, politiikkaverkostojen julkisuuskäytöntöihin ja journalismin 
julkisuutta jäsentävään toimintaan (kuvio 5). 


38 Kommunikatiivisen toiminnan teorian pätevyysvaatimuksiin kytkeytyvää analyysimenetelmää on 


aiemmin kehitelty haastatteluaineistojen erittelyä silmällä pitäen (ks. Reunanen 2017). 


ViLLE KUMPU 115 


Ympäristö, politiikka ja julkisuus 


Kulttuuriset jäsennykset 
Sisällölliset elementit, puhetavat ja 


diskurssit 


Ympäristö- 
kiistojen 
uutisointi 


Käytännöt 
1) Puhuvat toimijat ja Järkeily 
julkisuuskäytännöt < » Kiistotja perusteet 


2) Journalismin uutiskehykset, 
kerronta ja mielipiteet 


Kuvio 5. Kiistot ja kiistoperusteet ympäristökiistojen ulottuvuutena 


Totuuteen, oikeudellisuuteen ja autenttisuuteen nojaavan järjenkäytön merkitystä 
tutkittiin tarkastelemalla kiistoja eli tilanteita, joissa aineistossa suoraan lainattu 
toimija, mielipidekirjoituksen kirjoittaja tai journalistinen kertoja kyseenalaisti jon- 
kin toisen toimijan tekemiset tai sanomiset — eli yritti haastaa nimeämänsä tahon 
perustelemaan tarkemmin toimintaansa tai puheitansa. Järjenkäytön erittelyn koh- 
dentaminen kiistoihin rajasi tutkimusaineistoa merkittävästi. Se kohdisti analyysin 
tilanteeseen, jossa järkeilyn mahdollisuuksia hyödynnetään ja järkeilyn tyylilajia yri- 
tetään mahdollisesti vaihtaa. 

Kiistoksi ei erittelyssä kelvannut aiemman kiistelyn referointi, vaan kiistävän 
puheen tuli olla päiväkohtaista. Kultakin puhuvalta toimijalta huomioitiin juttua 
kohden vain yksi, pääasiallinen kiisto, vaikka puheessa olisi ollut kiiston kohteen tai 
kiiston tyypin suhteen aineksia useampaankin kiistoon.? Koska kiiston esittäjän oli 
oltava joko suoraan lainattu toimija, mielipidekirjoittaja tai journalistinen kertoja, 
huomiotta jäivät esimerkiksi sellaiset tapaukset, joissa journalistinen kertoja luon- 
nehti jonkin tahon toimintaa vastustamiseksi lainaamatta kuitenkaan tämän puhet- 
ta. Niin ikään aineiston ulkopuolelle jäivät sellaiset tapaukset, joissa kiiston esittäjä 
jäi epäselväksi, kuten todettaessa esimerkiksi ”julkisuudessa esitettyjen väitteiden 


39 Syynä tähän rajoitukseen oli se, että samassa puheenvuorossa esiintyvien kiistämisen kohteiden 


ja kiistoperusteiden yksityiskohtainen eritteleminen olisi lisännyt merkittävästi tulkintatyön määrää 
ja peittänyt alleen kiistojen pääasialliset kohteet. Tekstiviestipalstoja tai verkkokeskustelujen koonti- 
juttuja ei otettu mukaan kiistoerittelyyn, koska niissä puhuvat toimijat ja puheenvuorojen rajat ovat 
epämääräisiä. 

mukaan ...”. Kuitenkin esimerkiksi ”luonnonsuojelijat” tai ”tehtaan vastustajat” oli- 
vat hyväksyttäviä kiiston esittäjiä kuten myös nimettömät lähteet (”eräs virkamies”). 

Kiistoksi hyväksytyn puheteon tuli kohdistua jonkin selvästi tunnistetun henki- 
lön, ryhmän, instituutioon tai organisaation tekemisiin tai sanomisiin. Tämän pe- 
rusteella aineiston ulkopuolelle rajautuivat esimerkiksi sellaiset tapaukset, joissa 
kritisoitiin ”kaivosvastaista ilmapiiriä”, mutta ei tunnistettu sen tarkempaa kritiikin 
kohdetta. ”Ympäristöministerin levittämä kaivosvastainen ilmapiiri” olisi sen sijaan 
sisältänyt ainekset ympäristöministeriin kohdistuvaan kiistoon. 

Kiiston esittäjän ja kiiston kohteen välisen kiistävän suhteen tuli käydä ilmi teks- 
tistä ilman pitkälle menevää tulkintatyötä. Selkeimpiä kiistoja olivat sellaiset tapauk- 
set, joissa kiiston esittäjä tunnisti omassa puheteossaan kiiston kohteen. Yhtä lailla 
selkeitä olivat tapaukset, joissa uutisjutun kertoja selväsanaisesti asetti kiistävän 
puheteon suhteeseen kiiston kohteen kanssa. Tulkinnanvaraisempia olivat sellaiset 
tapaukset, joissa puheteko sisältönsä puolesta selvästi kiisti jonkin tahon toimia tai 
puheita, mutta kiistäjä, kiiston kohde tai kertoja ei kytkenyt kiistämistä ja kiiston 
kohdetta toisiinsa, vaan tulkintatyö jäi lukijalle. Tällaisia tapauksia hyväksyttiin ai- 
neistoon vain hyvin rajatusti.*° 

Kiistojen määrän ajateltiin kertova tutkittujen ympäristökiistojen intensiteetis- 
tä ja julkisen vuorovaikutuksen aggressiivisuudesta eli kääntäen siitä, miten aktiivi- 
sesti tekemisiä tai sanomisia vaadittiin julkisesti oikeutettaviksi tai perusteltaviksi. 
Toimijaryhmille laskettiin kiistoindeksi jakamalla kiistot kiistojen kohteena olemisen 
lukumäärällä. Mitä suurempi luku, sitä enemmän kyseisen toimijaryhmän julkinen 
toiminta painottui kiistämiseen. Mitä enemmän luku jäi alle yhden, sitä suuremmas- 
sa osin toimijaryhmä esiintyi julkisuudessa kiistämisen kohteena. Järkeilyn tyyliä 
tutkittiin luokittelemalla kiistot tietoon, arvoihin ja luottamukseen nojaaviksi. Kiis- 
toperusteiden erittelyssä kyse oli kunkin kiiston pääasiallisen perusteen tunnista- 


40 Kiistävän puheteon ja kiiston kohteeksi tu/kitun tahon tuli esiintyä samassa jutussa. Kiistoksi ei 


siis hyväksytty sellaisia tapauksia, joissa tapausta seuranneen lukijan oli mahdollista tulkita jutussa 
A esitetyn puheteon ja edellisenä päivänä julkaistussa jutussa B esitetyn (puhe)teon välille kiistävä 
suhde, mutta itse jutussa tai puheteossa tällaista kytkentää ei tehty. Kaikkia samankaan jutun puit- 
teissa tulkittavissa olevia kiistoja ei hyväksytty aineistoon. Esimerkiksi reportaasijutussa tai katugal- 
lupissa toimittajan haastateltavaksi sattuneiden kansalaisten sisältönsä puolesta toisensa kiistäviä 
mielipiteitä ei ollut mielekästä tulkita toisiinsa kohdistuviksi kiistoiksi. Tarkempana valintakriteerinä 
käytettiin tässä yhteydessä jutun kerronnallista rakennetta tai muotoa, jonka tuli korostaa kiistävää 
suhdetta. Näin on esimerkiksi silloin, kun juttuun on kerätty jotakin määrättyä näkemystä vastustavia 
tai kannattavia puhetekoja, joiden jokaisen kohdalla ei erikseen mainita, että kiisto kohdistuu jutun 
alkupuolella esitettyyn väitteeseen. Sen sijaan pelkästään kahden sisältönsä puolesta vastakkaisen 
suoran lainauksen sijoittamista peräkkäin ei tulkittu tässä tarkoitetussa mielessä kiistävää suhdetta 
riittävästi korostavaksi kerronnalliseksi keinoksi. 

misesta, sillä monesti vedottiin yhtä aikaa useampiin perusteisiin. Tavalla tai toisella 
perusteltujen kiistojen ohella tunnistettiin kiistoja, joissa selvästi kiistettiin mutta ei 
kuitenkaan perusteltu kiistoa millään tavalla. 

Tietoperustaisiksi luokiteltiin kiistot, joissa puheiden tai tekojen kyseenalaista- 
misen perusteena käytettiin tosiasioita eli ulkoiseen maailmaan liittyviä väitteitä (to- 
dellisuuden ominaisuudet; minkälainen maailma on ja miten se toimii). Tyypillisesti 
tietopohjaisissa kiistoissa todistellaan kiiston kohteen väitteiden olevan virheellisiä 
tai arvioidaan kiiston kohteen toimintaa sen seurausten näkökulmasta. Arvoperus- 
taisiksi luokiteltiin kiistot, joissa puheiden tai tekojen kyseenalaistamisen perustee- 
na oli väite jonkin yleisesti tunnetun normin rikkomisesta. Viittauksia kiiston koh- 
teen pahantahtoisuuteen tai tietoiseen yhteisten normien rikkomiseen ei tulkittu 
arvopohjaisiksi kiistoiksi vaan luottamusperustaisiksi. Luottamusperustaisiksi luoki- 
teltiin kiistot, joissa puheiden tai tekojen kyseenalaistamisen perusteena oli epäilys, 
että kiiston kohde ei todellisuudessa tarkoita, mitä sanoo, tai toimii välineellisesti 
tavoitellen muilta salaamiaan päämääriä.“ 


Lievestuore 1971: Tehdasyhtiö ja vesiviranomaiset kritiikin kohteina 


Lievestuoreen kiistajulkisuudesta tunnistettiin kaikkiaan 61 kiistoa. Kiistäjinä esiin- 
tyivät useimmin paikkakuntalaiset eli lähinnä kaksi kiistassa aktiivisesti toiminutta 
rannanomistajaa (10 kiistoa) ja tehtaan työntekijät (9). Luokaan muut toimijat (12 
kiistoa) kuuluivat esimerkiksi Keskisuomalaisen mielipidepalstan nimimerkit sekä 
kirjava joukko uutisoinnissa ainoastaan tehtaan vesioikeuskäsittelyn alkukokoukses- 
sa esiintyneitä, vastalauseensa tehtaan käynnistämiselle ilmaisseita tahoja. Kiiston 
kohteena oli selvästi useimmin tehdasyhtiö (27) ennen viranomaisia (17). Pätevyys- 
vaatimusten näkökulmasta kiistäminen oli pääasiassa tietopohjaista (46 %). Luotta- 
muspohjaisia (28 %) ja arvoperustaisia (23 %) kiistoja esiintyi aineistossa tasavertai- 
sesti. 

Kiistomäärien perusteella toimijoille ja toimijaryhmille laskettiin kiistoindeksi 
jakamalla kiistot kiistojen kohteena olemisen lukumäärällä (taulukko 7). Lievestuo- 
re-kiistan keskeisistä osapuolista viranomaiset ja tehdasyhtiö esiintyivät pääasiassa 
kiistämisen kohteina. Tehtaan työntekijöiden ja paikkakuntalaisten kohdalla pai- 


41 Kun kyse oli epäoikeudenmukaisuudesta, luottamusperustaisiksi tulkittiin sellaiset kiistot, joissa 


päähuomio oli epäoikeudenmukaisuuden aiheuttajassa, ei niinkään epäoikeudenmukaisessa asiassa 
sinänsä tai epäoikeudenmukaisuutta kärsivässä tahossa. Luottamuspohjaisiksi tulkittiin myös viittauk- 
set oman edun tavoittelusta kokonaisedun kustannuksella. 

nottui puolestaan selvästi kiistäjän rooli. Journalistinen kertoja esiintyi kiistäjänä 
neljästi: kolme kertaa pääkirjoituksessa ja kerran toimituksen kolumnissa. Kiiston 
kohteena journalistinen kertoja oli kerran, kun mielipidekirjoittaja kyseenalaisti Kes- 
kisuomalaisen tehtaan käynnistämisestä esittämät tiedot. 


Taulukko 7. Toimijaryhmät kiistäjinä ja kiistämisen kohteina 


Kiistäjänä Kohteena Kiistoindeksi Puhuvana 

toimijana 
Kertoja 4 1 4 XXX 
Vesiviranomainen 5 7 0,7 26 
Tehdasyhtiön edustaja 6 27 0,2 35 
Tehtaan työntekijä 9 1 9 42 
Paikkakuntalainen 10 3 3 31 
Muu viranomainen 4 10 0,4 24 
Poliitikko 1 2 0,5 10 
Työmarkkinajärjestö o o o 10 
Muu viestin 5 1 5 19 
Ympäristöjärjestö 4 2 2 6 
Muu tai taustaltaan epäselvä 13 7 1,9 21 
Yhteensä 61 61 XXX 224 


Kovimman julkisen kritiikin kohteena olleeseen tehdasyhtiöön kohdistuneet kiistot 
liittyvät jätevesien leviämiseen (tieto), tehtaan käynnistämisen laillisuuteen (arvot) 
ja tehdashankkeen uskottavuuteen (tieto, luottamus). Jätevesien vaikutuksiin vetosi 
kiistoissa useimmin paikallisen vesipiirin edustaja, joka vastasi jätevesien valvon- 
taan liittyvästä kenttätyöstä. Tietoon jätevesien leviämisestä ja vaikutuksista vetosi 
myös kirjava joukko toimijoita, jotka esiintyivät ainoastaan tehtaan jätevesiluvan 
vesioikeuskäsittelyn alkukokouksesta kertovissa jutuissa.*? Valtaosa tässä kokouk- 
sessa kantansa esittäneistä toimijoista tyytyi ilmaisemaan vastarintansa viranomais- 
prosessin puitteissa sen sijaan, että olisi jatkanut kampanjointia tehdasta vastaan 


42 Vain tässä yhteydessä esiintyneistä toimijoista kiistoja esittivät Simunankoski Oy, Maatalous- 
ministeriö, Metsähallitus, Pohjois-Päijänteen kalastuksenhoitoyhtymä, Helsingin kaupunki, vara- 
tuomari Paavo J. Heikkilä, Keski-Suomen luonnonsuojelutoimikunta sekä Iso- ja Vähä-Oksalan sekä 
Kangas-Naara-Puttosen jakokuntien ja Montolan sekä Vihtiälän kalastuskuntien edustajana toiminut 
varatuomari Arvo Nikkilä. Kiistoina tässä tutkimuksessa huomioitujen suorien lainausten ohella ju- 
tuissa referoitiin lukuisten muidenkin tahojen kokouksessa esittämiä kriittisiä puheenvuoroja. 

julkisuudessa ja kiistan myöhempien vaiheiden epämuodollisemmassa viitekehyk- 
sessä. 

Toisaalta tapahtumien niukkaan taustoitukseen tyytyneet toimittajat eivät kai- 
vaneet näitä vastarintaisia tahoja esiin myöhemmässä uutisoinnissa, vaan tyytyivät 
rakentamaan juttunsa vesiviranomaisten, tehdasyhtiön, tehtaan työntekijöiden ja 
paikkakuntalaisten varaan. Mahdollisia uutisaiheita olisivat vesioikeuskäsittelys- 
sä ilmaistun vastarinnan perusteella olleet esimerkiksi maan- ja rannanomistajien, 
kalastuksenhoitoyhtymien, ministeriöiden ja muiden paikallisten yritysten kannat. 
Tehdasyhtiö vastasi vesioikeuskäsittelyn alkukokouksessa ja kiistan myöhemmissä 
vaiheissa jätevesien vaikutuksiin liittyviin kiistoihin omilla näkemyksillään, joiden 
mukaan kyse oli vähäisestä ja ohimenevästä haitasta. 


Vesihuoltoinsinööri Martti Ranta toteaa Itä-Suomen vesioikeudelle jät- 
tämässään selvityksessä, että kahden vuoden kuluessa Lievestuoreen li- 
kaisuusaste tulee olemaan paljon perusteellisempi kuin jätevesien lasku- 
lupaa hakeneet yhtiöt esittävät [...] ”Puolella teholla toimiessaan tehdas 
ei ole näillä paikoilla pilannut vesiä niin likaisiksi kuin ne olivat 1967 ennen 
tehtaan pysähtymistä. Syksyyn mennessä teollisen toiminnan kasvaessa 
täyteen määrään lisääntyy jätevesikuormitus. Jätevesipaikat ovat silloin 
nähtävästi yhtä pilaantuneet kuin vuonna 1967”, insinööri Ranta kertoi. 
(Vesiviranomaisen tehdasyhtiöön kohdistunut tietoperustainen kiisto. HS 
17.4.1971: ”Tehdas ja tutkija eri mieltä jätevesistä”) 


Helsingin kaupungin edustaja J.E. Kuhlefelt puhui vuonna 2000 Päijän- 
teen vettä juovan 1,5 miljoonan asukkaan puolesta. Hän sanoi Helsingin 
kaupungin edellyttävän hankkeen toteuttamista niin, ettei veden laatua 
Päijänteen Asikkalanselällä huononneta. ”Lievestuoreenjärveen puretta- 
vat sulfiittiselluloosan jätevedet lisäävät ligniinipitoisuutta koko Päijän- 
teen alueella ja heikentävät juomavedeksi valmistettavan veden laatua”. 
(Muun toimijan tehdasyhtiöön kohdistunut tietoperustainen kiisto. HS 
9.3.1971: ”Lievestuoreen jätevesille yksimielinen tuomio”.) 


Tehtaan käynnistämisen laillisuuteen liittyviä kiistoja esittivät julkisuudessa vesi- 
viranomaiset ja paikallinen varatuomari-rannanomistaja. Näissä kiistoissa tehtaan 
käynnistämistä tarkasteltiin laillisuusdiskurssin näkökulmasta vesilain vastaisena 
toimintana. Tehdashankkeen uskottavuus kiistettiin sekä tieto- että luottamuspe- 
rustaisesti. Tietopohjaiset uskottavuuskiistot liittyivät tehdasyhtiön rahoitukseen. 
Tehdashankkeen uskottavuuden luottamusperustaiset kiistot liittyivät epäilyksiin 
tehdasyhtiön epärehellisyydestä ja keinottelupyrkimyksistä. Kestävän toiminnan 

sijaan yhtiön epäiltiin pyrkivän pikavoittoihin työntekijöiden ja ympäristön kustan- 
nuksella sekä viranomaisia harhauttamalla. Tällaiset epäilykset ilmenivät tapauksen 
uutisoinnissa kuitenkin lähinnä vihjauksina, eikä niiden pohjalta esimerkiksi ideoitu 
toimituksissa uutisaiheita. Tehdasyhtiö vastasi rahoitukseen liittyviin kiistoihin suo- 
raan korostamalla, ettei se tarvinnut enää ulkopuolista rahoitusta tehtaan käyntiin 
saamiseksi. Keinottelusyytöksiin yhtiö ei ottanut julkisuudessa suoraan kantaa. 


[Suomen pankin pääjohtaja Mauno] Koiviston mukaan Lievestuoreen sel- 
lutehtaan tapaista laitosta ei meillä tarvita ja tähän tehtaaseen uhratut 
varat on hukkaan heitettyjä. ”Kuinka tehdas voi nyt kannattaa, kun se 
aikoinaan kannattamattomana lopetti tuotantonsa”. Koiviston mukaan 
tehtaan käynnistäminen olisi suuri virheinvestointi. Vedenpuhdistuslai- 
toksen rakentaminen tulisi maksamaan noin 18 milj. mk. Muut alueen 
puunjalostustehtaat kyllä käyttäisivät kilvan tämän raaka-aineen. ”Koko 
laitos on täysin tarpeeton. Emme myötävaikuta sen rahoitukseen mis- 
sään vaiheessa.” (Muun toimijan tehdasyhtiöön kohdistunut tietope- 
rustainen kiisto. Hs 4.3.1971: ”Suomen pankkikin tyrmäsi Lievestuoreen 
sellutehtaan”.) 


Tilanne on kuin parhaissa villin lännen elokuvissa: lakeja rikotaan häikäile- 
mättä luottaen siihen, että virkakone pyörii hitaasti ja rangaistukset ovat 
niin vähäiset, että ne maksetaan yhtiön postimerkkikassasta. Lievestuo- 
reen tapauksen yhteydessä on vedottu mm. työllisyysnäkymiin. Totta on- 
kin, että tehdas antaa nyt käynnissä ollessaan työtä lähes 300 henkilölle. 
On kuitenkin muistettava, että työllisyysnäkymät eivät painaneet yhtään 
silloin, kun tehdas muutama vuosi sitten lopetti toimintansa. Yhtä selvää 
on, että kun korkeasuhdanne jälleen menee ohi tai kun ympäristön raa- 
ka-ainelähteet ehtyvät, työllisyysnäkymille viitataan taas kintaalla ja pyö- 
rät pannaan seisomaan yhtä häikäilemättömästi kuin ennenkin. (Muun 
viestimen tehdasyhtiöön kohdistunut luottamusperustainen kiisto. Muut 
lehdet -palstalla siteerattu Kansan Uutisten pääkirjoitus KSML 11.4.1971.) 


Tehdasyhtiön ohella kritiikin kohteina julkisuudessa olleisiin viranomaisiin kohdis- 
tuneet kiistot liittyivät Vesihallituksen tiukan linjan oikeudenmukaisuuteen ja tasa- 
puolisuuteen. Tällaisia kiistoja esittivät lähinnä tehtaan työntekijät. Viranomaiset 
eivät suoraan vastanneet heihin kohdistuneisiin epäoikeudenmukaisuussyytöksiin. 
Oikeudenmukaisuus ja tasapuolisuus tulkittiin ilmeisesti kuitenkin parhaiten viran- 
omaisia puhutteleviksi (tai heitä velvoittaviksi) näkökulmiksi. Muutoin uutisoinnis- 
sa keskeisessä asemassa ollutta toimeentulopuhetta ei käytetty viranomaisten toi- 

minnan kyseenalaistamiseen. Oman osansa viranomaisiin kohdistuneista kiistoista 
muodostivat tehdasta puolustamaan asettuneeseen Keski-Suomen maaherraan 
kohdistuneet kiistot. Maaherraa pidettiin luottamuspohjaisissa kiistoissa aiempien 
kannanottojensa vuoksi puolueellisena käsittelemään Vesihallituksen virka-apu- 
pyyntöä tehtaan pysäyttämisestä. Myös Helsingin Sanomat kiisti maaherran toimin- 
nan tältä pohjalta pääkirjoituksessaan.'? 


Mielestäni tällainen vesioikeuden päätös sotii lain yhdenvertaisuusperi- 
aatteen kanssa, totesi Haarla. Meillä on parikymmentä vastaavaa tehdas- 
ta, mutta niille ei ole tehty mitään. Ja miksei vaatimuksia yhtä hyvin ulo- 
teta asutukseen, onhan esimerkiksi Jyväskylän kaupunki vuosikymmeniä 
liannut Päijännettä, kysyy hän. (Tehdasyhtiön vesiviranomaisiin kohdistu- 
nut arvoperustainen kiisto. KSML 1.5.1971: ”Virallinen pysäytyspäätös ei 
ole ehtinyt Lievestuoreelle”.) 


Harkitseminen on tietenkin tässäkin asiassa paikallaan, mutta kovin kum- 
mallista on, että siihen herätään vasta nyt. Lääninhallituksella on ollut 
aikaa ennakoida tämäkin asioiden käänne. Toimettomuuden selittänee 
osaltaan maaherran lausunto, että hänen myötätuntonsa on alun perin 
ollut tehtaan toiminnan kannalla. Asian tämä tausta herättää periaat- 
teellisen kysymyksen, miten keskeisessä asemassa olevan henkilön sub- 
jektiivinen mielipide voi ja saa vaikuttaa hallintokoneiston toimintaan. 
(Journalistisen kertojan muuhun viranomaiseen kohdistunut luottamus- 
perustainen kiisto. Pääkirjoitus Helsingin Sanomat 19.3.1971: ”Hitaat kii- 
reet”) 


Kuusamo 1994: Epäluottamus kärjisti keskustelua 


Kuusamon metsäkiistaan liittyvästä aineistosta tunnistetiin 90 kiistoa. Molemmissa 
lehdissä noin kolmasosa kiistoista esitettiin mielipiteellisissä jutuissa. Metsäaktivistit 
olivat sekä aktiivisimpia kiistäjiä että yleisin kiiston kohde. Kiistäminen oli luonteel- 
taan pääasiassa luottamuspohjaista (43 %) eli liittyi osapuolten käsityksiin toistensa 
luotettavuudesta, rehellisyydestä tai muista ominaisuuksista. Kuusamon metsäkiis- 
talle olikin ominaista osapuolten suuri epäluottamus toisiaan kohtaan: yhteismetsän 


8 Nämä kiistot tulkittiin tehdasyhtiöön kohdistuneiden keinottelusyytösten tapaan luottamuspoh- 


jaisiksi, koska niissä viitattiin pääasiassa lääninhallituksen tai maaherran toimintaa ohjaaviin, epäilyt- 
tävinä pidettyihin motiiveihin sen sijaan, että olisi tarkasteltu asiaa jonkin yleisen arvon (esimerkiksi 
tasapuolisuuden) toteutumisen näkökulmasta. 

edustajat uskoivat aktivistien ja ympäristöviranomaisten liittoutuneen heitä vastaan 
ja aktivistit epäilivät yhteismetsän kohdistavan hakkuut tahallaan suojelullisesti ar- 
vokkaimmille alueille. Toiseksi eniten aineistossa oli tietopohjaisia kiistoja (34 %) ja 
vähiten arvopohjaisia (20 %). Kaikki kiistan keskeiset toimijat eli viranomaiset, ympä- 
ristöaktivistit ja yhteismetsän edustajat esiintyivät pääasiassa kiistämisen kohteina. 
Muut toimijaryhmät esiintyivät julkisuudessa pääasiassa — tai etujärjestöjen ja yksi- 
tyishenkilöiden kohdalla ainoastaan — kiistajina.” 


Taulukko 8. Toimijaryhmät kiistäjinä ja kiistämisen kohteina 


Kiistäjänä Kohteena Kiistoindeksi Puhuvana 

toimijana 
Kertoja 2 1 2 XXX 
Ympäristöjärjestö 19 37 0,5 69 
Yhteismetsän edustaja tai osakas 16 22 0,7 37 
Viranomainen 7 20 0,4 34 
Poliitikko 5 2 2,5 21 
Etujärjestö 5 o 5 11 
Asiantuntija 3 2 1,5 10 
Yritys 5 3 1,7 10 
Yksityishenkilö 17 o 17 32 
Muu tai taustaltaan epäselvä 11 3 3,7 11 
Yhteensä 90 90 XXX 235 


Tyypillisimpiä kiistoja aineistossa olivat yhtäältä aktivistien yhteismetsään kohdis- 
tuneet kiistot, toisaalta yhteismetsän edustajien ja lähinnä Kalevan uutisoinnissa 
esiintyneiden yksityishenkilöiden aktivisteihin kohdistuneet kiistot (taulukko 9). Kiis- 
täminen kohdistui sisällöllisten kysymysten sijaan pääasiassa yhteismetsän ja akti- 
vistien toimintatapoihin. Metsien luonnonarvoista tai taloudellisesta merkityksestä 
ei käyty suoranaista kiistaa, sillä osapuolet määrittelivät kiistametsiä omien puheta- 


44 Uutisaineistossa yhteismetsä oli useammin kiistäjänä kuin kiiston kohteena (16—13). Helsingin 


Sanomien ja Kalevan erot aktivistien ja yhteismetsän rooleissa vahvistavat edellisen luvun havain- 
toa siitä, että lehdet nojasivat kerronnassaan eri suuntiin. Helsingin Sanomissa aktivistit esiintyivät 
useammin kiistäjinä kuin kiiston kohteina (7—6). Yhteismetsän rooli puolestaan painottui kiistämisen 
kohteena esiintymiseen enemmän Helsingin Sanomissa (4-8) kuin Kalevassa (12—14). Tarkasteltaessa 
ainoastaan uutisia yhteismetsä esiintyi Kalevassa useammin kiistäjänä kuin kiistettynä (16—13). 

pojensa puitteissa talousmetsiksi tai ikimetsiksi kiinnittämättä juuri huomiota toisen 
osapuolen määritelmiin. 


Taulukko 9. Kiistoperusteet Kuusamon metsäkiistan 
tavallisimmissa kiistäjä-kiiston kohde -pareissa 


Kiistopari Tieto Arvot Luottamus Yhteensä 
Metsäaktivisti-Yhteismetsä 5 2 6 13 
Yksityishenkilö-Metsäaktivisti 3 6 3 12 
Yhteismetsä-Viranomaiset 6 o 3 9 
Yhteismetsä-Metsäaktivisti 2 3 2 7 


Metsäaktivistien yhteismetsään kohdistuneista kiistoista valtaosa pyrki joko luot- 
tamus- tai tietopohjaisesti argumentoiden osoittamaan, että aktivistien toiminnan 
sijaan konfliktin syynä oli yhteismetsän toiminta. Yhteismetsän luotettavuuden ky- 
seenalaistavissa kiistoissa sitä syytettiin suorasanaisesti viranomaisten kanssa teh- 
tyjen sopimusten rikkomisesta. Yhteismetsän nähtiin toimivan häikäilemättömästi 
ja syventävän kiistaa aloittamalla ja jatkamalla hakkuita alueilla, joilla oli jo sovittu 
tehtäväksi luonnonarvojen inventointi. Tällaisia kiistoja esittivät myös ympäristö- 
viranomaiset. Tietoon nojaavissa kiistoissa aktivistit yhtäältä perustelivat, miten 
luonnonarvojen inventoiminen ja hakkuut olisi mahdollista porrastaa, toisaalta pyr- 
kivät osoittamaan tapahtumien kulkuun vedoten yhteismetsän aiheuttaneen kon- 
fliktin omalla toiminnallaan. Kiistametsien luonnonarvoja ei käytetty perusteena 
yhdessäkään yhteismetsään kohdistuneessa kiistossa. 


Luontoliittolaisten mielestä yhteismetsällä olisi mahdollisuudet hak- 
kuisiin kiistellyn alueen ulkopuolella. [...] ”Odotamme, että yhteismetsä 
selvittää tosissaan hakkuumahdollisuudet kiistellyn alueen ulkopuolella. 
Meidän mielestämme tällaisia reservejä löytyy niin, että kuluvan vuo- 
den hakkuut kyetään toteuttamaan. Lisäksi ympäristöviranomaiset ovat 
osoittaneet kolmesta kiistellystä rajauksesta hakkuumahdollisuuksia 
noin tuhannen hehtaarin verran. Näiden hakkuiden avulla erämaa-alueet 
voitaisiin säästää ensi syksynä tehtäviin päätöksiin saakka. (Metsäak- 
tivistien yhteismetsään kohdistunut tietoperustainen kiisto. Kaleva 
16.2.1995: ”Kuusamon yhteismetsä alkanut jatkaa pysäytettyjä tietöitä”.) 


Tapahtumat metsässä olivat seurausta yhteismetsän edustajien tavasta 
syödä sanansa joka käänteen ja sopimisen jälkeen; osakaskunnan mar- 
raskuisen kokouksen päätöksistä huolimatta. Merkillistä, että yhteismet- 

sän osakaskunta on sallinut johtotroikkansa mellastaa mielin määrin. 
(Ympäristöjärjestön yhteismetsään kohdistunut luottamusperustainen 
kiisto. Pohjois-Pohjanmaan luonnonsuojelupiirin mielipidekirjoitus Kale- 
va 7.2.1995: ”Pitävä inventointirauha Kuusamoon”.) 


Yhteismetsän aktivisteihin ja viranomaisiin kohdistuneet kiistot. Yhteismetsä vas- 
tasi julkisuudessa saamaansa kritiikkiin omilla arvioillaan hakkuumahdollisuuksista 
ja tapahtumien kulusta, syyttämällä ympäristöviranomaisia sopimusten rikkomi- 
sesta sekä kritisoimalla aktivisteja muiden asioihin sekaantumisesta. Yhteismetsän 
edustajat eivät suoraan kiistäneet aktivistien näkemyksiä siitä, että kiistametsissä 
oli kyse ainutlaatuisista vanhoista metsistä. Yksityishenkilöiden aktivisteihin koh- 
distuneet kiistot olivat pääasiassa Kalevan mielipidekirjoittajien ja gallupjutuissa 
haastateltujen paikkakuntalaisten esittämiä. Ne muistuttivat nimittelyineen pitkälti 
yhteismetsän osakkaiden ja edustajien esittämiä kiistoja mutta poikkesivat muista 
kiistopareista siinä, että niistä suurin osa oli arvoperustaisia. Yksityishenkilöt vetosi- 
vat kiistoissaan muita herkemmin esimerkiksi oikeuteen hankkia toimeentulo sekä 
metsänomistajan omaisuudensuojaan ja lailliseen oikeuteen hyödyntää metsiään. 
Usein korostettiin myös sitä, että juuri omistaja on metsiensä paras suojelija. Muissa, 
menettelytapoihin keskittyneissä kiistopareissa arvoilla ja sisällöllisillä kysymyksillä 
oli vähäinen merkitys. 


Hän [yhteismetsän hoitokunnan puheenjohtaja] tyrmää suojelijoiden 
vaatimukset hakkuiden siirtämisestä kokonaan kiisteltyjen vanhojen 
metsien ulkopuolelle. ”Töiden jatkaminen kertaalleen hakatuilla alueilla 
merkitsee niille jätettyjen suojametsien hyväksikäyttöä ja silloin syntyisi 
todella suuria aukkoja. Suojametsiä voidaan hakata vasta sitten, kun nii- 
den ympäröimissä aukoissa on jälleen kasvava metsä. Kohteesta riippuen 
tähän kuluu aikaa 10-15 vuotta”. (Yhteismetsän edustajan aktivisteihin 
kohdistunut tietoperustainen kiisto. Kaleva 7.2.1995: ”Kuusamon yhteis- 
metsän hakkuut turvattu vain kahdeksi viikoksi”.) 


Jokaisen pitäisi suojella luontoa, mutta näillä Ahjolassa kyykkijöillä ei ole 
mielessä muuta kuin radikaaleja vouhotuksia, Keränen ärisee. ”Ei me voi- 
da laskea öljyä maahan, mutta kyllä metsää hakata pitää”. (Yhteismet- 
sän osakkaan aktivisteihin kohdistunut luottamusperustainen kiisto. HS 
13.2.1995: ”Kuusamon metsäisännän pirtissä suojelu tarkoittaa sosialis- 
mia”. 

En ymmärrä luontoaktivistien harjoittamaa yksipuolista mielipiteen il- 
maisutapaa, jonka perimmäisenä tarkoituksena tuntuu olevan vain ja 
ainoastaan kaiken rakenteilla olevan kyseenalaistaminen. Olenko ym- 
märtänyt oikein, että mieltänne kaihertava ”luonnon suuri katastrofi” 
poistuu sillä, että estätte yksityisen ihmisen ainoan toimeentulomah- 
dollisuuden pelkästään siitä syystä, että hän toteuttaa sitä väärässä pai- 
kassa. Onko teillä, pelkkien olettamusten varassa toimivilla opiskelijoilla 
oikeus ojentaa metsän ja maan hoitajaa, joka tekee työtään elämisen, ei 
poliittisten ihanteiden vuoksi? (Yksityishenkilön aktivisteihin kohdistunut 
arvoperustainen kiisto. Mielipidekirjoitus Kaleva 9.2.1995: ”Kuusamolai- 
nen taistelu”.) 


Talvivaara 2012: Jätealtaan vuoto ei aiheuttanut arvokeskustelua 


Talvivaaran kipsisakka-altaan vuotoon liittyvässä aineistossa oli yhteensä 91 kiistoa, 
joista 61 esitettiin uutisaineistossa ja 30 mielipiteellisissä jutuissa. Kertoja esitti 10 
kiistoa, jotka olivat yhtä lukuun ottamatta pääkirjoituksia, kommentteja tai kolum- 
neja. Toimijaryhmistä kiistämisen kohteena oleminen painottui Talvivaaran ja viran- 
omaisten kohdalla (taulukko 10). Asiantuntijoiden, kansalaisyhteiskunnan edustajien 
ja poliitikkojen julkinen toiminta oli puolestaan kiistämiseen painottuvaa. Kertoja oli 
kiiston kohteena kerran ja Muut lehdet -palstan lainausten kautta kiistäjinä olleet 
muut viestimet eivät lainkaan. Muihin toimijoihin kohdistuneista kiistoista kolmes- 
sa kohteena oli yleisemmällä tasolla tiedotusvälineet tai julkisuus. Muita yrityksiä 
kuin Talvivaaraa edustaneet toimijat eivät kiistäneet tai olleet kiiston kohteina. 


45 Ainoa uutiskertojan esittämä kiisto ja uutiskertojan esiintyminen kiiston kohteena olivat Kainuun 


Sanomien kysymysmuotoon kirjoitetussa jutussa ”Mitä kaikkea altaassa on?” (Ks 9.11.2012). Jutussa 
Suomen ympäristökeskuksen projektipäällikkö Timo Jouttijärvi totesi, että kipsisakka-altaan nikkeli- 
pitoisuus ”ei ole olennainen tieto”. Kertoja viittasi tämän jälkeen omassa repliikissään altaan arseeni- 
pitoisuuteen ja esitti Jouttijärven arvion kiistävän vastakysymyksen: ”Mikä sitten on olennainen tieto, 
jos ei altaan sisältö?”. Jouttijärvi puolestaan kiisti seuraavassa repliikissään kertojan puheet altaan 
pitoisuuksista toteamalla, että olennaista on ”se, mitä päätyy ympäristöön. Se on ihan eri asia kuin 
kipsisakka-altaan pitoisuudet”. 

Taulukko 10. Toimijaryhmät kiistäjinä ja kiistämisen kohteina 


Kiistäjänä Kohteena Kiistoindeksi Puhuvana 

toimijana 

Kertoja 10 E 10 XXX 
Talvivaaran edustaja 5 26 0,2 54 
Viestintäpäällikkö Olli-Pekka Nissinen 3 1 3 24 
Toimitusjohtaja Pekka Perä 1 8 0,1 10 
Viranomainen 417 24 0,7 72 
Kainuun ELY-keskus 11 16 0,7 37 
Poliitikko 27 23 12 65 
Ympäristöministeri Ville Niinistö 6 6 1,0 15 
Asiantuntija 5 1 5 38 
Kansalaisyhteiskunta 20 9 2,2 TT 
Kansalaisyhteiskunnan edustaja 6 8 0,8 26 
Yritys o o - 24 
Muu viestin 7 2 3,5 11 
Muu tai taustaltaan epäselvä o 5 o 6 
Yhteensä 91 91 XXX 347 


Yhtä perusteetonta kiistoa lukuun ottamatta kiistopuheenvuoroista oli tunnistetta- 
vissa legitimaatioperusta, johon kiisto nojasi (taulukko 11).*° Valtaosa kiistoista oli 
tietopohjaisia. Viranomaiset esittivät pääasiassa tietopohjaisia kiistoja. Politiikan 
ja kansalaisyhteiskunnan edustajat esittivät luottamuspohjaisia kiistoja lähes yhtä 
usein kuin tietopohjaisia. Arvoperustaisia kiistoja esitettiin ainoastaan kolme. 


46 Perusteettomassa kiistossa Talvivaaran pääomistaja Pekka Perä kiisti Talvivaaraan kohdistuneen 


kritiikin vetoamalla siihen, että ajankohta keskustelulle oli väärä. ”Hautalan tiistaina esittämään ai- 
empaan vaatimukseen Perä totesi, että vuodon tukkimiseen liittymättömän 'muun keskustelun’ aika 
tulee myöhemmin” (Hs 8.11.2012). Perän ainoa vuodon akuuttivaiheessa antama lausunto ilmensi 
Talvivaaran viestintästrategiaa: kaikki julkinen puhe kulki viestintäpäällikkö Olli-Pekka Nissisen kautta 
ja liittyy vuodon tukkimiseen. 

Taulukko 11. Kiistoperusteet toimijaryhmittäin 


Tieto Arvot Luottamus Perusteeton Yhteensä 

Kertoja 10 o [0] o 10 
Talvivaaran edustaja 4 o o 1 5 
Viranomainen 15 o 2: o 17 
Poliitikko 14 1 12 o 27 

Ympäristöministeri Ville Niinistö 4 1 1 o 6 
Asiantuntija 4 o 1 o 5 
Kansalaisyhteiskunnan edustaja 11 1 8 o 20 
Muu viestin 4 1 2 o 7 
Yhteensä 62 3 25 E 91 


Tavallisimpia kiistoja aineistossa olivat politikkojen Talvivaaraan kohdistuneet luot- 
tamuspohjaiset kiistot, politikkojen toisiin poliitikoihin kohdistuneet tietopohjaiset 
kiistot sekä kansalaisyhteiskunnan edustajien Talvivaaraan kohdistamat tieto- ja 
luottamuspohjaiset kiistot (taulukko 12). Aineistossa useimmin kiistäjinä esiintyneet 
poliitikot kiistelivät siis keskenään lähinnä tietopohjalta mutta kohdistivat Talvivaa- 
raan luottamuspohjaisia kiistoja. Talvivaara-kiistot kytkeytyivät sisällöllisesti katast- 
rofidiskurssiin. Politikkojen välinen kiistely liittyi puolestaan kysymykseen siitä, ke- 
nen vastuulla tapahtumat olivat. 


Taulukko 12. Kiistoperusteet tavallisimmissa kiistäjä-kiiston kohde -pareissa 


Kiistopari Tieto Arvot Luottamus Perusteeton Yhteensä 
Politiikka-Talvivaara 1 1 9 o 11 
Politiikka—Politiikka 8 o 3 o SEN 
Kansalaisyhteiskunta—Talvivaara 5 1 4 o 10 
Viranomainen-Kansalaisyhteiskunta 7 o o o Fi 
Viranomainen-Viranomainen 4 o 2 o 6 


Poliitikkojen välinen kiista oli aineiston yleisin tietoperustainen kiistopari. Kaikki 
poliitikkojen väliset tietopohjaiset kiistot liittyivät vihreiden ympäristöministeri Vil- 
le Niinistön ja aiempien hallitusten keskustaministerien kiistelyyn siitä, kenelle po- 
liittinen vastuu Talvivaaran tapahtumista kuului. Kiistoissa nojattiin tietopohjaiseen 
tulkintaan tapahtumista, vaikka niiden tarkoituksena olikin horjuttaa muiden nautti- 
maa luottamusta ja pönkittää tätä kautta omaa asemaa. 

Entisen pääministerin Mari Kiviniemen (kesk) mukaan aluehallintouudis- 
tus tehtiin aikoinaan kaikkien puolueiden kanssa hyvässä yhteistyössä. 
”Muistelen kansanedustaja Niinistönkin olleen siihen tyytyväinen. On 
kaukaa haettu, että tämä uudistus olisi syyllinen siihen, että asiat eivät 
ole Talvivaarassa kunnossa.” (Poliitikon poliitikkoon kohdistunut tietope- 
rustainen kiisto. HS 10.11.2012: ”Talvivaara sytytti sanasodan”.) 


Poliitikkojen Talvivaaraan kohdistuneet kiistot perustuivat tiedon sijaan luottamuk- 
seen. Tällaisia kiistoja oli kolmasosa aineiston kaikista luottamusperustaisista kiis- 
toista. Poliitikkojen Talvivaaraan kohdistamissa luottamuskiistoissa tapahtumien 
syyksi nähtiin sakka-altaan teknisten yksityiskohtien sijaan Talvivaaran tai Pekka 
Perän ominaisuudet. Kiistoista neljä oli valtion omistajaohjauksesta vastanneen mi- 
nisteri Heidi Hautalan syytöksiä Talvivaaran ”johtamisvajeesta”. Tähän keskusteluun 
Talvivaara ei lähtenyt mukaan lainkaan. 


Valtion omistajaohjauksesta vastaava ministeri Heidi Hautala (vihr) ko- 
vensi arvosteluaan Talvivaaran pääomistajaa Pekka Perää kohtaan. 
”Yhtiössä on erittäin vakava johtamisvaje, joka on ollut pitkäaikainen 
ongelma”, Hautala pamautti. ”Hallituksen puheenjohtaja Pekka Perä ei 
ole suostunut kertomaan, että miten yhtiö on voitu rakentaa sillä tavalla, 
että johtaminen ja riskien hallinta ovat olleet niin puutteellisia.” Hautala 
arveli, että yhtiölle voi tulla erittäin suuria korvaus- ja ennaltamisvelvolli- 
suuksia. (Poliitikon Talvivaaraan kohdistunut luottamusperustainen kiis- 
to. HS 9.11.2012: ”Hallitukselta vaadittiin painetta Talvivaaralle”.) 


— Talvivaara lyö kehitysmaidenkin kaivossysteemit laudalta. Todella am- 
mattitaidotonta toimintaa, [WWF:n suojelujohtaja Jari] Luukkonen sanoo. 
(Ympäristöjärjestön edustajan Talvivaaraan kohdistunut luottamusperus- 
tainen kiisto. Ks 8.11.2012: ”Luonnonsuojeluliitto suomii”.) 


Poliitikkojen keskinäisten kiistojen jälkeen toiseksi yleisin tietoperustainen kiisto- 
tyyppi oli viranomaisten kansalaisyhteiskunnan edustajiin kohdistunut kiisto, joita 
oli aineistossa seitsemän. Näistä kiistoista kuusi esitettiin Kainuun Sanomissa. Ne 
olivat Kainuun ELY-keskuksen edustajien vastauksia kansalaisjärjestöjen väitteisiin. 
ELY-keskuksen edustajat torjuivat katastrofidiskurssissa esitetyt väitteet valvonnan 
epäkohdista tietopohjaisilla argumenteilla, joissa ei otettu suoraan kantaa vastuu- 
kysymyksiin. 

Stop Talvivaara -liike on kritisoinut Talvivaaran varoallasalueita ”pato- 
valleilla rajatuksi suoalueeksi”. [...] [Kainuun ely-keskuksen ylitarkastaja 
Unto] Ritvanen sanoo nähneensä patoalueen vain kartalta. — Se on har- 
janteitten välinen painauma, suoalue, niin kuin muutkin varoaltaiden pai- 
kat. Ne on alavia maaston kohtia, mihin pystyy vettä keräämään. Mäellä 
vesi ei pysy. (Viranomaisen ympäristöjärjestöön kohdistunut tietoperus- 
tainen kiisto. Ks 12.11.2012: "Jätevesi ei enää juokse luontoon”.) 


Kainuun ely-keskuksen patoturvallisuusasioista vastaava ylitarkastaja 
Heli Nurmi sanoo, ettei tihkumisesta voi päätellä, että pato olisi sortu- 
massa. Hänen mukaansa on normaalia, että maarakenteisten patojen läpi 
suotautuu vettä. (Viranomaisen ympäristöjärjestöön kohdistunut tieto- 
perustainen kiisto. ks 22.11.2012: ”Pato tihkuu läpi”.) 


tai -kysymysten sijaan kyse vastuusta ja vastuullisuudesta. 

— Yhtiö on toistuvasti rikkonut ympäristöluvassa lupaamiaan velvoitteita. 
Näitä seurauksia joudutaan nyt hoitamaan. Pidän äärimmäisen epäoikeu- 
denmukaisena sitä, että kainuulaiset ihmiset ja Suomen luonto joutuvat 
kantamaan vastuuta menneiden vuosien virheistä, [Ympäristöministeri 
Ville] Niinistö sanoo. (Poliitikon Talvivaaraan kohdistunut arvoperustai- 
nen kiisto. KS 8.11.2012: ”Niinistö: Nyt saa jo riittää”.) 


Kajaanilainen Antti Seppänen totesi Raatihuoneentorilla, että Talvivaa- 
ran ekorikos ei ole suvaittavaa. — Anteeksiantoa ei ole. Luonto on Kai- 
nuun voimavara, sitä ei saa tuhota. (Yksityishenkilön Talvivaaraan koh- 
distunut arvoperustainen kiisto. Ks 14.11.2012: ”Lauluprotesti ladataan 
YouTubeen”.) 


Järkeilyn tyyli ympäristökiistoissa 


Yhteenveto: Julkinen haastaminen oli 
ympäristökiistoissa harvinaista 


Tämän luvun tarkoituksena oli selvittää, miten järkeilyn tyyli toimi median ja poli- 
tiikan kytkentäpintana kolmessa ympäristökiistassa. Järkeilyä tutkittiin tarkastele- 
malla tilanteita, joissa uutisjutussa esiintyvä puhuva toimija, mielipidekirjoituksen 
kirjoittaja tai journalistinen kertoja kiisti suoraan toisen toimijan tekemiset tai sa- 
nomiset — eli yritti haastaa nimeämänsä tahon perustelemaan tarkemmin toimin- 
taansa tai puheitansa. Analyysissä kiinnitettiin huomiota kiistelyn intensiivisyyteen, 
osapuoliin sekä tiedon, arvojen ja luottamuksen merkitykseen kiistoperusteina. Kai- 
ken kaikkiaan toisten toimijoiden suorasukainen haastaminen oli tutkituissa ympä- 
ristökiistoissa verrattain harvinaista. Merkittävä osa kiistämisestä tapahtui kaikissa 
tapauksissa mielipidekirjoituksissa, mikä korostaa uutisdiskurssin sopuisuutta. 

Kommunikatiivisen toiminnan teoriassa määriteltyjä rationaalisuuden ulottu- 
vuuksia ei ole aiemmassa tutkimuksessa hyödynnetty ympäristöjulkisuuden järkei- 
lyn arviointiin tässä tutkimuksessa tarkoitetussa mielessä. Ympäristöjulkisuutta olisi 
Habermasin teorian puitteissa mahdollista arvioida myös sen kommunikatiivisuuden 
eli ymmärryshakuisuuden suhteen kysymällä, missä määrin julkisuus oli rationaali- 
suuden mahdollisuudet vakavasti ottavaa ja missä määrin strategista eli keskustelua 
ja rationaalisuuden mahdollisuuksia pelivälineinä käyttävää. Tämän tutkimuksen 
lähtökohtana oli kuitenkin se, että myös rationaalisuuden mahdollisuuksia peli- 
välineinä käyttävä strateginen toiminta aktivoi rationaalisuuden potentiaalin, vaikka 
käyttääkin sitä muihin tarkoituksiin kuin ymmärryksen etsimiseen. 

Tämän tutkimuksen perusteella järkeilyn tyyli vaikuttaa tutkimuksen kolmesta 
ulottuvuudesta sattumanvaraisimmalta siinä mielessä, että yksittäinen toimija voi 
aggressiivisella argumentaatiolla pakottaa muita toimijoita joko mukaan keskuste- 
luun tai vaihtamaan järkeilyn tyyliä. Julkinen haastaminen ei kuitenkaan pure kaikkiin 
toimijoihin tasavertaisesti. Alttiimpia sille ovat kansanedustajat ja ministerit, joiden 
oletetaan vastaavan julkisesti varsin matalamielisiinkin epäilyksiin. Viranomaisilla on 
selvästi paremmat mahdollisuudet esiintyä julkisuudessa yksinomaan tietopohjai- 
sesti argumentoiden ja jättää muunlaiset keskustelunavaukset huomiotta. 

Lievestuoreen ja Talvivaaran tapaukset olivat journalistisessa julkisuudessa ta- 
pahtuneen kiistämisen näkökulmasta verrattain matalan intensiteetin kiistoja, joissa 
tiedolla oli keskeinen merkitys kiistoperusteena. Kuusamon kohdalla julkinen kiiste- 
ly oli selvästi intensiivisempää ja se liittyi metsäaktivistien ja yhteismetsän väliseen 
epäluottamukseen. Epäilykset muiden toimijoiden epärehellisyydestä, taktikoin- 

nista tai heikkolahjaisuudesta, jotka Lievestuoreen ja Talvivaaran kohdalla tulivat 
ilmaistuksi epäsuoremmin, saivat Kuusamon tapauksessa selvästi enemmän sijaa 
julkisessa argumentaatiossa. Esimerkiksi aktivistien karkeakin nimitteleminen oli 
journalistisessa julkisuudessa hyvin tavallista, erityisesti Kalevan mielipidekirjoituk- 
sissa. 

Kuusamon poikkeuksellisuus liittyi tapauksen luonteeseen, toimijoiden julki- 
suusstrategioihin ja journalistisen julkisuuden ominaispiirteisiin. Kiistan luonne oli 
vaikuttava tekijä siinä mielessä, että aktivistit liikkuivat hyvin konkreettisesti vierailla 
mailla. Heidät nähtiin sekä kirjoitettuja lakeja että kirjoittamattomia sääntöjä kun- 
nioittamattomina muukalaisina. Lievestuoreen tapauksessa vesiviranomaiset olivat 
vastaavalla mutta kuitenkin astetta abstraktimmalla tasolla muiden asioihin puut- 
tuvia tunkeilijoita. Heillä oli kuitenkin vahvana selkänojanaan laki ja viranomaisen 
asema. Talvivaaran tapauksessa tällaista asetelmaa ei päässyt syntymään, koska 
kaikki osapuolet pitivät sakka-altaan vuodon tukkimista ja sen syiden selvittämistä 
tärkeänä. 

Toimijoiden julkisuusstrategiat vaikuttivat Kuusamon poikkeuksellisuuteen siinä 
mielessä, että yhteismetsä halusi keskusteluun osallistumisen sijaan näyttää aktivis- 
teille, kuka lopulta määrää Kuusamossa. Yhteismetsän äkkiväärä toiminta kuitenkin 
vain lisäsi tapauksen saamaa julkisuutta, jota aktivistit toiminnallaan tavoittelivat. 
Hakkuiden keskeyttäminen, ajan pelaaminen ja kiistan hautaaminen kuukaudesta 
toiseen jatkuviin neuvotteluihin olisi saattanut johtaa aivan toisenlaiseen julkiseen 
keskusteluun ja toisenlaiseen lopputulokseen. Talvivaaran tapauksessa kaivosyhtiö 
toimi vuodon akuuttivaiheessa juuri näin pyrkiessään tukahduttamaan laajempaa 
keskustelua vuodon hallintaan keskittyneellä julkisuusstrategiallaan. Journalistisen 
julkisuuden ominaispiirteet korostivat Kuusamon kiistan intensiivisyyttä siinä mie- 
lessä, että erilaisten näkökulmien esiin nostaminen ja toimijoiden tunteiden kuvaile- 
minen olivat tavanomaisia julkisuutta jäsentäviä journalistisia eleitä. 

8 
Yhteenveto: Ymparistokiistat 
ja julkisuuden logiikka 


Medialogiikan ja politiikan logiikan määrittely, tutkiminen ja vastakkainasettelu ovat 
olleet tärkeä juonne politiikan medioitumisesta 2000-luvulla käydyssä keskustelussa 
(ks. esim. Strömbäck & Esser 2009; Lundby 2009). Tämän tutkimuksen tarkoituksena 
oli laventaa aiheesta käytyä keskustelua tarkastelemalla julkisuutta moniulotteisena, 
instituutioiden toimintalogiikat ja toimijoiden pyrkimykset ylittävänä mutta samalla 
kuitenkin instituutionaalisten käytäntöjen muovaamana rakenteena. Medialogiikan 
ja politiikan logiikan sijaan tutkimuksessa oli kyse julkisuuden tutkimisesta median 
ja poliittisen toiminnan kytkeytymistä määrittelevänä. Logiikkapuheen karikot (ks. 
esim. Ampuja ym. 2014) huomioiden voi puhua julkisuuden logiikasta, jonka yksi 
ulottuvuus median julkisuuden jäsentämiseen ja politiikkaverkostojen julkisuuden 
hyödyntämiseen liittyvät institutionaaliset käytännöt ovat. Tämän tutkimuksen läh- 
tökohtana oli, että institutionaalisten käytäntöjen lisäksi julkisuuden logiikkaa mää- 
rittelevät asiasisältöön liittyvät kulttuuriset jäsennykset ja argumentaatiota määrit- 
televä järkeilyn tyyli. 

Tutkimuksen lähtökohtana ollut jäsennys julkisuuden logiikasta oli teoreettises- 
ti moniaineksinen. Kulttuuristen jäsennysten kohdalla taustalla oli erityisesti Michel 
Foucault'n (esim. 1998; 2005a; 2005b; 2010) ajatteluun yhdistetty diskurssintutki- 
mus, joka kiinnittää huomion historiallisesti muotoutuneiden diskurssien merki- 
tykseen tosiasioiden ja toiminnan määrittelijöinä. /nstitutionaalisten käytäntöjen 
kohdalla jäsennyksen viitepisteenä oli aiemmassa medioitumiskeskustelussa keskei- 
sessä asemassa ollut ajatus julkisuuden rakentumisesta medialogiikan ja politiikan 

logiikan köydenvetona (Hjarvard 2014; Ryfe 2006; Van Aelst & Walgrave 2017). Jär- 
keilyn tyylin kohdalla taustalla oli Jurgen Habermasin (1984; 1987) kommunikatiivi- 
sen toiminnan teorian ajatus kielenkäytön merkityksestä rationaalisen yhteistyön ja 
yhteisymmärryksen mahdollistavana rakenteena. 

Tutkimuksen painopiste oli teoreettisen jäsennyksen esittelemisessä ja sen em- 
piirisen käyttökelpoisuuden testaamisessa. Diskurssintutkimuksen, kommunikatii- 
visen toiminnan teorian ja institutionaalisten käytäntöjen välisten jännitteiden ja 
kytkentöjen yksityiskohtaisempi teoretisointi jäi vielä pitkälti tulevan tutkimuksen 
tehtäväksi (ks. kuitenkin Kumpu ym. 2019; Kunelius & Reunanen 2016; 2019). Auki 
jäi tässä vaiheessa myös kysymys siitä, miten teoreettinen jäsennys suhteutuu ym- 
päristöjulkisuuden tutkimuksessa verrattain usein hyödynnettyyn Luc Boltanskin 
ja Laurent Thevenot'n (2006) julkisen oikeuttamisen teoriaan (ks. esim. Vehkalahti 
2017, 72-78). 

Teoreettisen jäsennyksen tuottamien havaintojen perusteella on mahdollista 
tehdä alustavia havaintoja siitä, minkälaisia jännitteitä ja kytkentöjä kulttuuristen 
jäsennysten, käytäntöjen ja järkeilyn välille syntyi ympäristökiistoihin liittyvässä 
journalistisessa julkisuudessa. Teen seuraavaksi yhdenlaisen, tutkimuksen havain- 
toja yhteen vetävän suunnistusyrityksen läpi teoreettisen jäsennyksen kuvaaman 
maaston. 

Julkisuuden logiikan tutkiminen aloitettiin tässä tutkimuksessa kulttuurisista 
jäsennyksistä, kun tutkimuksen kohteeksi otettiin mediajulkisuuden rakentuminen 
ja merkitys ympäristöpolitiikan toimintakentällä. Lähtökohtana oli aiemmassa tut- 
kimuksessa melko vähäiselle huomiolle jäänyt ajatus, jonka mukaan politiikan me- 
dioituminen on riippuvaista politiikan asiasisällöistä. Tästä näkökulmasta ympäris- 
töpolitiikan medioituminen on erilaista kuin vaikkapa talouspolitiikan, koska niissä 
asiasisällöt nivoutuvat käytäntöihin ja järkeilyyn eri tavoin. Sekä median että poli- 
tiikkaverkostojen toimintaa määrittelevä julkisuuden logiikka on näillä kahdella po- 
litiikan alalla lähtökohtaisesti erilainen. Teoreettisen mallin puitteissa liikkeelle olisi 
voinut lähteä myös julkisuuteen liittyvistä käytännöistä tai järkeilyn tyylistä. Siinä ta- 
pauksessa tutkimuksen kysymyksenasettelu olisi kuitenkin muuttunut merkittävästi. 

Tämän tutkimuksen havainnot kolmen ympäristökiistan uutisoinnin diskursiivi- 
sesta asetelmasta tukevat aiempien tutkimusten käsitystä, jonka mukaan kulttuuri- 
nen herkkyys ympäristön pilaantumiselle tai sen uhkalle on kasvanut merkittävästi 
1970-luvulta nykypäivään ulottuvalla ajanjaksolla. Tässä tutkimuksessa tarkastel- 
luissa tapauksissa median ja poliittisen toiminnan kytkentää ympäristöpolitiikassa 
määritteli ympäristönsuojelun kasvava painoarvo ja vastaavasti ympäristön pilaami- 

sen oikeuttamisen hankaloituminen. Tutkimuksen perusteella uskottavalta vaikuttaa 
myös se, että kamppailu ympäristönsuojelun merkityksestä kytkeytyy läheisesti 
teollisuusyhteiskunnan kasvuhakuisuuteen. Toinen median ja poliittisen toiminnan 
kytkentää ympäristöpolitiikassa määrittelevä tekijä vaikuttaisi olevan kysymys työs- 
tä, työllisyydestä ja toimeentulosta. Kolmas sekä tässä että aiemmassa tutkimukses- 
sa tunnistettu, median ja politiikan kytkentää sisällöllisestä näkökulmasta määritte- 
levä tekijä on syrjäseutujen ja kaupunkien väliseen suhteeseen liittyvä aluepolitiikka. 

Lievestuoreen tapauksessa (1971) järven pilaantuminen oli yksi elementti kiistas- 
sa, jota käytiin kuitenkin pääasiassa toimeentuloon ja lakien noudattamiseen liitty- 
villä argumenteilla. Kiistassa lievestuorelaisten toimeentulo osoittautui lopulta ym- 
päristön suojelemiseksi laadittujen lakien noudattamista vahvemmaksi elementiksi. 
Lievestuoreen kiistaa jäsensi myös voimakas vastakkainasettelu maalaisjärkisen ym- 
päristösuhteen ja pääkaupunkilaisten tästä näkökulmasta järjettömän särjensuoje- 
lun välillä. Lievestuoreen kiistan aikaiseen yhteiskunnalliseen keskusteluun merkit- 
tävästi vaikuttanut ympäristöherätys ilmeni uutisoinnissa lähinnä epäilyksenä, että 
tehdashanketta vastustetaan ympäristönsuojelun nimissä ideologisista syistä, ilman 
järkiperusteita. 

Kuusamon metsäkiistassa (1994) ympäristönsuojelu osoittautui lakien noudat- 
tamista, toimeentuloa ja aluepolitiikkaa vahvemmaksi elementiksi. Ympäristönsuo- 
jelun merkitys oli kuitenkin julkisesti hyvinkin suorasukaisesti kyseenalaistettavissa. 
Kuusamon kiistaa määrittelikin vastakkainasettelu yhteismetsän isäntien ja kaupun- 
kilaisiksi miellettyjen metsäaktivistien välillä. Tässäkin tapauksessa vastakkainaset- 
telu kytkeytyi erontekoon järkevän (vastuullinen metsänhoito) ja järjettömän (koh- 
tuuttomat suojeluvaatimukset) ympäristönsuojelun välillä. 

Talvivaaran sakka-altaan vuodon (2012) kohdalla uhka ympäristön pilaantumi- 
sesta oli koko kiistaa jäsentänyt solmukohta, jonka kyseenalaistaminen mediajul- 
kisuuden ydinalueilla oli hyvin hankalaa. Lievestuoreen ja Kuusamon kiistoista poi- 
keten toimeentulon ja aluepoliittisten kysymysten merkitys oli Talvivaaran kiistassa 
vähäinen, mikä johtui todennäköisesti kiistan onnettomuusluonteisesta äkillisyydes- 
tä. Talvivaaran kaivosta perustettaessa tällaisilla argumenteilla oli keskeinen mer- 
kitys. Myöskään järjettömän ja järkevän ympäristönsuojelun välinen eronteko ei 
jäsentänyt Talvivaara-julkisuutta. 

Institutionaalisten käytäntöjen näkökulmasta tutkimus vahvistaa aiemman tut- 
kimuksen havaintoja journalismin julkisuutta jäsentävän toiminnan aktivoitumisesta 
ja itsenäistymisestä. Median ja poliittisen toiminnan kytkeytymistä ympäristöpoli- 
tiikan toimintakentällä vaikuttaisi määrittelevän journalismin aktiivisemmaksi käyvä 

ote tapahtumien taustoittamisessa ja kasvava kerronnallinen liikkumavara uutiskär- 
kien rakentamisessa. Myös journalismin oman mielipiteen ilmaisuun tarkoitettujen 
juttujen merkitys kasvoi. Lievestuoreen ja Kuusamon tapauksissa kiistoja taustoit- 
tamaan pyrkiviä juttuja julkaistiin vain vähän. Talvivaaran tapauksessa journalismin 
kerronnallisesti oma-aloitteisena esitetyllä tapahtumien taustoittamisella ja selit- 
tämisellä oli puolestaan olennainen merkitys riippumatta siitä, puhuttiinko onnet- 
tomuudesta vai ympäristökatastrofista. Lievestuoreella tehtaan aiempia vaiheita 
ei uutisoinnissa juuri kytketty käsillä olleeseen kiistaan. Talvivaaran tapauksessa 
kaivoksen aiemmat vaiheet olivat keskeinen viitepiste sakka-altaan vuodosta ja sen 
ympäristövaikutuksista uutisoitaessa. 

Muodollisesta näkökulmasta tunnistettu taustoittaminen ja kerronnallisen liik- 
kumavaran lisääntyminen kytkeytyivät ympäristönsuojelun kasvavaan kulttuuriseen 
merkitykseen. Tämän suhteen lehtien välillä oli kuitenkin selkeitä eroja. Kuusamon 
ja Talvivaaran kiistoissa Kalevan ja Kainuun Sanomien paikallisjulkisuudessa taustoit- 
taminen ja kerronnallinen liikkumavara myötäilivät herkemmin ympäristön pilaajaa 
kuin Helsingin Sanomissa. Pääkirjoitusten mielipiteenilmaisuissa ei kuitenkaan il- 
mennyt uutisaineiston taustoittamisen ja kerronnallisen liikkumavaran suuntautu- 
mista vastaavaa sisällöllistä eroa. Lievestuoreen kiistassa Keskisuomalaisen ja Hel- 
singin Sanomien uutisoinnissa ei ollut merkittävää eroa, sillä molemmissa lehdissä 
taustoittaminen ja kerronnallinen liikkumavara myötäilivät toimeentuloon liittyvää 
argumentaatiota. 

Suhteessa kiistojen kulttuurisiin jäsennyksiin mielenkiintoinen kysymys on, mis- 
sä määrin toimeentulon ja ympäristönsuojelun sekä syrjäseudun ja kaupunkien vas- 
takkainasettelu on journalismiperäistä. Vastakkainasettelu olisi tässä tapauksessa 
journalistinen kehys, joka tuottaisi mukaistaan sisältöä riippumatta vastakkainaset- 
telujen merkityksestä itse kiistoissa. Tutkimuksen perusteella tällainen tulkinta saat- 
taisi olla perusteltu Kuusamon metsäkiistassa, jossa uutisointi korosti ainakin jos- 
sain määrin yhteismetsän ja aktivistien välistä vastakkainasettelua. Jyrkkään sävyyn 
suojelijoista puhuva isäntä ja aatteen palolla Kainuun pakkasiin metsiä suojelemaan 
saapunut opiskelija olivat hahmoja, joita toimittajat etsivät ja löysivät kiistan kulues- 
sa. Esimerkiksi vastakkainasettelua mahdollisesti lieventäviä, yhteismetsän suuro- 
sakkaina toimineiden valtion sekä Kuusamon kunnan ja seurakunnan mielipiteitä 
kiistasta ja sen ratkaisemisesta ei kuultu journalistisessa julkisuudessa lainkaan. Vas- 
takkainasettelun kärjistymiseen liittyy osaltaan myös se, että kiistan sovittelulle ei 
ollut olemassa mitään valmista mallia. 

Lievestuoreen kiista pelkistyi vastaavalla tavalla toimeentulosta huolestuneiden 
lievestuorelaisten ja Vesihallituksen ympäristöä puolustaneiden pykäläsaivartelijoi- 
den väliseksi vastakkainasetteluksi, joka oli kuitenkin selvästi Kuusamon kiistaa vä- 
hemmän kärjekästä. Myös journalismin toiminta Lievestuoreen kiistan uutisoinnissa 
oli siinä määrin passiivista, että vastakkainasettelua on vaikea pitää journalistisena 
kehyksenä missään vahvassa mielessä. Vastakkainasettelu jäi rakentamatta mones- 
sa sellaisessa kohdassa, jossa siihen olisi selvästi ollut mahdollisuuksia. Kumpikaan 
tutkituista lehdistä ei esimerkiksi tehnyt käytännössä mitään Vesihallituksen ilmai- 
semalla tyytymättömyydellä kiistan poliittisesta ratkaisusta. 

Talvivaaran kiistassa vastakkainasetteluilla oli vähäisempi merkitys. Sen sijaan 
vaikuttaisi perustellulta puhua onnettomuudesta journalistisena kehyksenä, joka 
tuotti julkisuuteen esimerkiksi vuodon tukkimiseen liittyvää puhetta. Vaikka vuotoa 
ei onnettomuudeksi aina nimettykään, sen uutisointia vaikuttivat monissa kohdin 
ohjaavan suuronnettomuuksien uutisointiin liittyvät journalistiset käytännöt. Myös 
ympäristökatastrofin uhkaa tai riskiä voisi Talvivaara-uutisoinnin perusteella pitää 
journalistisena kehyksenä, johon vuotoa soviteltiin erityisesti Helsingin Sanomien 
uutisoinnissa, ajoittain asiantuntijoiden mielipiteet selvästi ohittaenkin. 

Journalismin julkisuutta jäsentävään toimintaan ja kiistojen kulttuurisiin jäsen- 
nyksiin liittyvien havaintojen perusteella journalistisessa julkisuudessa esiintyvät tai 
sitä muulla tavalla hyödyntävät toimijat joutuivat Talvivaaran tapauksessa tekemi- 
siin julkisuuden kanssa, joka oli muodollisesti enemmän journalismin hallinnassa ja 
sisällöllisesti enemmän ympäristöhuolen värittämä kuin Lievestuoreella. Koska tässä 
tutkimuksessa julkisuuden merkitystä tarkasteltiin erittelemällä sanomalehtiteks- 
tejä eikä esimerkiksi tekemällä haastatteluja, on politiikkaverkostojen julkisuuteen 
liittyvien institutionaalisten käytäntöjen arviointi väistämättä melko spekulatiivista. 

Huomionarvoinen tutkittuja tapauksia yhdistävä piirre oli se, että kaikissa kiis- 
toissa jokin toimijaryhmä käytti julkisuutta aktiivisesti omien tavoitteidensa edistä- 
miseen. Lievestuoreella tehtaan työntekijät järjestivät tehtaan valtauksen, ennal- 
ta käsikirjoitetun mediaspektaakkelin, joka vaikutti kiistan kulkuun merkittävästi. 
Kuusamossa metsäaktivistit järjestivät puolestaan metsiensuojelun kulttuuriseen 
puhuttelevuuteen ja julkisuuden voimaan nojanneen konfliktin, joka nujersi pai- 
kallisesti hyvin merkittävän vallankäyttäjän. Mielenkiintoinen ero Lievestuoreen ja 
Kuusamon kiistojen välillä oli se, että Lievestuoreen työntekijöitä ei ainakaan julki- 
suudessa moralisoitu mediapeliin turvautumisesta samaan tapaan kuin metsäakti- 
visteja Kuusamossa — ja ympäristöaktivisteja yleisemminkin 1990-luvulla. 


VILLE KUMPU 137 


Ympäristö, politiikka ja julkisuus 


Talvivaaran tapauksessa julkinen toiminta vaikutti kautta linjan selvästi harki- 
tummalta kuin Lievestuoreella ja Kuusamossa. Erityisesti vuodon hallintaan liitty- 
viä ponnisteluja korostanut kaivosyhtiö ja ponnisteluaan ympäristön puolesta mo- 
nin eri tavoin korostanut ympäristöministeri Ville Niinistö vaikuttivat ennakoivan 
julkisuuden logiikkaa tarkasti omassa toiminnassaan. Talvivaaran kiistassa kaikki 
keskeiset toimijat vaikuttivat sisäistäneen, että ympäristönsuojelun arvon julkinen 
kyseenalaistaminen oli suuronnettomuudeksi ja ympäristökatastrofiksi kehystetys- 
sä poikkeustilanteessa hyvin riskialtista. Mielenkiintoinen yksityiskohta oli aiemmin 
julkisuudessa kaivosta puolustaneiden Talvivaaran työntekijöiden lähes täydellinen 
puuttuminen kiistauutisoinnista. 

Ympäristöpolitiikan toimintakentän näkökulmasta tutkittuja kiistoja yhdisti toi- 
siinsa myös ympäristöviranomaisten pidättyväisyys julkisen toiminnan suhteen. 
Ympäristöviranomaiset eivät erityisemmin puhuneet julkisuudessa ympäristön puo- 
lesta, vaikka muodollisesti ympäristön edun valvominen heidän tehtävänsä olikin. 
Viranomaisista selkeimmin ympäristöä asettui julkisuudessa puolustamaan Lieves- 
tuoreen kiistassa paikallisen vesipiriin insinööri. Kuusamon kiistan uutisoinnissa 
ympäristöviranomasilla oli selvästi vähäisempi rooli, vaikka yhteismetsä epäilikin 
heidän toimivan läheisessä yhteistyössä metsäaktivistien kanssa. Talvivaaran kiistas- 
sa Kainuun ELY-keskuksen edustajat puolestaan esiintyivät julkisuudessa teknisinä 
asiantuntijoina, jotka vaikuttivat pitävän vuodosta syntynyttä julkista keskustelua 
omaa työtään häiritsevänä tekijänä. 

Viranomaistoimintaan liittyy vahva yleisen edun puolustamisen lähtökohta, jon- 
ka rikkomisesta ympäristöviranomaisia on usein epäilty. Kyse on siitä, missä määrin 
ympäristön puolustaminen — esimerkiksi luonnonarvoja uhkaaviin hakkuisiin puut- 
tuminen -ymmärretään yleisen edun puolustamiseksi tai poliittiseksi interventioksi. 
Julkisuuden merkitykseen ympäristöviranomaisten toiminnassa vaikuttaa liittyvän 
vastaavanlainen ristiriita. Viranomaisten toiminnan näkökulmasta julkisuus tulee 
herkästi ymmärretyksi häiriötekijäksi ja riskiksi, vaikka julkisuus on yksi viranomais- 
toiminnan lähtökohdista. Ympäristöpolitiikan toimintakentällä ympäristöjärjestöt ja 
aktivistit ovatkin usein hoitaneet ympäristön puolesta puhumisen ympäristöviran- 
omaisten puolesta. Ympäristöviranomaisten median käyttö, mediasuhteet ja julki- 
suuskäsitykset olisivatkin tämän tutkimuksen perusteella mielenkiintoinen jatkotut- 
kimuksen aihe ympäristöpolitiikan medioitumiseen liittyvälle tutkimukselle. 

Tutkittujen kiistojen järkeilyn tyyli sijoittui kulttuurisiin jäsennyksiin sekä jour- 
nalismin ja politiikkaverkostojen toimintaan liittyvien havaintojen perusteella kehi- 
tyskulkuun, jossa ympäristönsuojelun kulttuurinen merkitys kasvoi, julkisuudesta 


138 


Yhteenveto: Ympäristökiistat ja julkisuuden logiikka 


tuli journalismivetoisampaa ja toimijoista ainakin jossain määrin strategisemmin 
julkisuuteen suhtautuvia. Nämä kehityskulut eivät kuitenkaan ilmennet selkeänä 
muutoksena järkeilyn tyylissä, esimerkiksi siten, että ympäristön pilaantumiseen 
liittyvistä tiedollisista argumenteista tai toimijoiden motiiveja kyseenalaistavista 
viherpesuepäilyistä olisi tullut tärkeämpi kiistämisen peruste. Journalistisesta julki- 
suudesta ei tutkittujen kiistojen perusteella ole tullut myöskään konfliktihakuisem- 
paa. Tavallisinta toisen toimijan sanojen tai tekojen suora kiistäminen oli Kuusamon 
metsäkiistan tapauksessa. On mahdollista, että tulos olisi ollut toisenlainen, jos jär- 
jenkäyttöä olisi tarkasteltu kapeasti määriteltyjä kiistotilanteita laajemmin. Toisaalta 
järjenkäytön tyylin arvioiminen kiistotilanteissa vaikuttaa menetelmällisesti mielen- 
kiintoiselta ja jatkokehittelyn arvoiselta avaukselta. 

